
     Főkapitány úr!

Ismeri-e Méltóságod a Közbiztonság című rendőri lapot, amely a Magyarországi Rendőrtisztviselők Országos Egyesületének a hivatalos lapja és a budapesti államrendőrség főkapitányságának árnyékában jelenik meg hetenként?

E lap múlt heti számában egy bombayi honfitársunk, valami Eugen Tóth nevű úr, egy páratlan bárgyúságot eláruló történetet mond el: miképpen csapta őt be egy magyar szélhámos. Igazán csak egy ökröt lehet úgy a szarvánál fogva vezetni, mint ahogy e derék honfitársunkat az a csaló behálózta. Még a bútorait is elcsaklizta tőle. Kitűnő hazánkfia az ő véghetetlen marhaságát „magyaros nyíltságnak” nevezi a levelében és azon siránkozik, hogy ő ennek lett az áldozata.

A Közbiztonság leközli hazánkfiának a levelét és leleplezi a szélhámost, hogy az nem más, mint Stärk úr, akiről megjegyzi, hogy nem magyar, hanem hogy a három Dob utcában ringatták a bölcsőjét.

Nekem, mint Méltóságod talán tudja is, nincsenek felekezeti bibiseim, de miután Szabolcsi Miksát mindazonáltal szeretem: elküldöttem neki egy szó megjegyzés nélkül ezt a közleményét a Közbiztonságnak és hogy még a beküldő személye se kötelezze őt semmire: levelet se írtam hozzá, sőt a borítékot se magam címeztem. Gondoltam, Szabolcsi a felekezeti lap szerkesztője: csináljon ő vele, amit akar. És csinált is, mert megírta az Egyenlőségben, hogy nem járja az, ha a rendőrség antiszemitáskodik, hogy ez orosz tempó és hasonló egyebeket. Amit mikor én elolvastam, azt gondoltam magamban, hogy ez talán nem is igazságos dolog. Akinek sokat kell írnia, sok mindenfélét ír, amit nem is úgy gondolt, mint ahogyan elsült. Azt hittem, talán ez is ilyen eset lehetett a Közbiztonságban.

Ma megint kezembe került a Közbiztonság és látom benne a következő cikket:


A sikkasztás mint üzlet. Ábeleszéknál nagyon nyomott a hangulat. A házbér teljesen tönkretette a kasszát. Pedig Ábeleszné rég kinézte azt a kétemeletes kalapot ott a Zsibárus utcában, amivel a pukkadásig lefőzheti a barátnőit, Ábelesz úr is titkon búsul. Annyi pénze sincs, hogy a délutáni alsósra teljék. Ott pedig hozomra már rég nem lehet játszani.

Így nem csuda, ha a Kóbi gyerek köszönését, aki az Itzig Mór és társánál a kettős könyvelés kínjaival gyakornokoskodik, jóformán nem is fogadták.

— Hol voltál? — mordult rá a tata. Miért késtél?

— A bankban voltam. Ötezer koronát vettem ki s elhoztam a főnök úrnak.

— Micsoda, te rád annyi pénzt mernek bízni?

— Miért nem? — vágja vissza sértett önérzettel az irodafiú. Majdnem minden héten viszem a nehéz ezreseket.

Ábelesz szemei felcsillogtak, s szokatlan barátságos lett a fia iránt.

— Gyerünk egy pohár sörre! — szólt oda neki. A pohár sörből több sör lett és apa és fiú nagyon sokat diskuráltak. A végén már suttogóvá vált a szó…

Harmadnap a fiú izgatottan jött haza. Vastag borítékot adott át apjának, kocsiba ült és kirobogott egyenesen a vasútra.

Mi történt? Megtudhatjuk a rendőrségen, ahol Itzig Mór átkozódva jelentette be, hogy az irodagyakornok ötezer koronával megszökött.

A rendőrség természetesen nyomban szétküldte táviratait a szökevény után.

Másnap beállít Ábelesz úr Itzig Mór és társához. Ábelesz nagyon szomorú.

— Ó, micsoda szégyen! — rebegi. A fiam sikkasztott. Édes Itzig úr csak nem hurcolja börtönbe ezt a megtévedt buta gyereket.

— Dehogy nem, felakasztatom a gazembert! — rikácsolja magából kikelve Itzig. Isten, a hatalmas, az én szép pénzem.

— Ne tegye, Itzig úr. Megtérítem én, amit lehet. Nézze, van nekem négyezer korona megtakarított pénzem. Nehezen kuporgattam, a számtól megvontam a falatot… de mind odaadom, csak vonja vissza a feljelentést. Mi haszna van abból, ha a fiút bezáratja, és mire rátalálnak, elköltötte a pénzt.

Itzig gondolkozóba esik. De még vár egy pár napig. Hátha megcsípik azt a gaz fiút, és még meglesz nála a pénz.

Negyednap azonban már maga állít be Ábeleszhez.

— Jól van, veszett fejszének a nyele. Ide azzal a négyezer koronával.

Ábelesz azonban ravasz ember.

— Menjünk előbb a rendőrségre. Tessék ott visszavonni a panaszt.

Úgy is lett, s Ábelesz lefizette nagy sopánkodások között a négyezer koronát.

Alighogy azonban Itzig betette maga után az ajtót, Ábelesznek egyszerre jókedve támadt.

— Háromezer korona tiszta haszon! — dicsekedett az asszonynak. Meglesz az új kalapod is, s a fiam is hazajöhet már.

Sikkasztás mint üzlet. Nem fantázia, csak kultúrkép, innen Budapestről. Megtörtént, igaz.



Eddig a Közbiztonság közleménye. És ezt már azután félreérteni nem lehet. Ez a legvadabb és egyszersmind legocsmányabb fajtája a gyűlöletkeltésnek: amikor költött, de igazságként ráfogott históriákkal teszik gyűlöletessé azt, aki ellen a gyűlölséget szítják.

Méltóságod tudja, hogy ezt a történetet ezelőtt húsz évvel, mint Eötvös Károlynak egy agyafúrt védőügyvédi stiklijét mesélgették, valójában azonban lőcsei kalendáriumbeli história. Ezt fölábeleszeszve, icigezve, kóbizva, mint budapesti, recte judapesti kultúrképet, „megtörtént”, „igaz” esetként feltalálni egy rendőri „szaklapban”, amelyet a belügyminiszter 1907. évi 123,196. sz. leiratában előfizetésre ajánl a rendőrhatóságoknak: ez a legalattomosabb és legveszedelmesebb kútmérgezés, amelyet eltűrni lehetetlenség.

Ahhoz nem kell az embernek zsidónak sem lenni, hogy ez ellen a barbárság ellen lelke mélyéből föltámadjon, sőt ahhoz sem sok kell, hogy jó ízlésű embernek a gyomra felforduljon az ilyen nívótlan, alacsony és visszataszító mételyhintéstől. Méltóságod egy pillanatig nem maradhat abban a gyanúban, hogy az ilyesmi ellen nincsen kifogása. A legbutább csőcselék között szokták ilyen eszközökkel az antiszemitizmust terjeszteni pocsolyában termett és sötétben tenyésztett szennylapok, de hogy hivatalos jelleggel bíró és a rendőrség nimbuszával ékesítve megjelenő „szaklap” is megengedje magának ezt a gonoszságot: ennyire talán mégsem jutottunk Magyarországon.

Ha Méltóságodnak nem volt tudomása a Közbiztonságnak e rendszeres fajgyűlölet-terjesztéséről, a m. kir. antiszemitizmusról: én íme bemutattam azt Méltóságodnak és mint az államrendőrség főkapitányától, a Közbiztonság szerkesztőségének föllebbvalójától és mint kultúrembertől kérem és várom, hogy ez ellen a súlyos visszaélés ellen a saját hatáskörében intézkedjék.

Tisztelettel

Dr. Kadosa Marcel

        A sajtóelkobzás és a vasutasok politikai jogait fenyegető miniszteri rendelet bírálata; megjelent a Népszava 1908. december 6-i számának 9. oldalán.



      

     
     A Népszava vasárnapi számát az ügyészség elkoboztatta, mert büntetendő cselekményt látott dr. Landler Jenő cikkében, mely Szterényi legutóbbi rendeletével foglalkozik.

„Az elégetés nem válasz!” — vágta oda Voltaire, amikor a papok a könyvét elégették. „Az elkobzás nem válasz!” — mondhatjuk mi az ügyészség intézkedésére. Elkobozni, pört indítani, tizenkét háztulajdonos, pékmester, nyugalmazott sóhivatalnok, hitoktató esküdttel a bűnöst is kimondatni: nem nagy virtus. És amilyen picike virtus: éppen olyan hatástalan is. Ettől senki se lesz se meggyőzöttebb, se higgadtabb, se félénkebb, se semmi egyéb: ezzel nem lehet se változtatni, se elriasztani, se „javítani”. Ez még csak nem is terrorizmus. A terrorizáltatást a bécsi hóhér kirendelésén alul nem adják ma már. A statárium mellett micsoda az elkobzás és a sajtópör?! Ez se nem válasz, se nem elintézés, se nem megfélemlítés. Ez egyszerűen balgaság.

Pedig én és velem együtt nagyon sokan, akik a jogi szempontokat is figyelembe tudjuk venni: mi választ vártunk volna a kormánytól. A kormány kibocsátott egy rendeletet, amelyben a vasutasokat eltiltja attól, hogy a „szociáldemokrata párt bármiféle szervének vagy szervezetének tagjai lehessenek”. Mi az a „szociáldemokrata párt bármiféle szerve vagy szervezete”? Jól van, én, X vasutas nem vagyok tagja a szociáldemokrata párt semmiféle szervének vagy szervezetének, hanem tagja vagyok egyszerűen a szociáldemokrata pártnak. Ettől is el akar tiltani engem a kormány? Ha igen, akkor mi értelme és hatálya van a szolgálati szabályzat 38. §-ának, amely szerint minden vasutas szabadon léphet be bármely politikai párt kebelébe?

Én választ vártam dr. Landler Jenő cikkére, nem elkobzást. A kormánynak valami tizenöt mindenféle fél-, háromfertály-, nyolctized- és egész hivatalos újság áll a rendelkezésére: kötelessége mellett módjában is állott volna a válaszadás dr. Landler Jenő cikkére. Ezt a cikket nem lehet üres handabandázásnak tekinteni, mert törvényerejű rendelet paragrafusaira hivatkozik az írója és jogászi érveléssel bizonyítja, hogy a kiadott kormányrendelet nem felel meg a szolgálati szabályzatnak. Ezen semmit se változtat az a körülmény, hogy a cikkíró a bizonyítás után engedetlenségre hívja föl a vasutasokat. Erre a fölhívásra talán lehet válasz a sajtópör, talán ez is volt a célja az írónak, de a cikk tartalma és jogi érvei ezzel válaszolatlanok és meg nem döntöttek maradtak.

Én azok közé tartozom, akikhez a vasutasok ügyeikben tanácsért, útbaigazításért, fölvilágosításért, utasításért és törvénymagyarázatért fordulnak. És válaszaimat, tanácsaimat nekem felelősség mellett kell adnom. De nemcsak rólam van szó, hanem magáról a jogról, főképp pedig arról a sok ezer emberről, aki a bizonytalanság kátyújában az egzisztenciáját, szerzett jogait, kenyerét, nyugalmát, családja boldogságát veszejtheti bele. Ez nem politikai vagy közjogi kérdés, amelyet homályos, kétértelmű, furfangos szavakkal lehet elintézni, mint ahogy az mostanában szokásban van. Mindenkinek joga van ahhoz, egyáltalában a jogélet legelemibb követelménye, hogy mindenki tudja: mihez van joga, mihez nincsen. A legförtelmesebb zsarnokság volt az mindenkor, amely kétértelműségekkel csapdát állított föl, amelybe az emberek beleessenek.

Én nyílt, határozott kérdést intézek a kormányhoz és bármely hozzáférhető helyen választ várok ezekre a kérdésekre:


	A kereskedelmi miniszternek itt szóban forgó rendeletében az a kifejezés, hogy a „szociáldemokrata párt semminemű szervezetének”, érteni kell-e magát a pártot is?

	Mit jelent a rendeletnek e mondata: „Kijelentem, hogy ezen tilalom ellen való vétés egyik ismérvének fogom tekinteni, ha a vasúti alkalmazott ily szerveket vagy szervezeteket támogatásban részesít”? Azt akarja-e talán ezzel mondani a miniszter, hogy a létszámból való törlést involváló vétségnek fogja tekinteni azt is, ha valaki a pártlapot, vagy a Magyar Vasutast, vagy a Vasutasok Zsebnaptárát megveszi?

	Ha az előbbi kérdésekre a válaszok igenlők, úgy arra is fölvilágosítást kérünk, hogy a szolgálati szabályzatnak melyik paragrafusa alapján tilthatók el az alkalmazottak attól, hogy egy politikai pártnak a tagjai legyenek?



A feleletekre sok ezer embernek égető szüksége van, de azért jól tudom: nem fogjuk azt megkapni. Hát akkor mi lesz? Milyen tanácsot adjunk mi jogot tudók azoknak, akik megkérdezik tőlünk: beléphetnek-e a szociáldemokrata pártba? Előfizethetnek-e a pártlapra? Agitálhatnak-e a pártlapok érdekében?

Én a magam részéről nem fogok egyebet mondhatni, mint hogy a legutóbbi rendelet nem tilalmazza a szociáldemokrata párt kötelékébe való tartozást, hanem csupán a párt valamilyen szervének vagy szervezetének a tagságát. A továbbiakra pedig legföljebb a jogi véleményemet közölhetem, amely szerint kizárt dolog, hogy valakit a párthoz való tartozás miatt elbocsátani lehessen, mert ez a jog a pragmatika 38. §-a szerint kifejezetten biztosítva van. Azt pedig elképzelni se lehet, hogy egy miniszteri rendelet nyíltan törvénytelen rendelkezéseket tartalmazzon. Éppen ezért is nem fogok választ kapni a fönti kérdéseimre, mert ha a kereskedelmi kormány felelni akarna, kénytelen volna kijelenteni, hogy sem a szociáldemokrata párthoz való tartozást, sem a pártlapok előfizetését nem tilalmazta, miután ezt tilalmazni nem is állott jogában. Rendeletét csak azért fogalmazta olyan homályosan és dodonai módra, hogy az alkalmazottak, akik elvégre is nem elég tanultak ahhoz, hogy a kétértelmű szavak helyes értelmét kiokoskodják: azt higgyék, hogy a szociáldemokrata politikai párthoz való tartozás van ama rendeletben megtiltva és megijedjenek. Adott esetben azonban a felsőbbség semmiképp se magyarázná ilyen módon a rendeletét, mert hiszen az lehetetlen, de egyszersmint veszedelmes magyarázat is volna. A bíróságnak is van ugyanis beleszólása és a bíróság semmi esetre se engedné azt meg, hogy a kétértelmű szavakba olyan tilalom és elbocsátási ok magyaráztassék bele, amely pragmatikaellenes.

Én tehát nem a rendelet ellen való engedetlenségre hívom föl a vasutasságot, hanem azt állítom, hogy abban a rendeletben nincs eltiltva senki a szociáldemokrata párthoz való tartozástól. Ha ilyen — pragmatikaellenes! — tilalmat akar a kormány fölállítani, úgy ezt világos szavakban kell megtennie. Enélkül nem hiszem, hogy valaki is hajlandóságot érezne magában pápábbnak lenni a pápánál és olyat értelmezni bele a rendeletbe, amely abban nincsen. Legkevésbé a vasutasok.

        Részlet egy, a földmunkások szervezkedési jogát védő fellebbezés indokolásából; megjelent a Népszava 1929. június 14-i számának 11. oldalán.



      

     
     … A falu szegénysége olyan helyzetbe jutott — ezt már kezdi mindenki látni —, hogy nagyon gyors és nagyon erélyes intézkedés nélkül katasztrófának kell bekövetkeznie belőle. Bizonyos, hogy a belügyminiszternek is van tudomása a helyzetről és az is valószínű, hogy a helyzetnek megfelelő politikája is van. Ez alatt nem azt értem, hogy miképpen kell munkaalkalmat teremteni, hogyan kell a folyton sötétebb és reménytelenebb szegénység betegsége ellen való orvosságot megkeresni, a föllendülésnek gazdasági és politikai eszközeit megtalálni, mert hiszen ez más miniszteri tárcák gondozóinak hatáskörébe tartozik, nem a belügyminiszterébe. Ami azonban nem jelenti azt, hogy az ország sorsáért aggódó közfigyelemnek mindinkább középpontjába kerülő nincstelenek helyzetének javítása körül a belügyminiszteri tárca tulajdonosának semmi szerepe ne lehetne.

Néhány évvel ezelőtt még sokat kellett azt bizonyítani, hogy egy-egy foglalkozási ág sorsának a javítása körül a legjobb indulatú kormányzat mellett is döntő szerepe van az illető foglalkozási ág szervezkedésének. Ez ma már útszéli igazság, amelyet annyira elismer minden államkormányzat, hogy sok helyen arról beszélnek már, nem kellene-e kötelezővé tenni minden foglalkozási ág munkásai részére a maguk szakszervezetébe való belépést. Az ipari munkásságra vonatkozóan a szervezkedési jog ma már nálunk is vitán fölül áll. De nincsen ez megtagadva a földmunkásoktól sem, amit bizonyít az, hogy nekik is van a kormányhatóság által jóváhagyott alapszabályokkal rendelkező szakszervezetük. Ámde a tények azt mutatják, hogy ha törvényesen meg is van engedve a szakszervezet, de nincsen megengedve, vagy a tilalommal majdnem fölérő módon van megnehezítve maga a szervezkedés.

Miután sem politikus, sem földmunkás nem vagyok, engem a dolog mint jogászt és mint a magyar haza egyik polgárát érdekel. A föld munkásai között születtem és nevelkedtem és ügyvédi életpályám egyik öröme, hogy huszonöt év óta ügyésze vagyok a földmunkások szegény és ügyvédet fizetni nem tudó szövetségének. Ebben a minőségemben olyan dolgokat látok, amik az Úrnak huszadik századában, a világháború utáni időkben, a szocialista kormányok alatt élő államokkal bővelkedő Európában kétségbeejtő módon idejüket múlták és amelyekről föl sem tételezhető, hogy azokról a belügyminiszternek is tudomása van, mert nem tételezhető föl, hogy ilyen esetek lehetségesek volnának, ha felelős kormányférfi tudna róluk.

A dolog nagyon egyszerű. A szervezkedést nem lehet megtiltani, de meg lehet akadályozni. A megalakulás ugyanis alakuló közgyűlésen történik. Ebben a szóban, hogy „közgyűlés”, benne van az a szó is, hogy „gyűlés”. De világos és mindenki tudja, hogy az ilyen közgyűlés tulajdonképpen nem gyűlés, hanem csak egy összejövetel abból a célból, hogy az alapszabályokat megállapítsák és a tisztikart megválasszák. Ugyanaz, mint a részvénytársaságok vagy szövetkezetek alakuló közgyűlése, amit sohasem jutott még az eszébe semmiféle hatóságnak megtiltani azzal az indokolással, hogy a helyiség nem alkalmas a közgyűlés megtartására vagy hasonló egyéb alapon. Ellenben a Földmunkásszövetség megalakulni vágyó csoportjainak ezt a szándékát majdnem minden esetben meghiúsítja a hatóság ilyenféle indokolásokkal: ugyanarra az időre, amikorra az alakuló közgyűlést kitűzték, már más gyűlés is be van jelentve; a közgyűlésre kiszemelt helyiség nem megfelelő; az illető községben már van hasonló egyesület; dologidő nem alkalmas az ilyen alakulásra; nem áll kellő karhatalom rendelkezésre; a lakosság nyugalmát megzavarná az alakulás; a bejelentők személyében nincs elég garancia a közgyűlés zavartalan lefolyásának biztosítására; járványos betegség idejében nagyobb tömeg összegyülekezése meg nem engedhető, satöbbi, satöbbi.

Mint ügyvédnek, kötelességem minden hatósági intézkedéssel szemben a végletekig menően jóhiszeműnek lenni. Azt ugyan, ha csak szándékosan ostobának nem tettetem magam, nem fogom elhinni, hogy ez vagy az a főszolgabíró úr vagy rendőrkapitány úr csakugyan azért nem engedélyezi az alakulógyűlést, mert komolyan tartana a rend megzavarásától, hanem azt igenis elhiszem, hogy azért nem engedélyezi, mert komolyan az a véleménye, hogy a földmunkások szervezkedése valamiféle veszedelmet jelent az országra nézve. De nem kell-e tökéletesen kizártnak tartani, hogy a belügyminiszter úr is ezen a véleményen van? Hiszen közismert, hogy minden kultúrállamban népes szervezetei vannak a földmunkásoknak és hogy ez sehol sem vezetett a termelés zavartalan rendjének a megbontására vagy csökkentésére, hanem éppen ellenkezőleg, mindenütt éppen olyan üdvös intézményeknek bizonyultak a termelés szempontjából a földmunkásság szakszervezetei, mint az ipari munkásoké. Kell-e rikítóbb világossággal beszélő példa erre nézve az elszakított nyugat-magyarországi esetnél? Ezen a területen a magyar Földmunkásszövetség sohasem tudta a maga szervezeteit kiépíteni: Nyugat-Magyarországon nem volt szervezett földmunkás. Most pedig Burgenlandban, a mi régi földünkön, csaknem teljes egészében szervezve van a földmunkásság, amelynek emberséges életmódját jól átgondolt kollektív szerződések biztosítják, anélkül, hogy ez a termelésnek vagy a gazdálkodás jövedelmezőségének ártott volna. De mit beszélek, hogy ártott volna? Talán, amióta történelmet írnak, nem volt még a világon ország, amelynek a mezőgazdasága olyan rohamos, szinte boszorkányos fejlődést tudott volna fölmutatni, mint aminőnek az utolsó pár év alatt szemtanúi voltunk Ausztriában.

De még ha ettől el is tekintünk: maga a jog az, amelynek a tisztelete minden társadalmi rendnek az alapja. Ha a hatóság nem tartja megengedhetőnek a földmunkások szervezkedését, akkor ezt kereken és nyíltan meg kell tiltania. Akiket illet, azok tudni fogják ugyan, hogy a kormányzat tévesen ítéli meg a földmunkások szervezkedésének a jelentőségét, de tudni fogják azt is, hogy így ítéli meg és hogy levonja ennek a fölfogásnak a következményeit. Nyíltan és egyenesen. Ez ártani fog a kormánynak, de nem fog ártani annak, ami az országok fundamentuma: a jog szellemének és a jog tiszteletének. Senki sem gondolhatja komolyan, hogy azok a szegény emberek, akik tudatában vannak ama joguknak, hogy ők törvényes kellékekkel ellátott alapszabályok alapján szakegyletbe tömörülhetnek — hogy ezek komolyan elhiszik, hogy ez azért nem lehetséges, mert meleg van vagy mert hideg van, mert a közgyűlés megtartására kiszemelt helyiség erre a célra nem alkalmas, vagy mert nincsen biztosítva a közgyűlésen az a rend, amelyről ők a legjobban tudják, hogy eszük ágában sincs azt megzavarni. Nem, ezek a szegény emberek nagyon is jól látják a jogon esett sérelmet és ez sokkal mélyebb nyomokat hagy a lelkükben, mint hogyha egyenes tilalom állana fönn a földmunkások szervezkedésére. Az ember úgy van teremtve, hogy a személyén esett sérelmet könnyebben tudja elviselni, mint a jogán esett sérelmet és ez a tulajdonsága emelte föl az embert az állati sorból a kultúrember magasságába. Krisztus lényének legcsodálatosabb, de egyszersmind legemberibb megnyilatkozása, hogy minden bűnnel szemben megértés és megbocsátás volt a szívében, csak a képmutatással szemben volt engesztelhetetlen…

        A kivándorlás korlátozása és a szegény munkások távozási szabadsága mellett érvelő cikk; megjelent a Magyar Vasutas 1908. május 15-i számában.



      

     
     Talán egy esztendeje van annak, hogy egyik vasúti munkástársunkat, szervezetünk buzgó és lelkes katonáját búcsúztattuk. Amerikába vándorolt, mert idehaza nemcsak a megélhetését nem tudta megtalálni, de a lelki nyugalmát se. A gyomra is, a lelke is állandó háborgásban volt, amaz az éhségtől, emez attól a nagy igazságtalanságtól, attól a sok jogfosztástól, erőszakoskodástól és basáskodástól, amelynek nap nap után hol szenvedő alanya, hol tehetetlenül dühöngő szemtanúja volt. Végül is megunta a sok szenvedést és küzdelmet és amikor a szolgálatából is elüldözték, elhatározta, hogy kivándorol Amerikába. Amikor az elváláskor körülvettük, a csatatéren hősies halált haló vezér lelkesedésével búcsúzott el tőlünk. Ezzel a lelkes biztatással, lelkesítéssel palástolta el bánatát és fájdalmát, amely a szívét szorongatta, hogy itt kell hagynia az édes szülőföldet, ahol gyermek volt, ahol ifjúkorának nagyratörő álmait és reményeit szövögette és ahol férfiéletének javarészét verejtékes munkában eltöltötte. Én beleláttam a lelkébe és marcangoló keserűséggel telt meg a szívem, hogy ennek így kell lennie.

Most azt hallom, hogy munkástársunk, aki ma is szeretettel keres fel bennünket soraival, gyönyörű keresetre tett szert Amerikában. A szakmájában dolgozik ott is és míg idehaza a legnagyobb nélkülözések között tudott csak megélni, ott 15 koronát keres naponta és kétszobás lakásban lakik családjával.

Hány százezer embernek kellett átesnie ezen a fájdalmas váláson, elszakítania azt a száz és száz kedves köteléket, amely az „otthonhoz” köti az embereket és elindulnia tengerentúli idegen világrészbe megélhetést keresni. Óriási üzletek virágoztak e szerencsétlen ország boldogtalan lakóinak vándorlási kényszerűségén. A híres Cunard Line hajóstársaság 11 000 000 korona nyereséget mutat ki egyetlen esztendőről és ennek óriási része a szegény honavesztett magyarok keserves garasaiból telt ki sok esztendők óta.

De bármily szomorú dolog is a kivándorlás, a benne rejlő megváltó reménység által áldása és géniusza volt Magyarországnak. Ahol a szenvedés már tűrhetetlen volt, ahol az utolsó szalmaszála is elveszett az itthon való boldogulás reményének, ott a végső reménysugár még mindig átcsillámlott az óceán túlsó oldaláról. Nem a meggazdagodási vágy és kalandszomj fokmérője volt az utolsó évtized óriási arányú kivándorlása, hanem annak a szomorú mértéke, hogy hány százezer ember vesztette el a végső lehetőségét is annak, hogy szülőhazájában emberhez csak némileg is méltó módon megélhessen családjával együtt.

Most ez elé is akadályokat akar gördíteni a hatalom. Az eddigi gáncsoskodások, sikanériák, zaklatások nem váltották be a hozzájuk fűzött reménységet: a kivándorlás minden akadályon át is folyt tovább, mert a kifelé toló erő hatalmasabb volt, semhogy kicsinyes korlátok ellensúlyozhatták volna. Nos, hát a hatalom erősebb eszközökhöz nyúl: egyszerűen tilalmi lehetőségeket állít fel egész országrészekre nézve és jogot adat magának arra, hogy egész világrészeket kijelölhessen olyanul, amelybe a kivándorlás tiltva van.

Ez téged is érdekel, vasutas barátom. A vasutasok közül sokkal többen vándoroltak ki az országból, semmint gondolná az ember. Ahol 1 kor. 40 fillér napszámmal ezrével vannak alkalmazva családapák, ott nem sokat nyom a latban a szolgálat végleges volta, amely végleges nyomorúságot jelent, sem a nyugbérigény, amely sovány reménység egy hosszú élet nélkülözéseiért. Száz és száz vasúti munkástársunk látta be évente, hogy itt nincsen várni és remélni valója és vette kezébe a vándorbotot, hogy Amerikában keressen boldogulást.

Minden szegény embert, legyen az ipari munkás vagy földműves, magánüzemben vagy állami vállalatnál alkalmazva, a lehető legközelebbről érdekli a kivándorlás korlátozása, amely Magyarország szegény népét úgyszólván a reménységeitől fosztja meg. Láncokkal akarnak idekötözni bennünket, hogy legyen a sorsunk bármilyen mostoha, életünk sora bárminő keserves és nyomorúsággal teljes, innen el ne mozdulhassunk.

Hej, nem tudják azok az okos emberek, hogy mit csináltak, amikor ezt a szép tervet kisütötték. Örömük hasonlatos azéhoz a balga gépészéhez, aki nagy igyekezettel zárja el gépének a szelepeit és örömmel szemléli, hogy gyűlik, gyűlik a gőz, a feszítőerő a kazánban, amely mind neki dolgozik, mind az ő gépét hajtja. És gyűlik, gyűlik a feszítőerő, míg egyszer csak levegőbe röpíti a kazánt, a gépészt — az egész istenséget.

        Az állami és banki adósságok pénzromlás utáni értékhelyreállítása mellett érvelő cikk; megjelent a Magyar Hírlap 1927. október 23-i számában.



      

     
     Nem merek annyira menni, mint az a nagy tanítómesterünk, aki azt mondta, hogy az államok egymás közötti viszonyában a texasi lócsiszárok erkölcsei érvényesülnek. De hogy nem haladják túl azt az értelmi és azt az erkölcsi felfogást, amelyet éretlen és rosszindulatú vásott gyermekek tanúsítanak egymással szemben, ezt a legnagyobb önmegtartóztatással is meg lehet állapítani és ezt a szomorú valóságot a következmények is lépten-nyomon igazolják. De ez csak az államközi viszonylatra vonatkozik, míg odahaza minden állam a legmagasabb erkölcsiséget kell hogy képviselje azok szerint az elvek szerint, amelyekről mi valamennyien azt tanultuk, hogy azokban van az állam intézményének az alapja és az értelme. Megbízhatóság, pontosság, becsületesség, méltányosság és minden polgári erény tekintetében az állam fölötte kell hogy álljon annak a legtökéletesebb polgárának, aki mindezekben az erényekben a legteljesebb mértékben bővelkedik, mert ha nem így van, „a tiszta erkölcs, ha megvész, Róma ledől és rabigába görbed”.

Mi volna a véleményünk — azaz hogy nem kell volnában beszélnünk, mert elegendő valóságos példa áll rendelkezésünkre —, mi a véleményünk arról az emberről, aki a hitelképesség legmagasabb mértékében díszelegve adósságokat csinál, amelyeket azután esze ágában sincs visszafizetni? Ha megvan az ilyen emberről a véleményük, kérem, tartsák meg maguknak és ne próbálják ezt arra az eljárásra alkalmazni, amely a valorizációról szóló törvényjavaslatból kandikál ki önökre, mert esetleg baj lehet belőle. „Majd mindjárt megmondom, hogy maga kicsoda!” „Akkor én majd magát feljelentem becsületsértésért!”

A valorizáció kérdésében kezdetben volt a Kúria és az ő büszke, az állam méltósága fölött őrködő álláspontja, hogy a korona: korona. Hiába volt benne a törvényben, hogy a korona egy kilogramm színaranynak a 3280-ad része és hiába volt magától értetődő, hogy amikor annak idejében a hitelező és az adós között jogviszony létesült, akkor — ha nem is beszéltek róla — mind a ketten ezt értették korona alatt, mint ahogy egyebet nem is érthettek. Hiába keletkeztek szörnyű károsodások és káprázatos nyereségek a Kúria felfogása nyomán, a Kúria ezt a felfogását csak lassan, az életnek szünet nélkül való és folytonosan erősbödő ostroma nyomán módosította, míg végre roppant sok ingadozás, ide-oda tévelygés után egy meglehetősen következetes és elfogadható módon igazságos és e tekintetben folyton tökéletesedő bírói gyakorlat alakult a valorizáció tárgyában, amelyből azonban kimaradtak egyes követelések, elsősorban az állam tartozásai.

Ámde ezek hatalmasabb ököllel döngették az igazság kapuját, mint bármely más követelés és elérkezendőnek látszott az az idő, mikor a bíróság nem nézhette volna tovább tétlenül, hogy aki a ma is hatalmas és gazdag bankok valamelyikében 1913-ban egy életen keresztül összekuporgatott tízezer koronát elhelyezett, az most nyolc fillért, vagyis semmit se kapjon vissza és hogy az állam, amelynek a büdzséje ma az egyharmadára zsugorodott kis országban akkora, mint volt 1910-ben Nagy-Magyarországé, egyetlen fillért ne fizessen vissza a polgárainak a nála elhelyezett, neki kölcsönadott, a legmagasabb biztonság garanciája mellett elhelyezett és kölcsönadott pénzekből.

És miután a dörömbölés már-már ellenállhatatlan erejűvé vált, meg kellett előzni a veszedelmet és így elkészült a valorizációs törvényjavaslat, amely már be is van nyújtva az országgyűlésnek. És vannak, nagyon sokan vannak, akik hiszik, sőt bizonyosan tudják, hogy ha a kormány ezt a javaslatot beterjesztette, akkor az országgyűlés meg is fogja azt szavazni. Mi pedig azt mondjuk, sokat láttunk az utolsó tíz esztendőben, amit azelőtt lehetetlenségnek tartottunk volna és alig lehet már valami, ami meglepne bennünket, de azt mégis elhihetetlennek tartjuk, hogy legyenek olyan törvényhozók, hogy többségben legyenek, akik a várható módon eljövendő bírói felfogás és igazság megelőzése végett törvénybe iktassák, hogy a bankok és takarékpénztárak, amelyek pontos kimutatást közöltek arról, hogy békebeli vagyonukat és ebben az én betétemet is milyen arányban mentették át, se ilyen arányban, se semmilyen arányban ne fizessenek nekem vissza semmit, hanem velük szemben továbbra is és most már törvénnyel megörökítve megmaradhasson az az elv, hogy korona: korona. Velük szemben és az állammal szemben.

Az állammal, amely jótékonyságból akar majd rendeletileg megállapítandó morzsákat egynémely szerencséseknek visszafizetni azokból a tartozásaiból, amelyeket erkölcsi erejének, hatalmának, tekintélyének, biztonságának egész súlyát latba vetve csinált jóhiszemű polgárainál. Íme, az adósság visszafizetése mint kegyes jótékonyság! Bújjatok el, kontár viccfaragók! Csak az a kérdés, hogy lehetséges-e ez? Helyezkedhetik-e az állam egész komolyan a népszerű Cölnix Man tréfás álláspontjára, hogy amikor a huszonötödik és már goromba hangú felszólítást kapja a hitelezőjétől, így válaszol: „Vegye ön tudomásul, hogy én minden évben a nagy ünnepek előtt összes hitelezőim nevét cédulákra írva, beleteszem egy kalapba, ötöt kihúzok és akinek a neve kijön, annak kifizetem a tartozásomat. Miután azonban ön nekem goromba levelet írt, önt három évre büntetésből kizártam a sorsolásból.”

Egyik miniszter a másik után, egyik kormány a másik után jelentette ki, hogy a hadikölcsönöket, a hazának ezt a szent, nagy tartozását nem valorizálja. Még az ezután következő miniszterek és kormányok is sokáig tehetnének ilyen kijelentéseket. De ez még mindig csak a pénzügyminiszter urak vagy miniszterelnök urak álláspontja volt és továbbra is csak az lenne. Ámde ha törvénybe iktatják ezt a szörnyűséget, akkor ez már az államnak, a hazának az álláspontja lesz. És valóban teljesen közömbös lehet-e az államnak, a magyar hazának az, hogy polgárai milyen véleménnyel vannak kötelességteljesítésének arról a legprimitívebb mértékéről, amely az adóst a tartozásának megfizetésére kötelezi?

Azelőtt a király nevében hozta a bíróság az ítéleteit és a bíró feje fölött ott lógott a képe annak a királynak, akinek makulátlan becsületességében senkinek se volt se oka, se joga kételkedni. Ma a bíróság az ítéleteit a magyar állam nevében hirdeti ki és vajon a közrend, közbiztonság és közerkölcsiség szempontjából nincsen-e annak semmi jelentősége, hogy ne legyen olyan ember ebben az országban, akinek az állam becsületesen vissza nem fizette, amit tőle kölcsön kért? Arról lehet beszélni, hogy mi legyen a valorizáció mértéke, de az aranyértékben kölcsönvett koronát az állam mint adós érdekében a mai értékű koronával azonosítani az állam törvényalkotó hatalmával, ez semmivel nem különbözik attól, mintha ugyanezzel a hatalommal azt akarnák törvénybe iktatni, hogy egy mai milliméter egyenlő a békebeli 15 méterrel és aki még abból az időből 15 méter posztóval tartozik, eleget tesz a fizetési kötelezettségének, ha egy milliméter posztót ad a hitelezőjének.

Amit a kormány valorizációs törvényjavaslat címe alatt beterjesztett, az valójában törvényjavaslat a valorizáció ellen. Részben a bíróság gyakorlatában már eddig is kialakult valorizáció szentesítése és mint ilyen teljesen fölösleges, igazi értelme szerint azonban e gyakorlat továbbfejlődésének törvényes megakasztása és a valorizáció igazságos elvének egyszersmindenkorra való száműzése azokról a területekről, ahol ennek az igazságnak az érvényesülését az egész ország epedve várta. Mikor már úgy érezte mindenki, hogy tovább ennek az igazságnak az érvényesülése nem halasztható, akkor törvényjavaslatot terjesztettek be a valorizáció megtagadásáról.

Valóban határtalan hatalom lehet a politikai pártfegyelem, ha a képviselőház többsége ezt a javaslatot megszavazza. Ilyen abszolút megtagadása az egyéniségnek, ilyen hatalmas ereje a fegyelemnek csak a természet szenzációi között található. A procession caterpillar nevű hernyó végtelen sorokban rendezi vonulását oly módon, hogy mindegyik az előtte valónak a hátuljába kapaszkodik és az egész menet egy vaserejű, misztikus fegyelem ellenállhatatlan hatalma alatt vonul, ahova az első vezeti. Megtették, hogy a sort meggörbítve az elsővel megfogatták az utolsónak a hátulját, akkor az egész menet addig jár körbe, amíg a fáradtságtól kimerülve valamennyien fel nem fordulnak.

        A felsőházi tilalmi politika és a liberalizmusukat megtagadó egykori szabadelvűek szatirikus bírálata; megjelent a Magyar Hírlap 1928. június 24-i számában.



      

     
     Csak volna pontos műszerünk annak a csalhatatlan megállapítására, hogy ki a becsületes ember, egészen bizonyos, hogy sokkal okosabb volna ezt a kisszámú kivételt börtönben vagy akármiféle honesta custodiában tartani, mint folyton a gazemberek óriási többségéből fogdosni ki az erre alkalmasakat. Az energiatakarítás korszakában élünk, az emberek igazgatását minél egyszerűbbé kell tenni. És miután az államigazgatás már valószínűleg messze túl van azon a határon, ahol az emberek magatartásában a tilalmak még kivételek, ennek folytán a másik oldalról kell megfogni a dolgot.

Hajdanában még csak szellemesség volt az a megállapítás, hogy Angliában minden meg van engedve, ami kifejezetten még nincs tiltva. Németországban pedig minden meg van tiltva, ami nincs kifejezetten megengedve. De ma már általános érvényű szabállyá kezd lenni a tréfásan Németországra vonatkoztatott állapot. Ennélfogva itt volna már az ideje, hogy ennek a helyzetnek a konzekvenciáit is levonják. Minek az az ezer és ezer tilalom, amelyeknek a száma óráról órára emelkedik, mint a dagadó árvíz? Tessék a másik oldalára fordítani a dolgot és oly módon berendezni az államéletet, hogy tilos minden, kivéve, amit törvények és törvényes rendeletek megengednek a polgároknak. Ez lényegesen megkönnyítené az igazgatási gépezet munkáját és tehermentesítené az emberek figyelmét és emlékezőtehetségét.

Olvassuk a felsőház üléseiről szóló tudósításokat. Amint a kitűnő uraságok sorra fölkelnek, hogy véleményüket elmondják, alig van közöttük egy is, aki valaminek a megtiltására ne buzdítaná a kormányt. Az egyik a fa vámmentes behozatalát akarja megtiltatni, a másik a rövid szoknyát, a harmadik a selyemnek, bársonynak, illatszernek és szőrmének az importját, a negyedik a jazz-muzsikát, az ötödik a magas kamatot, a hatodik a földbirtok szabad forgalmát, a hetedik Isten tudja, hogy micsodát. Ami még egyáltalában szabad, mindenre akad valaki, aki annak a megtiltását sürgeti, és közben egytől egyig mind kárhoztatja és mocskolja a gőzüzemű tilalomgyárat, a bolsevizmust, amely legteljesebb mértékben elégíti ki az ilyen tilalomszomjas lelkek hő sóvárgását.

Ó, ők már messze elutasítják maguktól az idejétmúlt liberalizmust, a szabad kereskedelemnek, a szabad iparnak, az egyén szabad érvényesülésének az ideológiáját, amely immár gúny és lenézés tárgya, néhány elmaradt korú szamár kehes vesszőparipája. Ők a dicső konzervativizmus hitvallói, akik az egyéni szabadság korlátozását követelik az összesség érdekében, az állami beavatkozás kiterjesztését, legyen az a vallásoktatás, mozgókép, öltözködés vagy jazz-muzsika területén. Hát vajon kinek van még olyan vastag hályog a szemén vagy olyan sötét homály az agyán, hogy ne lássa meg a világos igazságot, azt a szembetűnő tényt, hogy az a moszkvai vörös gyerek és ez a fekete gyerek édes testvérei egymásnak, ha mégoly ádáz gyűlölködéssel vicsorgatják is egymásra a fogaikat?!

Csak amikor a tél beáll, akkor lehet látni, hogy a fenyőfák örökzöldek. Minden életrevaló társadalomban kell, hogy legyenek olyan reprezentánsai a pillanatnyilag háttérbe szorult felfogásoknak, akik ezeket a saját személyükben elevenen tartsák és új érvényesülésre akarják juttatni. Mikor a felsőházat megcsinálták, az volt a meggondolás, hogy az állásaik alapján és a kinevezés útján ide kerülő uraságok fognak hangot adni azoknak a világszemléleteknek, amelyek kiszorulnak az állítólag a tömegek változó szeszélye, valósággal azonban a hatalmon lévő kormány kegyei alapján alakuló képviselőházból.

A társadalomban nem halt még el teljesen az a nemes liberalizmus, amely a múlt század második negyedétől a század végéig Magyarországot a civilizált Európa magasságába emelte, gazdaggá, műveltté és tekintélyessé tette, és amely örvendetesen valóra váltotta Petőfi jóslatát: „A magyar név megint szép lesz, méltó régi nagy híréhez.” Nincs olyan bizonyosság több ezen a világon, mint az, hogy ennek a liberalizmusnak a szelleme lett volna hivatva a háború utáni összeroskadt Magyarországot fuldoklásában a víz fölött tartani: ennek kellett volna lennie a mai Magyarország Géniuszának.

Ámde egy társadalom nem mindig ismeri fel a reá nézve legajánlatosabb magatartást, és a népek éppen úgy tévedhetnek rájuk nézve veszedelmes és romlásba vezető utakra, mint az egyes emberek. A népek tanítómestereinek a kötelessége, hogy a helyes utakat mutassák és a lelkükben élő minden erejükkel ezekre igyekezzenek terelni nemzetüket. Még sokan vannak itt azokból a férfiakból, akik a múlt század végén uralkodó liberalizmus korszakában liberálisoknak vallották magukat, és amikor ennek az elvnek az alapján hírnévre, állásra, hatalomra lehetett szert tenni, akkor a maguk javára leszüretelték ezeket a lehetőségeket. Hol vannak hát most a híres magyar liberalizmus hírmondói? Ki hallja a szavukat és ki látja a fáklyák fényét, amelyet ők tartanának magasba a magyar éjszakában?

Akin még rajta van a múltak lomtárába került liberalizmusnak a pora, az is feledtetni igyekszik a múltját, és még a nevét is kerüli régi szerelmének. Alkalmazkodnak. Hallottam egyszer egy asszonyságról, akit első férje halála után a férj fivére vett el feleségül, és aki ettől kezdve az első férjét, ha róla beszélt, állandóan boldogult sógoromnak titulálta.

Amikor egy eszme hatalmának a fénye kialszik, akkor azok, akiknek az eszmében való hite nem aludt ki egyidejűleg az ideológiájuk uralmi lehetőségével, úgy kell, hogy ennek az eszmének a túlzói legyenek. Loyolai Szent Ignác nem akkor esett a maga hitének fanatikus túlzásába, amikor ez a hit a legnépszerűbb volt és a legkönnyebben termette a maga apostolai számára a babérokat, hanem amikor ezt a hitet a legnagyobb veszedelmek környékezték. De a magyar liberalizmusnak nincsenek Loyolai Szent Ignácai, se Pázmány Péterjei, és amikor Berzeviczy Albert a felsőházban felszólal, akkor beszédében nyoma sincs annak, minthogyha ő a magyar faj egén még nemrégiben tündöklő liberalizmusnak egyik vezéralakja lett volna, hanem csak annak, hogy őnagyméltósága nem szereti a jazz-muzsikát, miért is felszólítja a kormányt, hogy mentse meg a cigányzenét.

No lám, hogy Berzeviczy Albert nem az az ember, aki a változó korszellem előtt csak úgy egyszerűen meglapul és vele asszimilálódik! Mert hogy az általános közízlés a jazz mellett van, az már abból is nyilvánvaló, hogy folytonosan halljuk vele szemben a cigányzene védelmezését. Nem kellene a cigánymuzsikát senkinek se védelmeznie, ha a közönség ragaszkodnék hozzá a jazz-zenével szemben. De ha minden ember a jazz-muzsika bolondja lesz is, Berzeviczy Albert akkor is a cigányok mellett fog szólni, mert ő a cigányzenét valóban szereti, és igaz, szent meggyőződése, hogy a cigányzene a magyar népnek igazi kincse, és égő fájdalom készteti rá, hogy megmenteni próbálja ezt a valódi értéket.

És ha Berzeviczy Albert a magyar liberalizmus mellett nem száll ilyen megható honfibúval síkra, és nem ösztönzi olyan mélységes hittel a kormányt a liberalizmus megmentésére mindenféle ellentétes és ez idő szerint minden politikai mulatóhelyen hangoskodó eszmékkel szemben, mint ahogy a cigányzene megmentésére ösztönzi a jazz-muzsika ellen, akkor ebből senki a világon nem juthat arra a következtetésre, hogy a ragyogó liberalizmus hajdani minisztere éppúgy vagy jobban meg volna győződve a liberalizmusnak a magyar népre való fontosságáról és értékéről, mint a cigányzenééről.

Nem, nem! Ezeken a liberalizmus korszakából átmentett urakon már a legélesebb szemek se igen tudják észrevenni hajdani világfelfogásukat. Nem túlozzák ifjúkoruk hitét ma, amikor annak többé semmi praktikus jelentősége nincsen. Sőt ellenkezőleg: gondosan elleplezik azokat a liberális elszínesedéseket, amik még a liberalizmus hőskorának a napjaiból volnának rajtuk láthatók. A kényes dáma rozsdás szegbe ült bele, amiből operációra szoruló mérges seb keletkezett. Az operáció befejeztével a hölgyecske szepegő aggodalommal kérdezi a homlokát törölgető sebészt: „Mondja, drága tanár úr, ugye nem fog a sebhely látszani?” Mire a professzor mogorván válaszol: „Ez teljesen öntől függ, asszonyom!”

        A közigazgatás önmagát szaporító útvesztőjét egy harminckét koronás örökség történetén bemutató szatíra; megjelent a Népszava naptár 1911. évi kötetében.



      

     
     — Hát hogyne volna nagy és dicső dolog a közigazgatás — szavalja a tanár úr a katedráról. — Hiszen ahol tíz ember van állandóan együtt, már ott is okvetlenül muszáj valami szervezetről gondoskodni, amely a dolgukat intézze. Hát ahol húszmillió ember él egymás mellett! Az az óriási mechanizmus, amely e húszmillió ember ezermillió dolgát, ügyét-baját intézi, valóban a legcsodásabb és legdicsőbb alkotása az emberi elmének.

— Én pedig azt gondolom — mondja magában a hátulsó padok egyik zugában egy téveszméktől megkótyagosodott borzas diák —, hogy abból az ezermillióból kilencszázkilencvenkilencmillió esetben éppen a közigazgatással van bajuk azoknak az embereknek, akiket a közigazgatás boldogít. A közigazgatás az az örökmozgó gép, amelyiket a tudósok hiába akarnak felfedezni: önmagát látja el hajtóerővel is, meg munkával is.

De különben szebbet tud mesélni a közigazgatásról Takács János lakatossegéd.

Takács János egri születésű fiú volt és árva. A törökkel valamikor nagyszerűen megbirkóztak az egri nők és férfiak, és nyilván Takács János édesapja meg édesanyja is nagy hős lett volna, ha törökkel kell vala viaskodniuk. De az ő ellenségük félelmesebb volt a töröknél: a nyomorúság. Ez legyőzte mindkettőjüket, úgyhogy holtan maradtak a csatatéren, hátrahagyva az utókornak egy lakatosinast meg egy szobabútort, amiből 32 korona folyt be, amikor a hagyatéki eljárás során értékesítették.

Ez a 32 korona volt kiskorú Takács János vagyona, amelyet meg kell kapnia, mihelyt eléri a nagykorúságot.

És történt egy szép őszi napon, hogy Takács János elérte a nagykorúságot. Miután pedig Budapesten érte utol ez a szerencse, gondolta magában Takács János, vagy talán tanácsolta neki valaki, hogy majd bemegy a budapesti árvaszékhez, és itt eligazítja az ő 32 koronájának a dolgát.

El is igazította. Hazudnék, ha azt mondanám, hogy nem. Igaz, hogy egyik szobából a másikba zavarászták, és hol egy órát, hol félórát várakozott mindenütt, de a délelőttből kifutotta. Reggel kilenckor ment oda, és egy órakor el volt intézve. Egy mérges úr jegyzőkönyvet vett fel vele, és azt mondotta, hogy azt majd átteszi az egri árvaszékhez, amely majd azután intézkedik.

Elmúlt öt-hat hét, és az egri árvaszék intézkedett. Hozott egy végzést, amelyben utasítja az egri adóhivatalt, hogy a Takács Jánosnak azt a 32 koronáját, amelyik ott fekszik, küldje el a budapesti árvaszéknek, és ha elküldi, akkor értesítse erről Takács Jánost is, meg a budapesti árvaszéket is. Az árvaszéknek ezt a végzését megkapta Takács János. „Tyűh — gondolja —, a kirilajzomát, pénz áll a házhoz!”

Alig várja a reggelt, annak is a kilenc óráját, szalad az árvaszékhez. Tíz órára már megtudta, hogy melyik ajtón kell bekopogtatni, de a mögött éppen nem volt akkor ott a nagyságos úr. Hanem tizenegyre megjött, és amikor Takács Jánost meghallgatta, azt mondta neki:

— Iktató!

Mikor pedig Takács János ezt nem értette, és meg akarta kérdezni, hogy mit gondol ez alatt, meg se várta, amíg Takács János a száját kinyitotta, hanem megint csak azzal ripakodott rá:

— Iktató!

Erre Takács János szomorúan kifordult az ajtón, és addig ácsorgott ott a folyosón, amíg egy szolga meg nem kérdezte, hogy mit akar. Az azután elvezette az iktatóba, ahol kiderült, hogy az árvaszék még nem kapta meg azt a végzést, amit Takács János már megkapott.

— Kár a délelőttért, oda van a napszám — gondolta magában Takács János, és elment haza. Egy hétig felé se nézett az árvaszéknek.

Egy hét után megint elment. Ekkorra már megkapta az árvaszék az egri gyámhatóság végzését, de az egri adóhivatal még nem küldte el a pénzt, azt tehát ki se lehetett kapnia Takács Jánosnak. Éppen delet harangoztak a Ferenciek templomában, amikor Takács János ezzel az értesüléssel kilépett a városháza kapuján.

— Megint fuccs a munkanap — dohogta mérgesen. — Már három napszámban van ez a rongyos 32 korona.

Negyedszer, mikor odament Takács János, már úgy tudta a járást, mint valami ügyvéd. Csak az volt a baj, hogy valami nagy ügyet tárgyalt a fogalmazó úr, akinél dolga volt, egész délelőtt ott ücsörgött-ácsorgott az előszobában, mire eltakarodtak az előtte lévők, és ő bemehetett. A fogalmazó már jól ismerte. Meg is mondta neki, hogy most már minden rendben van.

Nagyon örült a jó hírnek Takács János, és csak várta, hogy mikor olvassák le neki a pénzecskéjét.

— Hja, barátom! — világosította fel a fogalmazó —, az nem úgy megy, ahogyan maga gondolja. Előbb azt nekünk ki kell utalványoznunk a mi pénztárunknál. Ott azután felveheti.

— Hát tessék kiutalványozni.

A fogalmazó elnevette magát, hogy valaki ilyen ostobaságot beszélhet.

— Jó is volna, ha az csak úgy menne! Csakhogy nem megy ám. Utalványozó végzést csak ülésben lehet hozni. A legközelebbi ülés hétfőn lesz, akkor majd elintézzük az ügyét. De ne jöjjön addig, amíg végzést nem kap, mert csak az időt vesztegeti.

— Bizony — mondja Takács János —, már négy napi keresetem bánja ezt a sok huzavonát, mert nálunk az a regula a gyárban, hogy aki reggel nem jön munkába, az arra a napra kimarad.

Valami tíz nap múlva megkapta Takács János a budapesti árvaszék végzését, amely tudatja vele, hogy pénzét felveheti a főpénztárnál.

— No végre! — sóhajtott fel. — Csakhogy ezt is megértem.

Ment rohanvást a városházára, s ott valahogy eltapogatott a főpénztárhoz. A pénztáros azonban felvilágosította, hogy a dolgot előbb számfejteni kell.

Világéletében se hallotta Takács János, hogy még ilyesmit is lehessen csinálni: számfejteni. Majdnem ríva fakadt gyámoltalanságának tudatában. A pénztáros urat nem merte kérdezni, mert az rögtön elkezdett végtelen sebesen bankókat számolni az ujjai között, miközben az ajkával halkan mormolta a számokat; ilyesmiben nem lehet megzavarni az embert.

Megint csak egy szolga segítette ki a bajból, aki elment vele oda, ahol a számokat fejtik. De nem látott ő ott semmi különöset: egy úr írkált a papirosra, csakúgy, mint a többi. Addig írkált, míg végre feltekintett, és meghallgatta, hogy mit akar Takács János. A szolga elmondta neki. Erre rögtön elkezdett keresgélni a papirosok között, de hasztalan. Végül is kijelentette, hogy a pénztárhoz még nem jött le az árvaszéktől a végzés.

Takács Jánosban szinte elhűlt a vér. De szerencsére a szolga nagyon jóravaló ember volt, rögtön ajánlkozott, hogy majd ő utánanéz a dolognak, csak üljön le Takács János oda a padra, és várjon.

Takács János tehát leült a padra, és várt. Várt, várt, rémítő sokáig várt. Szégyen-gyalázat, de el is aludt ültében, meg fel is ébredt, a szolga csak nem jött vissza. Pedig a végzést is magával vitte.

Már szállingózni kezdtek elfelé az urak, mikor visszajött a szolga. Azt mondta, hogy közben elküldték valahová, azért maradt oda. No de legalább hozta magával a hivatalos írást a pénztár részére. Igaz, hogy a mai szent napon már ennek sem lehetett semmi hasznát látni, mert pont akkor eresztette le a pénztáros a rácsot, hogy azt mondja: vége a hivatalos órának.

— No, szépen agyonütöttük az ötödik napot is — mérgelődött Takács János, és megköszönte a szolgának a szívességét, ámbár nagyobb hajlandóságot érzett magában arra, hogy felpofozza a számfejtővel meg pénztárossal együtt.

Másnap, amikor a pénztáros a rácsot felhúzta, már ott állt Takács János a végzéssel. A pénztáros dühös volt, hogy meg kellett kezdeni a dolgot, holott enélkül őneki a legszebb élete volna. Mérgesen kapta ki Takács János kezéből az írást, amelyet megnézett elölről-hátulról.

— Így nem veheti fel a pénzt — mordult végre ki —, csak ha a személyazonosságát igazolja.

— Ha meg nem sértem a nagyságos urat, mi kellessen ahhoz?

— Az kell, hogy két olyan egyén, akit én ismerek, igazolja azt, hogy csakugyan maga a Takács János.

— Hol vegyek én, nagyságos úr, két olyan embert, aki engem is ismer, meg akiket a nagyságos úr is ismer? Ilyen két ember nincs is a világon.

— Hja, arról én nem tehetek.

Most már azon a ponton volt Takács János, hogy felkap egy padot, és szétzúz itt mindent meg mindenkit. De csak erőt vett magán, és ahhoz a módszerhez fordult, amelyikhez a tehetetlen, szegény ember szokott, elkezdett rimánkodni:

— Nagyságos úr, az Isten szerelmére kérem, már a hatodik napot töltöm ezzel a dologgal, ne tessék engem megint elküldeni. Hiszen ez borzasztó, nagyságos uram!

— Szabály: szabály, nem tehetek semmit ellene — felelte a pénztáros. — Ha nem tudja igazolni a személyazonosságát, akkor vagy ad egy közjegyzőileg hitelesített meghatalmazást egy ügyvédnek, aki azután maga helyett eljár, vagy rávezetteti a nyugtájára az elöljáróságnál a személyazonossági záradékot. Isten áldja meg!

        Az elméleti államigazgatás és a helyi valóság közötti szakadékot bemutató esszé; megjelent a Világ 1915. március 28-i számában.



      

     
     Tudom, hogy van olyan szokás, amely szerint az igazságszolgáltatás és a közigazgatás egyes kiválóságait szolgálattételre berendelik a szakminisztériumokba. Nagyon okos intézkedés ez, csak az a nagy kár, hogy nem csinálják meg tökéletesen. Mert mi legyen az ilyen berendelésnek a célja? Nemde az, hogy az élet praxisát kitanult ügyes emberek jöjjenek segítségére azoknak, akik elméletileg jól vannak kiképezve, de gyakorlati tapasztalatuk nincsen? Elmélet: az annyit tesz, mint mindenféle látású, különféle korokban, különféle viszonyok között élt emberek tapasztalatainak a leszűrt tanúsága. Tulajdonképpen tehát az elmélet se más, mint komprimált tapasztalat. És nincs is neki egyéb baja, mint az, hogy a tapasztalatokat és a gyakorlati életet szerfelett nehéz tételekbe komprimálni.

Miképpen a töltött káposzta a magyarnak orvosság és a németnek halál, azonmódon ezer ilyen tételt írhatnának be a legkülönfélébb tudományok doktorai a noteszükbe tanulságképpen. Teljesen mások a könyvek általános igazságai és mások az életéi: aki megtelik az elsővel és midőn színültig van velük, kimegy az életbe, csakhamar rájön Eötvös Károly igazságára, hogy ha valaki piciny korától kezdve az egérfogás elméletét tanulmányozza, negyvenéves korára már meglehetősen tud egeret fogni, de egy háromhetes kismacska mindjárt jobban tud nála. Abban a szakminisztériumban tehát, amelybe az egérfogás tartozik, mindenesetre kell, hogy legyenek kiváló elméleti egérfogológusok, de okvetlenül kell, hogy legyen egynéhány macska is.

Ha én volnék igazságügy-miniszter, az én minisztériumomban nemcsak berendelt börtönfelügyelő és berendelt bíró volna alkalmazva, hanem berendelt zsivány is és amikor a zsiványok dolgában akarnék valamit intézkedni, ezt a szakférfiút is meghallgatnám. Szintúgy volnának az én földművelésügyi minisztériumomban berendelt gabonauzsorások, pénzügyminisztériumomban berendelt csempészek, munkaügyi minisztériumomban berendelt munkakerülők és ha én volnék a belügyminiszter, semmi szín alatt el nem engedném, hogy ne legyen körülöttem az élet keserves iskolájában kitanult egynéhány zsidó szatócs, egy-két falusi szárazprókátor, néhány falusi kocsmáros, szóval olyan emberek, akik keresztül-kasul ismerik a népet. Mert a tudós kodifikátor urak nem ismerik, nem is ismerhetik. Nekik nem nyílnak meg azok a szívek, amelyek tárva-nyitva állanak azok előtt, akikhez bizalommal van a szegény ember.

Hosszú esztendők tapasztalata tanított meg arra, hogy például csupa tettetés és mesterkedés az, amit a munkásság kiváló szellemi vezérei a munkás lelkéből látnak és aki közülük nagyon okos, nagyon önálló és nagyon erélyes, csak az találja meg a sok vakablak közül az igazit, amelyen valóságos bepillantást nyer a lelkekbe. A gyári kantinos, hej, az ismeri az embereket! Isten mentsen meg, hogy azok is mind úgy ismerjék, akik az érdekükben feláldozzák az életüket és az életük minden munkásságát.

Közülünk, a mi világfelfogásbeli és szellemi közösségünkből való fiatal barátunk járt nálunk a napokban. Mióta elszakadt tőlünk, olyan pályára lépett, amely a lehető legkülönösebbnek mondható az ő szempontjából: szolgabíró lett. Ami pedig ezt különössé teszi, az éppen az ellentét a két világ között: amelyben férfivá érett és ahova jutott. Mert az óriások semmi különöset nem látnak az ő országukban: nekik csak a törpék országa van tele csodákkal, amelyben viszont oly magától értetődő minden a törpéknek, akik csak az óriások hazájában látnak csodálatosságokat.

— Csak egynéhány hónapig tartottam ki — mesélte a klubban a hallgatóságnak, amely úgy bámulta a tanulságait, mintha az Óperenciás-tengeren túlról hozta volna őket —, de ebben az egynéhány hónapban újra tanultam mindent. Amikor lementem, folyton a közfürdők csarnokai jutottak eszembe, ahol a forró vízzel telt medence mellett ott van egy kisebb medence, jéghideg vízzel telve. Vannak emberek, akik abban mulatságot vagy testedzést keresnek, hogy közvetlenül a forró vízből belemennek a jéghidegbe. Valahogy így éreztem magamat, amikor az én tanulmányaimmal, az én világfelfogásommal, az én emberismeretemmel abból a levegőből és abból a társaságból, amelyben lelkemet kiformáltam, egyszerre beleestem a magyar közigazgatás medencéjébe, ahol minden más, mint ahogyan mi azt Pestről látjuk.

A hibáinak csak a kimagasló tornyait tartjuk számon, pedig nem a tornyok teszik a falut, hanem az apró házak százai. Mit tudja, mi az: egy főszolgabírói hivatal, aki nem volt maga szolgabíró. Az egyik ördögnek látja a hivatalnokot és angyalnak mindazokat, akik az ajtaján benyitnak; a másiknak a szemében a szolgabíró a mártír, akit agyonsanyargatnak. Csak aki ott ült nyitott szemmel és látta az összes minisztériumok és a megyei hatóságok rendeletzuhatagában azokat az embereket, akiknek a százai között sincsen egy, aki hivatásnak tekintené a hivatalát, nem pedig pályának; csak az, aki a mi társadalmunk sekélyességét, a falusiak kicsinyességét, korlátoltságát és rosszaságait látja, aki a gyakorlatban észleli, mit tesz az ezernyi egyéni, családi és politikai érdek ütközőkövét képezni, mit tesz az: óriási úrnak lenni ott, ahol a kötelességek áradatában a legelgyötörtebb szolgának a feladatai nehezednének az emberre, mit tesz az: igazságot tenni a parasztok és az urak között, amit a hivatal parancsol és kiszolgáltatva lenni az egyiknek, aki a cimborám és aki a megyei közgyűlésen a torkomat a markában tartja és egyben ő maga vagy az öccse, vagy a veje, sógora, komája az állásomra pályázik, csak aki mindezt keresztülélte, az tudja, mi a magyar közigazgatás és a magyar szolgabíró.

Amikor néhány hónap után ismét kint voltam, úgy tekintettem vissza, mint ahogyan néznék azokra az emberekre, akik hozzászoktatták a szervezetüket ahhoz, hogy kéngőzben éljenek. Én megfulladtam volna benne: ezek az évszázados tréning folytán úgy élnek benne, mint a hal a vízben.

— Most, hogy ismét kívül vagyok, sajnálom, hogy nem volt türelmem és kitartásom. Előbb az adatok ezreit kellett volna összegyűjtenem és csak azután eltávoznom, akkor talán megírhattam volna a magyar közigazgatás Tamás bácsi kunyhóját. Így is van egy kis gyűjteményem, de éppen mikor ebben lapozgatok, látom és fájlalom, hogy micsoda tengernyi bőséget hagytam ott.

Ideadja a noteszét, amelyben Schlagwortok, nevek és számok vannak bejegyezve. Találomra rámutatok az egyikre: öreg paraszt, segély fia után. Ez mit jelent?

— Ez nem éppen a hivatalra vonatkozik, de fölírtam magamnak, mint emberi dokumentumot. Elmesélem szívesen.

— Egy napon egy öreg paraszt került elém. Régóta láttam már az udvarban ácsorogni, de nem jött be. A paraszt nem nyit be azonnal a hivatalszobába. Előbb hozzáedzi magát ahhoz a borzasztó gondolathoz, hogy őneki most be kell mennie a hivatalnok úr elébe és elkészül mindenre, ami vele odabent történhetik. Végre rászánta magát és bejött.

— Mi járatban van?

— Nagyon megkövetném a nagyságos nagy uramat, ha volna kegyelmes meghallgatni az alázatos kérésemet.

Hajlongása, kalapbabrálása, ősz feje Tiborcot juttatta eszembe, mert az úgy illik, hogy nekem ilyenkor Tiborc jusson eszembe, az évezredes parasztnyomorúságnak ez a művészi ércbe öntött megszemélyesítője. A főszolgabírónak még sose jutott ilyenkor az eszébe Tiborc.

— Hogyne hallgatnám meg, csak mondja már, mert sok a dolgom.

— Nagyon meghiszem, nagyságos jó uram, de a kénytelenség hajtott ide engem is. Tetszik tudni, nekem is elvitték a fiamat…

Sejtettem már, hogy mit akar, segélyügyben jött. Ezernyi panasz van a segélyügyekben, nem lehet egyre-egyre sok időt fordítani. Siettem a kérésének útját egyengetni.

— Elvitték a fiát és nem kap segélyt, noha a fia tartotta el magát. Ezt akarja panaszolni, ugye és intézkedést akar, hogy segélyt kapjon a fia után? Mi?

— Alázatos kihallgatást esedezek a nagyságos uramtól, mert mivel nem egészen éppen úgy volna a dolog.

— Hát hogy van?

— Hát úgy van, instálom alássan, hogy igenis kaptunk a fiunk után segélyt. Előbb nem akart a jegyző úr adni, merthogy az a kis szőlőnk, miegymás van, de utóbb mégis engedélyezni kegyeskedett és kaptuk is rendesen. Hanem máshun van a hiba.

— Hát hol a hiba, mondja már, az Isten áldja meg.

— Éppen hogy azt akarom, ha kegyes fülekre találnék. Hát úgy történt, hogy szegény fiam megsebesült. Nagy volt az ijedtségünk nekem is, meg az anyjuknak is. Itt van ő is, de nem hoztam be, mert most is mindjárt illetlen sírásra fakad, ha errül van szó. Mer nagyon súlyos volt az állapot, körösztülment a muszka golyó az egész testén.

— De fölgyógyult, ugye?

— Hála legyen annak a fölséges jó istennek, fölgyógyult. Négy hónapig volt beteg, de azalatt is kaptuk a segélyt rendesen.

— Hát most megint visszament a fiú?

— Nem ment, instálom alássan. E körül volna az alkalmatlanságom.

— Hogy-hogy?

— Hát azt mondta az orvos, hogy őtet már nem is viszik el, hanem tartósan szabadságolják. Tetszik látni, én már öreg ember vagyok, a feleségem is vénecske bizony már.

— Hja, hasztalan, barátom, nem kapják tovább a segélyt, ha a fiú már nem katona. Ha rokkant, akkor majd kapja a rokkantsegélyt. Itt nem tehetek semmit.

Az öreg paraszt egy darabig tétovázott, azután végül kirukkolt:

— Éppen azért jöttem nagyságos jó uramhoz, hogy megmondjam: nincsen ám annak semmi baja… Nem tudom, hova gondolt az orvos úr…

Egy pillanatra feketébe borult velem a világ, azután olyan düh vett rajtam erőt, hogy nem bírtam tovább magammal. Felugrottam és megragadva a nehéz munka évtizedes szennyével megrakott gubája gallérját, kilöktem az ajtón. A lökés súlyától egyet-kettőt bukdácsolt a folyosón, azután elvágódott. Majd föltápászkodott, egy kicsit letörölgette magát, a kalapján megigazította a gumilasztit és elment. Én oda voltam az aljasság feletti dühtől és a szégyentől is, hogy így megfeledkeztem magamról. Őt egy pár pillanat múlva az utcán láttam, amint a legteljesebb nyugalommal tömködte a pipáját. Az egész lelke ott ült az arcán. Bosszantotta, hogy nem teljesült a kérése. Az, hogy durván kitaszították a hivatalból, a legtermészetesebb dolog volt előtte ezen az egész világon. Majdnem magától értetődő valami.

     Az ügyvédi rendtartáshoz immár csak a szentesítés hiányzik, hogy törvénnyé váljék, azután pedig az életbeléptetés, amelyre nézve a beavatottak tudni vélik, hogy az idevonatkozó rendeletek máris készen vannak az igazságügy-minisztériumban, mint ahogy a gondos anyáknál készen várja a születendő bébit mindaz a sok kellék, ami az életbelépéséhez szükséges.

Nem lehet azt mondani, hogy az igazságügy-miniszter úr minden kritika elől elzárkózott volna ennek a törvénynek a megalkotásánál. A törvénytervezet és a törvényjavaslat, meg a megszavazott törvény rendelkezéseiben vannak olyan eltérések, amelyek az elhangzott kritikák alapján állottak elő. Lényegében azonban megvalósult az az elgondolás, amelynek alapján ez a törvény megszületett, és amelyet röviden úgy lehet összefoglalni, hogy az igazságügy-miniszter úr az ügyvédség absztrakciójának hajlandó feláldozni az ügyvédeket, hajlandó kivágni a fákat, hogy megőrizze az erdő méltóságát.

A végtelen mennyiségű szakszerű bírálat és hozzászólás mellett, amely ezt a törvényalkotást végigkísérte az első tervezettől kezdve a megszavazás stádiumáig, a mi véleményünk szerint nem is a jogászok vitték el a pálmát, hanem a főrendiházban való tárgyalásnak egyik szerény szavú szónoka, Ghiczy Elemér, aki fején találta a szeget, és akinek az ütése halálos lett volna, ha a parlamenti tárgyalásokban egyáltalában volnának halálos ütések. Ő mondta ki a legnagyobbat, amely mellett eltörpül a részletekre vonatkozó minden kifogás, ő mondta ki azt, hogy ez a törvényjavaslat szerzett jogokat koboz el azoktól, akikre vonatkozik!

Sajnos, a szerzett jogok tisztelete a világ széles területein meglazult. Néhány évtizeddel ezelőtt még mindenki a civilizáció fundamentumának tudta és vallotta. A francia forradalom az Emberi Jogok kinyilatkoztatásában alapelvként szegezi le. Az Egyesült Államok alkotmányának egyik megváltoztathatatlan alaptétele, és minden jogtudós, minden politikus, minden filozófus, hívták légyen bár a most újra divatba jött „jobboldali” Fichtének vagy a modern szociáldemokrata munkáspárt egyik alapítójának, Lassalle-nak, egyaránt hirdették, hogy a törvény csak a jövőre vonatkozóan szabályozhatja az élet rendjét, de nem vehet el senkitől semmit, aki valamit törvényesen megszerzett. „A törvény visszaható ereje — mondja Benjamin Constant — a legnagyobb merénylet, amit törvény elkövethet, szétszakítása a társadalmi szerződésnek, hatályon kívül helyezése azoknak a pontozatoknak, amelyek alapján a társadalom engedelmességet követelhet az egyénektől… A törvény, amelynek visszaható ereje van, nem törvény többé!”

Az, amit az új ügyvédi rendtartás törvénybe iktat, egészen elképesztő esete a szerzett jogtól való megfosztásnak, és szinte bámulatra méltó, hogy törvénnyé válhatott. Mint kormányzati szörnyűséget tartják számon azt az állapotot, hogy van ország, amelyben nem kaphat útlevelet az az állampolgár, aki az adójával hátralékban van. De mi ez ahhoz képest, hogy meg lehessen fosztani az ügyvédet húszévi munkával megszerzett diplomájának a használatától, ha nem fizette meg a kamarai tagsági díjat?! És nem csupán azokra vonatkozik ez, akik majd ezután, ennek a rendelkezésnek a tudatában lesznek ügyvédekké, hanem mindenkire. Húsz év óta vagy akármennyi idő óta működő ügyvédeket, akik már képtelenek más életlehetőségre szert tenni, a diplomájuk által részükre még meglévő utolsó falat kenyértől is meg lehet, sőt felelősség terhe mellett meg kell fosztani, ha annyira szegények és oly kevés a keresetük, hogy a kamarai díjaikat és a nyugdíjintézeti járulékaikat nem tudják megfizetni! Nem borzasztó ez? Annyira borzasztó, hogy a gyakorlatban mindenki, a kamara, a kar, a jótékonyság, sőt maga az igazságügy-miniszter is siet bekapcsolódni a lázas mentési akcióba. Ámde ez nem változtat a dolgok lényegén: hogy itt szerzett jogok kisajátítása van törvénybe iktatva, minden megtérítés nélkül való elkobzása az egzisztenciának, amelynél nem enyhítő, hanem súlyosbító körülmény, hogy az egzisztencia, amelyet a törvény elkoboz: koldusegzisztencia.

Hiszen csakis ez teszi lehetővé: a megfosztottak gyöngesége. Ha az igazságügy-miniszter úr a földbirtokosokkal szemben akarná ugyanezt az elgondolást érvényesíteni, majd meglátná, hogy mekkora ellenállóereje van a társadalomnak a szerzett jogok elkobzására irányuló támadásokkal szemben. Nagy mulasztást követ el a társadalom, hogy ezt az erejét minden támadásnál nem érvényesíti, mert emlékezetében kellene tartania azt az igazságot, hogy ahol a jogokból egy hajszál elveszhet, ott a fejek sincsenek többé biztonságban!

     Mindig kárba veszett idő és fáradság, amit arra a meditációra, fejtegetésre vagy vitatkozásra fordítunk, hogy a diktatúra alkalmasabb formája-e az emberek kormányzásának, avagy pedig az alkotmányos parlamentarizmus. Kárba veszett pedig azért, mert ami eddig diktatúra volt a világon, egy sem azon az alapon támadt, mintha az emberek ott, ahol a diktatúra támadt, belátták volna, hogy ez a jobbik kormányforma. Diktatúra volt, mert lett: mindig önmagában hordta az indokolását, de amikor már volt vagy megvalósulni látszott, egymást gázolták le a tudósok, annyira tülekedtek annak a bizonyításában, hogy a diktatúra az embervezetés igazi formája. De bármennyi tintát ontottak is a tudósok e tétel bizonyítására, a diktatúra létét egy pillanatig sem ezek a bizonyítékok biztosították, hanem mindig csak az az erő, amelyre a diktátor támaszkodott. De hogy a természetes ősállapot nem a diktatúra, hanem a közmegegyezés, amely száz mindenféle alakban jelentkezhet, ennek az igazolására a történelem összes tényei felvonulnak tanúságtételre: még eddig minden diktatúra megbukott! Mind kivétel volt, és a történelem mértékével mérve csak pillanatokra emelkedett ki az ősformából. Ami mellett természetesen nem szabad a közmegegyezés számtalan változata szerint az élre helyezett vagy odakerült vezért összetéveszteni a diktátorral, aki maga ül, akár a saját erejéből, akár a tömeg ájult gyöngeségéből, az összesség nyakára.

Ezzel azonban még az a kérdés nincs eldöntve, hogy vajon a diktatúra mint olyan jó-e vagy rossz. A Társadalmi szerződésben, amely a francia forradalom bibliája volt már akkor is, amikor a szelleme az alkotmányosságot sugározta, Rousseau azt tanítja, hogy bizonyos előfeltételek mellett mindenféle kormányzat lehet a legjobb, másféle előfeltételek mellett pedig mindenféle kormányzat lehet a legrosszabb. Az azóta szerzett tapasztalatok után sem lehet azt tagadni, hogy lehetnek egy nép életében pillanatok, amelyekben egyetlen ember szellemi és erkölcsi erején múlik a közösség sorsa – akinek azonban nem kell okvetlenül diktátornak lennie. De hogy ez vagy az a pillanat-e, és ez vagy az a férfi van-e erre hivatva, drámáról vagy komédiáról van-e szó, erről mindenkinek meg lehet a véleménye, és csak a történelem az, amely hitelesít. Valamint kérdés marad az is, hogy meddig kell valójában ennek a pillanatnak tartania, és hogy megvan-e abban, akinek a diktátorszerep kijutott, a kellő érzék és lelkierő, hogy ha elérkezik az ideje, letegye ezt a szerepet, miként azt Cincinnatus cselekedte. A dolog nehezebb, semmint azt gondolni lehetne, és ritkán akad olyan gorombán őszinte tanácsadó, aki a diktátornak, ha ilyen kétségek dúlnának keblében, azt felelje, amit a boldogult Keszler József felelt az öregedő primadonnának, aki egy gyenge pillanatában feltárta előtte a skrupulusait:

– Azt hiszem, elérkezett már az ideje, hogy szép lassan visszavonuljak.

Mire a kíméletlen öreg kritikus azt mondotta:

– Szaladni nem tudsz?

Talán abban lehet valami, hogy a háborús idők, akár a háború akut, akár lappangó korszakában, a diktatúrát kívánják. De lehet, sőt valószínű, hogy ez is csak képzelődés. A francia forradalom seregét a jóléti bizottmány dirigálta, és egy végtelenül igénytelen, szelíd lángész, Carnot, üzenetekkel közvetítette a hadvezéreknek azokat a parancsokat, amelyeknek a teljesítése által mindenütt visszaverték a betörni készülő ellenséget. Azután jött Napóleon, aki miután diktátorrá lett, tagadta, hogy csak a demokratikus néphadsereg az, amely a harcot állni tudja. „Macedónia Nagy Sándor és az ő utódai alatt, Ázsia Mithridatész alatt, Poroszország Nagy Frigyes alatt, Oroszország, Spanyolország – ezek nem mind despotikusan kormányzott országok voltak-e?” – mondja. Így biztatja önmagát a despotaságában, és amíg győz, addig frappáns igazság mutatkozik szavaiban. De végül meghazudtolják a tények, végül mégis földre teríti őt a demokratikus parlament által kormányzott Anglia.

De mit érnek a tények? Diktatúrával vitába szállni annyi, mint szóharcot kezdeni az égiháborúval. És mégis vitába szálltak vele minden időben, Démoszthenésztől és Cicerótól kezdve napjainkig. Sohasem lehet feladni azt a reményt, hogy azt a hatalmat, amely a diktátorok körül tornyosuló fegyverekben rejlik, meg lehet dönteni a logikával, az értelemmel, a jog szellemével, a szavakkal és a betűkkel, amelyek előbb-utóbb erőt vesznek a fegyvereken. Abba az eget-földet betöltő nagy vitába, amely ma világszerte folyik a diktatúra kérdésében, most egy halk, de rendkívül tudatos magyar hang szól bele, dr. Tóth László királyi törvényszéki bíró hangja, aki nem mint politikus, hanem mint jogász tárja föl a diktatúra szellemét az úgynevezett Harmadik Birodalom törvényeinek ismertetésével.1 Mint hivatalban lévő bíró, tartózkodik az ismertetett jogszabályok politikai méltatásától, a hozzájuk fűzött jogászi glosszák publicisztikai ereje azonban annyira lenyűgöző, hogy sokkal mélyebb és maradandóbb hatást gyakorol az értelemre és a lelkületre, mint amilyent a politikusok hangjával és eszközeivel elérni lehetséges. A jogtudós és jogfilozófus objektivitása olyan meztelenségeket és olyan riasztó valóságokat tár fel, amelyeknek az exponálása szilárd talajt ad azoknak a kétkedőknek a lába alá, akiknek skrupulusa és töprengése nem akar elaludni, ha arra gondolnak, hogy talán mégsem lehet mindaz olyan helytelen, amit a világ egyik legkulturáltabb nagy nemzete vagy akárki annak a nevében jónak talál törvénykönyvébe iktatni.

A tudós szerző az ismertetett német jogszabályok csoportjainál mindenütt kimutatja, amit már a könyve bevezetésében is hangsúlyoz, hogy a nemzetiszocialista törvényhozás nincs tekintettel általános emberi elvekre, és hogy e törvényhozás előtt elvesztették jelentőségüket a humanizmusnak és az örök emberi igazságoknak azok a szempontjai, amelyeket eddigelé a jogalkotás legfőbb irányítóiként tanultunk értékelni. A nemzetiszocializmus néhány sajátos szempontot tart szem előtt, és tudatosan negligál mindent, ami kívül esik e szemhatáron. Ennélfogva jogalkotásai nem egy esetben elképesztően hatnak arra a jogászra, akit a jus naturale elvei, a sztoa ideái, a római jog és az egyházjog, valamint a 18. században kihirdetett emberi jogok respektusa vezérel gondolkodásában.

De bizonyosnak látszik ebből a gyűjteményből az is, hogy mihelyt a nemzetiszocializmus a jogalkotás terén kitermelte magából azokat a szabályokat, amelyekkel az éveken keresztül tartó agitáció legtöbbször ismételt és legmarkánsabb rikoltásai alapján tartozott a tömegnek, és azokat, amelyeket a saját hatalmának az állandósításához szükségesnek látott, buzgalma és alkotóképessége azonnal ellankadt. Amikor ki volt mondva, hogy a vezér akarata a jognak a forrása, hogy csak egyetlen párt lehet a birodalomban, és aki más pártot működésében fenntart vagy újat megalakítani igyekszik, az fegyházzal büntetendő; hogy kétféle állampolgárság van, zsidó pedig egyáltalában nem lehet birodalmi polgár; hogy a nemzetiszocialista párt és az állam egy és ugyanaz; hogy a bíró nem csupán a törvények alapján, hanem a nép „egészséges” jogérzéke alapján is ítélhet; hogy börtönnel büntetendő a kétkedő, a tekintélycsorbító, a gúnyolódó és a hangulatrontó; hogy a büntető igazságszolgáltatásban az analógia alapján is lehet bűnösséget megállapítani; és különösen, amikor a zsidók ki voltak szorítva a megélhetést nyújtó pályák egész sorozatából, amikor el volt érve az a cél, hogy a nemzetiszocialista pártból való kirekesztés nagyjából a halálbüntetéssel azonossá vált, mert megélhetéstől való megfosztást jelent – akkor egyelőre véget is ért az új világot jelentő jogszabályok termelése. Ami ezen kívül esik, az meglehetősen konfúzus próbálkozás és kapkodás, a régi talajon való bukdácsolás és a maga termelte hínárba való belekeveredés. Állítólag több százra rúg a rendeletek napi termelésének a száma, amelyek egymást közömbösítve végeredményben a lehetőségek között való és a megszokottól alig különböző életet hozzák ki eredményül.

„Ez az egész törvényhozás – mondja dr. Tóth László – olyan ruha, amit németről vett mérték után németnek szabtak, németnek készítettek el, a németség hordja, és ez a másra szabott ruha nem ítélhető meg abból a szemszögből, vajon hogyan feszítene a magyaron.” Mi azonban korántsem vagyunk abban olyan bizonyosak, hogy vajon csakugyan a németről vett mérték után készült ruha-e ez a törvényhozás? Mert ha igennel kellene felelnünk erre a kérdésre, ha Frank igazságügy-miniszter úr képviseli a valódi német szellemet, akkor azt a ruhát kellene rabruhának minősítenünk, amelyet Kantnak és Bluntschlinak, Jheringnek és Stahlnak és mindazoknak a nagy szellemeknek a tanításai alapján szabtak a németekre, akiknek az etikája jegyében a német törvényhozás működött, és akiknek a jogról alkotott felfogása a német bíróságok ítéleteiben megnyilvánult. Erre a szentségtagadásra pedig sohasem volnánk rábírhatók. Sokkal inkább hisszük, hogy Immanuel Kant volt a német szellem igazi kifejezője, és hogy ez a szellem nem azért nem érvényesül a mai Német Birodalom jogszabályaiban, minthogy nem volna valóban a németség igazi szelleme, hanem azért, mert érvényesülésének olyan akadályai vannak, amelyeknek a taglalása már valóban kívül esik dr. Tóth László értékes könyvének a feladatán.

Lábjegyzetek


	
A német birodalom jellegzetes jogszabályai. Írta dr. Tóth László királyi törvényszéki bíró. Budapest, Politzer Zsigmond és Fiai kiadása. 164 oldal. Ára 2 pengő. ↩

        Megjelent az Újság 1944. január 12-i számában.



      

     
     Nagyon el voltunk foglalva 1943-ban: nem értünk rá stációt tartani a Deák Ferenc-féle büntetőtörvény-javaslat századik évfordulóján. Nem szakíthattunk rá időt annak ellenére, hogy ez a javaslat a magyar nemzetnek olyan kulturális dicsősége volt, amely felülmúlta sok háborús győzelem dicsőségét. Nincs még egy törvényhozói alkotás — írta róla az akkori idők legtekintélyesebb büntetőjogásza, a nagy Mittermaier —, nincs még egy törvényhozói alkotás, amely annyira át volna hatva az új kor szellemétől, amely annyira eredeti volna, és oly hévvel törne az igazságosság követelményeinek a megvalósítására, mint a magyar büntetőtörvény-javaslat.

Nincsen a magyar nemzet életének olyan korszaka, amelyre büszkébbek lehetnénk, mint Deák Ferencnek, Szemere Bertalannak, Szalay Lászlónak, báró Eötvös Józsefnek, gróf Széchenyi Istvánnak, Kossuth Lajosnak és a liberalizmus magyar héroszainak ama száz év előtti kora.

Az elmulasztott jubileum véghatárán most mégis akadt valaki, aki egy szerény koszorút helyezett le az 1843-as javaslat emlékezetének a talpazatára. Egy könyvet. (Csemegi Károly. A magyar büntetőtörvénykönyv és a bírói szervezetről szóló törvény megalkotójának élete és működése. Írta a 43-as büntetőjavaslat századik évfordulóján dr. Hajnal Hugó.)

A szerző nem mondja meg, hogy mi az összefüggés Csemegi Károly életműve és az 1843-as javaslat között. Az emlékezésnek a könyv címében való megjelölése inkább csak afféle dedikáció, mint amikor a költő a versét ajánlja valakinek, akit meg akar tisztelni, vagy amikor az író a könyvét édesanyja emlékének dedikálja. Mert Csemegi büntető törvénykönyve és Deák Ferenc törvényjavaslata között csak annyi az összefüggés, hogy amikor a kiegyezés után az akkori komoly, alkotó, nagy magyarok meg akarták alapozni a modern magyar jogállamot, akkor Deák Ferenc nemcsak hogy nem ragaszkodott az ő csodálatra méltó 1843-i javaslatához, hanem maga akarta újrakodifikáltatni a büntető törvénykönyvet. És a Bittó-kormány egy aradi, zsidó származású ügyvédet bízott meg vele: Csemegi Károlyt. Az egész országban csak két embert lehetett rátermettnek tekinteni erre az óriási feladatra: Szilágyi Dezsőt és Csemegi Károlyt.

Az igazságügy-miniszter, Horvát Boldizsár, Kozma Sándortól tanácsot kért, hogy melyik lenne alkalmasabb, és Kozma Csemegit ajánlotta, aki azután nem bizottságozott, nem ankétezett: nekifeküdt a munkának, megalkotta a hatalmas büntető törvénykönyvet egyedül egymaga.

A csontjait is elátkozták már azóta a politikai és társadalmi elfogultság alapján igazodó pártpolitikusok, pedig Csemegi műve közeledés volt ezeknek az elfogult kritikusoknak a pszichológiájához és eltávolodás Deák Ferenc tündöklő liberalizmusától a konzervativizmus irányában. Talán ez a magyarázata annak, hogy alkotása lényegbe nem vágó, jelentéktelen időközi toldásokkal, alkalmi pótlásokkal mindmáig megtarthatta teljes virulenciáját azon a hét évtizeden keresztül, amely a korszellemnek gyorsuló ütemű távolodását látta a liberalizmussal ellenkező irányban.

A tudományos világot bámulatba ejtette Csemegi Károly büntető törvénykönyve. A kultúrnemzetek lefordították a maguk nyelvére, hogy hozzáférhetővé tegyék a tanulmányozók számára, sőt a büntetőjogi stúdium klasszikus hazájában, Olaszországban több egyetemen tanszéket nyitottak a magyar büntető törvénykönyv tanítására. Másodszor történt meg egy emberöltő alatt, hogy — mint Eötvös Károly mondja — a mi törvényünk volt a művelt világ legjobb és legkorszerűbb büntetőjoga. Méltán mondotta róla később a magyar Kúria elnöke, és Kenedi Géza méltán írta alkotójáról, hogy „büszkeséggel hivatkozunk rá, amikor a magyar nemzet életképességét kérik tőlünk számon”. Eötvös Károly pedig, hogy „oly nagy fontosságú mű, mint az övé, alig van a világon, melyet annyira egyetlen ember készített volna, mint ahogy a mi törvényünket ő készítette. Neve halhatatlan, érdeme örök és az egész világra hosszú-hosszú jövendőre kiterjedő. Hozzá hasonlítani múltunk és jelenünk férfiai közül csak Werbőczyt lehet.”

Csemegi Károly másik nagy alkotása a magyar bírói szervezetről szóló törvény. A Corpus Jurisba való beiktatása a büntető törvénykönyvet csaknem egy évtizeddel megelőzte. Ez a törvény jogállamiságunk alapja. Amíg ez ép, addig áll az épület, és ha ehhez hozzányúlnak, az épület összeomlik. A bírói függetlenség van ebben a törvényben garantálva, és csak független bíróság szolgáltathat pártatlan igazságot, amely tudvalévően regnorum fundamentum: az országok fundamentuma. Nem érdekel, hogyan állanak ezzel a dologgal ez idő szerint a többi országok, de azt ezerszer és ezerszer állapíthatjuk meg hálatelt szívvel, hogy a magyar bíróság nem miként a százados tölgy, amely szilárdan áll ugyan, de hajladozik a viharban, hanem mint a világítótorony, úgy állott abban az orkánban, amely három évtizede dühöng felettünk. A magyar független bíróság a szentek gyülekezetének bizonyult, és úgyszólván egyetlen kisiklás nélkül őrizte és nyilvánította az elfogulatlanságot és pártatlanságot. És hogy ezt tehesse: ehhez a szilárd talapzatot Csemegi Károly törvénye biztosította részére, az 1869. évi IV. törvénycikk a bírói szervezetről, amely kivette az igazságszolgáltatást a közigazgatás kezéből, és függetlenítette a bíróságot.

És a jutalom!

Öt évig tartó óriási munkájának befejezése után, de sok idő múlva, amikor már szégyellték, hogy semmit se kapjon ezért az emberfeletti teljesítményért, hatezer forint tiszteletdíjat ajánlottak fel neki, amelyet sértődötten visszautasított. Nagy munkája közben megürült az igazságügy-miniszteri tárca, és a mérvadó uraságok összeültek Széll Kálmán lakásán, hogy tanácskozzanak, ki volna alkalmas a jogalkotásnak abban a nagy korszakában arra a fontos pozícióra. Eötvös Károly is jelen volt. Sehogy se tudtak jelöltet találni. Egy képviselőt, Horváth Lajost, a miskolci követet akarták volna beleültetni a miniszteri székbe, de az semmi szín alatt nem akarta vállalni. Erre Eötvös Károly rábökött a le-fel sétáló Perczel Bélára:

— Hát te, Béla, nem vállalkoznál rá?

És ő vállalkozott.

Később Eötvös Károly elmondotta ezt a jelenetet Csemeginek.

— És én nem jöttem szóba? — kérdezte Csemegi.

— Az igazat megvallva, nem jutottál eszünkbe — felelte Eötvös Károly, aki ezt nekünk harminc évvel később, bevallott szégyenkezéssel mesélte el az Abbáziában.

Csemegi Károly szegényen halt meg, özvegye könyvtárának az értékesítéséből szerzett egy kis pénzecskét, és azután olyan idők jöttek, amikor az érdem feledésbe ment, és Csemegi munkája a gyűlölködő kritika céltáblájává lett. De nagysága túl fogja ezt is élni, és még századok múlva is mindenki tudni fogja, kit takar a Kerepesi úti temetőben az a sírhant, amelynek a fejénél a sírkövön csak ennyi áll: 1878. V. törvénycikk, és alatta csak egy vezetéknév: CSEMEGI.

     Istenben boldogult Tenczer Pálról sok jóízű adoma keringett a jó tréfa barátai között, de a sok között egy se volt jobb ennél, amit itt elmondandó vagyok.

Tenczer Pál, aki tudvalévően vézna, kicsi, sánta emberke volt, egyszer olyan dolgokat írt lapjában Verhovay Gyuláról, az akkori antiszemita párt félelmetes tollú és kardú, elszánt vezéréről, amit az nem volt hajlandó magán száradni engedni. A lap megjelenése után tehát beállított Tenczer Pál szerkesztőségébe, és haragtól szikrázó szemekkel támadt rá a kis emberkére:

— Ön olyan dolgot írt rólam, amiért véres elégtételt veszek magamnak, ha vissza nem vonja. Hát visszavonja-e?

És ezzel iszonyút vágott öklével az íróasztalra, hogy tintatartó, toll, gumi, olló, plajbász, mind csárdást kezdett táncolni tőle.

A kis Tenczert elönti erre a fellépésre a pulykaméreg, felugrik a székéről, és még kétszer akkorát csapván tenyerével az asztalra, bömbölve ordít rá Verhovayra:

— Visszavonom!

Politizálás ne essék szólván, szakasztott ugyanez az eset történt meg Kossuth Ferenccel, amikor a horvátok obstrukciójára visszavonta a pragmatika-javaslatot. És hogy a hasonlatosság a két eset között még kacagtatóbb legyen, ő is és minden fizetett újságja úgy tüntette fel a dolgot, mintha ez a visszavonulás valami fényes győzelem lett volna.

Nem akarok politizálni, és nem is feszegetem erről az oldaláról a dolgot, hiszen a politizáláshoz és a prostitúcióhoz Magyarországon türelmi bárcát kell váltani. A mi lapunk pedig nem váltotta ki ezt a bárcát. De ami a kérdésnek nem aktuális politikai, hanem közjogi részét illeti, abban senki se tartóztathatja fel a kritikánkat. A közjogot rosszul tanulta meg Kossuth Ferenc, amíg a száműzetés mákos csíkját ette. A közjog azt tanítja, amit a törvényhozó testület megszavaz, az törvény; amit elvet, az nem lehet törvénnyé. Ha valamit leszavaznak a törvényhozásban, vagy bármi módon megakadályoznak a törvénnyé válásban, annál nem lehet azt vizsgálni, hogy jaj, de csak ezek meg azok voltak ellene, míg ellenben a tekintélyes ezek meg amazok mellette lettek volna. Ilyen megkülönböztetéseket az alkotmányos felfogás nem ismer. Akárhány pártból, frakcióból álljon is a törvényhozó testület, amikor dönt, amikor határoz, akkor az eredmény olyan, mintha az egész törvényhozó testület szólalna meg. Enélkül az alkotmányosságnak még az árnyéka sincs meg az országban.

Az országnak tehát nincsen semmi köze ahhoz, miért nem lett törvény Kossuth Ferenc pragmatika-javaslatából. Az országgyűlésnek nem kellett, és punktum. Ha kellett volna neki, törvény lett volna belőle, de mivel nem lett belőle törvény, mivel a kormánynak vissza kellett azt vonnia: ennélfogva úgy tekintendő — alkotmányos felfogással másként nem tekinthető —, mint amely nem kell. Nem kell a törvényhozásnak, nem kell az országnak, amelynek lakosságát a törvényhozás képviseli. És ha ezt Kossuth Ferenc úgy kerüli meg, hogy rendelet alakjában lépteti életbe, hát ezt ugyan megteheti, mert van hozzá hatalma. Hanem akkor az is alkotmányosság, amikor katonai napiparancs alakjában hozzák meg és hirdetik ki, hogy mi lesz mától kezdve a törvény.

Azt tanítják egyébiránt, hogy a bíróság nem köteles respektálni a miniszteri rendeletet, ha az a törvénnyel ellenkezik. Mondom: az iskolában tanítják ezt, mert én ugyan sok olyan miniszteri rendeletet láttam már, amely a törvénnyel ellenkezett, de azt sohasem, hogy a bíróság az ilyen rendeletre fütyült volna. Az igaz, hogy durvábban egy se ütközött bele a törvénybe, mint ha Kossuth Ferenc rendeletileg fogja kiadni, hogy a vasúti munkások vagy akár a hivatalnokok közhivatalnokok. És ha egyáltalában lehetséges olyan rendelet, amelynek a bíróság fittyet hányjon, úgy ez lesz azok között a legelső. Ezt semmiféle bíróság nem respektálhatja, mert ez a jogrend anarchiája volna.

A büntető törvénykönyv nem bízta se Kossuth Ferencre, se Péterre, se Pálra, hogy határozza meg, kik tekintendők büntetőjogi szempontból közhivatalnokoknak. Meghatározza ezt a büntető törvénykönyv maga a 461. §-ában, mondván:


Közhivatalnokoknak tekintendők azok, kik az állam közigazgatási vagy igazságszolgáltatási, vagy valamely törvényhatóság vagy község hatósági teendőjének teljesítésére hivataluknál, szolgálatuknál vagy különös megbízatásuknál fogva kötelezvék; úgyszintén azok is, akik az állam, törvényhatóság vagy a község által közvetlenül kezelt közalapítványoknál, kórházaknál, tébolydáknál mint felügyelők, orvosok, hivatalnokok vagy szolgák vannak alkalmazva.

A királyi közjegyzők szintén közhivatalnokoknak tekintetnek.



A júliusi napsugár nem süt olyan fényesen le az égről, mint amilyen fényes világossággal ez a paragrafus beszél. Íme, ezek a közhivatalnokok. De ebben a definícióban hiába keressük a MÁV nevű bejegyzett cég alkalmazottait vagy a Déli Vasút című részvénytársaság embereit, vagy a többieket. Ezekből rendeleti úton közhivatalnokokat csak úgy lehet csinálni, ha a miniszter úr előbb felrúgja a törvényt. Így azonban közhivatalnokoknak mondhatók ki az összes éjjeli bakterok, kukoricacsőszök, harangozók is, és mindenki, aki a korlátlan hatalmú miniszter úrnak tetszik, illetőleg nem tetszik. Az ilyen parlamentarizmushoz fenének se kell az a száztornyos, ezerablakos és 36 millió koronás Országház. Elég egy írnok, akinek a miniszter úr rendeleteket diktáljon, és egy tátott szájú ország, amely azoknak maflán engedelmeskedjék. Hogy a vasutasok nem maflák, és polgári jogaiknak tudatában vannak és lesznek, vigyázzon rá miniszter úr, hogy be fogják bizonyítani.

     Március 7-én az északi főműhelyben az az eset történt, hogy a távozó munkásokat a kapuőr megmotozta, és akinél a Vasutas lapot megtalálta, attól elvette. Ugyanaznap este olyan egyének, akiknek a már elnéptelenedett műhelyben szabad mozgásuk volt, a munkások bezárt szerszámládáit fölnyitották, és egyik szekrényben a Vasutas néhány előfizetőjének névsorát találván, azt magukhoz vették.

Nevek és személyek e helyütt mellékesek. Az a kérdés, hogy mind e cselekmények összeütközésben vannak-e a törvényekkel, amelyekről nekünk azt tanították, hogy azok sérthetetlensége az államok fundamentuma, és hogy azok oltalmára egy szegény munkás éppen úgy igényt tarthat, mint a legnagyobb uraság.

Vegyük mindenekelőtt a motozást. Tekintsünk el attól, hogy a kapuőr a megmotozandót addig nem engedi ki a kapun, amíg a motozást végre nem hajtotta, vagyis hogy — mondjuk, csak néhány percre — szabadságától megfosztja. Ez a büntető törvény 323. §-ába ütköző cselekmény volna, amelynek három hónapig tartó fogház a büntetése. Maradjunk azonban csak a motozás mellett.

A bűnvádi perrendtartás 176. §-a így rendelkezik:


Átvizsgálhatók azon az egyénen levő ruhák és egyéb tárgyak, akit bűntett vagy fogházbüntetéssel büntetendő vétség nyomatékos gyanúja terhel, vagy aki a hatóság előtt szokásos bűntettesként ismeretes.

Személymotozás foganatosítható az ellen is, aki nagy valószínűség szerint valamely bizonyítékul — természetesen bűncselekmény bizonyítékául — szolgáló tárgyat rejt magánál.



A bűnvádi perrendtartás 177. §-a pedig előírja, hogy a személymotozás mindig írásba foglalt határozattal rendelendő el, és hogy:


Az elrendelésre rendszerint a vizsgálóbíró, ha azonban a késedelem veszéllyel jár, a nyomozást teljesítő rendőri hatóság is jogosult.



Látnivaló tehát, hogy nem olyan egyszerű dolog az, ha valaki csak úgy a kénye-kedve szerint zsebmotozást foganatosít. Amennyiben súlyosabb bűncselekményt nem állapít meg az ilyen visszaélés, a magyar bíróságok állandó gyakorlata szerint a jogosulatlan motozás mindenesetre becsületsértést képez.

És midőn a műhelyek munkásai a műhely vagyonbiztonsága érdekében ezt mégis eltűrik, úgy ezt az áldozatot semmi esetre se azért hozzák, hogy a saját politikai szabadságuk, legelemibb emberi és polgári jogaik korlátozására szolgáltassanak fegyvereket bárkinek is a kezébe.

Még súlyosabb elbírálás alá esik a megtalált lappéldányok elkobzása. A bűnvádi perrendtartás 567. §-a szerint:


Valamely nyomtatvány bűntettet vagy vétséget megállapító tartalma miatt, a följelentés megtétele után vagy ezzel egyidejűleg csak a vádló indítványára foglalható le.

A lefoglalás elrendelésére és foganatosítására rendszerint az illetékes vizsgálóbíró vagy sajtóbíróság, ha azonban a késedelem veszéllyel járna, bármely vizsgálóbíró vagy járásbíróság is jogosítva van.



Tehát még bűncselekmény esetében is csak vizsgálóbíró, sajtóbíróság vagy járásbíróság! Még rendőrhatóság sem, annál kevésbé a kapuőr vagy egyéb felelőtlen elem. Nem is akarunk arról beszélni, hogy a Vasutas szóban forgó számát vizsgálóbíró se foglalhatta volna le vagy kobozhatta volna el, miután abban semmiféle bűncselekmény nem foglaltatott. Mi hát akkor a Vasutas elkobzása? Erre a büntető törvénykönyv 333. §-a adja meg a feleletet:


Aki idegen ingó dolgot másnak birtokából vagy birtalatából, annak beleegyezése nélkül, abból a célból vesz el, hogy azt jogtalanul eltulajdonítsa, lopást követ el.



A jelen esetben nem ismeretes előttem, hogy a kapuőr a munkások beleegyezésével vette-e el tőlük a lapot vagy sem. Nem gondolnám, hogy ebbe a munkások jószántukból beleegyeztek, és így föltételeznem kell, hogy ez a beleegyezés hiányzott. Amennyiben a hiányzó beleegyezés erőszakkal vagy fenyegetéssel pótoltatott volna, úgy a lopásnál súlyosabb bűncselekmény: rablás követtetett volna el. A kapuőr védekezése esetleg megindulandó bűnvádi eljárás folyamán csak az lehetne, hogy ő nem abból a célból vette el a lapokat, hogy azokat eltulajdonítsa. Ez a védekezés azonban aligha állhatná meg a helyét, mert az „eltulajdonítás” nem annyit jelent, hogy önmagának akarja az illető a tárgyat eltulajdonítani. És a bevégzett cselekményt nem teszi meg nem történtté az a körülmény, hogy a munkások másnap a tőlük jogtalanul elszedett lappéldányokat visszakapták.

Ami már most a szerszámszekrény önhatalmú fölnyitását illeti, erre is vonatkoznak mindazok az aggodalmak, amiket föntebb a jogtalanul foganatosított nyomozati cselekményekre mondottam. Itt elsősorban megállapítandó volna, hogy kinek a rendeletéből történt a szekrények önhatalmú fölnyitása. A szekrényből kivett névsor eltulajdonítása vagy megsemmisítése még súlyosabb esete volna a lopásnak, mert a büntető törvénykönyv 336. §-a szerint:


Tekintet nélkül a lopott dolog értékére, bűntettet képez a lopás, ha […] céljából a zár vagy a megőrzésre szolgáló egyéb készülék föltöretett; a fölnyitásra hamis vagy ellopott kulcs használtatik.



Nem vagyok vele e pillanatban tisztában, hogy esetleg a munkások által is akceptált műhelyszabályok mindezeket a törvényes rendelkezéseket mennyiben befolyásolják. De semmi esetre se föltételezhető, hogy e szabályok a büntető törvénykönyvnek és a bűnvádi perrendtartásnak a legelemibb polgári jogokat védelmező parancsait egyszerűen semmivé tennék. A munkások megnyugvással vehették tudomásul, hogy a főnökség nem azonosította magát ezekkel a cselekményekkel, de még nagyobb megnyugvásukra szolgálna, ha ugyancsak a főnökség gondoskodnék róla, hogy az illetéktelen beavatkozás meg is toroltassék.

     Mindenki tudja, kiről van szó, ha azt mondom: minden lében kanál. A gróf úr ő, aki híres az ő sokoldalúságáról és még híresebb felülmúlhatatlan szakálláról. Gróf Batthyány Tivadar ő, akinek címeit, tisztségeit, méltóságait el nem bírja egy társzekér, igazi képességeit azonban mindezekre elbírja egy légyfogat, aminőt a pajkos gyerekek csinálnak a dongólégyből és selyempapírosból.

A gróf úr, miként mindenki tudja, a szentkoronás vasutas-szövetség elnöke. Miképpen került ebbe a méltóságba, azt csak a magyarok istene tudja, aki gondoskodik róla, hogy minden gróf legyen valami, ha akar valami lenni. A vasúthoz és a vasutasokhoz gróf Batthyánynak annyi köze van, mint akárkinek széles e világon, aki egyszer jegyet váltott Budapesttől Cinkotáig. Mégis ő egy óriási vasutas-egyesülésnek az elnöke, mert Magyarországon az a dolgok rendje, hogy még az Atyaúristennek is csak akkor van kellő respektusa, ha valami gazdag mágnás protezsálja.

A gróf úr legutóbb a jogalkotás levében kanálkodott, amint azt a legutóbbi számunkban közölt Rébusz-ban már elmondtuk.

A balesetbiztosításról szóló törvényt tárgyalták a képviselőházban. A törvényről többször szólt a mi lapunk, és magam is nemegyszer fejtegettem annak sérelmeit a vasúti alkalmazottak érdekeivel szemben. Kimutattam, de kimutatta más is, hogy a vasúti munkásokat megsérülés esetében sokkal jobban megvédi az 1874. évi XVIII. törvénycikk és a magyar bíróságok gyakorlata, mint az új törvény, és hogy eszerint a vasutasokra nézve az új törvény oly visszaesést jelent, amit eltűrni nem lehetséges, mert a szerzett jogoktól megfosztani senkit sem szabad. Szerzett jogoktól megfosztani magát nem is engedi senki, és ha erőhatalommal mégis megfosztják, úgy ennek az erőszaknak jó következményei semmi esetre se lehetnek.

Persze lehetséges, hogy a vasúti munkások, akiket hiszen jogra és törvényre soha senki se tanított, talán maguktól meg se látták volna azt, ami az új törvényben jogaikat sérti. Ha én is hallgattam volna, meg más is, aki a dologhoz ért, akkor talán mint vívmányt, mint áldásdús alkotást lehetett volna az új törvényt a vasutasoknak bemaszlagolni. Talán még meglepetésben is lett volna része a kormánynak a vasutasok részéről. Ám én nem irigylem annak a gusztusát, akinek nem tetszett a mi szereplésünk, amikor felvilágosítottuk a vasutasokat az új törvény mibenléte felől, ellenben tetszett volna neki az az utálatos jelenet, amikor szegény, tudatlan emberek elismeréssel és hálával adóztak volna olyasvalamiért, ami nyilvánvalólag romlásukat jelenti.

A múlt számunkban közöltük az új törvény 10. paragrafusát, amely a törvényjavaslatban így hangzik:


Az állami, törvényhatósági, községi és közalapítványi vállalatoknál vagy hivataloknál, ideértve az államvasutakat, postát, távírdát, távbeszélőt és gyárakat is, továbbá a művészeti, tudományos és más közintézeteknél alkalmazottak nem esnek a betegség esetére való biztosítás hatálya alá, ha az ezeknél érvényben álló szolgálati rendtartások szerint betegség esetében illetményeik részükre a betegség kezdetétől számítva legalább húsz héten kijárnak.

E vállalatok, hivatalok és közintézetek nyugdíjjogosultsággal kinevezett tisztviselőire, valamint oly alkalmazottaira, akik, valamint hozzátartozóik üzemi baleset esetén a jelen törvény VII. fejezetében megállapított kártalanításnak megfelelő nyugdíjigénnyel bírnak, a balesetbiztosítási kötelezettség hatálya sem terjed ki.



Ez a paragrafus teljesen zagyva és valósággal arculcsapása annak az elvnek, hogy a törvénynek világosan kell beszélnie.

E paragrafus szerint az államvasút alkalmazottai nem esnek a balesetbiztosítási törvény hatálya alá, ha üzemi baleset esetére olyan nyugdíjigénnyel bírnak, amilyen kártérítést az új törvény előír.

Ebben csak a következő zagyvaságok vannak:


	
A vasúti alkalmazottak között vannak nyugdíjjogosultak és vannak nyugbérjogosultak. Az új törvény azonban csakis nyugdíjról beszél. Mármost lehet majd fölötte veszekedni, hogy érti-e alatta a „nyugbért” is? Igen vagy nem?



	
„Nem terjed ki az új törvény hatálya azokra, akik a jelen törvény VII. fejezetében megállapított kártalanításnak megfelelő nyugdíjigénnyel bírnak.” Így szól a paragrafus. Nos, hát tegyük föl, hogy az 1. számú zagyvasággal már tisztába jöttünk. Tegyük föl, hogy abban állapodtunk meg, hogy a „nyugdíjigény” alatt „nyugbérigény” is értetődik. Most vagyunk ám csak igazán benne a kutyaszorítóban! Mert:

a) A balesetbiztosítási törvény VII. fejezete teljes munkaképtelenség esetére az utolsó fizetés 60 százalékát szabja meg kártérítésül. Ilyen nyugdíjigénnyel kell annak bírnia, akire az új törvény ne terjedjen ki. De ki bír ilyen nyugdíjigénnyel? Aki a nyugdíjintézet tagja, az 18 évi szolgálat után, a mozdony- és vonatkísérő személyzet esetleg 12–16 év után. Hát mármost hogy lesz? Tizenkét-tizennyolc évig ki fog valakire terjedni az új törvény hatálya, azután pedig nem? De akkor minek fizeti valaki 12–18 évig a nyugdíjilletményeket, ha ezalatt a nyugdíj helyét nála a balesetbiztosítás pótolja?

b) Hát a nyugbéresekkel hogy vagyunk? Ezek nem az előbbi fizetés meghatározott százalékában kapják a nyugbért, hanem fix összegben. Például aki 15 év múltán lesz teljesen munkaképtelenné, az az I. nyugbér-osztályban 450 koronát, a II.-ban 300-at, a III.-ban 150-et kap. De hátha ezek egyike se éri el a balesetbiztosítási törvény VII. fejezetében megszabott 60 százalékot? Hűh, itt van aztán csak cifra mulatság! Eszerint az I. osztálybeli esetleg csak 20 év múlva jutna ki a balesetbiztosítási törvény hatálya alól, a II. osztálybeli 30 év múltán, a III. osztálybeli talán éppen 36 év múltán? De ezt csak esetről esetre lehetne meghatározni, már miután a baleset megtörtént, mert csak ekkor lehet megtudni, hogy mennyi a baleset előtti fizetés 60 százaléka, és hogy van-e ekkora nyugbérigénye. No, hát a baleset előtt hová fog ez tartozni? Ki mondja meg?



	
Ha teljesen meg akar valaki kergülni, akkor mindezt komplikálja még azzal a kérdéssel, hogy mi lesz részleges munkaképtelenség esetére? És mi lesz a hozzátartozók igényeivel? Mire megoldja a kérdést, már régen által fog esni azon a kellemes sétakocsikázáson, amelyet kényszerporköpönyegben fog megtenni a Lipótmező hűvös berkei felé.





E rettenetes zagyvaság ellen kézzel-lábbal kapálóztak a vasutasok. És szörnyű kétségbeesésükben azt tülkölték folyton-folyvást:

A mi balesetünk nagy része úgyis olyan, amelyre az 1874. évi XVIII. törvénycikk kiterjed. Hát legalább azt mondják ki ebben a szörnyeteg törvényben, hogy az 1874. évi XVIII. törvénycikk továbbra is hatályban marad. Akkor aztán némiképp mégis megvigasztalódunk, mert száz esetben kilencvenkilencben úgyse lesz szükség annak a zűrzavaros paragrafusnak a csűrés-csavarására. Az 1874. évi XVIII. törvénycikk alapján kártérítést fizet a vasút és punktum. Törjék a fejüket a paragrafuson a rébuszfejtegetők.

És itt meg kell jegyeznem, hogy az 1874. évi XVIII. törvénycikk az új törvény által csakugyan nem volt kifejezetten hatályon kívül helyezve, de az egész helyzet olyan kusza volt, hogy félreértésre adhatott volna alkalmat.

És itt következik az a pillanat, amikor a nagyszakállú gróf úr teljes tájékozatlanságával — így akarom nevezni tudatlanságát — vagy teljes rosszhiszeműségével — így akarom nevezni, amit néven nem nevezhetek — felbukkan a háttérből. A 10. paragrafus tárgyalásánál felemelkedik és tart egy rövid beszédet. Azt mondja, hogy a 10. paragrafus félreértésre adhat okot, vajon az 1874. évi XVIII. törvénycikk fennmarad-e vagy sem. Benyújtok tehát — azt mondja — egy javaslatot, amellyel „teljes világosan, minden félreértést kizáró módon kifejeztessék, hogy az 1874. évi XVIII. törvénycikk rendelkezései teljes egészükben továbbra is életben maradnak. (Általános helyeslés.) Íme a javaslat: a 10. paragrafusba harmadik bekezdés gyanánt vétessék be a következő rendelkezés:


Az 1874. évi XVIII. törvénycikk rendelkezései az annak hatálya alá tartozó alkalmazottakra nézve, amennyiben azok a 2. bekezdés értelmében az e törvény szerint való balesetbiztosítás hatálya alól kivétetnek, továbbra is érvényben maradnak.



Értitek-e ezt? Az 1874. évi XVIII. törvénycikk a gróf szerint, de szerintünk is nem lett hatályon kívül helyezve. De hogy félreértés se legyen, hát a gróf úr külön kimondatni kéri, hogy az 1874. évi XVIII. törvénycikk életben marad. Ugyebár?

Nem, mélyen tisztelt publikum! Itt puffogó görögtűz és rakétaeresztés közben egy rettenetes becsapás történt. Az új törvény szerint igenis életben maradt volna az 1874. évi XVIII. törvénycikk, de a gróf úr indítványa hatályon kívül helyezte azt. A gróf úr indítványa folytán az 1874. évi XVIII. törvénycikk csak azokra marad hatályban, akik a balesetbiztosítás alól kivétetnek. Ennek kimondására pedig éppen úgy nem volt szükség, mint ahogy nem volt szükség kimondani azt, hogy a sójövedéki törvények életben maradnak. Abban soha senki se kételkedett, hogy akikre a balesetbiztosítási törvény nem terjed ki, azokra az 1874. évi XVIII. törvénycikk továbbra is hatályos lesz. Csak abban volt kétség — ezt fejtegette a gróf úr is —, hogy vajon a balesetbiztosítottak nem fognak-e elesni attól a nagyobb kártérítéstől, amelyre az 1874. évi XVIII. törvénycikk alapján van igényük? És a gróf úr, a vasutasok „védnöke”, most törvénybe iktatta, hogy a biztosítottak igenis elesnek, mert az 1874. évi XVIII. törvénycikk csak annyiban marad érvényben a vasúti munkásokra, amennyiben azok a balesetbiztosítás alól kivétetnek.

Nem akarok beszélni arról a szégyenletes tudatlanságról, amely a gróf úr indítványának eme szavaiban megnyilatkozik: „az 1874. évi XVIII. törvénycikk rendelkezései az annak hatálya alá tartozó alkalmazottakra nézve…” Holott az 1874. évi XVIII. törvénycikk hatálya alá mindenki tartozik, én is, meg minden vasúton utazó ember, meg egyáltalán mindenki a világon, akit a vasút üzemében baleset ér. Mondom, erről nem akarok beszélni, csak arról, hogy gróf Batthyány Tivadar, a szentkoronás szövetség elnöke, a vasutasok érdekei védelmének a formájában megölte a vasutasok jogait. Ahelyett, hogy azt vétette volna törvénybe, hogy az 1874. évi XVIII. törvénycikk a maga teljes egészében érvényben marad, törvénybe vétette azt, hogy aki a balesetbiztosítási törvény hatálya alá esik, arra az 1874. évi XVIII. törvénycikk ezután nem terjed ki, csak arra, akire a balesetbiztosítási törvény nem vonatkozik. Ezt pedig törvénybe iktatni nem kellett, mert ez úgyis magától értetődik.

Az új rendelkezésnek tehát két következménye van:


	
Aki a balesetbiztosítás alól kivétetik, arra az 1874. évi XVIII. törvénycikk továbbra is hatályos marad. Ezt fölösleges volt kimondani, mert magától értetődött.



	
Aki a balesetbiztosítás alá esik, annak az 1874. évi XVIII. törvénycikk alapján való nagyobb kártérítési igénye megszűnik. Ezt pedig a gróf úr indítványozta és vétette törvénybe.





Méltóztassék tehát a gróf urat továbbra is vasutasmessiásnak ünnepelni. A legelső embernek, aki majd hozzám jön azzal, hogy a lábait levágta a kerék és előbbi fizetésének csak 60 százalékát akarják neki adni, tanácsolni fogom, hogy menjen és csókoljon kezet a vasutasok géniuszának, gróf Batthyány Tivadarnak. Neki köszönheti a 60 százalékot. Az ő áldásos működése nélkül százat kapott volna!


     

    
    
    
    
     
      
        
              
                A „közjóléti”
              

            
      

    
     
      
        Megjelent a Magyar Vasutas 1909. október 10-i számában.



      

     
     Közjóléti intézménynek nevezik büszkén a munkásbiztosítást. Milyen büszkék erre, hogy döngetik a mellüket. A szocialistáknak kuss! Az izgatóknak csiba! A kolomposoknak sicc! A vezéreknek hüccs! Mindennek el kell némulnia a közjóléti intézmény előtt.

Nekem meg mindennap van egy mesém erre a közjólétre. De ezeknek a meséknek az az óriási hibájuk, hogy nem mesék, hanem keserves, szomorú valóságok. Én látom a könnyeket, amelyeket a közjóléti fakaszt, és hallom az elkeseredett átkokat, amiket tönkretett emberek szórnak még arra is, aki kigondolta a közjólétit.

Egy gyászba borult, összetört asszony állít be hozzám. A gyásza nem a ruhájában van, hanem a szívében, a szemében és az egész megjelenésében. A megtestesült fájdalom és bánat az egész asszony:

— Az uramat elgázolta a vonat.

— Mikor?

— Még tavaly. Az én áldott jó páromat, akivel harminc esztendőt töltöttem szeretetben. És nem elég az én nagy gyászom és siralmam, de élni se tudok, mert én a munkára képtelen vagyok, öreg is, beteg is.

Aztán elsírja, hogy tavaly november óta, amióta a szerencsétlenség megtörtént, nem kapott sehonnan egy fillért se. Megette már mindenét, noha kenyérből se mert jóllakni. Eladta a bútorát, a ruháját, az ágyneműjét. Nincs már neki egyebe, mint a testén lévő rongyai és az az utolsó reménye, hogy majd én segítek rajta.

— Hát hogy van az, hogy még eddig semmit se kapott?

— Nem tudom én. Amikor a férjem összeroncsolt holtteste fölött zokogtam és a hajamat téptem kínomban, a főnök úr vigasztalt, hogy ne féljek semmit, majd lesz gondoskodás az én eltartásomról, megélhetésemről. Azóta is mindig ezzel vigasztalt, amíg el nem unta, hogy a nyakára járjak, és kijelentette, hogy semmi köze a dologhoz. Menjek, ahova akarok. Hát most idejöttem és átadom az ügyet. Tessék legalább tízezer forintot behajtani rajtuk. Nem adtam volna én az én uram életét tízezer forintért. Nem bizony.

Keserű mosoly futott át az arcomon:

— Ugye nem volt a maga ura a nyugbérpénztár tagja?

— Nem volt, kérem.

— Mennyi volt az évi keresete?

— Ráment nyolcszáz koronára.

— Nyolcszáz koronára? No hát hallgasson rám, jó asszony. Maga nem perelheti a vasutat, mert most más törvény van. Magát a munkásbiztosító pénztár fogja kárpótolni a veszteségéért olyan formán, hogy járadékot fizet majd magának. Bizonyosan folyamatban is van már az eljárás. Csak előbb a helyszíni szemlét kell felvenni. De amellől bizonyosan hiányzott a térrajz. Azért visszaküldték a főszolgabírónak. Az meg méregbe jött, hogy mit tanítgatják őtet a pesti zsidógyerekek. Visszaküldte az egészet, hogy ő nem illetékes. Erre a pénztár ismét elküldte neki az egészet és megfenyegette. Meg is ijedt, de csak három hónap múlva. Azután megcsinálta és négy hónap múlva visszaküldte. Most csak meg kellett várni a legközelebbi igazgatósági ülést, amely hiánypótlás végett ismét kiadta, és újra elölről kezdődött az egész. Lehet, hogy már nemsokára meg is indítják a járadékát, hiszen már innen-onnan egy esztendeje folyik a dolog. Majd utánanézek.

— Az Isten is megáldja érte, jó uram. Osztán mennyi lehet az az én járadékom?

— Hát ha nyolcszáz koronát keresett a férje, akkor maga kap minden esztendőben százhatvan koronát. Minden hónapban tizenhárom koronát.

Az öreg asszony arca eltorzult:

— Tizenhárom koronát? Hát ezzel küldenek el engem az én jó uram életéért? Ó, jaj nekem. Hát hogyan éljek én tizenhárom koronából egy hónapig? Ügyvéd úr, az Isten szent szerelmére kérem, segítsen rajtam. Ne hagyjon engem így kifosztani! Az uram testét cafatokban szedték össze. Azt nekem nem adhatja vissza senki. Hát éhen is haljak?

Nem tudom elviselni az élet tragédiáinak ilyen szörnyű kitöréseit. A rideg közöny színébe burkoltam a lázadó érzést, amely véremet korbácsolta.

— Sajnálom, lelkem, semmit se tehetek. A törvény: törvény. Tizenhárom korona lesz a járadéka.

Szegény asszony ránézett hideg, közömbös arcomra, és bizonyosan azt gondolta magában: „Ez is csak olyan, mint a többi, nincs segítség a szegény ember bajára.” Feltörölte könnyeit, erőt vett magán, és még kisebbre zsugorodva, még jobban összezúzva, mint amikor jött, köszönt és kitámolygott a szobámból.

Én pedig megint elgondoltam, amit már két év óta százszor.

— Ennek az asszonynak a „jóléti” nélkül legalább ötszáz korona évjáradéka lett volna férje halála után. És valószínűleg néhány hónap alatt el lett volna intézve a dolog. Most pedig, a „jóléti intézmény” dicső korszakában egy év múlva, ha ugyan addig éhen nem hal, kap majd havi tizenhárom koronát.

Akkor aztán igazán éhen halhat.

Ó, állami jóléti intézmény, ó, szent magyar királyi humanizmus, mily dicső is a te országod! Hogy áldja meg az Isten, aki téged kitalált!


     

    
    
    
    
     
      
        
              
                Ne féljetek!
              

            
      

    
     
      
        Megjelent a Magyar Vasutas 1910. január 20-i számában.



      

     
     Az én vasutas barátaim nyilván nem felejtették még el, hogy amíg szövetségünk élt és annak keretében dolgoztunk, agitáltunk: én voltam az, aki a túlságos mértékben lelkesedőkkel, a nagyon is elszántakkal és megalkudni nem akarókkal szemben mindig megmondottam, hogy az én nézetem szerint ebben vagy abban az esetben jó lesz egy kicsikét félnünk. A hatalommal szemben nem jó mindig a jog álláspontjára helyezkedni, mert a hatalom se helyezkedik arra. Ha pedig a hatalom túlmegy a vonalon, akkor ezzel szemben az egyensúlyt csak úgy lehet megtartani, ha a hatalommal nem bíró meg innen marad a vonalon.

Ez ugyan megalkuvás, meglapulás, trotyakos meghunyászkodás, vagy nem bánom, neveztessék akárminek. De hiába, az élet küzdelmeiben az már úgy van, hogy nagyon sokszor ez is jó fegyver a jó cél elérésére, és bizony alkalmazzák is ezt nemcsak munkások, hanem vajmi gyakran óriás hatalmú uralkodók is, ha muszáj.

Nekem tehát senki se mondhatja, hogy ne tudnám, mikor kell a cél érdekében egy kicsit megszorítani a gyeplőt. És tőlem annál inkább bízvást elfogadhatja minden velem egyérzésű és egy cél felé törekvő vasutas, ha mondom, hogy amilyen méltánylandó az okos higgadtság, éppoly elítélendő az oktalan gyávaság. A kis bogár taktikája, amely halottnak teteti magát a hatalmas ellenség előtt a veszély pillanatában, és ezzel megmenti életét: ez ügyes és okos fogás, tetszik az embernek. De a nyúlnak a gyáva riadozása minden falevélzörrenéstől és világgá szaladása egy véletlen zörejtől: ez szánalmas és visszataszítóan szomorú.

Sokfelől hallom a panaszt, hogy a vasutasok meg vannak félemlítve, még a lapjainkat sem merik olvasni, annál kevésbé részt venni politikai mozgalmainkban. Visszahúzódnak, félnek, fáznak, elnyomják gondolataikat, érzelmeiket, meggyőződésüket; mint kiherélt pulyák, lábujjhegyen járnak, és inkább a minden iránt való néma közöny leplébe burkolóznak, semhogy — Isten mentsen — érzelmüket elárulják.

Nos hát, ez oktalan és gyalázatos dolog. Annyira megfélemlíttetni magát, hogy nem létező veszedelemtől is rettegjen az ember: ez az emberi méltóság lealacsonyítása.

Szövetségünk feloszlattatott: ennek tehát nem lehet tagja senki. Titkos szövetségünk nincsen, ilyenben, ha akarna valaki, akkor sem lehetne részes. Ámde társadalmi és politikai lelkületünket és meggyőződéseinket nem fogjuk se elfojtani, se eltitkolni.

Szabad-e a vasutasnak olyan politikai párt elveit vallani, amelyik neki legjobban tetszik?

Igenis, szabad.

Szabad-e a vasutasnak olyan lapot járatni, venni és olvasni, amelyiknek az iránya, tartalma, hangja neki legjobban megfelel és amelyiket olvasnia neki legjobban tetszik?

Igenis, szabad.

Hát akkor mit féltek? Mit remegtek nem létező veszedelmektől? Miért szolgáltattok magatokról bizonyítványt, hogy az első hatalmi szóra még ott is meglapultok, ahol erre semmiféle, semmi okból szükség nincsen?

Egy, csak egy eset legyen az országban, hogy valakinek egyetlen hajszála görbüljön meg azért, mert kiderült róla, hogy ilyen vagy olyan pártnak a híve, vagy hogy ilyen vagy olyan lapot olvas. Azt a felebbvalót, aki ilyesmire merne vetemedni, huszonnégy óra alatt elsöpri helyéről a jogtalanság, amelyet elkövetett, mint a vihar a pelyhet.

De hiszen ilyenre példa se lehet, és nem is volt. Ilyesmitől félni vagy tartani: egyszerűen agyrém. A szövetséget nem védelmezi törvény, mert Magyarországon az egyesülési jog ma még különféle címekkel ékes közigazgatási pandúrok kénye-kedvére van hagyva, szövetségünket feloszlathatták álürügyek alapján. A vasutast azonban törvényes rendelet védelmezi az ő szolgálatában, itt a bíróság dörögné fülébe a törvénytiprónak, hogy hátrább az agarakkal. Még a gondolata is ki van zárva annak, hogy valakit bármiféle baj érhessen azért, mert a lapunkat olvassa, vagy politikai eszméinket vallja.

Az a „családját és kenyerét féltő szegény munkás” ebben az esetben tehát nem igazi veszedelmektől fél, hanem csak olyanoktól, amelyeket a saját képzelődése csinált az ő rémítgetésére. Ha bárki megkérdezné a felebbvalóját: „Uram, szabad-e nekem a Magyar Vasutast olvasni?”, senki se kapna rá más feleletet, mint azt, hogy igenis, szabad. Ha pedig valamelyik felebbvaló mégis „nem szabad”-dal felelne, semmi egyebet se kellene tenni, mint írásban kérni tőle a tilalmat: azonnal szabad lenne a nem szabadból.

Eléggé meg van kötve a kezünk-lábunk mindenféle korlátozásokkal, ne csináljunk ilyeneket magunknak önmagunk. Ne féljünk és remegjünk olyan veszedelmektől, amelyek nem fenyegetnek bennünket sehonnan, és ne respektáljunk olyan tilalmakat, amelyek sehol se léteznek.

        Megjelent a Magyar Vasutas 1910. február 10-i számában, „Ítélet az istvántelkiek ügyében” alcímmel.



      

     
     Szervezett társadalomban nincsen nagyobb hatalmasság a bíróságnál. Az égi hatalom csak a képzeletben és a hitben él, vagy még ott se. De a bírói hatalom itt működik a szemünk előtt és hozza meg ítéleteit, amelyek előtt akár jó szívvel, akár fogcsikorgatva: meg muszáj hajolni mindenkinek, akire lesújt.

Én ügyvéd vagyok, és a bírói elfogulatlanságban és igazságosságban hinnem kell. Ha nem hinnék benne: nem folytathatnám hivatásomat éppúgy, mint ahogy nem folytathatná mesterségét az orvos, aki elvesztené hitét a maga tudományában. Tudom, hogy osztályelőítélet és a nevelés, a környezet és sok minden egyéb romboló befolyást gyakorol az igazságszolgáltatásra, de nap nap után van alkalmam látni erős bírói lelkeket, akik kizárnak a gondolkozásukból mindent, ami az elfogultság tényezője, és nem engednek ítéletük megalkotásánál szerephez mást, mint az anyagi igazságot.

Ezekbe a bírákba vetve a hitemet, mondottam a minapában a vasúti munkásoknak, hogy ne féljenek akkor, ha a jog területén mozognak. Ne rettegjenek agyrémektől, és ne reszkessenek attól való félelmükben, hogy hatalmas munkáltatójuk részéről az írott szabályok ellenére is jogtalanság éri őket. A pragmatika fojtogató módon szűkre szorítja a vasutasság mozgási szabadságát, de amit a pragmatika nem tilt, abban mindenki bátorságos lehet és derült nyugalommal élvezheti azt a szabadságot, amelyet a szabályok biztosítanak részére. Ha jogának területén mozogván mégis jogtalanság érne valakit: annak elégtételt szolgáltat a bíróság.

Csak néhány hete írtam ezt, és máris beigazolást nyert, amit mondottam.

Emlékezünk még valamennyien Fellner Béla, Stier Antal, Schmidt Sándor, Csiszár István, Suba Imre és Tóth István esetére.

Ezek a munkástársaink az istvántelki főműhelyben voltak alkalmazva, és elkövették azt a hallatlan bűncselekményt, hogy 1907. október 16-án megjelentek az országos lapbizottság által rendezett nyilvános gyűlésen, és ezt valami alávaló gazember, aki kémnek volt kiküldve erre a gyűlésre, besúgta a főnökségnek. A főnökség — amint privatim tudomásom van felőle: az igazgatóság utasítására — ezt a hat embert ezért a semmiségért rögtönösen elcsapta. Egyikük-másikuk már félig-meddig rokkant volt akkor a vasút részére teljesített munkától, de valamennyi családapa, akit a tél küszöbén a legnagyobb szívtelenséggel, tisztán a többiek megfélemlítése végett rúgott ki az akkori koalíciós uralom korrupt és zsarnok szellemének hatása alatt álló felsőbbség.

Ámde ezek a szerencsétlen áldozatok — Fellner Béla kivételével — állandó alkalmazottak voltak, akiket az akkor már életbe lépett szolgálati szabályzat szerint csak fegyelmi úton lehetett volna elbocsátani. Éppen ezért mi a törvény rendelkezéseire támaszkodva nem nyugodtunk meg az önkény eme durva megnyilatkozásában, hanem a bírósághoz fordultam és bepereltem a vasutat az öt állandó alkalmazott nevében.

A vasút elkeseredetten védekezett. Hosszú íveken, egész könyvet kitevő oldalakon keresztül fejtegette, hogy neki joga volt ahhoz, amit tett. Hogy a szolgálati szabályzatnak a fegyelmi eljárásra vonatkozó része csak 1908. január elsején lépett életbe, addig tehát a főnök bocsáthatta el a munkásokat, akik különben is — és itt kivágta a legnagyobb slágert — szocialisták, és így megérdemelték a sorsukat.

Dühös és makacs védekezését persze mi se hagytuk válasz nélkül. Pontról pontra kimutattuk, hogy a felperesek elbocsátása úgy az anyagi, mint az alaki jog szempontjából szabálytalan, és kegyetlen kirúgatásuk a hatalmi mámor őrjöngése Magyarország közéletének oly korszakából, amely a jogosság szempontjából egy ellenséges horda garázdálkodásának korszakával egyenrangú.

A perekben a múlt héten hozott ítéletet a budapesti királyi törvényszék. És ez az ítélet, amilyen fényes elégtétele a durván arculütött Igazságnak, éppoly lesújtó a féktelenkedő alperesre nézve.

A törvényszék kimondotta, hogy a felperesek elbocsátása a szolgálati szabályzat ellenére történt, és ehhez képest a vasút köteles a jogtalanul elbocsátott munkásoknak mindazt megfizetni, amit csak elvesztettek azáltal, hogy a vasúttól fizetést nem kaptak. Egyiknél ez az összeg ötezer koronára rúg eddigelé, a másiknál háromezer korona körüli összegre stb.

Az ítélet indokolása úgy hangzik, mint hatalmas, de jól megérdemelt ütlegek csattogása. Megértheti belőle mindenki, hogy a MÁV vezetősége ezekkel a szegény emberekkel szemben teljesen megfeledkezett mindenről, ami jognak és igazságnak legelemibb követelménye. A szolgálati szabályzat életbenlétének mindjárt a legelső napjaiban kimutatta, hogy csak azokat a paragrafusokat akarja ismerni, amelyek az alkalmazottak kötelességeit állapítják meg, de nem azokat, amelyek e páriák részére jogokat is biztosítanak.

A törvényszék ítélete ellen fellebbezett a vasút, de miután igazságunk a napnál világosabb: nem kételkedünk benne, hogy a felsőbíróságok is jóváhagyják ezt a tündöklő igazságszeretettől sugalmazott ítéletet, és sokat szenvedett munkástársaink nemcsak munkahelyüket fogják visszanyerni, de veszteségük is megtérül. Akkor majd részletesen megismertetjük a vasutassággal ennek a pernek az egész anyagát és annak minden tanulságát.

Most ne merítsünk belőle egyebet, mint bizalmat és bátorságot. Bátorságot ahhoz, hogy a szolgálati szabályzatban részünkre biztosított jogokat szabadon élvezhessük, és bizalmat abban, hogy jogos magatartásunkból jogtalan sérelem nem fakadhat. Munkáltatónk nem kívánhat tőlünk egyebet, mint azt, hogy kötelességünket teljesítsük és a szolgálati szabályzatban megszabott határokat respektáljuk. De azt nem kívánhatja tőlünk, hogy bamba szalmabábok legyünk politikai és társadalmi érzületünk és ennek az érzületnek kifejezése tekintetében. Nem kívánhatja, hogy uborkafára felkapaszkodott és a soha meg nem álmodott hatalom birtokától megrészegedett zsarnokok szeszélyeit, mint isteni kinyilatkoztatást, hasra vágódva imádjuk. Nem vagyunk rabszolgák, hanem jogállamnak szabad polgárai, akik jogainkkal akkor is szabadon élhetünk, ha felfújt és üres politikai hólyagok megpukkadnak miatta tehetetlen dühükben.

Hiszen reméljük különben, hogy Kossuth Ferenc nem lesz többé a vasutasok Viczli-puczlija. Ez a nulla már visszapottyant a semmiségbe, ahonnan soha méltatlanabbul még ember a politikai együgyűség hullámain a vezéri polcra fel nem vétetett. Nem lesz talán többé olyan kritikátlan garázdálkodás a kormányzatban, mint a közelmúlt szomorú éveiben, és így nem kell úgy remegnünk jogainkért, mint kellett az utolsó négy esztendőben. De ha igenis: ne feledkezzünk meg róla, hogy törvények erején és a bíróság igazságszeretetén megtörik a hatalmaskodás, és hogy az Igazság diadalmenetben viszi vissza azt a becsületes munka színhelyére, akit a Jogtalanság onnan kikergetett.

        Megjelent a Magyar Vasutas 1921. június 15-i számában.



      

     
     A minapában egy vasúti munkás keresett föl, akinek szolgálati ügyből kifolyó panasza volt a vasút ellen. Miután ügye szabályszerűen el volt intézve, nem tudtam vele mit csinálni, és fölvilágosítottam róla — bizonyára nem is én voltam, akitől ezt először hallotta —, hogy ügyében nincs mit csinálni, és hogy bele kell nyugodnia a sorsába.

Látogatóm, úgy látszik, csak erre várt, hogy közöljön velem valamit, amire nézve előbb ki akarta próbálni, hogy tudom-e magamtól. A krónikus betegek rendes fogása ez az orvosokkal szemben. Miután feleletemből meggyőződött róla, hogy nincs tudomásom arról, amit közölni akar, szép finoman fölvilágosított.

— Kérem, ügyvéd úr, én úgy tudom, hogy az ilyen ügyek most a munkaügyi bírósághoz tartoznak, és hogy ott volna még segítség az én bajomra.

Nem haragudtam meg a figyelmeztetésért, hiszen megértettem az indítékát.

— Igaza van, barátom — válaszoltam neki —, a magyar királyi minisztérium 9180/1920. miniszterelnöki számú rendelete a munkaügyi bíróság hatáskörébe utalja a munkaadó és a munkás között a szolgálati viszonyból fölmerülő pereket, sőt a rendelet második paragrafusa határozottan megjelöli a vasúti és hajózási vállalatokat is mint olyanokat, akikre ez a rendelet alkalmazandó. De a harmadik paragrafus fölsorolja a kivételeket. Tudja-e, barátom, kik a kivételek? Nem? Hát majd megmondom.

Kivétetnek a katonai intézeteknél alkalmazott katonák. Hát persze, a katonákat nem lehet arra följogosítani, hogy a felsőbbség rendelkezése ellen a bírósághoz szaladgáljanak, mert a kommandó ellen nincsen apelláció. Kivétetnek a színészek és a gyógyintézeti orvosok, akiket a rendelet nem akar azzal megszégyeníteni, hogy őket is „munkás”-nak sorozza be. Kivétetnek a gazdatisztek, gazdasági cselédek, mezőgazdasági munkások, napszámosok és egyéb ilyen agrárius munkások és a háztartási alkalmazottak. Ezek még nem jutottak annyira, hogy a bíróság nekik is rendelkezésükre álljon, az ő törvényszékük egyelőre még mindig csak a közigazgatási hatóság és a rendőrség. Kivétetnek azok is, akiknek a javadalmazása az évi hatvanezer koronát meghaladja, mert ezek már nem munkások, hanem urak, és végül kivétetnek azok, akiket a rendelet elsősorban említ, de én itt utolsónak hagytam: az állami egyedárusági vállalatokban, úgyszintén az állami, törvényhatósági és községi üzemekben működő közszolgálati és egyéb alkalmazottak. Vagyis: maga is egy kivétel, kedves barátom, munkaügyi bíróság van ugyan a világon, de nem a maga számára.

Sejtette ezt az én emberem, mert hiszen máskülönben odatapogatott volna már ő ehhez a bírósághoz, amióta az ügyében Ponciustól Pilátusig szaladgál. Sejtette, csak nem volt benne bizonyos. De íme, most illetékes helyen szerzett meggyőződést a való tényállás felől. Kútba esett a legutolsó reménysége. Nincs tovább! Egy kis csönd következett, ez alatt a pár pillanat alatt eltemette magában azokat a végső reményeket, amelyeket még táplált ezzel az ügyével kapcsolatban. Mikor készen volt a temetéssel, akkor még egyet akart tudni: azt, hogy mibe halt tulajdonképpen bele az ő betege, akit az imént eltemetett. Erre vonatkozott ez a kérdése, amelyet hozzám intézett:

— Az ügyvéd úr mind elősorolta a kivételeket, és mindegyiknél megemlítette, hogy mi alapon lettek azok kivételekké, de minálunk nem tetszett semmit se mondani. Miért vagyunk mi kivételek? Miért nem vonatkozik mireánk a munkaügyi bíróság?

— Valóban, erre nem adtam fölvilágosítást, kedves barátom, mert nem is tudok fölvilágosítással szolgálni. A katonáknál, a színészeknél és a nagy fizetésű alkalmazottaknál megértem és helyeslem, hogy ezeket nem helyezik a munkaügyi bíróság hatásköre alá, de már a mezőgazdasági munkásoknál és a cselédeknél se meg nem értem, se nem helyeslem ezt a kivételezést. És még kevésbé értem, hogy miért legyenek ennek a bíróságnak a jogsegélyétől elzárva az állam munkásai.

Mit akar az állam azzal, hogy fölállít az ipari munkások számára munkaügyi bíróságot, de önmagát és a saját munkásait nem rendeli alá ennek a bíróságnak? Azt nem gondolhatja, hogy ez a bíróság tökéletlen intézmény, hogy nem alkalmas az igazság kiszolgáltatására, mert hiszen akkor talán másokat se helyezne a hatásköre alá. Tehát okvetlenül azt kell hinnie, hogy ez igenis hasznos intézmény és alkalmas arra, hogy igazságot tegyen a munkás és a munkaadó közt keletkező jogvitákban. Hát akkor miért nem kér belőle ő maga is a saját részére és a munkásai számára? Talán nem akarja az igazságot, hanem önkényesen akar eljárni a saját ügyeiben? Ezt csak nem tételezhetem föl a jog legelső forrásáról, az államról, amely mindnyájunk számára a paragrafusokat előírja! Hát akkor mit higgyek?

Kényelmi szempontból jutottak arra az elhatározásra, hogy elzárják a pártatlan és független bíróság igazságszolgáltatásának a jótéteményétől éppen azoknak a munkásoknak a tízezreit, akik a leghatalmasabb munkaadóval, az állammal állanak szemben? Hiszen az államnak kellene, mint munkaadónak, minden polgára számára példát adni ebben is, mint másban, és egy pillanatra se volna szabad elfelejtenie, hogy más az állam mint hatalmi és uralmi szervezet, amely minőségében valamennyiünk fölött van, és egészen más mint munkaadó, amely minőségében minden egyéb munkaadótól csak abban különbözik, hogy mindegyiknél jobbnak, humánusabbnak, szociális érzéssel áthatottabbnak kell lennie. A humanizmushoz és a szociális érzéshez pedig az is hozzátartozik, hogy a munkás se legyen elzárva az ő jogos vagy jogosnak vélt igények tekintetében a független bíróság igénybevétele elől. Erről most ismét megfeledkeztek azok, akik ezt a rendeletet készítették. De reméljük, hogy egyszer majd ez a kívánság is meg fog valósulni, mint a többi… mind…

Úgy láttam, hogy látogatóm is át volt hatva ettől a hittől. Szép csöndesen fölkelt, megköszönte a fáradságomat, kezet fogtunk és eltávozott, hogy új munkát vállaljon valahol, ahol dolgoznia lehet az életért és a jövőért.

        A mesterséges szűkösség, a gazdasági korlátozások és a közigazgatási apparátus kölcsönös terjeszkedését elemző esszé; megjelent a Cobden 1937. januári számában.



      

     
     Elszomorító olvasmány az a jövendőkép, amelyet Móricz Miklós egy tanulmányában Magyarország következő huszonöt esztendejére vonatkozóan összeállított. Ha e horoszkóp helyes, és huszonöt év múlva országunknak és a magyar társadalomnak a képlete olyan lesz, ahogyan itt meg van állapítva, akkor beteljesülnek a költő szavai: pusztulunk, veszünk, mint oldott kéve: széthull nemzetünk.

Wenckebach professzornak, a világhírű bécsi szívspecialistának van egy saját elmélete a szívbajra vonatkozólag. Szerinte a szívbetegségek túlnyomó része nem az emberi szervezetnek a fogyatékossága, hanem annak a társadalmi és politikai szervezetnek, amelyben élünk. El lehet gondolni egy olyan társadalmat, amelyben mindenki relatív gondtalanságban él, amely a gyűlölködéstől mentes, és amelyben az emésztő irigységnek nincsen szerepe? Az idők elejétől kezdve ábrándoznak az emberek erről a világról, amelyben Ézsaiás próféta szerint „a farkas a báránnyal lakozik, a párduc a kecskefiával fekszik, a borjú az oroszlánkölyökkel, és egy kis gyermek őrzi azokat”. Egy másik prófétai szellem szerint ebben a világban az anyák fájdalom nélkül fogják szülni gyermekeiket. Wenckebach professzor szerint pedig ebben a világban meg fog szűnni a szívbaj az emberek között.

Egy ilyen boldog világnak minden anyagi feltétele már meg van adva a mi mostani világunkban. Mindenki számára, aki ennek a tudatára eszmél, százszorosan kínos az emberiség vergődésének a szemlélete. Igaz — és talán szerencse —, hogy még aránylag vékony réteg az, amely birtokában van ennek a tudatnak. Hiszen e tudat ténybeli alapja még egészen friss adottság. A világ évezredeken keresztül a kényszerű szűkölködés világa volt az emberek számára. Azokban a századokban, amelyeknek a történelmét ismerjük, az éhínség szabályszerűen visszatérő jelenség volt az ismert földrészeken, és amikor nem is volt valóságos éhínség, az általános életnívó akkor is a nélkülözés és a nyomorgás volt.

Az a horoszkóp, amelyet a 18. század végén Malthus állított fel az emberiségre, sokkal borzalmasabb volt, mint amelyet Móricz Miklós 1937 januárjában állított fel Magyarországra. De az alapvető óriási különbség a kettő között, hogy Malthus a szaporaságot látja katasztrófának, a jövendővel foglalkozó minden mai horoszkópállító pedig ellenkezően: az emberlétszám fogyatkozását jelöli meg a népek első számú közellenségének. Semmi se fejezheti ki ennél jobban a dolgok változását.

Pedig Malthus óta az emberek száma a földön megháromszorozódott, és a fogyasztás minden téren tízszer vagy százszor akkora lett, nem is beszélve a fogyasztásnak olyan tárgyairól, amelyek akkor még nem is szerepeltek. És ma már — legalábbis világviszonylatban — senki se mondhatja, és nem is mondja senki, hogy sok az eszkimó és kevés a fóka. A világot ma éppen az ellenkező probléma foglalkoztatja. Mindenütt inkább az a panasz, hogy túl sok van mindenből, amire az embereknek szüksége van. Az agrárországoknak általában az agrártermékek fölöslegei okoznak „gondokat”. Az ipari növényeket termelő országokban túl sok az ipari növény, a gumifaerdő-területeken túl sok a gumi, túl sok a textilgyártmány, túl sok a kávé, a tea, túl sok a gyapjú, a szén, a petróleum, a benzin és minden, amire az embernek szüksége van.

Egy-egy háborús készülődés vagy háborús bonyodalom vagy egyéb olyan helyzet, amely szokatlan mennyiségű anyagpusztítással jár, átmeneti időre fokozza a fogyasztást és csökkenti a termelők gondjait, általában azonban az állítólagos bőség nyomja a világot, és az emberek nem győznek eleget tanácskozni úgy egyes területeken belül, mint nemzetközileg is afölött, hogy miképpen lehetne ezen a katasztrofális bőségen segíteni, és vadabbnál vadabb megoldásokhoz folyamodnak.

Ahelyett, hogy ahol fölös mennyiségben vannak áruk és termékek, oda csalogatnák azokat az embereket, akiknek ezekre a termékekre és árukra szükségük volna, pontosan ennek az ellenkezőjét csinálják. Azt mondják: miután eladhatatlan készleteink vannak, ennélfogva nincsen szükségünk újabb termékekre és iparcikkekre, és ennek következtében munkanélküliek vannak közöttünk. Ha tehát ide még emberek jönnek, akkor még több lesz itt a munkanélküli. Nem szabad tehát senkit többé ide engedni, hanem le kell zárnunk a határt azok elől, akik ide akarnának jönni és itt letelepedni, sőt el kell távolítanunk innen mindenkit, akinek nincsen tételes törvények által védett joga ahhoz, hogy itt élhessen.

Ellenben az átkozott bőségen, ha nem segíthetünk oly módon, hogy a külföld megvásárolja tőlünk a fölöslegeinket, akkor segítsünk rajta oly módon, hogy hagyjuk parlagon a földjeink egy részét, gyújtsuk fel a búzatáblákat, öntsük a tengerbe a kávét, szedjük le csak minden második vagy csak minden harmadik gyapotcserje termését. Mindezt akkor, miközben egyidejűleg igen nagy szubvenciókkal támogatunk olyan intézeteket, amelyekben fáradhatatlan kutató zsenik keresik azokat a módokat, amelyek által mindenből hogyan lehet minél gyorsabban, minél nagyobb mennyiségeket termelni.

Csak természetes, hogy ilyen feje tetejére állított világot nem lehet másképpen kormányozni, csak úgy, ha minél több embert hívunk hozzá segítségül. Hogy valaki néhány holdnyi földjét megmunkálja és azon minél több és minél jobb terményt termeljen, és amit termelt, azt minél jobb piacon eladja, ehhez nem kell több, mint egyetlen ember, aki ezt a maga veleszületett életösztöne alapján megcselekedje. De ahhoz, hogy mindezt ne tegye, kell még egy vagy több ember, aki őt ebben megakadályozza és más magatartásra kényszerítse. Kell egy vagy több ember, aki kieszelje azokat a rendelkezéseket, amelyek ezt a korlátozást paragrafusokba foglalják, egy vagy több ember, aki ezeket a korlátozásokat végrehajtsa, és újra egy vagy több ember, aki ellenőrizze a végrehajtást és kényszert is foganatosítson azzal szemben, akinek az effajta gondoskodás nem megy a fejébe. A végén pedig a néhány hold föld vagy a műhely vagy a gyár és üzem tulajdonosa azon veszi magát észre, hogy amit ő maga teljesen szabadon végezhetne, annak a korlátozott és szabályozott elvégzéséhez még egy másik vagy még két vagy öt másik embert is el kell tartania.

Ennek a folyamatnak a következménye a világ rohamos elbürokratizálódása. A hivatalnokoknak ezt a túltengő szaporodását egyrészt a berendezkedés által meghatározott valóságos szükséglet, másrészt pedig a szabályozott és korlátozott termelésből és forgalomból kiszorult, de egzisztenciát és elhelyezkedést kereső, kisebb-nagyobb kvalifikációval rendelkező tömegek ellenállhatatlan nyomása nemcsak előidézi, hanem állandóan fokozza.

A falusi községházákon, ahol három évtizeddel ezelőtt két vagy három tisztviselő intézte a község ügyeit, ma tíz hivatalnok dolgozik, és ez az arányszám mindvégig megmutatkozik a legfelsőbb fokozatokig. Az eredmény pedig, hogy az egyharmadára zsugorodott országot több hivatalnok igazgatja, mint ahány a háromszor akkora országot igazgatta, és mindegyiknek sok dolga van, mert hovatovább az egész élet a közigazgatás hatáskörébe kerül.

Nagy-Magyarország igazságügyi minisztériuma és földművelésügyi minisztériuma ugyanabban az épületben volt elhelyezve, egyik az épület jobbszárnyában, másik az épület balszárnyában. Most az igazságügyi minisztériumnak egymagának nagyobb épülete van, mint volt a régi közös nagy palota, amelyet ma teljes egészében a földművelésügyi minisztérium tölt meg hivatalnokokkal, de oly módon, hogy közben az épületre még három emeletet ráhúztak. Ugyanez történt a belügyminisztérium épületével is. És mindegyiknek vannak még a környékbeli bérházakban elhelyezett osztályai is.

Csak természetes, hogy ennek a helyzetnek az állami költségvetésben is kifejezésre kell jutnia. Tudvalevő, hogy ebben a költségvetésben a személyi járandóságok, az igazgatási és üzemi költségek összegének az 55 százalékát teszik ki, amiből 275 000 alkalmazott és nyugdíjas él a családjával. Németh Imre képviselő a tavalyi költségvetési vitában megállapította, hogy az autonómiák alkalmazottait is hozzávéve, a közadókból másfél millió ember eltartására egymilliárd pengőt fordít a nemzet, és ennek a másfél millió embernek átlag évi 750 pengős életstandardlehetőséget biztosít. Ezzel szemben az országban ugyancsak másfél millió olyan ember él, akinek az életstandardja napi 14 fillér, azaz évi 50 pengő. További másfél millió olyan ember él az országban, akinek az életnívója évi 100–120 pengő határai által van meghatározva. Joggal kiáltott fel tehát Németh Imre ezeknek az adatoknak feltárása után, hogy meg kell döbbenni, ha az ember látja, hogy ekkora tömegeknek ekkora nyomorúságát ilyen hatalmas apparátus igazgatja.

Ez nem magyar specialitás, hanem világjelenség. Abban a pillanatban, amint a háborús gazdálkodás elkezdődött, elindult a világ azon a végzetes úton, amely megállás nélkül vezet odáig, hogy végül a termelésnek, az elosztásnak és fogyasztásnak minden lélegzetvételét hivatalnokok fogják szabályozni. Minél több a megkötöttség, annál kevesebb embernek van szabad életpályán megélhetési lehetősége, annál többen akarnak valamilyen módon közalkalmazottak lenni, és annál többen is lesznek közalkalmazottakká, mert az életnek ez a feszítőereje olyan óriási erő, amelynek nem lehet ellenállni. Nincs ellene semmiféle védekezési lehetőség.

Csak a természeti erők misztikus hatalma hasonlítható ahhoz az erőhöz, amellyel az életlehetőséget kereső emberek a közhivatalok felé törnek, ahol mindig lehet még helyet szorítani a számukra. Ebben a küzdelemben nincsen gyengeség! Egy fiatal gomba, amikor növekedőben van, annyira törékeny valami, hogy amint az ember hozzáér, már össze is omlik. És ennek az omlatag kis növénynek a világosságra és kifejlődésre törekvése kiemeli a flaszterkövet a helyéből.

A szabad életpályákon való életlehetőség egyre csökken, mert egyre jobban gúzsba kötjük a mozgási lehetőséget. Így az önfenntartás kényszerűségének elementáris ereje kényszeríti ki, hogy egyre több legyen a közalkalmazott. Eltartásuk egyre nagyobb nehézségekbe ütközik, nemcsak azért, mert egyre többen lesznek, hanem azért is, mert a társadalomgazdálkodás köréből egyre nagyobb területet ragadnak magukhoz, és így egyre kevesebb és egyre szegényebb embereknek kell őket eltartaniuk.

Ellene lehetne vetni ennek az állításnak, hogy a szegény emberek nem fizetnek adót, és így a tehetősebb rétegre hárul a közalkalmazottak eltartásának a terhe. Ha így volna is, akkor se volna enyhébb a helyzet a társadalom szempontjából, mert e jórészben holt teher súlya alatt egyre több egzisztenciának kell összeroskadnia és a szegénység mélységeibe zuhannia, hogy ott azután a saját személyében vagy a gyermekeiben elkezdje az öldöklő harcot a közalkalmazotti pályán való elhelyezkedésért. De nem is így áll a helyzet. A valóság az, hogy a népesség vagyontalan rétegére óriási adóteher nehezedik. Minél szegényebb valaki, keresetének annál nagyobb részét kell a közterhek fedezetére odaadni, ha ez nem is kifejezetten adó elnevezés alatt történik.

Az árelemző bizottságnak egy szorgalmas tagja, Varsányi Emil kiszámította, hogy a közfogyasztás tárgyát képező cikkeknél a termelési költségek százalékában mennyi a közteher.

Búzánál 47%, lisztnél 67%, kenyérnél 72%, burgonyánál 50%, sertéshúsnál 68%, cukornál 80%.

A szeszt, amelyet a külföldnek 21 fillérért adunk, idehaza 5,60 pengőért kell vásárolnunk; itt már fantasztikus számok jönnek ki, ha a közteher-százalékot akarjuk kiszámítani.

Látnivaló, hogy olyan cikkek, amelyek a legszegényebb embereknek is elsőrendű szükségleteit elégítik ki, súlyosan meg vannak terhelve közteherrel: a szegény emberek óriási adókat fizetnek anélkül, hogy ilyennemű teljesítményükről halvány sejtelmük volna. A társadalom minden rétege súlyos terhet kell, hogy viseljen a közalkalmazottak eltartásáért, akiknek pedig csak csekély része végez valóban hasznos és szükséges munkát. Nem olyan értelemben, mintha a hivatalnokok henyélnének. A kérdés csak az, hogy mi az a munka, amit végeznek.

Mert természetesen, ha berendezkedünk arra, hogy csak az hozhasson be árut és csak az vihessen ki, akinek ezt megengedik, ha berendezkedünk arra, hogy — miként azt már oly sokszor elsírták — negyven asztalon keresztül menjen egy olyan akta, amely egy jelentéktelen kivitel vagy behozatal tárgyában van fölfektetve, ha berendezkedünk arra, hogy mindenki ne úgy termeljen, ahogy akar és ne azt, amit a maga esze szerint jónak lát, ha a forgalmat és a kereskedést minden lépésben szabályozzuk és ellenőrizzük, akkor persze nagyon sok hivatalnokot kell alkalmaznunk, és az mind tele lesz munkával; a kérdés csak az, hogy hasznos-e az a munka a társadalom élete és az emberek boldogulása szempontjából.

A közigazgatást már sokszorosan egyszerűsítették, ami alatt azt kell érteni, hogy egyre kevesebb lehetősége van az ügyeknek, hogy jogorvoslatok útján a minisztériumig jussanak, és ennek dacára a minisztériumok ma a kis országban még egyszer annyi aktát intéznek el, mint amennyit Nagy-Magyarország idejében intéztek. Rengeteg munka, de mi benne a produktivitás? Mi ebben az, ami fokozza a termelést, megkönnyíti a forgalmat, előmozdítja a fogyasztást, gazdagítja az embereket, egyszóval: ami előmozdítja az életben való boldogulásunkat?

A világot, amelyben ma élünk, súlyos betegség gyötri, a szabad levegő hiányából származó végzetes kórság: a bürokratitis. Semmiféle medicina, kezelés, kuruzslás, ráimádkozás nem használ ellene. Ellenszere a legegyszerűbb természetes gyógytényező: kinyitni minden ajtót és minden ablakot!

        Hozzászólás a Cobden körkérdéséhez a jobb- és baloldali politikai címkék tartalmatlanságáról; megjelent a folyóirat 1937. augusztusi számában.



      

     
     A Cobden felszólítására, hogy vegyek részt azon az ankéten, amelynek a célja: meghatározni, hogy mi a jobboldaliság és mi a baloldaliság, szívesen veszek részt, ha szabad ennek a résztvevésnek abban a megállapításban is teljesedésbe mennie, hogy ennek az ankétnek meddőnek és céltalannak kell lennie. Pláne annak kell lennie, ha lényeges céljául a III. kérdés eldöntését tűzte ki: hogy ti. a jobboldali vagy a baloldali politika-e a helyes politika? Világos, hogy mindenki, aki magát jobboldalinak tartja, a jobboldali politikát fogja helyesnek tartani, és minden baloldali a baloldali politikát. Nagyon kevés fog akadni, talán egyetlenegy se lesz, aki a III. kérdés második feleletlehetőségével fog majd válaszolni, mondván: a helyes politikát ezen az alapon nem lehet meghatározni. Aki így válaszolna, annak nem volna politikai orientációja, és bár ilyenek rengeteg sokan vannak, sőt ezek vannak óriási többségben az emberek között, ennek a bevallása bárkinek a részéről is olyan ferde és szerencsétlen helyzetnek az elismerése volna, mint amilyen szerencsétlennek látta a helyzetét Peter Schlemihl, mivelhogy nem volt árnyéka.

Az emberek tehát baloldaliak vagy jobboldaliak, de ha azután vallatóra fogjuk őket, hogy miben áll hát az ő baloldaliságuk vagy az ő jobboldaliságuk, akkor az őszinte felelet — ha volna olyan őszinte résztvevője az ankétnek, mint amilyen Szent Ágoston volt — ugyanaz volna, mint az ő felelete volt arra a kérdésre, hogy mi az idő: „Ha nem kérdezik tőlem, akkor tudom, de ha kérdezik, akkor nem tudom.”

Éppen úgy, miként a térben, a politikában sincsen olyan álláspont, amely ne volna egyidejűleg jobboldali és baloldali. Mindig mosolyra indít, amikor a diplomáciai kongresszusokon vagy egyéb megnyilatkozások alkalmával Japán képviselője úgy aposztrofálja önmagukat, hogy ők a „Távol-Kelet”. Pedig önmaguknak ők se nem kelet, se nem nyugat, és amikor mégis ezt a megjelölést használják önmagukra, akkor egyszerűen egy közmegegyezésen alapuló jelzőt használnak, amelyet Washington kiküldötte is elfogad, holott az ő számára Japán a Távol-Nyugatot jelenti.

De még ezt a közmegegyezést se lehet létrehozni, mihelyt precíz tartalmat akarunk adni a „jobboldali” és a „baloldali” megjelölésnek. Ha erőltetjük a dolgot, akkor ki fog derülni, hogy szakasztottan egy és ugyanazt a gesztiót egyik helyen a jobboldaliság, a másik helyen a baloldaliság hangoztatásával csinálják. A hozzászólók közül valaki vagy talán több is például a tervgazdálkodásban látja gazdasági téren a jobboldaliságot, holott a tervgazdálkodásnak legmesszebbmenő megvalósítása Szovjet-Oroszországban ment végbe, amelynek a „baloldali” orientációja dogmaszerű bizonyosság a közgondolkozásban. Az olasz vagy a német partikularizmus megszüntetése irányában történt első agitációk és első intézkedések annak idején a baloldaliság jellegével történtek, e folyamatnak napjainkban való befejezése pedig annak a szellemnek és annak a politikának a műve volt, amely önmagát jobboldalinak mondja, és amelynek ezt a jobboldaliságát senki se teszi vitássá.

Véleményem szerint a politikai orientációnak „jobboldali” vagy „baloldali” megjelölése olyan gondolkodástechnikai eszköz, amely megkönnyíti ugyan az emberek részére az igazodás fáradságos műveletét, de nem szolgálja sem a tudományos precizitás követelményeit, sem pedig a demokratikus kormányzásnak azt a döntő módon fontos célját, hogy az emberek lehetőleg ne jelszavak után induljanak, hanem mindent bírálat alá vegyenek, és mindent objektív mérlegelés alapján fogadjanak el vagy utasítsanak vissza.

        Megjelent a Magyar Hírlap 1937. december 7-i számában.



      

     
     Több mint egy évtizede folyik már az agitáció abban az irányban, hogy a kereskedői pályán való működés „képesítéshez” köttessék. Egyre szélesebb mederben hömpölyög ez a mozgalom, és egyre nagyobb erőre kap. Tíz év előtt még nagy ellenállásra talált ez a törekvés, de az ismétlés misztikus ereje apránként meglazítja ezt az ellenállást, és megőrli azokat a lelki és értelmi erőket, amelyek ellenszegülnek e társadalomellenes törekvésnek. Tíz évvel ezelőtt a kereskedelemügyi miniszter még határozottan kijelentette, hogy gondolni se lehet ilyesmire. Ma már óvatos nyilatkozatok hangzanak el az illetékesek részéről ebben a kérdésben. Már nincsen a limine visszautasítás, hanem csak „megfontolás tárgyává tesszük”, „tanulmányozzuk” stb., ami biztatásként és bátorításként hangzik azoknak a fülében, akik ennek a mozgalomnak a sikerét forszírozzák.

Miután e törekvés keresztül-kasul reakciós, párhuzamosan fut az ez idő szerint való világszellemmel, és nem nehéz megjósolni, hogy sikerre számíthat. Amitől évszázados szenvedések után a francia forradalom megszabadította az emberiséget a foglalkozások szabadságának kinyilatkoztatása által: a céhek rendszere újból visszatér. Újból összekötözik az emberek kezét-lábát a kereskedésnek képesítéshez kötésével, ami menthetetlenül visszavezet azokhoz a korlátozásokhoz, amelyek a technika fejlődésével és a forgalom növekedésével, de nem kevésbé a népesség szaporodásával tűrhetetlenné tették az emberek életét.

„Ó, dehogy, dehogy! — mondják váltig a képesítéshez kötés agitátorai. — Szó sincs ilyesmiről! Mi nem akarunk semmiféle korlátozást semmilyen tekintetben. A képesítés megszerzéséhez mindenkinek nemre, fajra, felekezetre és minden egyébre való tekintet nélkül egyenlő joga lesz, és ugyanígy mindenki, aki a képesítést megszerezte, a legkisebb korlátozás nélkül szabadon folytathatja majd a hivatását. A képesítéshez kötésnek semmi köze sincsen semmiféle numerus clausushoz!“

Szép, szép, és némi óvatos fenntartással el is lehet ismerni ezt a fogadkozást. Ámde a pokolba vezető útról régen megmondatott, hogy az is jó szándékkal van kikövezve. Nem kell tehát a jó szándékban kételkednünk, ha erről az útról azt állítjuk, hogy a pokolba fog vezetni. Az óvatos fenntartást pedig az a körülmény indokolja, hogy egy ilyen kitartó és növekvő mozgalomról nem lehet feltételezni a logikának és a célnak a hiányát. Ha az úgynevezett képesítés nem a korlátozás eszköze akar lenni, akkor miféle értelme legyen? Így, amint beadják, hogy mindenki megszerezheti a „képesítést”, és mindenki éppen úgy lehet kereskedő, mint eddig, ebből mi haszna vagy előnye lehet a többi kereskedőnek, akik már folytatják, és igen nagy tömegben képesítés nélkül folytatják üzletüket? Vagy igaz az, hogy a képesítés emeli a kereskedők nívóját, és ez a társadalomnak is érdeke, vagy nem igaz. Ha igaz, akkor a képesítéshez kötés kívánsága annyit jelent, mintha azt követelnénk a kormánytól, hogy a mostani kereskedőknek tegye nehezebbé az életét azzal, hogy csak kvalifikáltabb, nívósabb, jobban képzett konkurensnek engedélyezzen működést. Avagy pedig nem igaz, hogy a képesítéshez kötés különb kereskedőket ad a társadalomnak, és ez esetben mi legyen a célja ennek a mozgalomnak? Az első esetben a képesítéshez kötés — a magasabb nívón álló konkurencia — határozottan ártana azoknak, akik azt most követelik, a másik esetben pedig, ha a képesítés nem emeli a nívót, akkor annyit jelentene, mintha azt mondanók: a képesítéshez kötés úgy segít a kereskedőkön, hogy semmit se csinál az érdekükben.

Nem, nem, uraim! Aki gondolkodik a dolgok fölött, az előtt egy pillanatig se lehet kétes, hogy a képesítéshez kötés kívánsága csak álruhája annak a retrográd törekvésnek, amely ilyen úton-módon akar lehetőséget teremteni valamiféle numerus clausus részére. Az életlehetőségnek utolsó menedékhelyét is el akarnák zárni olyanok előtt, akik előtt már minden sorompó le van eresztve.

Olvastam, hogy kormánybiztosokat neveztek ki az egykeprobléma tanulmányozására és intézkedések kidolgozására e nemzeti szerencsétlenség ellen. Alig hiszem, hogy közülük akármelyik is a kereskedésnek képesítéshez kötését vagy az egzisztenciateremtés bármiféle megnehezítését ajánlaná gyógyszerül a társadalomnak e súlyos betegsége ellen. A társadalom élete csak úgy folyhat zavartalan mederben, ha az újonnan és folyton újonnan érkező nemzedékek csak némiképp is biztosított elhelyeződést tudnak találni a különféle pályákon. Az emberek legszentebb érzéseiknek és legalapvetőbb ösztöneiknek engedve gyermekeket akarnak a világra hozni, és nemcsak hogy addig nem tudnak gondoskodni a gyermekekről, amíg ezek a szülők szárnyai alatt vannak, de szinte bizonyosak lehetnek benne, hogy mire a gyermekeket jajjal-bajjal valahogy mégis fölnevelik, azoknak nem lesz egzisztenciája. Akármelyik pálya felé néznek ezek a szerencsétlen fiatalok, mindenütt zsúfoltság van, rájuk sehol sincs már szükség. Mezőgazdálkodás? Ahhoz föld kell és fölszerelés. Földmunkás? Milliószámra vannak olyan égető nyomorban, hogy amint látjuk, tízszer is meg kell gondolnia mindenkinek még azt is, hogy ezt a helyzetet a maga valóságában feltárja. Ipari munkás? Folyton visszatérő munkanélküliség, amely ellen nincs védekezés az egyéni rátermettségben és ügyességben. Diplomás pálya? Húsz évig tartó tanulás után — ha ugyan megvan a tanulás lehetősége — csaknem biztos cifra vagy egészen fekete nyomorúság. Hivatali pálya? Már messze túl van az elviselhetőség határain a létszám. Az egyetlenegy, ami még ezrek és ezrek számára nyitva áll, a kétségbeesett próbálkozás, hogy egy kis kulipintyóval bármelyikük bármikor nekiindulhat, hogy értékesítse az ügyességét és szerencséjét. Ha ezt is lehetetlenné tesszük, millió ördögöt szabadítunk föl, hogy vessen eleven tüzet a társadalom épületére. Az egzisztenciák tízezreit tesszük lehetetlenné, az államot óriási adófizető tömegtől fosztjuk meg, éhes farkascsordákkal népesítjük be a városok utcáit és az országutakat.

Azt hiszik a képesítéshez kötöttség agitátorai, hogy ennek ők majd az egész országgal együtt nem isszák meg a levét? Azt hiszik, hogy akkor is annyi lehet a jövedelmük, mint amennyi ma? Ha igen, akkor nem látnak tovább az orruknál. Hiszen mindenki, aki valamiféle árut elad, száz és száz másféle árucikket vásárol. És azt hiszik, hogy ha az a csoda megtörténhetik, hogy egy szegényebb társadalomban nekik jobban megy majd az üzletük, akkor nem nekik kell majd a kiesettek adóját és minden közkötelezettségüket magukra vállalniuk? Vigyázzanak és szereljék le sürgősen ezt a mozgalmat, mert olyan világban élünk, amelyben kilátásuk lehet a sikerre. Addig rágja az egér a falat, míg végre eljut a macskáig!

        Hamilton Fish Armstrong Mi vagy ők. Két világ összeütközése című könyvéről; megjelent a Magyar Hírlap 1937. október 22-i számában.



      

     
     Akinek a szemében és az érzésében még jelent valamit a humanista civilizáció, akinek a szótárában ezek a szavak: civilizáció, jog, kultúra — miként a minap egyik jobboldali vezérférfiú a „polgár” szót megbélyegezte — nem egyszerűen azt jelentik, hogy zsidó, az most mind az Egyesült Államok felé fordítja tekintetét. Valami fényesség dereng afelől az áldott föld felől a kétségek és kínok között vergődő emberiség éjszakájába. Egy 120 milliós nemzet, amely erőben, pénzben, technikában, anyagforrásokban, javak termelésében, forgalmában és élvezésében csaknem a rajta kívül eső egész világgal egyenlő, mintha tudatára kezdene ébredni, hogy a Gondviselés rendeletéből neki kell a végpusztulástól megmentenie a világot. Egyre hatalmasabban zengenek Roosevelt elnök szavai, és egyre nyíltabb formában deklarálja a vezetése alatt álló államóriás elkötelezését a veszélyben forgó demokrácia és emberiesség ügye mellett.

Szellemileg már hosszú idő óta folyik az előkészítés munkája Amerikának ilyen nyílt állásfoglalására. Politikusok és publicisták, tudósok és írók, papok és agitátorok egyre növekvő meggyőződéssel hirdetik Amerikában annak a tartózkodásnak a balgaságát, amely miatt a világon mindenütt erősödik a háborúra vezető politika agresszivitása. Közönyösségünk végzetes bűn, nem csupán a civilizáció ellen — hirdetik a propaganda minden eszközével —, hanem önmagunk ellen, a saját népünk ellen is. Mert ez a magatartásunk téves képzeteket kelt azoknál, akik az erőszakra támaszkodva akarják céljaikat elérni, és ez előbb-utóbb olyan háborúra fog vezetni, amelyben semmi esetre sem fogunk semlegesek maradhatni. Mi tehát érdektelenségünk fitogtatásával valósággal érleljük azt a háborút, amelyben majd magunknak is küzdenünk és véreznünk fog kelleni, holott ha előre is kétségtelen, hogy velünk is számolnia kell az erőszakosságnak, ezzel elháríthatjuk a világról és magunkról a veszedelmet.

Magyar nyelvre fordítva egy pompás esszé jelent most meg, amelyben Amerika legtekintélyesebb külpolitikai folyóiratának, a Foreign Office-nak1 a szerkesztője, Hamilton Fish Armstrong2 ellenállhatatlan logikával állapítja meg az Egyesült Államoknak azt a kötelességét, hogy szüntesse meg a más időkben és más körülmények között szentséggé avatott doktrínán alapuló süketnémaságát, és vesse le a közömbösségnek azt az álarcát, amelynek a merevsége csökkenti a demokráciaellenes destrukció felelősség- és félelemérzetét. A világ minden népének, de az ereje és a hatalma által sokszoros felelősséget viselő Egyesült Államoknak különösen is el kell magát határoznia, hogy a két oldal közül melyikhez álljon. Oda-e, ahol ha nem is tökéletes, de nagy és értékes szabadság életformái között folyik az élet, vagy oda-e, ahol semmi szabadság nincsen, „csupán engedelmesség testben, szellemben és lélekben a nyughatatlan és csalhatatlan mester vasakarata előtt”.

Olyan állam közvéleményéhez fordul ez a riadó, amelynek a közönségéhez még csak gyenge hullámokban jutott el a különféle árnyalatú diktatúrák mindent lenyűgöző propagandája. Amikor Gustave Le Bon a tömeglélektanról szóló tanulmányait közzétette, vagy pláne Sighele avagy Max Nordau idejében, akiket ez a kérdés foglalkoztatott, minden bősége és gazdagsága mellett is milyen nyomorúságosan szegény volt eszközeiben és lehetőségeiben a propaganda. Nem volt olyan ember a világon, aki egy országban az egész sajtót irányíthatta volna. Mindenki, akinek saját véleménye nem volt a dolgok és események összefüggéseiről — sajnos: az emberek óriási többsége! —, a sok újság közül csak a saját újságjából vagy az önmaga által olvasott könyvekből nyert irányítást. A szónokok csak néhány száz embernek beszélhettek egyszerre, és a leglángolóbb lelkű pap is csak egy templomnyi hívőnek prédikálhatott. Ki merészelt olyan lehetőségekről álmodni, hogy egyetlen ember egy országnak minden nyomtatott betűjét irányíthatja, hogy egy szónokot az egész földgömb egyszerre hallgathat, és egy nagy nemzet minden lakosa köteles is legyen őt hallgatni olyan vaserejű kényszer parancsa alapján, amellyel szemben az engedetlenség életveszélyt jelent? Hol lehetett olyan fantázia a világon, amely elképzelhette volna, hogy egyetlen akarattól függhessen egy ország minden lakosának az egzisztenciája, hogy másfél évszázaddal a nagy francia forradalom után lehessen olyan ember a világon, akinek a szavára bírói ítélet nélkül gyilkos klíma alá lehessen száműzni akárhány ezer embert, és aki minden felelősség nélkül sújthasson le vagy emelhessen fel bárkit azon a területen, ameddig a hatalma kiterjed, vagy akár önkezével ölhessen meg mindenkit, aki a hatalmát veszélyeztetni látszik? Armstrong könyve oly erővel tárja fel egy ilyen állapot propagálásának a veszedelmeit, hogy nem maradhatott hatás nélkül arra a közvéleményre, amelyhez intéztetett, és bizonyos, hogy riadójának a hangjai ezer és ezer húron zengenek tovább Amerika sajtójának és agitációjának a térségein, mígnem az államfő megfontolt, de félreérthetetlen szavaiban jutottak kifejezésre.

Mi vagy ők? — ez itt a kérdés! És azt is hozzáteszi a kitűnő amerikai publicista, hogy ez az elkülönülés végleges és kiegyenlíthetetlen. Nincs és nem is lehet híd, amely a két ideológiát egymással összekösse. Hogyan lehessen kompromisszum az emberi jogok hitvallói között és azok között, akik ilyen jogoknak a létét egyáltalában tagadják? Hogy lehessen a szabadság, a szabad versengés, a kormányzás elveinek a többség akaratához való igazodása, az emberi méltóság, az egyéniség szentsége és az utolsó évszázadok súlyos és véres szellemi vajúdásaiban megszületett egyéb princípiumok híveinek megegyezése azokkal, akik szerint egyéniség nincs, a jog csak előítélet, a szabadság csak babona, a személyiség integritása csupán agyrém, és akik szerint minden ember egyetlen központi akarathoz kell, hogy igazodjék életének minden megnyilvánulásában: foglalkozásában éppen úgy, mint politikai felfogásában, étkezésében éppen úgy, mint szerelmében, szórakozásaiban éppen úgy, mint társadalmi érintkezéseiben és barátkozásaiban. Lehet-e megegyezésre jutnia két embernek, akik közül az egyik azt vallja, hogy a sport minden egyéb szemponttól független fejlesztése a test adottságainak, a másik pedig azt vallja, hogy „a nem politikus semleges atléta elképzelhetetlen”? Találhat-e közös platformot két ember, akik egyikének a jog valami szentség, a másikának pedig csupán párthasznosság? Akik egyike azt vallja, hogy a jog az emberi társadalom fundamentuma, a másika pedig azt hirdeti — jogi szaklapban hirdeti! —, hogy „a jó bot jó érv”, és hogy „egy maroknyi erőszak többet ér, mint egy zsák igazság”?

„Mi vagy ők!” Kérlelhetetlenül állítja fel Armstrong a dilemmát. Nincs harmadik eset, sem pedig megegyezés. Ha nem elhatározottan „mi”, akkor kikerülhetetlenül „ők”. Márpedig egyetlen szabad nemzetnek sem áll jogában feladni a szabadság létalapjait. Három évszázados küzdelemben szerezték meg atyáink a szabadságot — mondja Armstrong. Olyan akcióprogram, amely erővel el akarja venni ezt a szabadságot, arra figyelmeztet bennünket, legyünk készen, hogy adott pillanatban cselekvéssel kell majd válaszolnunk. Ez az elhatározottság nem áll ellentétben az elveinkkel, mert szabad szelleműnek lenni nem azt jelenti, hogy minden elvet megértsünk, de nekünk magunknak egyáltalában ne legyen elvünk. A mi elvünk a demokrácia elve, ez az elv pedig azt jelenti, hogy a többségnek nemcsak joga van kormányozni, de kötelessége is. A többségnek ezt a jogát és ezt a kötelességét a kisebbségnek az a joga korlátozza, hogy eltérhessen a többségtől, és igyekezhessék többséggé válni. De csakis azzal a feltétellel, hogy ha ezt elérte, az azutáni kisebbségnek újból meglegyen ugyanaz a joga, és így tovább örökkön-örökké. A mindenkori többséget senki és semmi nem oldhatja fel az alól a kötelessége alól, hogy ő maga őrködjék a kisebbség e jogának csorbítatlansága fölött, és nem tűrhet el olyan törekvéseket, amelyek egy kisebbség részéről arra irányulnak, hogy majd, ha a kezébe kerül a hatalom, véget vessen e váltakozás lehetőségének. Ezért nem szabad elfogadnia egy diktátort. „Még a nép szuverén joga se ad jogot az öngyilkosságra!” A demokrata tantételek legelseje az, amely a pártok szabad versenyét hirdeti mint a békés haladás legtökéletesebb biztosítékát. Aki ezt a tételt félreteszi, annak a diktátori elvet kell elfogadnia, amely szerint van egyetlen ember, akinek több esze van, mint nekünk valamennyiünknek összevéve, aki örökre csalhatatlan, és ezért az övé az egyetlen akarat az országban, parancsainak senki ellen nem szegülhet, őt csak hódolat illeti meg, nem bírálat.

A két tanítás között nem lehet alku, és nem lehet kompromisszum. Csakis választás lehet a kettő között — mondja az amerikai publicista: a mi társadalmunk vagy az övéké! Mi vagy ők! Mi vagy ők!

Lábjegyzetek


	
Hamilton Fish Armstrong a Foreign Affairs szerkesztője volt; a cikkben szereplő Foreign Office téves folyóiratcím. — A szerk. ↩



	
Mi vagy ők. Két világ összeütközése, fordította Vámbéry Rusztem. A Századunk kiadása. — A szerző jegyzete. ↩

        Megjelent a Magyar Hírlap 1938. február 13-i számában.



      

     
     E helyütt már néhányszor fenntartottam igénytelen személyem részére a jogot, hogy a választójog kérdésének értékelésében esetleg ne mindenben egyezzék meg a véleményem azzal a véleménnyel, amelyet az úgynevezett baloldal — amelyben magam is benne vagyok — a kérdés felől táplál. Még szociáldemokrata testvéreim se neheztelhetnek érte rám, ha tekintetbe veszik, hogy az én ifjúságom kora még abba az időbe esett, amikor Marx (vagy Engels?) szavaival, a „parlamenti kretinizmus” kitétellel fitymáltuk le azoknak a hitét, akik a mi materializmusunkkal szemben túlságos fontosságot tulajdonítottak a szónokok beszédeinek és a pártok huncutkodásainak.

De gróf Bethlen István azután már igazán mindenkin túltesz a szavazások jelentőségének az értékelésében, amikor olyasmit képes elhinni és akar elhitetni, hogy egy országot, amely egyébként normális alkotmányos életet élne, képes felfordítani és szerencsétlenné tenni az a tény, hogy sok embernek van szavazati joga a választásokon. A példák, amiket erre vonatkozóan felhozott, ugyan megdöbbentően nem találnak, de nem is találhatnak, mert eddigelé még egyetlen eset sem volt arra a népek történetében, hogy a választók alkotmányos szavazás útján a felfordulást szavazták volna meg. A felfordulást egyetlen kivétel nélkül a szavazások eredményével szemben egy olyan kisebbség csinálta meg mindenütt, amelynek puccs, árulás vagy fegyveres erőszak útján került a hatalom a kezébe. Mondom, a példákkal nem volt szerencséje Bethlen Istvánnak, de enélkül is eléggé különös jelenség, hogy ilyen eszes gyakorlati politikus akár elméletben is képes ilyen aggodalmakat táplálni a választójog ilyen vagy olyan változásával szemben.

Két megdöbbentő kérdést exponált az a férfiú, aki egy közelmúlt évtizeden keresztül kormányozta Magyarországot, éspedig olyan évtizeden keresztül, amely alapvető korszaka volt mai közéletünknek. Az egyik exponált kérdés az úgynevezett zsidókérdés, a másik pedig annak a társadalmi politikának a követése, amelyet Bethlen a „Gleichschaltolás” szóval jellemzett. Szóval ez a kettő az, amelytől szerinte a legjobban kell félnünk, és ez a kettő az, amelyben szerinte az ország legnagyobb szerencsétlenségének a veszedelme van elrejtve. És bízvást megállapodhatunk benne, hogy ez valóban így is van. De vajon melyik társadalomban terjedtek el nálunk és öltöttek félelmes méreteket ezek a közveszélyes rögeszmék? Abban a társadalomban-e, amelyben majd egy szélesebb rétegnek lesz a politikába titkosan beleszólása, avagy pedig a mostani társadalomban, amely még nem követte el azt a bizonyos ugrást a választójogi reform sötétjébe? Ki ne érezné és tudná, hogy ha most a választójognak nem demokratikus irányban való reformálásáról, hanem visszafejlesztéséről történnék intézkedés, éppen ez volna az, ami óriási lendületet, valószínűleg teljes diadalt biztosítana azoknak a veszedelmes elgondolásoknak, amelyektől Bethlen István annyira félti az országot. Mivelhogy ezek a téveszmék, amelyeknek a megvalósulása Bethlen István szerint az országot végromlásba döntené, sajnos nem azokban a rétegekben gyökereznek, amelyek még odalent vannak a politikai ismeretlenség homályában, hanem — legalábbis vezető személyiségeikben — idefönt, a politikai jogok birtokának teljes napsütésében, alig egy lépésnyi távolságban Bethlen István világától.

Mert az igazság az, hogy ha a „parlamenti kretinizmus” kitétel a maga nyerseségében brutális túlzás volt is, és talán az is akart lenni, de azért nem volt egyszerűen üres gorombaság. A legtökéletesebb parlamentarizmus társadalmában se a parlament uralkodik az ország fölött, hanem az a közszellem, amelynek a parlament csak érvényesülési eszköze. A szellem pedig felülről lefelé hatol a társadalomba, és így minden ország szerencséje vagy szerencsétlensége a társadalom felső rétegeinek értelmi és erkölcsi mineműségétől van függővé téve. A kiáltás, amely négy évtizeddel ezelőtt Ugron Gábor lelkéből az egekig hangzott: „Romlott értelmiség, gyönge nép!”, annak idejében megrázott minden magyar lelkiismeretet, mert egyszerre megvilágította az emberek értelmében azt az igazságot, hogy ha a társadalom értelmisége valóban romlott, akkor az országnak el kell vesznie. De a veszély nem kisebb akkor sem, ha az értelmiség nem a romlottságban bűnös, hanem a politikai ledérségben, az egyéni érvényesülést szolgáló demagógiában, a mérgezett jelszavak hitelesítésében, a közgazdasági téveszmék terjesztésében vagy akár csak abban a közönyösségben, amellyel az ilyen veszedelmes jelszavak hangoztatásából fakadó és a szabadesés törvényei szerint növekedő társadalmi nyugtalanság terjedését szemlélik.

A jobbaknak ez a közönye a világ legsúlyosabb betegsége. Az is volt mindenkor, de különösen a szellemi járványok idejében, mint amilyen ez idő szerint is dühöng szerte a világon. Már Tolsztoj is megállapította, hogy az emberiség legnagyobb szerencsétlensége a java emberek indolenciája: az a keserves valóság, hogy a jók és a nemesek nem akarnak uralkodni, és csak különös véletlenség juttat egyet-egyet közülük vezető, uralkodó pozícióba. A jóknak és a nemeseknek más fogalmaik vannak az élet értékeiről és szépségeiről, míg ellenben minden, ami alacsony és gonosz, állandó mohósággal törtet olyan pozícióba, amelyben hatalmaskodó ösztöneit kiélheti az emberek fölött való uralomban. E tekintetben csak árnyalati különbségek vannak az egyes társadalmak között, bár igaz, hogy ezek az árnyalatok teszik az egyik népet szerencséssé, a másikat szerencsétlenné. De végeredményben az emberek mindenütt eléggé egyformák, és ami az egyik társadalomban megtörténik, az megtörténhetik a másikban is, amiként azt Sinclair Lewis megrázó könyvében, a Nálunk ez lehetetlen! című regényében az Egyesült Államokra vonatkozóan oly meggyőzően kimutatja. És a regény nemes hőse, Jessup Doremus szerkesztő már csak a börtönben, sárba és szennybe tiporva, félig agyonverve eszmél rá, hogy mindez az ő bűne, az övé és a hozzá hasonlóké, akik idejében, amikor sikerrel megtehették volna, nem állották útját az aljas demagógia mételyező munkájának.

Az egész ország tudta mindig, hogy Bethlen István nem fúj egy követ azokkal, akik Magyarországon az antiszemitizmust szítják, és a német értelmű Gleichschaltolást propagálják. És mégis megdöbbentő szenzáció volt az ezekre vonatkozó kijelentése. Az embernek elállott a lélegzete, amikor ráeszmélt: hogyan, hát Bethlen István azonnal ható katasztrófának látja azoknak az „eszméknek” a megvalósulását, amelyek már oly eleven virulenciára tettek szert az évek óta tartó szabad izgatás folytán, hogy akár holnapra is valósággá válhatnak?! Hogyan nézhette ezt az agitációt éveken keresztül a közéletnek olyan jelentőségű alakja, mint amilyen gróf Bethlen István, anélkül, hogy minden erejét, minden képességét, eszét, tudását és energiáját szembehelyezte volna vele? Hogy tudott nyugodtan aludni, és hogy tudtak és tudnak aludni mindazok, akiknek hangja, szava, tekintélye és felelőssége van a magyar társadalomban, és akik bizonyára száz- és ezer- és tízezerszámban Bethlennel egy véleményen vannak ama vészes badarságok értékelésében? Hogyan nyugodhattak, ha ennek az értékelésnek a summázata az, hogy az országnak bele kellene pusztulnia ezeknek az ideáknak a megvalósulásába?!

Ebben is, mint mindenben: felülről jön az áldás. Beszélhet bárki, amit akar: minden társadalomban vannak vezető rétegek, először osztályonként, azután általában. És e vezető rétegek magatartásától függ a népek sorsa és az országok boldogsága. A leghatalmasabb emberi ösztön az utánzás ösztöne, amely mindig alulról fölfelé működik, kivéve azokat a beteg társadalmakat, amelyekben ez az ősi ösztön elveszíti eredeti, természetes irányát, és a felsőbbrendűek utánozzák az alacsonyabb rendűeket, a tanultak a tanulatlanokat, az érettek az éretleneket. Amikor a rokokó korszak finom urai és hölgyei a pásztorokat kezdték utánozni, és parfümözött báránykákat legeltettek műkertészek által gondozott virágos pázsiton, mindenki tudhatta és néhányan valóban tudták is, hogy jönnie kell a felfordulásnak, amely ugyanolyan módon bekövetkezett volna akkor is, ha ezek a finom urak és hölgyek az útonálló szegénylegényeket és a tengeri rablókat kezdték volna utánozni.

     Az okos, emberismerő Zilahy Lajos bizonyára el volt rá készülve, hogy megtámadják érte, amikor egész vagyonát és a szerény megélhetését fölöző minden jövedelmét alapítványként az államkincstárnak ajándékozta egy kitűnőek iskolájának nevezett tanintézet létesítésére. Amint mondják, az első ilyen támadás már meg is történt: valaki lefitymálta az egész dolgot, és olyan kommentárt fűzött Zilahy Lajos nagylelkű elhatározásához, amellyel bizonyára igen sok embernek őszinte kárörömöt okozott.

Még nincsen megírva a jóravaló törekvések világtörténelme, de Zilahy Lajos enélkül is jól tudja, hogy ebben a támadásban és a még majd utána következőkben kikkel tart közösséget. Olyan díszes társaság ez, amelyben Szókratésztől kezdve benne van mindenki, aki valami szépet és nagyot alkotott és cselekedett, vagy akart alkotni és cselekedni ezen a világon.

Ami engem illet, semmiféle valószínűsége nincsen annak, hogy illetékes körök majd éntőlem kérjenek tanácsot, elfogadják-e Zilahy Lajos ajándékát a megadott rendeltetéssel. De amennyiben ez váratlanul mégis megtörténnék, én se tanácsolhatnék mást, mint azt, hogy köszönettel adják vissza ezt az ajándékot, és mondják meg Zilahy Lajosnak, hogy ha a vagyonából és a keresetéből kitűnő magyar fiúkat akar neveltetni, a jóságos Isten áldja meg érte: legyen az övé ennek a hervadhatatlan dicsősége és esetleg a csalódása is. Ha harminc év alatt csak tíz esetben jutalmazza siker az áldozatát, amelyet az ügy érdekében hoz, ez már óriási eredmény és halhatatlan építőmunka lesz a magyar életben. Csak egyetlen lángeszű vezetőnek egyengesse sikeresen az útját, és egy fél évszázad minden erőfeszítése meg lesz általa jutalmazva.

De legyen az övé a csalódás is, ha a terve nem fog úgy sikerülni, ahogyan ő azt elgondolta. Ha hiúnak bizonyul minden erőfeszítés, amelyet a kitűnőek kiválasztására fog fordítani, és kárba fog veszni minden fáradság, ha csődöt fog mondani minden éberség, amely által biztosítani akarja az eredményt, hogy a saját csodamódszerével kiválasztott kitűnő ifjak az életben is kitűnőek maradjanak, és a kitűnőségüket olyan irányban juttassák kifejezésre, hogy általa beteljesedjenek azok a szépséges álmok, amelyek Zilahy Lajos szemei előtt lebegnek. És ne valósuljon meg őáltaluk is Lev Tolsztoj szörnyű meglátása, amely a világ gyógyíthatatlan betegségét abban állapítja meg, hogy a jók és a derekak nem akarnak vezetni és uralkodni, hanem konokul félrevonulnak emellől a feladat elől.

Ha ugyan sikerül ezeket a kitűnőket megtalálni. Ha van erre módszer és lehetőség! Annak a 200 millió tael hadisarcnak az összegét, amelyet a múlt század végi kínai–japán háborúban Kína fizetett Japánnak, a győztes Nippon nem hadiszerekre fordította, hanem a hatalom sokkal hatékonyabb arzenálját akarta belőle felszerelni. Határozatba ment, hogy ezen a pénzen kiváló képességű ifjak fognak Európában és Amerikában neveltetni. Emlékezünk még rájuk, a komoly, szorgalmas japán fiatalemberekre, akiket a század elején oly nagy tömegekben láttunk az európai és amerikai egyetemeken, laboratóriumokban, művészeti iskolákban, katonai akadémiákon és mindenütt, ahol tanulni és tökéletesedni lehetett. De a japán kormány bizonyosságot akart, hogy azokat a milliókat, amelyeket erre a célra elkölt, nem céltalanul herdálja el, és hogy az egyik ifjú neveltetésére költött pénzeket nem vonja el egy másiktól, akiben esetleg több garancia van arra, hogy munkásságával majd vissza fogja adni a japán társadalomnak az érte hozott áldozatot. Valami biztos módszert szeretett volna a kvalitások megállapítására, és evégből az akkori idők német polihisztorához, az energiagazdálkodás nagy filozófusához, Wilhelm Ostwaldhoz fordult tanácsért. Megrendelt nála egy emlékiratot ennek a kérdésnek a megoldására. Wilhelm Ostwald vállalta a megbízatást, és nekifeküdt a probléma tanulmányozásának. A japán kormány hetek alatt remélte a feleletet, de a hetekből hónapok és a hónapokból évek lettek. Végre elkészült a felelet: egy hatalmas, vastag kötet, amelynek a címe: Grosse Männer. És az eredmény lesújtó. Száz és száz nagy ember életének a tanulmányozásából meg kellett állapítani azt az apróra bebizonyított valóságot, hogy nincsen olyan csodaszer a világon, amely által meg lehetne állapítani, hogy akármilyen vonatkozásban is melyik ifjúban szunnyad a jövendő nagy embere.

Azt mondtam: lesújtó eredmény. Nem, nem az! Ezt a szót csak annak a várakozásnak a szempontjából használtam, amellyel a japán kormány Wilhelm Ostwald felelete elé nézett. A dolgok lényege szerint azonban ez az eredmény nem lesújtó, hanem felemelő. A Teremtő ama soha ki nem fürkészhető titkainak egyikéről van itt szó, amelynek a végső kulcsát ő a saját kezében akarja tartani. Ó, milyen nagy bölcsesség ez! Csak ezáltal válunk valamennyien sikerek és boldogságok várományosaivá, amelyekért küzdünk és bízva bízunk, és amelyekért csalódásaink után újra és újra kezdjük a küzdelmet és a reménységet. Enélkül megfellebbezhetetlen ítélet sújtana le bennünket a mélységekbe, amelyből már utunkat állanák azok, akiknek a hiteles fémjelzés ragyogna a homlokán. Nem mondhatnánk többé a fiainknak, hogy az igazi szegénység vagy az igazi alacsonyabbrendűség nem Istentől való. A szemünk előtt volna demonstrálva, hogy igenis Istentől való, mert íme, vannak közöttünk olyanok, akik a magasabbrendűség jeleivel felismerhetőleg meg vannak jelölve.

Nem a kitűnőek privilégiumára van a világnak szüksége, hanem az egyenlő lehetőségek biztosítására. Azoknak az emberi jogoknak az érvényesülésére és intézményes védelmére, amelyek abból erednek, hogy valamennyien Isten egyazon jogú teremtményei vagyunk. A szabad futás az emberi társadalom boldogságának a titka, amiben persze nem foglaltatik benne az ámokfutóknak, a pénz, a hatalom és egyéb bálványok eszelőseinek a szabad futása. Egy pillanatig sem szabad homályba borulnia annak a tételnek, amelyet nem pótolhat semmiféle társadalmi alkímia és nevelési kuruzslószer: annak a tételnek, hogy ki-ki a maga szerencséjének a kovácsa. Az a kormányzat, amely intézkedéseivel ennek a tételnek az érvényesülését garantálja, híven teljesíti a földön a Teremtő akaratát. Hiába mutat rá bárki is cáfolatul arra a valóságra, hogy íme, mennyire nem áll a tétel, mennyire nem a maguk szerencséjének a kovácsai az emberek! A felelet csak az, hogy ez éppen a hibája a világnak, és a betegség gyógyítása sehol máshol nem lehet, mint olyan világ létesülésében, amelyben ez a tétel a társadalom alapigazsága legyen.

Zilahy Lajos nagyszerű sikerei mögött egészen a fizikai éhezésig menő küzdelmek állanak, és sokan vagyunk az életnek kisebb és még kisebb vakondtúrásain, akiket éppen úgy, mint őt, nem a kitűnőek iskolája emelt fel a mélységekből. Talán nem is paradoxon, ha azt mondja az ember, hogy a talentumoknak az érvényesülésért való küzdelme szükséges próbája az ő valódi értéküknek. A régiek azt mondták: sub pondere crescit palma. És csak e megterhelés leküzdésének a sikerében mutatkozik meg, hogy melyik a pálma, és melyik a csicsóka. Mert miként a mi halhatatlan Mikszáthunk oly remekül megállapította: ha az ifjú érzi, hogy őbenne mozog valami, nem okvetlenül muszáj, hogy az a talentum legyen, lehet, hogy csak giliszta.

Ha az államkincstár nem fogja elfogadni Zilahy Lajos ajándékát, és sem ebből az ajándékból, sem a saját eszközeiből nem létesít kitűnőek iskolája című nevelőintézetet, hanem engedi, hogy a kitűnőek együtt nevelődjenek a kevésbé kitűnőkkel, sőt a mamlaszokkal, úgy, miként az eddig is történt, akkor valószínű, hogy katasztrofális csalódástól menti meg Zilahy Lajos nemes lelkét. Én már látom lelki szemeimmel a kitűnőek iskolájának a növendékeit a saját gőgjükben pöffeszkedve, mint a többi ifjak irigységének és gyűlöletének a célpontjait. És látom azt is, hogy miközben őket a hivatalos dédelgetés szárnyain röpítik a vezető állások magaslataira, ahol egy semmiféle katapultával meg nem ostromolható klikket alkotnak, azalatt odalentről a nem kitűnőek, sőt esetleg a tökfilkók közül valaki, akinek a Teremtő kitanulhatatlan szeszélye növesztett hirtelen szárnyakat, egy pillanat alatt a fejük fölé repül, és megcsúfol minden előzetes számítást.

Végezetül pedig: micsoda társadalom volna az, amelyből így kilúgoznák a kitűnőeket, és mind felvinnék őket az élet ormaira? Milyen világ volna az, amelyben minden cukrászzseniből szükségképpen Gerbeaud-nak kellene lennie, és mi valamennyien arra volnánk kárhoztatva, hogy a mi részünkre csak a kontárok süssenek pogácsát? Én azt mondom, hogy ahol minden kis községet egy alulmaradt kitűnőség dirigál, ott nem kell, hogy zseni legyen a miniszterelnök, lehet vezető állásban akárki, akit a jószerencséje odalódított.

Ámde azért maradjon és marad is a nemes lelkek örök ábrándja az, amire Zilahy Lajos mindenét fel akarja áldozni: hogy a kitűnőek, a tehetségesek, a jók, a derekak kormányozzák a világot. Ennek az álomnak adott kifejezést már Platón is, aki azt akarta, hogy a tudósok vezessék az államokat. Utópia volt, marad is utópia örökre. És annak ellenére, hogy az emberiség történelme tömegével szolgáltat rá példákat, hogy sokszor milyen nagy bajok lettek belőle, amikor zseniális emberek jutottak imitt-amott uralomra, az emberiség legjobbjai sohasem fognak lemondani és nem is lehet lemondani erről az utópiáról. És ha téveszme, akkor a legnemesebb téveszme a világon. Annyi bizonyos, hogy minden ép gondolkozású ember szemében nagyobb becsülete kell hogy legyen annak, aki egy nemes ábrándból fakadó tévedésre mindenét feláldozza, mint annak, aki vastagra hízik egy igazságon.

        Megjelent az Újság 1943. április 4-i számában.



      

     
     Évi jelentést terjesztett az igazságügy-miniszter elé a budapesti ügyvédi kamara, amely mindenkor büszkén és méltóan viselte „az ország első kamarája” nevet. Ez a jelentés valódi szenzáció a maga nemében. Hatalmas és irgalmatlan vádirat az ügyvédség nagy tömegei ellen, a jelentés megállapítása szerint: az ügyvédek többsége ellen. A legilletékesebb helyről jövő hiteles igazolása ez a jelentés annak az ügyvédellenes hangulatnak, amelynek a létezését maga a fölterjesztés konstatálja, és azt mondja róla, hogy ez új keletű, és azóta van, mióta azok vannak az ügyvédi karban, akiket ő összességükben el akar onnan távolítani.

Ilyen még nem volt a világon! Az ügyvédség természetes és hivatalos érdekképviselete, az ügyvédi kamara, a kar többségéről kiállítja a bizonyítványt, hogy azok kufár szelleműek, hogy nem a klienseik valódi érdekeit és az igazságot tartják szem előtt, hanem a saját hasznukat, hogy az ügyvédséget nem hivatásnak, hanem vállalkozásnak tekintik, hogy megbízatásukban nem a békés elintézésre törekszenek, hanem a maguk anyagi előnyére, és evégből viszályt szítanak a felek között, a perköltségek szaporítása végett komplikálják és húzzák a pereket. Felsorolja a jelentés pozitív formában azt is, hogy milyen a hivatásának magaslatán álló tisztességes ügyvéd, és azután a kamara lajstromába bejegyzett kollégák többségéről kijelenti, hogy azok nem felelnek meg ezeknek a követelményeknek, hogy ezeknek nincsen etikája, fittyet hánynak az ügyvédi tisztességnek.

Az olvasó egyik ámulatból a másikba esik! Újból és újból elolvassa ezt a hajmeresztő vádiratot, és a fejéhez kapkod: lehetséges ez? Az ügyvédi kamara, amely az ügyvédek fegyelmi hatósága és az ügyvédi hivatás tisztességének és méltóságának őre: ő maga az, aki fekete-fehéren megörökíti, a történelem részére lerögzíti, urbi et orbi kihirdeti tanulságul a következő nemzedék számára, hogy ez volt a magyar ügyvédségnek hitelesen igazolt képlete az Úrnak 1943. esztendejében. Ezt a gyalázatot soha többé ne lehessen letörölni róla, melyet a saját hatósága égetett a testére.

És miért mindez? Azért, mert a budapesti ügyvédi kamara numerus nullust akar kisürgetni az igazságügyi kormányzattól, és úgy érzi, azt nem mondhatja e kívánságának indokolásául, hogy ha az ügyvédség felét megfosztják az életlehetőségétől, akkor a megmaradó másik felének jobb lesz a sorsa ezen a világon. Ez túlságosan őszinte volna! Jobb, ha a kezünkbe adott hivatalos bélyegzővel ráégetjük kartársaink tömegének a homlokára azt az iszonyú bélyeget, hogy ők nem kivételképpen és szórványosan egyes személyükben, hanem szabályképpen és összességükben érdemtelenek a bizalomra, erkölcstelenek, etika nélkül valók, kufár szelleműek, patvarkodók és zsebrákok. És ezen a pellengéren ők valamennyien együtt vannak: azok is, akikkel a kamara vezetői és a jelentés szerkesztői éveken és évtizedeken keresztül egyetértésben, békességben, barátságban és szeretetben együttműködtek a fórumon, a kamara választmányában, a magisztrátusban és fegyelmi bíróságban. Nem kivételek a szabály alól azok sem, akiket valamennyien tanítómestereinknek ismertünk a tisztességből, a tudományosságból, a jóságból és önzetlenségből. Semmi kímélet! Semmi pardon! Miképpen Béziers püspöke mondotta a XIII. században az albigensek elleni háborúban, amikor a legyőzöttek sorsa iránt érdeklődtek nála: „Öljétek meg valamennyit, az Úr majd kiválasztja közülük a magáéit!”

De vajon mi lesz, ha az igazságügy-miniszter úr, aki maga is ügyvéd, a borzasztó vádak perrendszerű alátámasztása iránt fog érdeklődni, és a kamarai fegyelmi bíráskodás statisztikáját fogja kérni bizonyítékul? Lehet-e majd akkor arra hivatkozni, hogy a vádaskodás alapjául szolgáló magatartások évtizedeken keresztül ki tudtak siklani a fegyelmi megtorlások alól, sőt még a fegyelmi eljárások alól is? Elképzelhető-e, hogy ilyen tömegű betyár állandó összeütközésben volt ugyan az ügyvédi tisztességgel, de a kamara semmit se tudott róla, és semmit se tett ellene? Nem fogja-e az igazságügy-miniszter úr azt a kérdést föltenni, hogy ha ez így van, ha ti ezt így tudtátok, hogyan volt az lehetséges, hogy valahányszor a törvényhozásban valamiféle ügyvédellenes intézkedés terve merült föl olyan indokolás alapján, amelyek csak félénk és fojtott fülbesuttogásai voltak olyasféle vádaknak, aminőket a mostani hivatalos jelentés teletorokkal harsonáz, akkor az ügyvédség legjobbjai az ország első kamarájának a vezetése mellett felháborodva tiltakoztak ellene, és megvédelmezték az ügyvédek becsületét?

Hányszor olvastuk a kamarák jelentésében, hogy az a bizonyos ügyvédellenes hangulat csupán mesterséges csinálmány? És most maga a budapesti kamara hivatkozik erre a hangulatra, mondván, hogy ez jogos, és hogy ennek a hangulatnak az előidézői azok, akiket ő ki akar zárni az ügyvédségből, és azt is mondván, hogy ez az ügyvédek többsége. Ha legalább ez az egy érve helytálló volna! Mert a valóság az, hogy az ügyvédek sohasem állottak történelmük folyamán olyan tiszteletben, mint ez idő szerint. Olvassák csak el a jelentés szerkesztői, hogy mit ír Juvenalis az ügyvédekről. Mintha csak a kamara jelentéséből vette volna az adatokat. És milyen volt az egész középkor véleménye az ügyvédekről:


Des Juristen Buch,

Des Päpsten Fluch,

Das unter dem Schützentuch:

Die drei Geschirre

Machen viel Gewirre.



És ami specialiter a magyar ügyvédséget illeti, mit ír róluk II. Rákóczi Ferenc (Magyar századok. Bethlen, Rákóczi, Széchenyi emlékiratai. Rákóczi emlékezései és vallomásai, 58. oldal, Officina-kiadás):


„…a nemesek boldogok, ha tehetségesebb fiukból prókátort, fiskálist nevelhetnek. A nagyszájú jogász pörösködésre bujtogatja a főrendeket, ami csak az ügyvédek erszényét duzzasztja. A hazai törvény az örökségben egyenlő osztályt juttat mindkét nembeli leszármazóknak. Ez ok és anyag pereskedésre. Még a házasság is kútfő, amelyből bőven buzognak a nagy családi viszályok. Az ügyvédek… szítják, ingerlik e viszályokat, aztán tanáccsal, ravaszkodással, barátságos megállapodásokra, egyezkedésre bírják a feleket, hogy mindkét oldalról nyerjenek. De ha idővel ezek a jogászok úgy érzik, hogy egyik vagy másik fél részéről rövidséget szenvedtek, felélesztik a pert, melyet burkolt értelmű, többféleképpen magyarázható szerződéssel szüntettek meg…” stb., stb.



Milyen kísértetiesen hasonlít mindez ahhoz, amit a kamara jelentése azokról az ügyvédekről ír, akiknek a kizárását követeli, azzal az indokolással, hogy őmiattuk van olyan rossz véleménye az embereknek az ügyvédségről, és hogy amíg ők nem jöttek be a karba, addig az ügyvédek milyen nagy tiszteletben állottak a köztudat előtt.

Hát a későbbi időkben, de még mindig azt megelőzően, amikor azok jogot nyertek az ügyvédkedéshez, akiknek most az eltávolítását kéri a jelentés — milyen volt akkor az ügyvédek tisztelete? Mi nem éltünk akkor, nem igazodhatunk el máson, mint azon, amit az akkori íróink mesélnek nekünk. És ez vajmi szomorú! Isten mentsen meg, hogy az ügyvédek olyanok lettek légyen a múlt század elején és közepén, amilyenekül őket Kisfaludy Károly, Vas Gereben, Jósika, Jókai, Csiky Gergely és a magasztos lelkületű báró Eötvös József a regényeikben és a színdarabjaikban leföstik: a Ravaszdik, a dr. Nyúzók, a Patvardiak. Ellenben mindenki, aki az irodalmunkat ismeri, tanúságot tehet mellette, hogy az ügyvédeknek ilyetén beállítása teljesen megszűnt, és helyet adott az ügyvédi hivatás megbecsülésének. A kamarák és különösen a budapesti kamara konzekvens, szigorú és éber őrködése az ügyvédi etika fölött, komoly készültségű, ép erkölcsi érzékű, makulátlan jellemű, nemes hivatásuk büszke tudatában élő nagy ügyvédeink tanító példája megváltoztatta a helyzetet. És ebben a közös nemesítő munkában és meliorizációban a létszámuknak megfelelő arányban részt vettek azok is, akiknek az érdemeit a jelentés elhallgatja és megtagadja. És ez nem változtat azon a tényen, hogy éppen az utóbbi évtizedek folyamán hovatovább kialakult az új ügyvédi típus, a megbecsült, a megtisztelt „Rechtsfreund”, a segítőkész jogvédő és jogbarát. Kifejlődött az az ügyvédfajta, amelynek a léte szükséges volt ahhoz, hogy a Kúria nagy elnöke, Juhász Andor, az egész közvélemény tapsai kíséretében mondhatta emlékezetes beszédében: „Kevés olyan ember van közöttünk, aki élete során ne kerülne abba a helyzetbe, amelyben meghatottan és hálásan szorítja meg egy ügyvédnek a kezét.”

Ez az igazság, uraim, akik a kamara jelentését szerkesztették és fölterjesztésre elfogadták. Aki numerus nullust akar, ne alázza meg magát azzal, hogy olyan álérveket sorakoztat föl érte, amelyeknek a szövedéke túlságosan átlátszó. Mondja egyszerűen, bátran és keményen azoknak, akiket el akar távolítani: félre az utunkból!

        Megjelent a Magyar Hírlap 1928. május 13-i számában.



      

     
     Ha riporter volnék, nem mulasztottam volna el egy érdekes interjút csinálni Walko külügyminiszter úr őexcellenciájával. Megkérdeztem volna tőle, amit a képviselőházban is elfelejtettek tőle megkérdezni, amikor azt a kijelentést tette, hogy sajnos, nagyon kevés a diplomatáink között az arisztokrata, pedig az arisztokratákban sok olyan képesség van, amely alkalmasabbakká teszi őket a diplomáciai pályára a polgári származású férfiaknál. Én azt hiszem, hogy nagyon érdekes és nagyon tanulságos volna, ha a külügyminiszter úr kifejtené ennek az állításának az indokait. Mert ha ezek az indokok meggyőző erejűek volnának, akkor talán nem is volna nehéz arisztokrata ifjúságunkat rávenni, hogy legyenek szívesek hazánk üdvössége érdekében a diplomáciai pályára lépni, és legyenek kegyesek követi, nagyköveti, meghatalmazott miniszteri és hasonló megbízatásokat vállalni a szeretett haza javára.

Mert — őszintén szólva — meggyőző indokolás nélkül egy csöppet se plauzibilis előttünk a külügyminiszter úr kijelentése, és minél tovább jár az eszünkben az állítása, annál inkább úgy tűnik föl előttünk, mint egy kapitális értelmetlenség. El nem tudom képzelni, hogy mik lehetnek azok a diplomáciai pályára különösképpen kvalifikáló tulajdonságok, amik az arisztokrata urakban inkább megvannak, mint más közönséges anyaszülöttjében. Általában milyen tulajdonságok vannak meg kiváltságképpen az arisztokratáknak nevezett halandókban? Az igazat megvallva: én a szabályszerű és úgy látszik, kötelező raccsoláson kívül egyéb ilyen tulajdonságot nem ismerek. Gondolhatnék még a gőgre, a fennhéjázásra, a pompaszeretetre, a magatartás ünnepélyességére és hasonló egyebekre, de először is: nem igaz, hogy ezek a tulajdonságok inkább megvolnának az arisztokratákban, mint például hotelportásokban és fizetőpincérekben, másrészt meg, ha ki is volnának bennük fejlődve különösképpen ezek a tulajdonságok, nem lehet állítani, hogy ezek elsőrendű kellékei volnának a diplomáciai pályának.

Meg kellene állapítani, hogy milyen tulajdonságok azok, amelyek különös módon kvalifikálnak valakit a diplomáciai pályára. Ha az ember ezen a kérdésen sokat töri a fejét, akkor rájön, hogy olyan ősrégi erények ezek a különös tulajdonságok, mint például: tárgyismeret, szorgalom, energia, kitartás, becsületesség, okosság, emberszeretet, lelki derű, optimizmus, megértés, szuggesztív erő és hasonló egyebek. Alig hiszem, hogy volna olyan ember a világon, aki komolyan állítaná, hogy ezek a bárókban, grófokban, hercegekben, lordokban, knyázokban, bojárokban, kacikákban vagy még minekhívjákokban jobban ki volnának fejlődve, mint más emberfiában.

Szeretném Walko külügyminiszter urat meginvitálni egy versenyre. Kezdjünk el attól az időtől kezdve, amikor a polgári származású embernek is szerep jutott az államok életében, tehetséges és sikerek által hitelesített képességű diplomatákat felsorolni: ő az arisztokrata származásúakat, én a polgári családok szülötteit; vajon ki fogy ki hamarabb az aranycsengésű nevekből? Vajon hány ágú korona ékesítette nem létező címerét a velencei köztársaság legnagyobb diplomatájának, annak a Sarpi nevű szent életű szerzetesnek, aki a pápaság legnagyobb hatalmának az idejében egyedül az esze erejével meg tudta védeni hazáját a borzalmas erejű ragadozónak, Rómának a sóvár étvágya ellen? Pedig ebben az egyszerű emberben nyoma se volt azoknak a hitványságoknak, amiket az ásatag diplomácia iskolája a diplomaták legfőbb erényének tisztel. „La bugia non diedi mai, ma la verità non a ognuno” — mondotta saját magáról tett vallomásában: „Hazugságot soha, de soha nem mondok, de az igazságot nem mindenkinek” — és a történelem megállapíthatta róla, hogy csodálatos eredményeit valóban hazugságok és gazságok nélkül érte el.

És Bismarck, a közelmúlt világtörténelem legnagyobb diplomatáinak egyike, szintén nem állított ki magáról hamis bizonyítványt, amikor a szegény Ábrányi Emil hamisított interjúja alkalmából a bohém könnyelműséggel bajba sodródott költő megmentése érdekében hozzá intézett könyörgő sürgönyre azt felelte: Ich lüge auch zum wohltätigen Zwecke nicht. Disraeli, mikor először tárgyalt vele mint Németország diplomatájával, azt a véleményt adta le róla a saját diplomatáinak: erre az emberre vigyázzatok, ez azt mondja, amit gondol. Avagy a fiatal Észak-amerikai Egyesült Államok talán azért küldötte ki a szegény nyomdászból lett államférfit, Benjamin Franklint párizsi követének a legsorsdöntőbb időben, mert ő tudott legjobban raccsolni, vagy mert ő volt az Unió leggőgösebb, leghangosabb és legpompázóbb férfia? Egy görbe hátú zsidó könyvkukac volt az apja és egy primitív zsidó asszonyság volt a szülője annak a Disraeli nevű töpörödött aggastyánnak, aki a berlini kongresszuson a legsúlyosabb körülmények között képviselte Angliát, és aki minden akaratát mindenkivel szemben érvényre juttatta. „Der alte Jude, das ist der Mann!” „Az az öreg zsidó, az ám oszt az ember!” — így kiáltott föl Bismarck, a legkompetensebb szakember ilyen ítéletnek a kimondására.

Gondolom, valamelyik angol gyarmatügyi hivatal palotájának az ormán díszeleg az a halhatatlan mondat: „England was made by his adventurers.” „Angliát az ő kalandorai tették naggyá” — és nem ám a lordjai és viscountjai vagy duke-jai, ó, igen tisztelt Walko kegyelmes úr, aki nagyon el van ragadtatva az arisztokraták diplomataképességeitől. Az a Cecil Rhodes nevű spekuláns, aki a mérhetetlen gazdagságú Dél-Afrikával gyarapította az angol birodalom területét, nem arisztokrata szülőktől nyert képességekkel diplomatizálta és verekedte össze ezeket a gigászi értékeket.

Persze, ha a diplomácia alatt azt a terméketlen huncutkodást, üres ceremóniáskodást, ostoba nagyképűsködést értjük, amit általában diplomataságnak szoktak nevezni, akkor talán van is valami igaza a külügyminiszter úrnak. Bizony igaz, hogy ezeknek az uraknak a címe, rangja, arisztokrata mivolta, bárósága, grófsága, hercegsége mindenütt imponál az embereknek, és egyáltalában nem utolsósorban az úgynevezett demokratikus országokban, mint például az Egyesült Államokban. Sőt ebből a szempontból alighanem okosabban teszi az az állam, aki Szovjet-Oroszországba egy herceget küld ki képviselőjének, mintha, szakítva az előítéletekkel, Bédy-Schwimmer Rózsit küldené ki képviselőjeként. Bizonyos, hogy a diplomáciai ceremóniák szempontjából ennek igenis van jelentősége, és talán nem is egészen alaptalan az a meggondolás, amelynek folytán a világ legnagyobb demokráciájában a kis Magyarországot olyan ragyogó fényességű névvel rendelkező úrral képviseltetik, és adnak neki akkora fizetést, aminek alapján Vanderbilt Gladys elmondhatja magáról, hogy anyagilag is fényes partit csinált, amikor a vagyontalan magyar mágnásnak ajándékozta a kezét és a szívét.

Európa régi államait általában azok a diplomaták képviselik, akik a Walko miniszter úrnak tetsző erényekkel vannak megáldva. És ez századok óta egyik katasztrófából a másikba dönti Európa lakosságát. A baklövéseket azonnal vagy később emberi életekkel és az emberi munka gyümölcseivel kell megfizetni. „Miért rázza úgy azt a szegény kis gyermeket?” — kérdik a dajkától. „Mert az orvosságot, amit beadtam neki, elfelejtettem fölrázni.” Ez a keserves adoma a diplomaták életéből van ellesve, akiknek mulasztásait utóbb az emberek kínzásával akarják jóvátenni. Ezek a jeles férfiak kilencven százalékukban abból élnek és ragyognak, hogy tehetetlenségük és ostobaságuk következményei nem azonnal jelentkeznek katasztrófák alakjában, hanem talán még sikernek is látszik ma az, amiből holnapután a szerencsétlenség fakad a nemzetükre. „Vegye meg ezt a csodálatos aloét, ez minden száz évben egyszer virágzik!” „És ha nem fog virágozni?” „Akkor visszahozhatja.” Ezen az alapon kötik sikeres üzleteiket a diplomaták, akik csak néha érik meg a katasztrófát, amely működésükből zúdul az országukra. Ez esetben memoárjaikban megmagyarázzák a tévedésük elfogadható okát. „Miért lopta el ezeket a kanalakat?” — kérdi az elnök. „Tévedésből” — feleli a vádlott. „Hogyhogy tévedésből?” — „Azt hittem, kérem, hogy ezüst.”

Nem akarunk túlzásokba esni: valakinek az arisztokrata származása bizonyára nem eo ipso akadálya annak, hogy kitűnő diplomata lehessen, nem a diplomata mesterség, hanem a diplomata művészet értelmében is. De a valószínűség mégis inkább az, hogy a kitűnő diplomaták se abból az osztályból fognak kikerülni, amely a nagy agarászok, nagy versenylónevelők, nagy kártyapartik hőseit termeli, hanem abból, amely a nagy ügyvédekkel, nagy filozófusokkal, nagy szónokokkal, nagy művészekkel, nagy tanítómesterekkel, feltalálókkal és embervezetőkkel ajándékozza meg a világot. Az arisztokrata osztályok inkább csak azokat a szokványos diplomatamesterembereket produkálják, akik egyike azt mondotta Talleyrand-nak: „Én is jó diplomatának érzem magamat” — mire Talleyrand azt felelte neki: „Jó diplomatának érzi magát? Akkor hivasson orvost, mert rosszul érzi magát.”

        Megjelent a Műszaki Kereskedők Lapja 1930. április 1-i számában.



      

     
     Ha én üzletet alapítanék, mindenekelőtt én is, mint ahogy az minden komoly kereskedőhöz vagy iparoshoz illik, csinálnék valami költségvetésfélét, hogy tájékozzam magamat, milyen költségekkel kell számolnom. És ebben a költségvetésben benne volna legalább két szaklap. Az egyik a magam szorosan vett szakmájának a lapja, a másik egy általános érdekű üzleti szaklap. És nem lehetne az üzletem olyan szerény méretű, hogy erről lemondanék mindaddig, amíg az üzletem fennáll.

Aki pedig most azt gondolná, hogy ez valami propagandacikk, esetleg ennek a szaklapnak az érdekében, amelyben megjelenik, az súlyosan téved. Ez nem propagandacikk, hanem oktatócikk, amelynek, ha foganatja volna, akkor nagy szolgálatot tenne a tanulékony olvasónak és a magyar gazdasági életnek. A kultúrszínvonalat valamely országban sok mindenféléből meg lehet ítélni. Ismeretes Liebignek az a szállóigévé lett mondása, hogy valamely országnak a kultúráját a szappanfogyasztásából lehet a legbiztosabban megállapítani. Ebben sok igazság van, de talán ugyanilyen joggal lehetne a cukorfogyasztást, vagy ma már a villanykörte-fogyasztást is mérőeszközzé nyilvánítani. És a gazdasági élet kultúrszínvonalát ugyanezzel a meggondolással a szaklapfogyasztás szerint lehet megállapítani. Magas kultúrájú országban elképzelhetetlen, hogy egy kereskedő vagy egy iparos ne járasson, és ami a fő: ne olvasson szaklapot. Egyetlen angol vagy német kereskedőnek nem jut eszébe, hogy ő „támogatja” a szakmájának a lapját, amikor arra előfizet, mert valamit támogatni, amire nincs szükség, teljesen észszerűtlen dolog. Az angol vagy német kereskedő azért fizet elő a szaklapjára, mert át van hatva annak a tudatától, hogy az támogatja őt, és a saját veszteségének és károsodásának tartaná, ha a lapnak érdeklődés hiányában meg kellene szűnnie.

Nem tudom, nem merült-e még fel a szaklapok egyesületében az a gondolat, hogy kimutatást készítsenek róla, vajon a tönkrement vagy nehézségekbe jutott kereskedők és iparosok közül hányan nem járattak szaklapot. Én előre is meg vagyok győződve arról, hogy a szaklapot nem olvasók száma sokkal nagyobb a fizetésképtelenségbe, kényszeregyezségbe és csődbe jutottak között, mint a szaklapot szorgalmasan olvasóké. Természetesen nem azért, mert a szaklap valami csodahatású talizmán, amit elég a kézbe venni, hogy az ember megmeneküljön a bajoktól, hanem azért, mert a szaklapot olvasó kereskedő vagy iparos azzal, hogy szaklapot olvas, tanúbizonyságot tesz róla, hogy a látóköre szélesebb, érdeklődési területe nagyobb, világismerete tágabb és tapasztalatai bőségesebbek, mint azé a kollégájáé, akit a szaklap tartalma nem érdekel. Nem ez az egyetlen tér, ahol ez a szabály érvényesül. Ha látunk ügyvédet vagy orvost, aki a maga szakmájában hírességgé válik és boldogul, akkor akár mérget vehetünk rá, hogy mindegyikben óriási érdeklődés van, nem csupán a saját praxisa, a saját ügyei és esetei iránt, hanem általában a saját szakmája iránt.

Ősi életszabály és régen fölfedezett titka a sikernek, hogy az ember csak akkor boldogulhat — főnyereményektől eltekintve, amelyek vajmi ritkák —, ha odaadással van a maga szakmája iránt. Minden téren ők aratják a babérokat, míg aki csak az anyagiakat nézi, az éppen a keze ügyébe eső előnyök hirtelen megszerzését, az lemarad az élet versenyében. Idealizmus nélkül a szatócs éppoly kevéssé boldogulhat, mint a regényíró.

Sok szerény, sorsverte olvasóm fogja talán keserű mosolyra vonni az ajakát ezek hallatára. „Ugyan hol vegyek én időt, aki reggeltől estig ütöm-verem magamat az üzletemben, hol vegyek én időt szaklapok olvasására?” Szeretném közülük kikeresni azt, amelyik legtöbb jogosultsággal teszi ezt az ellenvetést. Összeülnék vele, és apróra megvizsgálnánk együttesen, hogy egy hétig napról napra mivel múlik el az ideje. Ő betenne előbb egy fületlen rézpitykét, én pedig ennek ellenében ezer pengőt, amelyet elveszítenék abban az esetben, ha a vizsgálat megejtése után száz százalékig be nem bizonyítanám — ő maga is kénytelen volna elismerni —, hogy rettenetes elfoglaltsága mellett annyi időt tölt el teljesen céltalan és haszontalan dolgokkal, amennyi akár tíz szaklap elolvasásához is elegendő volna.

„Nincsen nekem szaklapra pénzem” — mondja a másik. De ennek a rézpitykéje ellenében már akár tízezer pengőt is hajlandó volnék föltenni, hogy a szaklap árának a sokszorosát költi el olyasmire, amiből se haszna, se élvezete nincsen, hanem esetleg kára van belőle. Ellenben az üzleti dolgaiban csak egészen rövid vizsgálatot kellett tartani annak a kétségtelen bebizonyítása végett, hogy kisebb-nagyobb, a szaklap árát mindenesetre meghaladó veszteségeket elkerülhetett volna, nem egy esetben súlyos károsodástól, esetleg katasztrófától menekülhetett volna meg, ha a szaklapot figyelmesen olvasta volna.

        A pályakezdő fiatalok elől elzárt életutakról és a foglalkozási korlátozások társadalomromboló hatásáról; megjelent a Magyar Hírlap 1936. június 28-i számának 9. oldalán.



      

     
     Idő: jelenkor, sőt jelen hét. Csütörtök délelőtt 11 óra, a júniusi nyár napja áldott melegséggel süt az égről. Színhely a Deák Ferenc utca egyik üzlete, amely szemmel láthatóan és füllel hallhatóan pang. Tulajdonosa a boltajtóban ácsorog, váltogatott lábakkal, és nézi az utca forgalmát. Egyszerre csak egy csillogó szemű, okos arcú kis lurkó jön futólépésben, és már messziről kiabálja csengő gyermekhangon: „Apus, tiszta egyes! Apus, tiszta egyes!” – és boldog lelkesedéssel lobogtatja a büszke bizonyítványt.

Nézem az apát: megsimogatja a lelkendező fiúcska fejét, lehajol és megcsókolja az arcát. De látnivaló, hogy ezeknél a mozdulatoknál csak afféle neveléstani meggondolás vezeti: meg akarja jutalmazni az érdemet. A kisfiú ezt bizonyára így is fogadja, és még csak sejtelme sincs azokról az érzelmekről, amelyeket én ott látok az édesapa rezignált arcán. „Ó, milyen kár érted, fiam! Mi haszna a derékségednek?! Mi lesz veled, emberke? Miért vagy olyan okos és olyan kitűnő? Volnál inkább kis tökfilkó, hogy ne lenne olyan nagy kár érted, amikor elérkezel a sorompókhoz, amelyek el fogják majd zárni az utat előtted!”

Micsoda világ ez, ahol a gyermekek taníttatása nem azt a célt szolgálja, amelynek eléréséhez előfeltétel egy bizonyos képesítés megszerzése, hanem sokkal inkább azt a célt, hogy a szülő további és további terminusig maga viselje a gyermeke életgondját, és a taníttatással jogcímet biztosítson a gyermekének, hogy még tovább és még tovább a szülői gondoskodás tárgya lehessen. Hogy siettünk mi az iskoláinkkal, milyen mohó türelmetlenséggel rohantunk a befejezéshez, ahol már tárt karokkal várt ránk az élet! Mindegyikünk számára volt teríték a nagy asztal körül, csak el kellett magunkat szánnunk rá, hogy hol akarunk letelepedni. Mi akarsz lenni? Tanár? Mérnök? Orvos? Ügyvéd? Újságíró? Bíró? Gazdatiszt? Lelkész? Hivatalnok? Katonatiszt? Minden hajlam előtt szabad volt a pálya, és a pályának minden elágazásánál szabad volt az út a boldoguláshoz.

Hova tettétek ezt a világot, ti gonosz öregek?! Nem merek a fiatalok szemébe nézni, mert azt hiszem, hogy tiszta tekintetükből ez a borzasztó szemrehányás mered felém. Egy kis idő kell mindig hozzá, amíg rájövök, hogy aggodalmam csak lelkifurdalás: a fiatalok nem vonnak kérdőre, mert a nyomorúságukat magukkal hozták a világra, és mint akik a putriban születtek, az öntudatuk fejlődésével beidegzik a világnak azt az adottságát, hogy aki föl akar emelkedni, az irgalmatlanul belevágja a fejét a ráboruló boltozatba…

Vicki Baum híres regényében, színművében, mozidarabjában, a Grand Hotelben szerepel az öreg könyvelő, aki egész életét munkában, kuporogva, örömtelenül töltötte, és most megmondták neki a valóságot, hogy a gyomorrákjával még néhány hónap van hátra az életéből. Erre betegszabadságot kér, minden megtakarított pénzét, életbiztosítási kötvényének váltságdíját magához veszi, és megszökik Berlinbe azzal az elhatározással, hogy a még hátralévő heteket fényben, pompában és élvezetekben fogja eltölteni. A Grand Hotelben lakik, és odaszáll a gazdája, a dúsgazdag gyáros is, aki azonban összeomlás előtt áll, és egy kétségbeesett tranzakció megcsinálása végett jött Berlinbe. A halálra ítélt öreg könyvelő fölényesen szánakozik rajta, amikor a vergődését látja: „Istenem, mennyivel jobb dolgom van nekem, mint az irigyelt gazdámnak: én már nemsokára meghalok, ő pedig még fiatal, és a küzdelmek és szenvedések tengere választja el a menekülésnek attól a pontjától, amelyhez én olyan közel jutottam.”

Igen, idáig jutottunk, hogy ennek az öreg emberroncsnak a helyzete egy újkori kiváltság és nemesség lett az emberek között. Nem mi vagyunk azok, akik irigykedve nézünk a fiatalokra azért, hogy ők fiatalok, hanem ők azok, akik irigykedve tekintenek miránk, amiért már öregek vagyunk. Nekünk pedig valami groteszk előnyérzet dagasztja a szívünket, mivelhogy életünk jó részét már leéltük, és közelebb vagyunk a halálhoz. Vigasztaló tudattá vált, ami azelőtt a rémségek rémsége volt, hogy nem tart már sokáig. Aki kiszámíthatja, hogy a földi javai, amelyeknek a fogyasztását már régen elkezdte, eltartanak addig, amíg előreláthatóan eltart az élete, az olyan előnyben van az életben indulni se tudó fiatallal szemben, mintha valami kegyeltje volna a Gondviselésnek.

Meddig lehet ezt a borzasztó helyzetet afféle társadalmi játékkal ellensúlyozni, amelyet gyermekkorunkban „bolhaszorítás” néven játszottunk: addig nyomni a padon a sort, amíg a szélén ülőt kinyomjuk a helyéből? A pad itt csak jelképes, és egyszer ilyen címen, máskor olyan címen kerül a szélre és kerül kiszorításra az egyik vagy a másik ember. Egyénileg nem közömbös, hogy ülök-e még vagy már, avagy még csak ezután jutok a kiszorítók közé, vagy már a leszorultak között a földön vagyok elterülve. Társadalmilag azonban a jelenség mindenképpen katasztrofális. Mert minden társadalom létjogosultságát az adja meg, hogy jobban biztosítja tagjainak – minden tagjának – az életlehetőséget, mint a társadalom nélkül való lét. Rousseau el tudta hitetni a világgal azt a csaknem kézzelfogható badarságot, hogy van egy társadalmi szerződés az emberek között, merthogy valaha ilyen szerződéssel alkották meg az emberek a társadalmakat. Ez a fantasztikus tévedés azonban hatalmas következményekkel járt: ez a tévedés volt a francia forradalom bibliája még szó szerinti értelemben is: a Contrat social állandóan ott feküdt Robespierre előtt a tanácskozóasztalon.

Azonban mint minden tévedésnek, úgy ennek is valódi magja van: az a logikai szükségszerűség, hogy a társadalomban mindenkinek meg kell találnia az egzisztenciáját, mert mihelyt a társadalmi szervezet ezt nem tudja valaki számára biztosítani, az illető fel van oldva az elképzelt szerződés alól. Ha Istennek áldása nem juthat az embernek osztályrészül, kell, hogy legalább Istennek az átka legyen az ő osztályrésze. Az áldás így hangzik: „Minden mozgó állat, amely él, legyen nektek eledelül…” (1Móz 9,3), az átok pedig imigyen: „Orcád verítékével egyed a te kenyeredet, míglen visszatérsz a földbe, amelyből vétettél…” (1Móz 3,19). Aki el van rá határozva, hogy arca verejtékével keresse meg az ő kenyerét, és a társadalomban nincsen meg rá a lehetősége, ez az ember az őserdő állapotába került, és ha az emberek joga szerint nem is, de Isten joga szerint fel van oldva minden társadalmi kötelék alól. Ez a valódi értelme Rousseau tévedésének, és Danton is így magyarázta a francia forradalmat, amelyet szerinte a kliens nélküli ügyvédek, a páciens nélküli orvosok és mindazok a kiszorultak csináltak, akik nem tudtak elhelyezkedni a társadalom asztalánál.

Ezt a következményt nem lehet elhárítani azzal, hogy már előre szabályozzuk a jogcímeket, amelyeken egyesek elindulhatnak, másoknak ellenben el se lehet indulniuk e felé az asztal felé. Sőt, ez a betetőzése a katasztrófának: az utolsó vészkijárat befalazása, amely minden lehetőségét elveszi annak, hogy valamelyes mértékben érvényesüljön őseink világalkotó bölcsessége, amely szerint mindenki a maga szerencséjének a kovácsa. Ez a szabály a legerősebb igazság és ez a végső fundamentuma a társadalom egész épületének. Aki ezt a fundamentumot, az egyéni kvalitás szolid bázisát kiveszi a társadalom alól, és bizonyos származással vagy akármivel akarja azt helyettesíteni, az csákánnyal rombolja le a társadalom épületét. És legyen vele tisztában, hogy ideig-óráig szerezhet ilyen módon személyes előnyöket és az életküzdelemben könnyebbséget a kedvezményezettek számára, de az így kezelt társadalomnak előbb-utóbb össze kell omlania. Nem kell hozzá semmiféle bizonyíték, a logika minden további bizonyítás nélkül diktálja az igazságot, hogy olyan világ nem állhat fenn, amelyben intézményesített szükségszerűség, hogy ezerszámra, tízezreszámra legyenek benne iskolájukat végzett tehetséges fiatalemberek, fiúk és lányok egyaránt, akiknek a számára nincs és nincs és nincs megélhetés!

        Az iskolai eredményre vagy származásra épített pályakorlátozás és a numerus clausus ellen; megjelent a Magyar Hírlap 1936. július 5-i számának 5. oldalán.



      

     
     Valakitől szemrehányást kaptam a Magyar Hírlap múlt vasárnapi számában írott cikkemnek arra a mondatára, hogy a társadalom megkárosítását jelenti, ha a kvalitás helyett a származás szerint válogatódnak ki azok, akik a magasabb iskolák elvégzésével járó pályákra indulhatnak. Az illető – egy jó nevű és tekintélyes életsikerrel működő ügyvédkollégám – a szememre hányja: miért nem írtam meg világosan, hogy minden egyébre való tekintet nélkül a jeles előmenetelű diákok részére kell lehetővé tenni a továbbtanulást, a többieket pedig irgalmatlanul el kell terelni az intellektuális pályákról.

Az igazat megvallva, a cikkemben benne volt valami ilyesmi, de utóbb kihánytam. Nem az irgalmatlan eltérítés volt benne, hanem a jeles rendűek elsőbbsége. Ez az általános közfelfogásnak és közóhajtásnak megfelelő megoldás, ezért első pillanatban nekem is a tollamra jött, de azután felébredt az írói lelkiismeretem, amely nem engedte, hogy magam is beálljak egy tetszetős, népszerű, de a társadalom jólétét egyáltalán nem szolgáló gondolat terjesztői közé. Koncedálom, hogy a társadalom nehéz helyzetben van, de ez a helyzet még nehezebbé válik, ha elismerjük, hogy válogatni kell az indulásra bocsátható emberek között. De ha ennek dacára is a válogatás válik uralkodó rendszabállyá, akkor valamiféle mérőeszköznek is kell lennie ehhez a művelethez. És ha mérőeszköznek lennie kell, akkor – végső kényszerűségből – bele lehet nyugodni abba, hogy legyen ez a mérték a jelesrendűség. Így és csakis így, nyomorúságos kisegítő eszközképpen jöhet tekintetbe az iskolai bizonyítvány kalkulusainak a minősége, amely nem sokkal biztosabb mérték a kvalitás megítélésére, mint az, amely a testalkatból akar valakinek az emberi értékére következtetni, vagy mint az, amely a hegedűjátékos művészetét azon az alapon értékeli magasabbra, hogy kifogástalan hegedülés közben az orra hegyén még egy égő lámpást is tud balanszírozni.

Eléggé banális igazság az már, hogy az iskolai bizonyítvány kalkulusai mennyire nem döntő jelentőségű adatok az ember és az ember képességeinek megállapítása szempontjából. Mindenki tudja az erre vonatkozó közkeletű példákat, mint amilyen például Petőfi Sándor „szekundába ponálása”. Emlékezzünk jól a magunk diákéveiből, hogy mekkora szerepe volt a jelesrendűségben a szerencsének és a pechnek, a sokféle forrásból táplálkozó rokonszenvnek és ellenszenvnek, és különösen a presztízsnek: annak, hogy valaki már mint jeles rendű járt-kelt az iskola világában. Isten ments, hogy csorbítani akarjam jeles rendű diáktársaim érdemeit, sőt az igazságnak megfelelően meg kell állapítanom, hogy a jeles rendűek többé-kevésbé az életben is beigazolták a kiválóságukat, ámde korántsem bizonyultak olyan értékeknek, akiknek az érvényesülhetése végett a csak „jó” rendűek előtt érdemes lett volna, sőt szükséges lett volna elzárni az utat, ha már akkor is fennállott volna a társadalomnak az a siralmas nyomorúsága, amely állítólag válogatásra kényszerít.

Többről, sokkal többről van szó, ha válogatásról beszélünk, mint amennyit egy iskolai osztály életéből meríthető tanulság megvilágíthat. Japán a múlt század végén elhatározta, hogy tömegesen Európába küldi iskoláztatás és továbbképzés céljából azokat az ifjakat, akiknek a személyében garancia van arra, hogy érdemesek arra az óriási áldozatra, amelyet az ilyen Európában töltött esztendők – és pedig úri módon eltöltött esztendők – jelentenek. Szerette volna, hogy valamiféle biztos támpontja legyen arra, vajon miképpen lehet előre megállapítani, ki az, aki feltétlenül méltó erre a kiküldetésre, vagyis röviden szólva: ki a „nagy ember”-jelölt. E végből a japán kormány az akkori tudományos világ egyik legnagyobb tekintélyéhez és legsokoldalúbb tehetségéhez, Wilhelm Ostwaldhoz fordult tanácsért, és megbízta őt egy memorandum kidolgozásával, amely útmutatásul szolgáljon a feladott probléma megoldására. Wilhelm Ostwald készséggel vállalkozott a feladatra, és nagy ambícióval feküdt neki a kidolgozásának. Addig dolgozott, amíg a memorandumból egy hatalmas könyv lett: a Grosse Männer. Egész sereg nagy ember életét dolgozta fel ebben Ostwald, és végül azt a tanulságot volt kénytelen levonni az eredményre türelmetlenül várakozó japán kormány részére, hogy nincsen semmi olyan támpont, amiből előre meg lehetne állapítani egy fiatalemberről vagy pláne egy gyermekről, hogy lesz-e belőle valamely téren nagy ember vagy nem lesz. A jeles bizonyítvány még csak tájékoztatásul se szolgálhat erre vonatkozóan, nemhogy garanciát szolgáltatna. Az életben éppen úgy a salakból és az iszapból is mosódik ki az arany és a gyémánt, mint Kalifornia vagy Alaszka lelőhelyein.

Tegyük fel, hogy a 18. század vége felé Franciaországban éppen úgy válogatni kellett volna, hogy kit engedjenek bizonyos tanulmányok útján érvényesülni, mint ahogyan állítólag minálunk kell e tekintetben válogatni. (Csak mellesleg említem, hogy erről akkoriban ott nagyon is lehetett volna beszélni, mert légió volt az éhenkórász intellektuelek száma.) Ha eszükbe jutott volna ez a korlátozás, akkor elsősorban bizonyára ott is az „idegeneknek” kellett volna a selejtezőbe kerülniük, ami akkor nem zsidót jelentett volna, mert hiszen ezeknek nem volt még akkor polgárjoga, hanem mondjuk, hogy a nemrégiben Franciaországhoz csatolt Korzika olasz lakosságát. Ezekre nézve kézenfekvő lett volna – mai mentalitással nézve a világot –, ha olyan szabályt állítottak volna fel, hogy ezek közül csak azok részére lesznek nyitva a magasabb iskolai előképzettséget igénylő életpályák, akik kitűnő eredménnyel végzik iskoláikat. Ezt mindenki megfelelő megoldásnak fogadta volna el, de ez esetben Bonaparte Napóleon hiányoznék Franciaország történetéből, mert róla a brienne-i iskola a következő végbizonyítványt állította ki: „Bonaparte (Napóleon) úr, született augusztus 15-én, 1769, magassága 4 láb, 10 hüvelyk és 10 vonal; végezte a negyedik évfolyamot; testalkotása jó; egészsége jeles; jelleme szelíd, becsületes, hálás; magaviselete példás; a mennyiségtanban mindig nagy szorgalmat tanúsított; a történetet és földrajzot meglehetősen érti; a puszta dísztudományokban és latin nyelvben középszerű; jó tengerész lesz belőle…” Vajon hol van olyan nagyítóüveg a világon, amellyel ezekből a kalkulusokból a jövő számára felnagyíthatta volna valaki a világverő Napóleont és megállapíthatta volna, hogy érdemesebb a magasabb katonai iskolába való felvételre, mint valamelyik „tiszta jeles” francia iskolatársa?

Miután a példák száma akkora, mint az égen a csillagoké, semmiféle kísérletet nem teszek még néhánynak a felsorolására sem. Csak a felszólamló kollégám kedvéért említem meg, hogy hajdani szerkesztőm Az Üstökösnél, Szabó Endre, aki jogász- és önkéntestársa volt Zsögöd Benőnek, azt mesélte nekünk, hogy igen nagy derültséget keltett volna közöttük, ha valaki azt mondotta volna, hogy a magyar jogtudomány dísze és utolérhetetlen mestere válik ebből a barátjukból.

Ha azok, akiknek osztályrészül jutott a sorstól, hogy a társadalmat kormányozzák, igazat mondanak, amikor azt állítják, hogy ők istenhívők és Isten felismerhető akaratát óhajtják érvényesíteni kormányzati hivatásuk gyakorlásában, akkor a kiválasztást nem bízhatják a tanárokra, hanem meg kell azt hagyniuk magának Istennek a kezében. Meg vagyon írva: „Sokan vannak a hivatottak, de kevesen a választottak” – és e keveseket maga a Gondviselés választja ki az emberiség számára. Aki ennek a lehetőségét elveszi, súlyosan bűnözik a társadalom ellen. Nem igaz, hogy a társadalomnak azt a nyomorúságát, amely az életpályák túlzsúfoltságában jelentkezik, bármilyen mértékben is enyhíteni lehetne akármiféle, akár a legjobb indulatú numerus claususokkal. Ezekkel a korlátokkal egyrészt csupán áthelyezni lehet a nyomorúságot a társadalom egyik frontjáról a másik frontjára, másrészt pedig feltétlenül megfosztódik általuk a társadalom olyan értékektől, amelyeket semmiféle emberi előrelátás és semmiféle mérési módszer nem tud a társadalom számára biztosítani. Ezt csak a szabad futás biztosítja, maga az élet az ő kitanulhatatlan és semmiféle mondvacsinált szabályt nem respektáló titokzatos útja-módja szerint.

Uraim, tegyék le a kezükből sürgősen azt a tüzes bélyegzőt, amellyel ráégetik az emberekre a legszörnyűségesebb átok bélyegét. Aki az életben lemarad, annak csak egyetlen megnyugvása lehet: hogy az ő balszerencséje akadályozta meg a boldogulását. Önök azonban még az élet próbatétele előtt rá akarják égetni reménykedő emberek tízezreire a halálig letörölhetetlen bélyeget, hogy ők ab ovo alkalmatlanok a hivatásuk betöltésére, és arra kárhoztatják ezeknek a szerencsétleneknek a tömegeit, hogy koporsójuk zártáig kínozza őket értéktelenségük fojtogató tudata. Vajon hova lehet e pokolból máshova menekülniük, mint a pusztító és romboló kétségbeesésbe?!

        Megjelent a Magyar Vasutas 1907. december 6-i számában, Olvassa el mindenki alcímmel.



      

     
     Nincsen olyan napja az esztendőnek, hogy valamelyik olvasója ennek a lapnak ne fordulna hozzám panasszal vagy tanácsért olyan dologban, amiről itt most írni fogok. Pedig nem is először írok erről a tárgyról a vasúti munkásoknak, de nem tudom, nem olvassák-e, elfelejtik-e vagy micsoda, annyi bizonyos, hogy eddig nemigen vettem észre a hatását.

Arról van szó, hogy ahol egy könyv-, kép-, gép-, zenélőautomata- vagy bármiféle vigéc van az országban, az elsősorban a vasúti munkásokat csapja be. Szinte hihetetlen könnyelműséggel mennek bele a vasúti munkások olyan megrendelésekbe, amire a világon semmiféle szükségük nincsen. Az egyik megrendeli a Pallas lexikonát 300 koronáért, a másik A magyar nemzet története című tizenkét kötetes művet, a harmadik A műveltség könyvtárát tíz kötetben, a negyedik valami Utazás a föld körül című szemetet, az ötödik a Budavár bevétele című festmény reprodukcióját, a hatodik a jóisten a megmondhatója, mi mindent.

Magyarországon rettenetes, galád visszaélés van ezekkel a cikkekkel. Valósággal elárasztják a vidéket a könyv- és képutazók, akik nem a valódi szükségletet elégítik ki, hanem becsapásra dolgoznak, és furfanggal meg erőszakkal sózzák rá az együgyű és hiszékeny emberekre áruikat, amikre azoknak semmi szükségük nincsen. Én tudom, hogy micsoda nagy kincs a tudás és micsoda felülmúlhatatlan élvezet a tanulás, micsoda jótevője a szegény embernek a könyv. De csak az a könyv, amelyik neki való. Ha egy egyszerű vasúti munkás, aki még nem sokat tanult és az önművelésnek az elején tart, megrendeli több száz koronáért A műveltség könyvtárát, az reá nézve teljesen értéktelen limlomot vitt a házába, mert azt megérteni nem tudja, csak akkor, ha előbb évekig okszerűen művelte magát és lépésről lépésre odáig haladt a tudásban, hogy már az ilyen összefoglaló nagy munkát is megértheti.

A vigéc azonban telebeszéli a fejét. Sokszor a főnök szobájába hívják a munkást, és ott szédíti meg beszédével. Ezt legutóbb a felsőbbség meg is tiltotta a főnököknek. Elmondja a vigéc, hogy azt a könyvet minden munkásnak meg kell vennie, hogy csak 3 koronát kell fizetni havonta stb. stb. A munkás húzódik, szabadkozik, az asszonyra hivatkozik, akit meg kell kérdeznie, és egyéb kibúvókat keres. De a vigéc nem tágít. Csak írja ide a címét, ha az asszony nem egyezik bele, visszavonhatja, ha a munka nem tetszik, visszaküldheti, és ki tudná elősorolni, hogy mi mindent hadar össze egy balekre vadászó vigéc. A munkás végül is, hogy szabaduljon, odakanyarítja a nevét abban a hitben, hogy majd visszavonja a megrendelést később.

Ez azonban hiú reménység. Abban a szempillantásban, amikor a nevét aláírta, vége van. A könyveket át muszáj vennie. Ha nem veszi át, beperlik egyszerre az egész összegre és tönkreteszik. A per itt folyik Budapesten, a gyámoltalan áldozat fogcsikorgató, tehetetlen dühvel látja, miként szorul össze nyaka köré a hurok. És ha ki is váltja a könyvet és olvasgatni kezdi, az első negyedórában látja, hogy ami a könyvben van, az őelőtte érthetetlen ákom-bákom, és keservesen keresett száz koronáit kidobta az ablakon.

Nem tudom elég nyomatékkal ismételni, hogy ezek a sokkötetes díszmunkák nem a művelődést szolgálják, hanem arra valók, hogy részletfizetésre eladhassák és sok pénzt nyerhessenek rajta a kiadók és könyvkereskedők. Mindaz, ami ezekben a százforintos munkákban van, pár hatosos vagy koronás könyvekben sokkal jobban, lelkiismeretesebben és érthetőbben van megírva. Legközelebb megírom néhány kitűnő könyvnek a címét. Ezeket, kedves olvasóim és munkástársaim, okvetlenül olvassák el, még szájuk elől elvont falatokon megtakarított pénzük árán is. Meg fogják látni, hogy ezek elolvasása után milyen világosság fog kigyúlni a fejükben, milyen más színben fogják látni a világot, és milyen igazán embernek, milyen büszkének és boldognak fogják magukat érezni a tudás tiszta levegőjében.

Ezeket a könyveket pedig és egyáltalában olyan könyvet, amire szükségük van, rendeljék meg vagy a helybeli könyvkereskedőnél vagy a Magyar Vasutas kiadóhivatalától. Utazó ügynökkel pedig szóba ne álljanak, és semmi rábeszélésre se rendeljenek ilyen vigéctől se könyvet, se képet, se gépet, se gramofont, se semmit, amit részletfizetésre kínálnak. Mert az ilyen beugrásnak azután nagy siralom, sok költség, lótás-futás és rengeteg bosszankodás, évekig tartó nyögés és esetleg teljes vagyoni romlás a vége. Már van a praxisomban olyan munkás, akinek ráment a háza és minden ingó-bingó vagyona arra, hogy megrendelt egy tizenöt kötetes díszművet.

        Az adósmorál büntetőjogi kikényszerítését az állam saját adósságszegésével szembesítő cikk; megjelent a Magyar Hírlap 1929. szeptember 1-jei számában.



      

     
     Híradás jelent meg róla, hogy Zsitvay Tibor igazságügy-miniszter büntetőnovellát készít a hitelezéssel kapcsolatos bűncselekmények szigorú büntetéséről. Véget akar vetni az adósok Eldorádójának, amelyben konok nemfizetők egy életet élnek végig a hitelezők zsebéből, akiknek a kárán nemcsak ők mulatnak nagyszerűen, hanem velük együtt az egész eladósodott társadalom, amelyben mindenkinek a szíve együtt dobog a hitelezőjét fal mellé állító furfangos adóssal. Az egyik kereskedelmi szaklapban éveken keresztül minden számban elhelyeztem egy „Czólnix”-viccet, a sikernek akkora visszhangjával, amit semmiféle szakirodalmi remekművel nem tudtam volna elérni. A cinikus nemfizető prototípusa lett az elszegényedett társadalomnak, amely ebben a figurában a saját szerencsétlenségét teszi akasztófahumor tárgyává. Nemcsak az összes adósok, hanem az összes hitelezők is (magyar „hitelezők”, akiknek ez a méltósága annyit jelent, hogy másnak az adósai), ők valamennyien remekül mulattak, amikor a hitelező azt írja az adósának: „Nagyon csodálkozom, hogy három hónap előtt lejárt nagybecsű számlájának az ellenértékét még nem kaptam meg.” Mire az adósa azt feleli: „Mi van ezen csodálkozni való? Hát hogy kaphatta volna meg, ha egyszer nem küldtem el?”

Az igazságügy-miniszter úr nyilván abban a felfogásban van, hogy ennek a cinikus nemfizető erkölcsnek az elharapódzása okozza a bajokat, és régi szokás szerint büntető paragrafusokkal akarja megváltoztatni az erkölcsöket. De mi nagyon is tartunk tőle, hogy ez a törekvése nemcsak hogy nem fog sikerülni, hanem hogy egyenesen visszafelé sül el: ártani fog annak az ügynek, amelynek használni akarna. Az adósok börtöne nem azért szűnt meg az egész világon, mert a nemfizetésnek ilyen szigorú megtorlása kiirtotta a nemfizetőket, hanem mert a hitelélet kifejlődése az egész világot börtönbe juttatta volna, ha a nemfizetőket mind bezárták volna.

Volt egy nagy magyar bíró egyszer a világon, úgy hívták, hogy Zsitvay Leó. Aki e szerény sorokat írom, sok harcot vívtam ifjú titán koromban evvel a nagy jogásszal. Ő az esküdtszék elnöke volt, és én csaknem egyedül voltam akkor az ügyvédi testületben, aki szocialista és nemzetiségi izgatókat védett. Volt eset rá, hogy egész esküdtszéki ciklusnak minden napján én voltam a védő. Zsitvay Leó régi felfogású ember volt, ami a politikai természetű perek tárgyalásain sokszor elkeseredett viaskodásra vezetett. A sok harcban azonban nagyon megszerettük egymást, és gyakorta volt abban a megtiszteltetésben részem, hogy közéletünknek ez a nagy tekintélyű alakja, a mindenki által ismert öreg kúriai tanácselnök, félórát járt velem beszélgetve fel-alá az Alkotmány utcában. Neki kedves szokása volt az, amit az ötvenes és hatvanas években nevelődött legbájosabb magyar urak gyakoroltak, hogy beszédébe német szavakat és mondatokat kevert bele. És egy alkalommal ő mondotta nekem: „Ich we da wasz szágn! A büntető igazságszolgáltatásnak igen bő forrása a magánjogi törvényeknek és a polgári igazságszolgáltatásnak az élettől elrugaszkodott gyarlósága.”

És a gyarlóság ebben az értelemben nemcsak a fogyatékosságot jelenti, hanem az is gyarló, ami túlságosan jó az adott helyzethez. A szabad fosztogatás éppen úgy megölhet egy társadalomban minden életet, mint ahogy megölhetik az életet primitív viszonyok között az olyan szabályok, amelyek a legfejlettebb társadalom életviszonyainak a cinozúrái.1 Amikor az üzletátruházási törvényt a magyar törvénytárba beiktatták, én már jogot tudó ember voltam, és mint ilyennek helyeselnem kellett és helyeseltem is az adóstisztességnek ezt a biztosítékát. De tudtam azt is, hogy ha ezt a törvényt már négy évtizeddel előbb meghozták volna, és már akkor lehetetlenség lett volna a firmatábla kicserélésével az üzletet az adósságaitól mentesíteni, akkor a mi édesanyánk bennünket éppen úgy belehajíthatott volna születésünk után a Krivajába, mint ahogyan belehajigáltuk esztendőről esztendőre a Töpsincs kölykeit.

Aki a lókupecek között a karthauzi barátok erkölcsi felfogását vagy akár csak a londoni City üzleti erkölcseit akarná a törvény hatalmával maradéktalanul érvényre juttatni, az vagy a törvény tekintélyét tenné problematikussá, vagy pedig megölné a piac életét. Jézus Krisztus leghatalmasabb gesztusainak egyike volt, amikor korbáccsal űzte ki a kufárokat a jeruzsálemi templomból: nem tűrte, hogy a templomból piacot csináljanak. De azt ő se kívánta, hogy a piac templommá változzék.

A Kúriának egyik tanácsa, a lapok híradása szerint, a napokban egy ügyben kimondotta, hogy a nyolc százalékon felüli kamat fejében fizetett összeg akkor is a tőkére fizetettnek tekintendő, ha az adós kifejezetten kamatra fizette. Oly időben mondotta ezt ki a Kúria — ha ugyan igaz —, amikor a legelső és legszolidabb pénzintézeteink se adnak, mivelhogy nem is adhatnak kölcsönt senkinek tíz százalékon alul, miután ők maguk is nyolc százalékot fizetnek a betétek tulajdonosainak. Azok a puritán gondolkodású kúriai bíró urak, akik ezt az ítéletet hozták, bizonyára nagyon meg voltak utána elégedve a szolid üzleti erkölcsöknek ilyetén diadalra juttatásával, de tudja mindenki, hogy ha ez a hír igaz, és ha a magyar bíróságok az egész vonalon érvényre juttatják ezt a magas erkölcsi felfogást, akkor rövid idő múlva Magyarország gazdasági területein éppoly kevéssé lesz lehetséges életet felfedezni, mint a Hold titokzatos krátereiben.

No és még valamit. Tegyük fel, hogy lett volna tizennégy évvel ezelőtt valaki elég alávaló és elég vakmerő, nyilvánosan szóval vagy nyomtatványban a következő infernális gonoszsággal kieszelt gyalázatosságot elkövetni. Nem képzelhető ugyan el, hogy valaki ilyesmire vetemedhetett volna, de mondjuk, hogy ellenséges repülőgépekről szórtak volna le közénk ilyen tartalmú cédulákat:


Magyarország polgárai! Siessetek betéteiteket kivenni a bankokból és takarékpénztárakból, mert a bankok és a takarékpénztárak a háború után is élni és virágozni fognak, de nektek egy fillért se fognak visszafizetni keservesen megtakarított garasaitokból. És hogy ezt tehessék, ebben maga az államhatalom fogja őket támogatni. Magyarország polgárai, ne higgyetek kormányotok felhívásának és szent ígéreteinek, és ne adjatok kölcsön a hazátoknak egy fillért se, mert amit szent buzgalmatokban hadikölcsönre jegyeztek, azt a pénzt az ablakon dobjátok ki: a magyar állam még a kamatok fizetését is meg fogja tagadni. És amíg ti mindeneteket elveszítitek, addig a földbirtokosok és háztulajdonosok ingatlanaira bekebelezett kölcsönöket, amiket a pénzintézetek a ti betéteitekből nyújtottak, törvényes intézkedéssel nemzeti ajándékképpen el fogják engedni ezeknek az adósoknak, és amíg ti mindeneteket elveszítitek és koldusokká lesztek, addig azok a köznyomorúság kellős közepében hallatlanul meg fognak a ti rovástokra gazdagodni. Magyarország polgárai, ne nevessetek, amikor e jövendölésemet halljátok, és ne mondjátok, hogy ilyesmit jog uralma alatt élő civilizált országban még elképzelni se lehetséges, mert amit én itt megjövendöltem, az szóról szóra be fog teljesedni.



Ha ez az ember, aki ezt az észvesztően gonosz jövendölést a közhangulat megrontása céljából elkövette volna, történetesen a büntetőbíróság kezei közé kerül 1916-ban, ugyan mi lett volna a végzete? Pedig mi már tudjuk, hogy ártatlanul érte volna a büntetés, mert amit maga Belzebub sugallott neki, az a prófécia teljes egészében valóra változott. Nem gondolja-e tehát Zsitvay Leó fia, hogy mielőtt a hitelezők pénzén dorbézoló adóst a deresre húzatja, előbb valami olyasminek kellene történnie, hogy ez a delikvens ne szemtelenkedhessék majd a Zsitvay Leó helyén ülő főtárgyalási elnök előtt, és ne mondhassa felsőbbséges vigyorgással, hogy „akkor fogok fizetni, amikor a magyar állam is fizetni fogja a saját polgárainak azt az adósságot, amelyet tőlük, a hazafiasságukra hivatkozva, a legszentebb fogadkozások és esküvések között kért kölcsön”. Mert hátha Zsitvay Leó igazságossága és bátorsága feltámad a székében ülő elnöknek a lelkében, és a pulpitushoz vágva a törvénykönyvét, azt fogja mondani a szemébe vigyorgó delikvensnek:

— Hallja, vádlott! Maga a legszemtelenebb piaci légy, akit valaha láttam. De meg kell adnom, hogy igaza van. Senki se köteles szigorúbb adóserkölcsöket respektálni, mint az állam, amely fölötte ítélkezik!

Lábjegyzetek


	
Cinozúra: zsinórmérték, vezérelv. ↩

        A háború utáni vámvédelmi hullámot és a fogyasztók rovására szervezett iparvédelmet bíráló cikk; megjelent a Magyar Pénzügy – Magyar Kereskedők Lapja 1922. január 6-i számában.



      

     
     A szabadkereskedelem idei világkongresszusáról keveset hallottunk az amszterdami ülések napjaiban, és a kongresszus iratai még nem jelentek meg. A világ ma inkább, mint valaha, kába ábrándozónak tekinti a Free Trade apostolait, és az általános elzárkózás tébolya közepette a vámvédelem haszonélvezői kárörvendő vigyorgással, avagy komor nagyképűséggel mutatnak rá arra a szomorú jelenségre, hogy íme, Anglia is vámokkal védelmezi már iparát a rossz valutájú országok versenye ellen. Ezt elegendő érvnek tekintik ahhoz, hogy a maguk számára vámvédelmet követeljenek a jobb valutájú országokkal szemben is és egyáltalában mindenki ellen, aki bennünket iparcikkekkel akar „elárasztani”.

Az önálló magyar vámterület megvalósulásának mézesheteiben ugyan ki gondolna arra, hogy nem csupán arról lehet szó: mekkora védelem nyújtassék ennek vagy annak az iparágnak, hanem arról is, hogy ne nyújtassék semmiféle védelem, hanem legyen mindenféle védelem az ország fogyasztóközönségéé, amelynek nem ipar kell, hanem iparcikk, és amelynek legelső és legtermészetesebb érdeke, hogy ott vásároljon, ahol legolcsóbban kapja ugyanazt az árut, és hogy amit maga produkál, azt ott adja el, ahol a legmagasabb árat adják érte.

Egyénenként mindenki ezen az állásponton van a maga személyét illetően: saját magára vonatkoztatva mindenki Free Trade-ista. Bár minden gazda tudja, hogy ha a piacon sok búza van, akkor a búza árának lejjebb kell szállnia, senki se fog e tudomása alapján a televény földjében szénát termelni, búzát pedig a kaszálójában, hogy kevesebb búza kerüljön a piacra. És az ekegyáros, aki valamiféle csapásnak szeretné feltüntetni, hogy bennünket elárasztanak ekével, sohase gondolt még arra, hogy megjutalmazza azt a munkását, aki minél kevesebb ekét produkál, és elcsapja azt, aki három ekét készít el, amíg mások egyet. Tudja mindenki magáról, hogy a bőség és a gazdagság, a javakban való dúslakodás nem kárhozatos, hanem kívánatos dolog: ámde ennek az előnyeit csak ő maga akarja élvezni, és az államközi viszonylatban, ahol tudvalévően tízezer esztendővel van hátra az emberi morál és az igazság, magától értetődőnek tartják e gonosz önzés törvényes érvényesítését.

Az Úrnak 1922. esztendejében távolabb látszunk lenni a nemes Free Trade ideológiájának a megvalósításától, mint száz évvel vagy százötven évvel ezelőtt. Mintha sohase lett volna a világon Quesnay, Turgot, Mirabeau, Condorcet, Adam Smith, Ricardo, Say, Bastiat, Henry George és felszámlálhatatlan tömegben az emberiség legragyogóbb szellemei, akik a szabadkereskedelem eszméjét a megtámadhatatlan igazság értékére emelték.

A legnagyobb ámulattal olvashatja csak az ember a magyar Berzeviczy Gergelynek a vámvédelem és szabadkereskedelem kérdéseiről írott fejtegetéseit, amelyekben pont száz évvel ezelőtt e kérdés minden lényeges pontjára nézve a legvilágosabb tájékozottsággal mutatja meg a helyes irányt. Száz évvel később élő honfitársainak száz hamis érvét cáfolja meg és száz tévedését igazítja helyre ez a zseniális magyar Free Trade-ista, kinek műveiben rövid foglalatban már benne vannak a későbbi Cobden, Bastiat és Henry George legfrappánsabb okfejtései, amelyekkel e szellemes közgazdászok a vámvédelem babonája ellen harcoltak.

Mind e lángelmék hiába éltek, hiába gondolkoztak és hiába agitáltak a szabadkereskedelem eszméje érdekében: az immár parlagi nívóra süllyedt nacionalista önzés dühöngésének napjaiban valóban távolabb állónak látszik a szabadkereskedelem krisztusi eszméjének a megvalósítása, mint valaha, és a keresztény jelszavakkal operáló korszak erre még kisebb hajlandóságot mutat, mint az istentelen liberalizmus időszaka. Pedig a Free Trade valóban Isten parancsolatainak és Krisztus igéinek megfelelő állapot.

Még 1768-ban, tehát Adam Smith könyvének megjelenése előtt írta már Reimarus, hogy „a kereskedelem cserét jelent, amely szabadságot, versenyt és egyensúlyt követel, és minden népet boldoggá tud tenni a javak kicserélése által. Ez felel meg az általános emberszeretetnek, a világ összefüggésének és a Teremtő céljainak is, aki úgy rendezte be a dolgokat, hogy egyik ember boldogsága a másik ember boldogságával kapcsolatos.”

És száz évvel később a német konzervatív politikusok is vallásos meggyőződésükre támaszkodva voltak a Free Trade szószólói, és hivatalos lapjuk, a Kreuzzeitung fennen hirdette, hogy „a szabadkereskedelem az isteni világrendben van megalapozva, és a védvám ennek a világrendnek a megzavarása; a szabad csere olyan, mint egy istentisztelet, amelynél az emberek a Teremtő adományának örvendenek és a gyümölcsök és képességek bölcs elosztását elismerhetik. Ellenben a vámvédelem emberi csinálmány, amely megzavarja az isteni rendet; bálványkép, amelynek a tömeg adózik és az adón a hamis papok osztozkodnak. Éhségjárványok, bűncselekmények elszaporodása és államcsődök beszélnek róla, hogy milyen ezeknek a bálványoknak a működése.”

Mily magasztos szavak ezek, mennyire igazak, és mily hamar hátat fordítottak nekik a német konzervatívok a Kreuzzeitunggal egyetemben. A nacionalista önzés sohasem látott lobogása következett nemsokára Németországban és az egész földkerekén, Krisztus nevében nemsokára a csatagépeket áldották meg és a rombolás ösztöneit, hogy azokon keresztül eljussunk a kultúremberiség tökéletes szétbomlásáig, amelyben a szabadkereskedelem eszméje az önzés és haszonlesés mohóságával szemben már úgy tűnik föl az emberek szemében, mint holdkóros utópisták és kötözni való bolondok közveszélyes rögeszméje.

Még csak számba se veszik e fölséges elvet sehol, ahol a háború utáni világ praktikumait csinálják. A sok kis utódállam minden elvi skrupulozitás nélkül rendezkedik be a legféktelenebb vámvédelem alapján. A szabadkereskedelem kudarcának tekintik, hogy Anglia a Free Trade hét évtizede után a valutafelfordulás nyomorúságának az ellensúlyozására bizonyos vámvédelmi intézkedéseket létesít a rossz valutájú országokkal szemben. Mintha Anglia a háborúban és a háború utáni időkben nem csinált volna egyéb elhibázott dolgokat is, amelyek ellen a legbölcsebb és legnemesebb fiai: Norman Angell, Keynes, Wells, Shaw, Lord Beauchamp és a legkülönbek közül százan meg százan kétségbeesetten tiltakoztak és tiltakoznak.

Ámde az angol példa csak ürügy, mert az angol szabadkereskedelmet egyikük sem sietett utána csinálni. „Könnyű Angliának! — mondották. — Amíg ipara gyenge volt, addig ő is védvámos volt, és csak akkor lett szabadkereskedővé, amikor ipara már oly erős volt, hogy csakis nyernie lehetett a Free Trade által.” Mily plauzibilis ellenvetés ez és mekkora hazugság! Az igazság az, hogy Angliában is, mint mindenütt, ezer meg ezer érvvel harcolt a Free Trade eszméje ellen a korlátoltság és az önzés, amikor Cobden és társai az agitációjukat megkezdték. Ellene volt a politikai, társadalmi és gazdasági közélet minden számba vehető tagja, és a parlament tízszer vetette el az erre vonatkozó indítványt.

„Hosszú közéleti pályámon sok badar javaslatot volt szerencsétlenségem hallani — mondotta Lord Melbourne miniszterelnök az óriási többség tapsai között —, de az összes badarságok legnagyobbika, amit valaha hallanom adatott, hogy töröljük el a vámokat.” És Anglia nemsokára mégis eltörölte a vámokat, és a Free Trade által nagyobb, hatalmasabb, nemesebb, gazdagabb és kultiváltabb lett, mint volt valaha egy nemzet a világon.

És azok a szellemek, amelyek a rokonságot tartják Cobdennel és a Free Trade összes szellemóriásaival, a világ mai zilált helyzetében még fanatikusabb meggyőződéssel hiszik és hirdetik, habár a politikusok kevésbé hallgatnak is rájuk, mint valaha, hogy csakis a fenntartás nélkül való szabadkereskedelem teljes megvalósítása teremthet rendet, békét, nyugodalmas munkát, új civilizációt és új boldogságot a gonosz és buta önzésnek hozott véráldozattól és pénzáldozattól tönkrement világban.

Kis törpe érdekemberkék, orruknál tovább nem látó apró politikusok és törvénygyárosok lemosolyoghatják a Free Trade eszme óriásait, „kik a despotizmus éjjelében előrelátták a feljövendő nap dicsőségét”: sok-sok keserves nyomorúság, vérontás, „éhséglázadás és államcsőd” után végül mégis érvényesülnie kell Isten legnagyobb alkotásának, az ember józan eszének, amely megnyilatkozik a Free Trade apostolainak dönthetetlen tanításaiban.

        Éber Antal Szabadkereskedelem és protekcionizmus című könyvének ismertetése; megjelent a Cobden 1937. decemberi számában.



      

     
     Itt az írás: olvassátok!

A legenda már régen meg van cáfolva. Nem igaz, hogy Galilei, miután a Bibliára tett kézzel „irtózattal megtagadta és elutasította” azt a szörnyű tévtant, hogy a Föld forog, utána dacosan toppantott a lábával, és azt a halhatatlan kijelentést tette: és mégis mozog! A szerencsétlen, félig már vak, üldözött és szegény tudósra nézve túlságosan impraktikus lett volna ez a dacosság. Még így is halála napjáig poroszlók őrizték, hogy ne közölhesse senkivel az ő nagy titkát, amelynek az igazságát azok már megértették, akik féltek ettől az igazságtól.

Hálaisten, hogy túl vagyunk már a tudományos igazságok elfojtásának ilyen módszerein, de azért nem lehet mondani, hogy Magyarországon például ne volna szükség bizonyos erkölcsi bátorságra, ha valaki, akinek van vesztenivaló erkölcsi súlya és közéleti tekintélye, a szabadkereskedelem igéit merészeli hirdetni, amelyek tudományos megalapozottság dolgában semmivel se állnak mögötte a Föld forgásáról szóló igazságnak.

Közéleti és politikai pozícióját tekintve Éber Antal azok közé a kevesek közé tartozik, akikben megvan a bátorság nemcsak arra, hogy passive kitartson a Free Trade-ről vallott elve mellett, hanem arra is, hogy állandó harcot vívjon ennek az eszmének védelmében és propagálásában. Nem törődik vele, hogy abban a világban, amelyben él, e harc folytán izolálódik, se azzal, hogy támadásoknak, gyanúsításoknak és talán még érzékenyebb kellemetlenségeknek is ki van téve, tekintve azokat az óriási érdekeket és azokat az óriási hatalmasságokat, amelyeket fájdalmasan érint az ő igazságainak hirdetése. Mindez nem tudja őt elhallgattatni, avagy az ő egyenes útjától eltéríteni. Legújabb könyvében a Free Trade-küzdelem régi fegyverei olyan fényesre és élesre köszörülten csillognak a kezében, az adatoknak és a logikának olyan hatalmas erejével sújtanak alá, hogy a könyvet e hatalmas szellemi mozgalom egyik legjobb irodalmi termékének lehet mondani.

Formája szerint talán legtalálóbb, ha olvasókönyvnek nevezzük: ein Lesebuch, mint ahogy a németek mondani szokták. A bevezetéssel és a befejezéssel együtt 131 oldalon 26 apró olvasmány a munkamegosztásról, a szabadkereskedelemről, a külföldi áruk elleni harcról, Széchenyinek a védegyleti mozgalommal szemben való álláspontjáról, a protekciónak a mezőgazdaságra való hatásáról, a kis államok vámpolitikájáról, a protekcionizmus és a kereskedelem témájáról, a protekcionizmus és a kisipar viszonyáról, az exportiparoknak a protekció miatt való veszteségéről, az exportrádiusznak a védelem folytán mutatkozó hosszabbodásáról, a legigazságtalanabb adóról, a protekcionizmus és munkanélküliség összefüggéséről, arról, hogy „miért legyen több munka?”, a magyar gyáripari protekcióról, a racionalizálásról, a protekcionizmus korában való munkabérekről, a protekcionizmus és kartell témájáról, a dumpingről, a nevelési vámokról, a protekcionizmus állampénzügyi oldaláról, a szabadkereskedelem és (az igazi) nacionalizmus összefüggéséről, a szabadkereskedelemről mint a béke biztosítékáról, a politika és a gazdaság témájáról, a viszonosság és retorzió összefüggéséről és arról, hogy kezdhet-e szabadkereskedelmet Magyarország?

Nem sajnáltam a fáradságot se az olvasó idejét, hogy felsoroljam mindazokat a témákat, amelyeket ez az okos és hasznos könyv 131 oldalon felgöngyöl. Csak így van értelme annak a magasztalásnak, amellyel a bíráló adózhat a szerzőnek, amiért ezt az óriási anyagot — a szabadkereskedelem témájának úgyszólván minden vonatkozását — letárgyalja. És milyen meggyőző világossággal! A demonstrált igazságoktól teljesen lenyűgözve teszi le az olvasó a könyvet a kezéből, és még kínzóbb a töprengése, hogy miért kell a dolgoknak e meggyőző igazságok egyenes útjával ellentétes irányban haladniuk, miért van úgy, hogy nem a maga természetes törekvése szerint lefelé vezetik le a világháború által okozott nagy áradás vizét, amely elöntötte a világot, hanem komplikált és egymásba ütköző, egymást keresztező csövek furfangos rendszerével, a vizek egyensúlyba helyeződési folyamatával ellenkező módon: fölfelé akarják elvezetni.

Éber Antal jól tudja erre a kérdésre a feleletet, amelyet még Say, sőt némiképp Adam Smith is koncedált: hogy ti. az általuk kifejtett igazságok a tudomány igazságai, amelyek teljes érvényűek a közgazdaságtanban, de a politikának esetleg nem áll módjában, hogy ezeknek, a maguk szférájában megdönthetetlen igazságoknak az útmutatásait kövesse. Éber Antal ebben a tekintetben is intranzigens, és nem akceptálja a politikának azt a jogát, hogy a tudomány által maradéktalanul bebizonyított tévedések irányában tegye meg intézkedéseit az ország gazdasági kormányzatában. És hogy ebben az intranzigenciájában megerősítse magát és megerősítse az olvasóját, tömegével közöl frappáns számadatokat a könyvében annak a bizonyítására, hogy a politika azt a vélt jogát, hogy a tudomány igazságaitól eltérhessen, az ország gazdaságának mily súlyos károsítására érvényesítette.

Nagyon érdekes kérdés, hogy ha Éber Antal abba a helyzetbe kerülne, ami mindent egybevéve elvégre is könnyen elképzelhető, hogy mint a kormány tagja intézkedhetne, vajon volna-e hozzá bátorsága, hogy megvalósítsa a szabadkereskedelem elvét a gyakorlatban. A magam részéről ebben egy pillanatig se kételkedem, mert bizonyos vagyok benne, és ezt az ő új könyve csak még jobban megerősíti, hogy Éber Antal sziklaszilárdan hisz a Free Trade állapotának feltétlen hasznosságában. Hiszi azt az igazságot, hogy a szabadkereskedelem kis országban is megvalósítható oly módon, hogy az országnak előnyére szolgál és akkor is, ha csak egyedül valósítja meg. Jól tudja, hogy annak idején Angliában is ez volt a legsúlyosabb aggodalom és a legerősebb érv a Free Trade ellen: az egyoldalúság veszedelme. Robert Peel nem is tudta volna másképpen leküzdeni az ellenállást, mint azzal az érveléssel, hogy ha Anglia megszünteti a vámokat, minden európai állam követni fogja. Tudjuk, hogy e feltevés nem vált be, és ami belőle mégis bevált, az se azonnal, hanem csak akkor, amikor látnivaló volt az óriási előny, amelyet az egyoldalú szabadkereskedelem Angliára nézve jelentett.

Lehetne rajta töprengeni, vajon Éber Antal legújabb könyve felemelő vagy leverő olvasmány-e azok számára, akik vele egy hiten vannak a szabadkereskedelmi elv értékelésében. Dönthetetlen és riasztó számadatait olvasva a protekcionizmus, pláne a legújabb kori, valutazárlatokkal, kiviteli és behozatali engedélyekkel és tilalmakkal, egykézrendszerrel, kontingensekkel és hasonló egyebekkel megerősített protekcionizmus szörnyű pusztításairól, megdöbbenve és lesújtva kérdezi az ember: miért csinálják hát ezt a kormányok, ha ez ennyire kézzelfoghatóan káros? Miért áldozzák fel tisztán látható módon az ország világos érdekeit azoknak a magánérdekeknek, amelyek a protekcionizmus mögött rejtőznek, és vastagra híznak a köz rovására? Végtére is a Free Trade igazságai évszázados igazságok, és mindazokról, akik az országot kormányozzák, fel se tehető, hogy ismeretlenek volnának előttük e sokat fejtegetett tételek. Hiszen akárhányszor láthatjuk, hogy olyan férfiak, akik mint tudósok vagy mint publicisták tanítják és hirdetik a szabadkereskedelmet, kormányra kerülnek, és akkor nemcsak hogy csinálják, hanem argumentumokkal védelmezik is annak az ellenkezőjét, amit előbb hirdettek és követeltek. Majd pedig kiesve a hatalomból, újra vallomást tesznek a szabadkereskedelem mellett. Mintha az nyerne e jelenségek által bizonyítást, hogy hiába az igazságok minden világossága, hiába az érvek ereje, hiába az adatok megdönthetetlensége: a társadalmak életében azok a hatalmak, amelyeknek az érdekét a korlátozás és a protekcionizmus szolgálja, erősebbek, mint a matematika igazságai.

Ebben a perspektívában leverő olvasmány Éber Antal könyve, amely oly élesen megvilágítja a tudomány bebizonyított tételei és a valóság között mutatkozó ellentétet. De fölemelő azért, mert igen nevezetes dokumentuma annak, hogy a tudomány igazságai nem maradnak védelem nélkül. A mai időkben, amikor valósággal bátorság kell hozzá, ma is vannak, akik a szellem fegyvereivel harcolnak az Ige mellett, amelyet ezerszer meg lehet feszíteni, sokáig el lehet fojtani és a gyakorlatban meg lehet tagadni, de amelynek az érvényesülése éppen az igazságnak és a logikának az ereje folytán egyszer mégis be kell hogy következzék.

     Vannak idealisták — szabad-e magamat is közéjük soroznom? —, akik váltig hirdetik, hogy a világ mai nyomorúságának és veszélyességének legfőbb oka az államok merőben elhibázott gazdasági politikája. Sohase szűnhetünk meg hirdetni, hogy ami ellenkezik a logikának és matematikának a nemzetgazdaság területén érvényesülni kívánó elalkudhatatlan igazságaival, abból semmi esetre se fakadhat más, mint romlás és pusztulás. Nem tudom, csak hallottam róla, hogy a lángeszű Bolyai egy egész matematikai rendszert épített fel azon a mondvacsinált alapon, hogy kétszer kettő öt.1 Ez igen nagy mulatságára szolgálhatott a matematikusoknak, de jaj lett volna annak az építésznek, aki ennek a matematikának az alapján épített volna palotát, hidat, katedrálist vagy bakterházat.

Szegődményes hirdetője vagyok annak a tételnek, hogy a téves közgazdasági politika az országoknak és az egész világnak a megölője, de már nem merem olyan fennen hangoztatni, hogy ha helyes nemzetgazdasági ismereteket ültetnénk el az emberek koponyájában, akkor minden rendbe jönne, ami ma nincsen rendben a világon. Minden rendbe jönne, mivelhogy az emberek köztudomása ellenére nem lehetne hibás gazdasági politikát folytatni! Megadással és mélységes rezignációval vallom már, hogy nem csupán a nemzetgazdaság területén, de a közösségek egész életsíkján minden vonatkozásban lehet olyan politikát folytatni, és folytatnak is olyan politikát, amelynek a hibás voltát minden épeszű ember felismerheti és fel is ismeri. Tudom már, hogy az emberek nem azért nem szentek, mert nincsenek tudatában a szent élet magasztosságának, nem azért igazságtalanok, mert az igazsággal szemben nincsen bennük felismerés, és nem azért gázolnak bele mások szabadságába, mert a rabságot valami jónak tartják. A patologikus esetektől eltekintve az emberekben általában megvan a helyes tételek felismerésére a képesség, ha mesterségesen el nem homályosítják előttük az igazságokat. Nem az emberek értelmetlenségén múlott még az se, hogy csak hosszú évszázadok szellemi küzdelme árán terjedt el közöttük a Föld gömbölyű voltának a tudata, amelyet hosszú időkön keresztül lángeszű tudósok se akartak megérteni. Sőt tagadták és érvekkel harcoltak ellene, holott ma egy értelmes tízéves iskolásgyermek is könnyedén apercipiálja. Nagy Endre mesélte nekem egyszer, hogy Bihar megyében ismert egy pásztorfiút, aki sohase járt iskolába, és kint a mezőn maga jött rá, hogy a Földnek gömbölyűnek kell lennie. Rájött valamire, amit borotvaéles eszű tudósok se értettek meg mindaddig, amíg hittek abban a veszélyben, hogy ennek az elképesztő ténynek a kiderülte meg fogja dönteni a Bibliát, a vallást és az egyház hatalmát, szóval „a világrendet”.

Nem az értelmetlenségen múlik az sem, ha az államok gazdasági életfunkciója nem a nemzetgazdaságtan elemi igazságainak megfelelő. Egyetlen országa nincsen a Földnek, amely annyira szerencsétlen volna, hogy vezetőiben ne volna meg az értelmi képesség a legegyszerűbb közgazdasági igazságok megértéséhez. Amikor egy nagy nemzet vezetője fennen dicsekszik vele, hogy hála isten nemsokára elérik azt az ideális helyzetet, amelyben tökéletes autarkiára rendezkedhetnek be, mivelhogy az országuk minden szükségletét maguk állíthatják elő, akkor a világ közgazdasági tudósai és közgazdasági kisiskolásai ne képpedjenek el. A kérkedő államférfiú nagyon jól tudja azt, hogy amely ország mint vásárló elzárja magát a többi országok elől, az elzárja magát mint eladó is. És tudja azt is, hogy eladó alatt nem csupán azt kell érteni, aki szenet vagy vasat, narancsot vagy búzát, kémiai szereket vagy gyapjút ad el, hanem tágabb értelemben eladó az az ország is, amelynek tudós fiaihoz a diákok tanulni jönnek a világ tájairól, amelynek fölséges hegyeit vagy délibábos síkságait bámulni jönnek az idegenek, amelynek képtáraira, múzeumaira, építészeti remekeire és romjaira kíváncsiak az egész világ művelt emberei, vagy amelynek a határait azért lépik át mindenfelől érkező idegenek, mert színházi látványosságokban, népviseletben vagy zenében valami különösen érdekeset tudnak ott élvezni. Ez mind érték és árucikk, és minderre nem jöhetnek „vevők” abba az országba, amely maga is nem vevő a többi országokkal szemben. Ezzel az elemi igazsággal — amelyet nagy kár, hogy az elemi iskolákban is már nem tanítanak — tökéletesen tisztában vannak azok az államférfiak, akik az elzárkózásuk sikeres előrehaladását mint valami diadalmas tényt tüntetik fel nyilatkozataikban vagy szónoklataikban. Tudják ők jól, hogy ez a diadal — ha valóban annak lehet mondani — nem békés, hanem háborús diadal, olyanféle előny, mintha azzal kérkednének, hogy valami hatalmas erejű hadigép birtokába jutottak.

Ne irigyelje senki azt az országot, amely megközelíti vagy eléri az autarkia boldog állapotát, mert az autarkia nagyobb akadálya a békés közlekedésnek, mint a drótakadály és az erődítményvonal. Az autarkia az „oroszlán az úton”, amely elzárja a kommunikáció lehetőségét. És azok a közbenső állomások, amelyek elvezetnek az autarkiához, a kereskedelmi forgalom irányítása, a közgazdaság egyes ágazatainak állandó befolyásolása, a nemzetközi forgalomnak folytonos diplomáciai tárgyalások és alkudozások anyagává tétele, az egykezek rendszerébe való belegabalyodás, a termelők és kereskedők állandó körmére nézése és körmére koppintása: ez mind csak visszafejlesztése annak a csodálatos pontossággal működő szervezetnek, melyet az elmúlt évszázad liberális szelleme és technikája a világ termelésének és forgalmának a lebonyolítására kialakított. Még azt is koncedálhatjuk, hogy ez a fájdalmas állapot a „mostani viszonyok” következménye. De óriási jelentősége van pszichológiai szempontból, hogy így állítjuk-e be a dolgokat, avagy dicsekvés és kérkedés anyagává tesszük a gazdasági kötöttségek szomorú valóságát. Az már a békére való törekvés eszköze, ha az embereknek nem azt tanítjuk, hogy örvendetes előrehaladást tettünk a gazdasági megkötöttség, elzárkózás és irányítás felé, hanem azt tanítjuk nekik, hogy „a gazdasági diktátor” intézménye azt jelenti, hogy egy ember az egész ország helyett téved, és azt tanítjuk nekik, hogy azok az utak, amelyeket diplomáciai tárgyalások sikerei nyitnak a nemzetközi forgalom számára, csupán karavánutak a sivatagban, amelyekkel szemben a forgalom ideális útjainak azokat kell tartanunk, amelyeket a sínpárok, folyamok, tengerek és a levegő határtalan lehetőségei biztosítanának az embereknek, ha a nemzetek végre a béke állapotába helyezkednének, amelyben a jónak a jobbal való versengése bőséget, kényelmet, kultúrát, gazdagságot és biztonságot nyújtana az egész emberiség részére.

Nem jelentőség nélkül való, ha az emberek tudják és hiszik, hogy ez az ideál, és hogy ami ettől eltér, az a legjobb esetben is csak siralmas kényszerűség. Ha az emberek tudják, hogy mi az ideál, akkor az önzésük határain belül erre lesz a szemük irányítva, és a jövő alakulása szempontjából ennek döntő fontossága van. Az emberiség egyetlen nagy tanítójának se állott módjában az embereket a maga igazságainak a gyakorlatára kényszeríteni, mindegyik csak az ideált jelölte ki számukra, és ez a kijelölés többé vagy kevésbé mégis mindig torlaszokat állított a Sátán útja elé.

Lábjegyzetek


	
Bolyai János nem a „kétszer kettő öt” feltevéséből indult ki: a nem euklideszi geometriát a párhuzamossági axióma feladásával dolgozta ki. — A szerk. ↩

     „Szégyenlem magam, hogy angol vagyok, mert a disznóim is tisztességesebb helyen élnek, mint a szegény emberek. Vajon tudják-e ezek a szegény emberek, hogy honnan vesszük mi azt, amit gazdagságnak neveznek? Hát én megmondom nekik! A gazdagság voltaképpen nem más, mint a szegény emberektől ellopott jólét és kényelem.”

Sir Benjamin Dawson, az angol konzervatív párt egyik képviselője és pártszervezeti elnöke mondotta ezeket a szavakat az angol lakásviszonyokról tartott beszédében. Mily imponáló bátorság kell hozzá, hogy valaki, aki gazdag, első személyben tegyen ilyen kijelentéseket! Mennyire elképeszti az embereket a beismerésnek ez a bűnbánó őszintesége! És csak egy kis idő múltán villan fel értelmükben a kérdés, amelynek minden ép erkölcsű ember lelkében nyomon kell követnie ezeket a megrázó szavakat. Az a kérdés, hogy ha ezt olyan tetőtől talpig kifogástalan gentleman, mint Sir Benjamin Dawson, tudja és fennen hirdeti, miképpen lehetséges tovább is megtartania a szegény emberektől „ellopott” jólétből és a tőlük „ellopott” kényelemből származó gazdagságot?

A fejtörő talánynak egyszerű megoldása van. A kitűnő konzervatív pártvezérnek csak a szája jár, csak szónoki hatásra dolgozik — igaz, hogy jó ügy érdekében —, de egy percig se hiszi azt, amit mond. Elképeszteni akar olyan megállapításokkal, amelyeket úgy vág ki, mintha most, ebben a pillanatban ő maga fedezte volna fel. „Hát én megmondom nekik!” — kiáltja elszántan. Mintha még soha senki se mondta volna meg „nekik”! Ezzel szemben az igazság az, hogy nem kell senki, aki őnekik megmondja, megmondják ők nekünk, amit évezredek óta hisznek. Nincsen annál régibb hit az emberek lelkében, mint az, hogy a szegények azért szegények, mert a gazdagok gazdagok.

Egyetlen igazság nincsen a világon, amely oly mélyen és olyan kiirthatatlanul bele volna gyökerezve az emberek tudatába, mint ez a hazugság. Könyvtárt kitanult tudósok éppúgy hisznek benne, mint az analfabéta csavargók, és aki már egyszer jól meg is értette, hogy ez nem igaz, csakhamar ismét elfelejti; és amint a megművelt és nemes kultúrnövényeket termő talajban benne szunnyad a gyom és a paraj, amely századok múltán is rögtön újra elborítja, mihelyt egyetlen évadra magára hagyják, úgy vesz erőt ez a makacs téveszme kulturált lelkeken is, mihelyt egy pillanatra megszűnik a megfontolt gondolkozás folyamata. Hatalmas tömegmozgalmak alapítvák erre a konok babonára, nagy hivatású politikai pártoknak ez a fundamentuma, és amint távolodik a világ azoktól a nemzetgazdasági igazságoktól, amelyekre a klasszikus közgazdaság tudósai tanították, annál inkább válik ez a torz babona az országok kormányzásának is alapjává. Az államférfiak, akik fölkarolják ezt az agyrémet, egyre többet és többet áldoznak fel e Moloch oltárán azokból a javakból, amelyeket a közelmúltban néhány évtizedre — a történelem mértékével mérve néhány pillanatra — eszére tért emberkormányzás időszaka az emberiség javára felhalmozott.

A dolog annál szomorúbb, mert a tengernyi közgazdasági babona között kevés van, amelyet oly könnyű volna megcáfolni, és amelyre vonatkozóan a tévedést a legprimitívebb agyberendezéssel is oly világosan be lehetne látni, mint ha arról az örök hazugságról van szó, hogy a gazdagok gazdagságában van a szegények szegénységének az oka és magyarázata. Hiszen mindenki tud egy kicsikét számolni, és egyéb nem is kell hozzá. Tessék csak elővenni például dr. Zentay Dezső Beszélő számok sorozatának legutóbbi füzetét, amelyben fel vannak sorolva a főváros legnagyobb jövedelmű emberei. Talán 1300, akinek a jövedelme évi 20 és 50 000 pengő között van. Talán 400, akinek a jövedelme 50 és 100 000 pengő között, mintegy 100, akié 100 és 150 000 között mozog, és végül 35 olyan szerencsés halandó, akinek a jövedelme a 150 000 pengőt is meghaladja. Ha az ember végignézi a névsort, látja, hogy e nagy jövedelmű emberek jórészt bérházak tulajdonosai, akik, ha régi házuk van, tudvalevőleg csak egyharmadát élvezik a bruttó jövedelmüknek, de jövedelmük egyharmadát mindenképpen leadják adókban. De ha mind tiszta jövedelemnek vesszük is, amit a kimutatás feltüntet, nagyjából összeadjuk és elosztjuk Budapest egymillió lakosa között, akkor kiderül, hogy jó, ha kinek-kinek 20 fillér jut belőle egy napra. Ugyanilyen vagy még sokkal siralmasabb eredmény mutatkoznék, ha ezt az elosztást az egész ország gazdag embereinek a jövedelmére vonatkozóan az egész ország lakossága között ejtenénk meg. Az évi 1000 pengő jövedelmen tengődő flótások megdöbbenve vennék tudomásul az osztozkodásnál, hogy ők is gazdagok, és hogy nekik is jócskán le kell adniuk a jövedelmükből az egyenlőség elérése végett.

Az általános nívókülönbség figyelembevételével ugyanez volna az osztozkodás eredménye mindenütt a világon. Ha pedig ez így van, akkor ez egy tízéves iskolásgyermek előtt is világossá teszi, hogy nem igaz az, mintha a gazdagok jövedelmével meg lehetne szüntetni a szegénységet, ergo nem igaz az sem, hogy a gazdagok azért gazdagok, mert ellopják a szegényeket megillető javakat. Ha ez igaz volna, akkor az előbbinek is igaznak kellene lennie, és meg lehetne szüntetni a szegénységet azzal, hogy visszaadjuk nekik azt, amivel a gazdagoknak többje van, mint a szegényeknek. Pedig a csalhatatlan matematika megmutatja, hogy ilyen módon a szegénységet megszüntetni nem lehet. Annál is kevésbé, mert ezt az osztozkodást is csak egyszer lehetne megcsinálni. A következő időkben már vajmi kevesen törekednének olyan jövedelemre, amelyen a többiekkel osztozkodni kellene.

Semmiféle szolgálatot nem tesz a szegényeknek, aki akár a legnemesebb célt is — mint például egészséges lakások építésének a célját — a gazdagok ellen való uszítással akarja szolgálni. Ezzel csak a reakciónak tesz szolgálatot. A kormányok nem haragusznak érte, mert megkönnyíti és kimenti a tehetetlenségüket, és feloldja őket az alól a kötelesség alól, hogy még valami egyébbel is szolgálják a szegények ügyét, mint a gazdagok ellen irányuló műveletekkel egy olyan társadalomgazdasági berendezkedés mellett, amely által végül úgyis mindent a szegényeknek kell megfizetniük, legtöbbször anélkül, hogy tudnának róla, és egyebet éreznének belőle, mint azt, hogy ők szegények és egészségtelenebb lakásban laknak, mint Sir Benjamin Dawson disznói. Az igazságot kell hirdetni a szegény emberek előtt, és az igazság az, hogy a természet asztalánál mindenki számára dúsan van terítve, és nem a gazdagok jövedelme, hanem mindenféle mesterséges akadály állja az útját, hogy mindenkinek része legyen a bőséges lakomában. A föld, a munka, a szellem, a technika valósággá tette azt, amiről hajdanában még csak álmodoztak az emberek: nem a mostani kétmilliárd, hanem Oppenheimer szerint 200 milliárd, higgadtabb számítással dolgozó tudósok szerint 10 milliárd, 20 milliárd ember számára van bőséges megélhetés a Földtekén. Ez maga is harsányan kiabáló érv amellett, hogy ha még a mai kétmilliárdnak is a fele állandóan az éhezés határán, disznókhoz is méltatlan körülmények között él, a másik fele pedig, csak talán tíz százalék kivételével, igen szerény viszonyok között éli napjait, úgy ezen nem lehet a gazdagok kisajátításával segíteni, mert a kutya farka nem csóválhatja a kutyát. A segítség csak abban van, ha a gazdasági életet függetlenítjük a politikától, ha szabad folyást engedünk a technikának, az emberek, a javak és a tőkék áramlásának, ha nem akadályozzuk és büntetjük ezerféle módon a termelést, ha nem kerítjük körül áthághatatlan gazdasági falakkal az egyes országok területeit, és nem kötjük meg a kezét-lábát azoknak, akik önző érdekekből minél többet és minél sikeresebben akarnak dolgozni, alkotni és teremteni. Ők persze a maguk javára iparkodnak, de nincs rá mód, hogy amit létrehoznak, azt maguknak tarthassák meg: végeredményben valamennyiünk javára dolgoznak, bármit csináljanak is avégből, hogy ennek elejét vegyék.

A szegényeken való segítésnek ezeket a módjait azonban sehol se alkalmazzák, mert ez a módszer nem kedvez a politika hatalmasainak. Az emberek fölött való uralom teljessége, amely ez idő szerint a politikai ideál, azt kívánja, hogy kézben tartsuk őket, a munkájukat, a gazdálkodásukat, a törekvéseiket, a boldogulásukat, egész lényüket. Ennek folytán szabályozzuk, korlátozzuk, irányítjuk, tereljük és ellenőrizzük őket, és mindennap és a nap minden órájában eltömünk valahol egy csatornát, amelyen keresztül a természet és a technika gazdagsága el akarná hozzánk juttatni a maga áldásos bőségét. És mivel az emberek éhesek és kiabálnak, megengedjük, sőt jó néven vesszük, sőt segítünk is abban, hogy a közfigyelem és a közirigység a gazdagok felé tereltessék, mint akiknek a javaiban ott van a megoldás, a szegények kincse: a nyomorból való megváltás eszköze! Ugyan honnan tudhatnák azt a szegények, hogy ez nem igaz? Hisz e babona által olyan közel látszik a menekvés eszköze, hogy csak ki kell érte nyújtani a kezüket. Nagyon nehéz dolog a logika iránt fogékonnyá tenni azt az embert, aki az éjjel a híd alatt hált, reggel tíz órakor még nem reggelizett, és még nem tudja, hogy hol fog ebédelni.

        Megjelent a Magyar Hírlap 1937. április 18-i számában.



      

     
     Nem „destruktív”, nagyon is „konstruktív” oldalról hangzott el a vád a szélsőjobboldali bajkeverők ellen, hogy a kollektivizmus alapján állanak, és akármilyen korszerű formába öltöztetik is a világnézetüket: a maga valóságában vagyonelkobzás és osztozkodás az, amit hirdetnek.

Nem lehet ezt tőlük rossz néven venni, amíg csak tudatlannak, de jóhiszeműnek látszik a törekvésük. Nincsen a világon semmi, ami kedvesebb és kívánatosabb volna az emberek szemében, mint az osztozkodás. Az erre irányuló ideológiát a legmegejtőbb formulákba lehet önteni, valóságos vallásos hitté lehet magasztosítani. Tömegeket pedig olyan könnyen lehet hozzá kapni, mint akár a lakodalomhoz. Mert mindig elsöprő többségben vannak azok, akik akármiféle alapon véghezvitt osztozkodásnál nem fizetnek rá a műveletre. A politikában pedig a többség óhaját lesik a politikusok. És ha nem volnának a politikusok között államférfiak is, akik ellent tudnak állani a tömegek mohóságának, akkor a világ állandóan a szétmállás állapotában nyomorogna.

Olvasom, hogy az olasz iskolákban tantárggyá akarják tenni a harcászatot, és azt hiszem, hogy ezt csak helyeselni lehet. Amíg a háború intézménye a világ ultima ratiója, addig minden tekintetben csak előnyös lehet, ha mindannyiunknak van valamelyes fogalmunk a háború tudományából, mint ahogy megtanítanak bennünket egyéb tudományoknak az elemeire is. De éppen így nem volna szabad az emberiséget teljes tájékozatlanságban hagyni a közgazdaságtan alapigazságai felől sem. Az ezekben való elképesztő tájékozatlanság több bajt okoz a társadalmak életében, mint az ellenséges betörések. A háborúk veszedelme, ha állandó is, megvalósulása és katasztrófára fordulása aránylag ritkán visszatérő jelenség. Míg ellenben a közgazdaságtani ismeretek fogyatékossága, vagy inkább a széles néprétegekben való teljes hiánya szakadatlanul nyugtalanságok forrása és egész országokra kiható végzetes katasztrófák előidézője.

Melyik ellenség tudna valamely társadalomban annyi dúlást és pusztítást véghezvinni, annyi embert egyenként és a társadalmat a maga összességében annyira megkárosítani, mintha elterjesztjük benne azt a felfogást, hogy egyik ember azért nem tud boldogulni, mert a másik tudott boldogulni; hogy egyik embernek azért kell mezítláb járnia, mert a másiknak van cipője, vagy akár mert a másiknak két pár cipője van; hogy az emberek egy részének azért kell szegénynek lennie, mert mások gazdagok? Ez a vészes babona kiirthatatlan az emberek tudatából, vagy pedig, ha kiirtható: semmi se történik ennek az érdekében. Minden tavasszal irgalmatlanul megjelenik, e pillanatban is ott láthatók a székesfőváros körútjainak a házfalain a plakátok, amelyek büntetéssel fenyegetnek bennünket, ha elmulasztjuk a lóhere közül az arankát kiirtani. Ellenben soha se jelent még meg plakát, amelyben felhívás lett volna annak a babonának a kiirtására, amelyet oly szilárdan hisznek az emberek, hogy a vagyonosok vagyona valamiféle többé-kevésbé gyalázatos fosztogatás eredménye, és ezért azt a társadalomnak mindenkor jogában áll visszavennie. Ha nem teszi: ez csak kegyelem a vagyonosokkal szemben a többiek kárára, akiknek a részéről jogosult vagy legalábbis érthető a zúgolódás ennek a kegynek a gyakorlása ellen.

Nemcsak hogy nem történik semmi e babona irtása érdekében, de sőt szakadatlanul ápolják ezt a tévelygést olyan intézkedésekkel, amelyeknek az alapja a hit ebben a babonában. Éber Antal és Nagybákai-Szesztina fújja a riadót az ellen az irányzat ellen, amely oly értelemben kereskedőellenes, hogy ki akarja szorítani a kereskedelemből a kereskedőket. E törekvésnek sokszor hallgatagon, de sokszor kifejezetten az a gondolat az alapja, hogy a közönség jobban jár, ha a kereskedelemben elérhető hasznot nem a kereskedők vágják zsebre. Mikor azonban ezen az alapon valamelyik ponton kiszorítják a kereskedőket, akkor ez csaknem kivétel nélkül azzal a következménnyel jár, hogy azon a ponton és a hullám terjedésének a szabályai szerint az egész körzetben megdrágul az élet. A tények rehabilitálják a kereskedőket, akik közben a — most már igazolt — tisztességük által maguknak biztosított derűs oldalról lezuhannak a romlás árnyékába.

Hol van, „aki a riadó vak mélységet fölverje szavával?” — kérdezhetjük a költő hatalmas mondatával. Hol van, aki szembeszálljon az általános tévelygéssel és megmagyarázza az embereknek, hogy a szegények kincse a közgazdaságtannak az az igazsága, hogy minél több gazdag ember van valamely társadalomban, annál több embernek van rá biztos reménysége, hogy szintén gazdag legyen. És hogy az állam eleget tesz a kötelességének, ha megakadályozza a gyengék kizsákmányolását, a hamisságot, a fosztogatásra való szervezkedést, és ha megkönnyíti a tisztességes munkát és a védekezést a gonosz tendenciák és támadások ellen. Az ügyesebbeknek, a tehetségesebbeknek, a szorgalmasabbaknak és a szerencsésebbeknek a boldogulása közérdek. Hirdessék már végre hivatalos plakátok, hogy akik boldogulnak az életben, azok hiába akarnának bármit is csinálni, az értékeik szándékos elpusztításán vagy elásásán kívül nincsen rá módjuk, amivel meg tudnák akadályozni, hogy ez a vagyon ne a köznek szolgáljon. Ha valaki elrabolta tőlem a pénzemet, persze, hogy keserű szívvel nézem, miként urizál belőle, hogyan lebzsel, hogyan tölti meg hasonszőrű társaival együtt a szórakozó- és üdülőhelyeket, ahol én is tudnám a magam pénzén élvezni az életet. De ha a pénzem a do ut des alapján, kölcsönös szolgálat útján került hozzá, akkor nincs többé erkölcsi alapja az irigységemnek, mert megkaptam ellenértékét a pénzemnek, amely most ezer csatornán keresztül folyik vissza az életbe. Aki valakitől, bárki légyen is az, irigyli a jólétet, az nem tesz eleget a kötelességének, ha egyszerűen rámutat erre a jólétre és felhívja rá a közirigység figyelmét, hanem minden esetben terheli őt annak a bizonyítása, hogy az illető nem a szerzésnek társadalmilag elismert és megengedett módján jutott a jólét eszközeihez.

Ilyen szentenciákat a dúsgazdag bankárnak, Ricardónak is szabad hangoztatnia, de elismerem, hogy az ilyesmi jobban illik a szerény professzornak, Adam Smithnek a szájába. Jómagam is ama tisztes szegénység által érzem magamat erre az arankairtásra kvalifikálva, amelybe kényszerű módon belenyugodva vesztegelek az öregség kapujában, ahol gazdagságban parádéznak körülöttem pályatársaim közül sokan, kik talán nem is érdemesebbek, csak ügyesebbek vagy szerencsésebbek voltak nálam.



A dr. Molnár Kálmán professzor úrral folytatott akaratlan vitám a közérdeklődés oly izgalmát keltette fel, amelynek fokozását nem tartom kívánatosnak. Keresztény és zsidó olvasóinktól temérdek tanácsot kaptam élőszóban és írásban, hogy mi mindent lehetne és kellene felelnem a vitában. Ezt a szeretetteljes érdeklődést hálásan köszönöm. Emellett gondolkozásban és érzületben hozzám közel álló forrásokból oly sok jót és szépet közöltek velem Molnár professzor úrról, hogy minden okom megvan vele szemben személyének nagyrabecsülésére. Ennek a legjobb formában úgy vélek kifejezést adni, ha vitánkat a legutóbbi rövid reflexiómmal lezártnak tekintem.

        Dr. Pólyák Béla azonos című könyvének ismertetése; megjelent a Magyar Hírlap 1928. július 29-i számában.



      

     
     Dr. Pólyák Béla bizonyosan szemrehányást tesz önmagának, hogy a könyvecskéje (Zsidók a magyar mezőgazdaságban. Történeti és statisztikai alapon. Adalékok a magyar földbirtokpolitikához. Budapest, 1928.) elkésve jelent meg, amikor már a törvényhozásban nem lehetett felhasználni a legutóbbi vitában a könyvecske meggyőző adatait. A szerzőnek azonban semmi oka nincsen erre a szemrehányásra: azok ellen az indulatok ellen, amelyek az egész úgynevezett földkérdésben, de pláne a zsidókérdésben működésben vannak, éppoly kevéssé lehet észszerű érvekkel sikeresen operálni, akár a földrengés ellen, sőt aki ezt komolyan megkísérelné, a beavatottak részéről valószínűleg csöndes és sunyi mosolygás kísérné a szavait. A templomból hazatérő falusi suhanctól kérdezi az apja: „No, mirül prédikált a tisztelendő úr?” „A szárazságról.” „No és mit beszélt a szárazságról?” „Hát nagyon ellenezte.”

Ellenezte? Istenem, mi mindent elleneztek már a törvényhozásban dönthetetlen érvekkel, amiből mégis törvény lett! Talán szabályként lehetne megállapítani, hogy ha egy javaslatot úgynevezett felháborodás, felzúdulás nem szorít le a napirendről vagy nem módosít, az ellen a komoly érvek már semmit se használnak. Sőt azt lehet mondani, hogy minél komolyabb érvek szólnak valamely törvényjavaslat vagy intézkedés ellen, annál bizonyosabb, hogy a kormányt nem engedi általuk sarokba szorítani a többsége. A parlament homlokzatára lángbetűkkel kellene felírni a néhai házelnöknek, az öreg Péchy Tamás bácsinak a mondását: „Érvekkel úgyse győzzük meg egymást: szavazzunk!”

Azokra az érvekre, amelyek dr. Pólyák Béla könyvében foglaltatnak, nem a politikusok miatt van szükség, hanem az igazságot szerető jóhiszemű emberek számára. Senki se csinált még statisztikát róla, hogy ezek az emberpéldányok mekkora arányban vannak képviselve a társadalomban, csak az bizonyos, hogy egyik társadalom nagyobb percentben foglalja ezt a típust magában, mint a másik, és hogy ezek a fejlettebb és boldogabb társadalmak. Ezekben óriási erővel tud kitörni az elnyomott igazság és az üldözött ártatlanság mellett a közvélemény, míg azokban a társadalmakban, amelyekben ez a típus csak elvétve jelentkezik, a legszemtelenebb hazugságok, a legvérlázítóbb jogtiprások az érdekeltek tapsai kíséretében minden ellenállás nélkül diadalmaskodhatnak. Az igazságot szerető, jóhiszemű emberek számára örömteljes élmény, ha fekete-fehéren látja felsorakoztatva az adatokat a hazugság ellen és az igazság védelmére, és minden ilyen igazsághirdetés elvetett mag, amely valamiképpen, emberi szem által nyomon nem kísérhető módon kikel valamikor, és az emberiség igazságkincstárát gazdagítja.

E sorok írója a földkérdésben Henry George tanításait vallja, és mint ilyen, a földtulajdon ellensége. A föld éppen úgy mindannyiunk tulajdona, mint a levegő és mint az óceán. Amilyen bizonyos, hogy a levegőt is parcelláznák és tulajdonba vennék, ha ez fizikailag lehetséges volna, olyan bizonyos az is, hogy a földnek ilyetén tulajdonbavétele nem lett azáltal igazságosabbá, mivel fizikailag lehetséges volt. Föld nélkül egyetlen ember sem élhet, csakúgy, mint levegő nélkül, és mivel életének ettől a lehetőségétől a föld tulajdonbavétele által meg lehet őt fosztani, ennélfogva életét feltételekhez köthetik a földtulajdonosok, közvetlen vagy közvetett úton kizsákmányolhatják. Ez lévén e sorok írójának az álláspontja a földkérdésben, reá nézve elméletileg édes mindegy, hogy a földtulajdonos nagybirtokos-e vagy kisbirtokos, mágnás-e vagy paraszt, zsidó-e vagy keresztény, avagy tűzimádó. Ezek a kérdések már nem alapvetőek, hanem csupán az adott helyzetben való politikai, célszerűségi, jogi, viszonylagossági kérdések. Ami azonban nem jelenti azt, hogy ha ezek körül a kérdések körül olyan dolgok történnek, amelyek az igazságérzetet sértik, azokat egy alapvető elvi álláspont magasságából közönnyel lehetne szemlélni. Nagyon is fontos és örvendetes ebből a szempontból is, ha jön valaki, mint dr. Pólyák Béla, aki kimutatja, hogy a zsidók a honfoglalás előtt is már mezőgazdaságot űztek a mostani Magyarország területén, hogy Árpád honfoglalói között egész zsidó törzs volt, amely letelepedvén az új hazában, éppoly kevéssé foglalkozott varrógép-ügynökösködéssel, bankigazgatással, újságírással, kabaréelőadásokkal, ügyvédkedéssel és ócskaruhakereskedéssel, mint Árpád napimádó magyarjai, akik fehér lovat áldoztak Hadúrnak — ha ugyan igaz. Hanem eleinte éppen úgy verekedtek és portyáztak, azután pedig éppen úgy földet túrtak, mint a többiek. Fontos a hazugságok elleni küzdelem szempontjából, amit dr. Pólyák Béla kimutat, hogy az ezeréves történelem egész folyamán keresztül a magyar mezőgazdaságban mindig serénykedtek a zsidók, amikor ennek a lehetőségétől meg nem fosztották őket, és hogy tehát az ellenük irányuló úgynevezett földbirtokpolitikának az a legnyomatékosabb érve, mintha a zsidók csak most, az utóbbi átkozott liberális éra alatt ragadták volna magukhoz a földet és vetették volna magukat rá a mezőgazdaságra, éppen ez az érv az, amelynek a valótlansága legbiztosabban kimutatható.

Ez azért fontos, mert nyíltabb színvallásra kényszerít, és a nyíltabb színvallás mindig az igazság érdekében áll. Nem tudom helyeselni a Magyar Hírlap szellemes „Kopf”-írójának az álláspontját, amikor a belügyminiszterhez appellál a ceglédi fürdő felirata ellen. Mert nem a felirat a fontos, hanem a szellem, amelyből ez a felirat fakad, és ehhez a szellemhez több köze van a kultuszminiszternek, mint a belügyminiszternek. Ha azonban a szellem megvan, akkor szebb és jobb, ha a szégyen tökéletes. Igenis az a helyes, hogy úgy legyen kiírva a ceglédi fürdőben, ahogyan van, hogy „zsidók csak hétfőn fürödhetnek”. Mindaddig úgy legyen, amíg a ceglédiek a saját belátásuk alapján, szégyenkezve el nem távolítják a táblát, miután előbb eltávolították a szellemet, amely a táblát szülte. Csak Hadik János grófnak és csak az immunitás oltalma alatt szabad arról nyíltan beszélni, hogy ugyan kérem, minek az a jogi köntörfalazás, mindez csak ürügy arra, hogy a zsidóktól elvegyék a földet. Más ezt nem mondhatja, mert ha másvalaki mondaná ezt, esetleg megüthetné a bokáját. Ámde a pesti humornak a száját nem lehet befogni, és a pesti humor már régen megállapította, hogy O. F. B. ezt így kell olvasni: Országod Földje Bizonytalan.

Ami azonban ebben a legfontosabb, sajnos, erről a legkevesebbet írt dr. Pólyák Béla. Összesen 3 oldalt a könyvének 76 oldalából. Pedig ez az egésznek a veleje, mert ez tartalmazza az egyedül döntő érvet, amely akkor is eldönti a zsidók javára a kérdést, ha nem is volna igaz, hogy a magyarországi zsidók mezőgazdamúltja legalábbis egyidős Magyarországéval. Már egész polgárjogot nyert a közéleti frazeológiában az az undok megbélyegzés: nem kívánatos elem. Már meg is feledkeztünk róla, hogy „nem kívánatos elem” — ez nem jelentheti azt, hogy X. vagy Y. úr szempontjából nem kívánatos, hanem csak azt, hogy az ország, az összesség szempontjából kívánatos-e vagy sem. Nos hát, ami a mezőgazdaságot illeti, e részben kívánatos elem az, amely a földnek észszerű művelése mellett többet és jobbat hoz ki a földből, nem kívánatos elem pedig az, aki kevesebbet és silányabbat produkál. Aki más mértéket állít fel ebben a tekintetben, az a magyar hazára és a magyar társadalomra nézve káros és veszedelmes állásponton van, és olyan céljai vannak, amelyek ellen érvekkel hadakozni többé nem lehet. Lehetséges, hogy nem teszi tönkre az országot, mert egy országot tönkretenni nem egykönnyen lehet, de hogy az országnak annyi kárt okoz, amennyire valóra tudja váltani veszedelmes tévedését vagy meggondolatlanságát — ez kézenfekvő dolog. És ebből az egyetlen fontos szempontból a zsidó mezőgazdák mellett szólnak, sőt harsányan kiabálnak a tények. Hogy a zsidó bérlők és a zsidó földbirtokosok milyen eredményeket produkáltak és hogyan váltották valóra a modern agronómia eredményeit a valóságban, ez olyan általánosan ismert dolog, hogy még a legelszántabb hazugságok nagyiparosai se merték az egész antiszemita kampány alatt letagadni, hanem legfeljebb ezt is mint érvet használták fel a zsidók ellen. Amikor dr. Pólyák Béla szorgalmas utánjárás alapján kimutatja, hogy egy-egy tenyészállatvásáron 73 kitüntetett közül 31 volt a zsidó, 49-ből 16, 39-ből 12 stb., akkor ez minden elképzelhető érvet felülmúl hatékonyság dolgában annak a bizonyítására, hogy aki a zsidókat kiszorítja a mezőgazdaságból, az súlyos bűnt követ el Magyarország ellen, és politikai szempontoknak, atyafisági, osztálybeli, esetleg egyéni érdekeknek, faji és felekezeti elfogultságnak áldozatul dobja oda a nemzet valódi érdekét.


     

    
    
    
    
     
      
        
              
                Boldogulásunk fundamentuma
              

            
      

    
     
      
        Megjelent a Magyar Hírlap 1937. január 10-i számában.



      

     
     Éppen elolvastam Pest vármegye alispánjának okos jelentését, és elméláztam a jelentésnek azon a részén, amely arról szól, hogy az iparban és a kereskedelemben még mindig nem erősödött meg a javulás tudata, aminek az egyik oka, hogy a megnövekedett adóterhek miatt a kereskedő és iparos jövedelme még ma sem közelíti meg a válság kitörése előtti színvonalat. Másik oka pedig az, hogy a folyton növekedő — még mindig növekedő! — gazdasági kötöttségek, a gazdasági rendszernek fokozódó — még mindig fokozódó! — megmerevedése azt a tudatot erősíti, hogy a gazdasági boldogulás sokkal kevésbé függ a gazdálkodó egyén képességeitől, mint a mindenkori gazdasági politika alakulásától.

Amint ezen a szerény hangon elmondott, egyszerű szavakba foglalt, de rendkívül mély értelmű megállapításon elmélázok, küldönc jön, és a szerző ajándékaképpen egy 618 oldalas kötetet tesz az asztalomra: ifj. dr. Gergely Ernő Devizajog című munkáját. A hatalmas kötet a külfölddel való fizetési, értékpapír-, utazási forgalomra, az exportra és importra, a bejelentési kötelességekre, az aranyforgalomra, a valuta- és aranytartozásokra, azok fizetésére és behajtására, az átszámítási módozatokra és a Nemzeti Banknál való eljárásra vonatkozó szabályokat tartalmazza. És én, bár tudom, hogy milyen világban élünk, és a praxisban is van alkalmam ezzel a joganyaggal foglalkozni, le voltam sújtva ezeknek a forgalmi akadályoknak ily dokumentált tömege által. Íme, már egész speciális tudománnyá vált, hogy valaki kiismerje magát csak egyetlen kis országban is a megkötéseknek ebben az erdejében. És hol lehetne olyan emberi agy a világon, amely kiismerje magát ezekben a szabályozásokban akár csak a legfőbb országokat illetően? Egy angol közgazdász, érezvén, mily fontos és szükséges e tájékozódás a forgalomra nézve, elhatározta, hogy összegyűjti ezeket a szabályokat, és megkereste az egyes államok kormányait, küldjék meg neki a jelenleg érvényes gazdasági rendszabályaik egy-egy példányát. A pedáns Németországé érkezett meg legelőször, és e küldemény súlya 62 kilogramm volt. A közgazdász kiszámította, hogy szakadatlan olvasás mellett két esztendőre volna szüksége az elolvasására. Jött azonban a többi is, és bár a megkeresett államoknak alig egytized része küldte be az anyagot, máris 51 métermázsa nyomtatvány került hozzá, amelynek az elolvasásához már száz év kellett volna. Ha pedig minden állam elküldte volna a gazdaságát „szabályozó” anyagot, 400 év kellett volna az elolvasásához, és ha minden rendszabály ismertetésének csak tíz sort szentelt volna a közgazdasági író, akkor is egy nyolcvan kötetre rúgó hatalmas könyvtár lett volna belőle. Erre elállott a szándékától.

Az élet akarásának a feszítőereje, a technika hatalma, az emberek határtalan leleményessége, szorgalma és igyekezete olyan csodatékony természeti tünemény, hogy még ilyen borzalmas körülmények között is van a világon forgalom és a gazdasági életben — a tegnaphoz képest! — „haladás”. Vagyunk még néhányan, akik emlékezünk a nemes Podmaniczky Frigyes báró alakjára, amint centiméteres csoszogással „haladt” valahová. Róla mesélték, hogy egy ismerőse este 10 órakor találkozott vele valahol a Belvárosban, és amikor megkérdezte tőle, hogy hova megy, azt felelte, hogy az Operaházba. „Az Operaházba?” — kérdezte az tőle csodálkozva —, „hiszen már innen-onnan vége is van.” „Nem a mai előadásra!” — felelte az öreg báró rezignáltan. Ez is „haladás”!

E négyszáz esztendőre való olvasmányt nyújtó szabálytömegben nincsen egyetlen olyan háromsoros intézkedés, amelynek a kibocsátója ne lett volna arról meggyőződve, hogy a rendelkezésével hasznos szolgálatot tesz országának és honfitársainak. És majdnem bizonyos, hogy igaza is volt. Mert semmi kétség nem lehet a tekintetben, hogy a feje tetejére állított világban minden tekintetben más szabályok szerint kell igazodni, mint olyan világban, amely a talpára van állítva. Jól megjárná valaki, aki a börtönben ugyanolyan szabályokat honosítana meg, mint amilyenek a szabad életben vannak érvényben. A börtönben is dolgoznak az emberek; bizonyos határok között meg is választhatják a munkát, amelyben tevékenykedni akarnak, de senki se lehet közülük utazó vagy pilóta, holott akárhányan lehetnek közöttük, akik kifejezett hajlamot éreznek és kiváló képességet rejtenek magukban ezekre az életpályákra.

De éppen erre vonatkozik Pest vármegye kitűnő alispánjának az a találó megállapítása, hogy ezeknek a korlátozó szabályoknak a megmerevedése azt a raboknak való tudatot erősíti meg az emberekben, akiknek a sikeres munkájától függ az ország jóléte, hogy a gazdasági boldogulás sokkal kevésbé függ az ő képességeiktől, mint ezektől a szabályoktól. És ilyen tudatnak a lelkekben való befészkelődése katasztrófát jelent minden országra, ahol ez a tudat hatalmába keríti az embereket. Csinálhatnak bármit az emberekkel, nem fognak megszűnni dolgozni és a holnappal törődni, amíg munkájuknak valami célját és értelmét látják. A legkisebb előny is sarkallni tudja őket, még az az erkölcsi előny is, hogy elősegítik valaminek a sikerét, aminek a sikerét bármi szempontból kívánatosnak tartják. Kényes urak és dámák lelkesen talicskázták a földet, amikor arról volt szó, hogy Nemzeti Színházat kell közös munkával építeni. Ellenben olvassák el Dosztojevszkijnél, milyen elviselhetetlen kínszenvedés volt a fegyencek részére, amikor a fegyházigazgatóság semmiféle más munkát nem tudván nekik adni, óriási gödröket ásatott velük, amelyeket azután ismét be kellett temetniük. Igazán mindegy lehet a fegyencnek, hogy milyen célt szolgáljon az a gödör, amelynek a kiásásán dolgoztatják, az ő munkája mindenképpen ugyanaz. És mégis sokan az életveszedelmet negligálva fellázadtak, vagy kínjukban megőrültek a munkájuk teljes céltalansága miatt.

A Gondviselés a képességek óriási skáláját állította fel az emberek számára, éspedig nem csupán a magasság és mélység irányában, hanem száz mindenféle irányban. A maximális eredmény az emberiség javára az, hogy ez az egész képességállomány maradéktalanul érvényesüljön. Ez azonban mindvégig csak elérhetetlen ideál marad, amely soha se fog megvalósulni. A lehetőségeknek ezen az ideális véghatáron belül kell érvényesülniük, és minden, ami ebből elmarad, az emberiség részére veszteség ahhoz viszonyítva, ami lehetne, és csökkentése annak a haladásnak és jólétnek, amelynek a feltételei adva vannak számára. Az érvényesülésnek pedig egyetlen közhasznú, egyetlen biztos és egyetlen igazságos módja az, amely a szabad futás által válik lehetővé. Ami alatt természetesen senki se érti a libákon, kutyákon, gyerekeken, embereken, vetéseken keresztül való eszeveszett száguldást, hanem… de minek ezt magyarázni? — mindenki tudja, hogy mit értünk alatta.

Azt mindenesetre értjük alatta, hogy teljes mértékben érvényesülhessen az ősi szabály, amely szerint ki-ki a maga szerencséjének a kovácsa. Olyan alapvető regulája ez a világnak, hogy a teljes megsemmisítése csaknem olyan lehetetlenség, mint az atom szétrombolása. Mindenféle berendezkedés mellett, minden rendszerben, a társadalmi és gazdasági rend akármilyen formája mellett fennmarad a lehetősége annak, hogy érvényesüljenek azok, akik az adott társadalmi berendezkedés feltételei között való érvényesülés képességeivel rendelkeznek. Ez az örök társadalmi darwinizmus. Csakhogy a darwinizmust, „az alkalmasabbak fennmaradásának” a törvényét helyesen kell értelmezni, és nem azon a teljesen elhibázott módon, ahogy általában értelmezni szokták. Általában úgy szokták értelmezni, hogy az „alkalmasabbak” alatt a jobbakat, a derekabbakat, az egészségesebbeket, a tökéletesebbeket értik. Holott ilyesmiről szó sincsen. A természet törvényei nem sokat törődnek a mi céljainkkal, hanem nekünk kell arról gondoskodnunk, hogy a természet törvényei a mi céljaink, mármint a társadalom céljai irányában működjenek. Lehet, hogy ebből a szempontból a szabadság, a politikai és a gazdasági szabadság nem a legtökéletesebb berendezkedés, de bizonyos, hogy az emberiség ennél tökéletesebbet még nem tudott találni. Ennek a tudata minden hasznosan dolgozó ember lelkében benne él, és szárnyakat ad a képességeinek. Míg ellenben minden tehetségének és minden törekvésének a szárnyát szegi az a tudat, amelyet Pest vármegye alispánja oly klasszikus tömörséggel definiált, az a tudat, hogy a boldogulásunk nem a képességeinktől függ, hanem a gazdasági politika alakulásától.

        Megjelent a Magyar Hírlap 1937. március 28-i számában.



      

     
     Tudomásul kell vennünk, éspedig bizonyos megnyugvással, hogy a főváros ismert pontjain nyíltan árusított tilalmas portékák száma eggyel megszaporodott. A tűzkő és a szacharin mellett most már mérget is vásárolhatunk ezeken a helyeken. Aki még nem tudná, ebből teljes hitelességgel megállapíthatja, hogy a méreg immár a közszükségleti cikkek sorába emelkedett. Azok az urak és hölgyek, akik ezt az utcai kereskedelmet űzik, csakis közszükségleti cikkekkel foglalkoznak, holmi egzotikumok, amikre ritkán akad vevő, nem érdeklik őket; az ilyesmi nem éri meg a velejáró rizikót.

Tűzkövet még soha se vettem az utcai árusoktól, se szacharint, de abban nem vagyok bizonyos, hogy legközelebb nem látom-e el magamat náluk egy megfelelő adag méreggel. Előrelátó emberek, akik életveszélyes vagy elviselhetetlen helyzetbe kerülhetnek, már ősidők óta gyakorolják azt az óvatosságot, hogy készenlétben tartanak maguknál annyi mérget, amennyi a kellő pillanatban megmenti őket a kíntól és a gyalázattól. És ki meri mondani, hogy abban a világban, amelyben élünk, akármelyikünk is mentesítve van annak a dilemmának a lehetőségétől, amelyben választania kell a nem kívánatos élet és aközött a megoldás között, amelyet az emberiségnek eleddig legmagasztosabb filozófusai, a stoa bölcsei így fejeztek ki: si placet, patet janua, exi — ha úgy tetszik, nyitva van az ajtó, tessék kisétálni! Az öngyilkosságok száma megdöbbentően emelkedik, de még bizonyosabb, hogy ebbéli szándékát csak minden ezredik hajtja végre azok közül, akik ennek a megoldásnak a fontolgatásával járnak-kelnek életük keserves útjain.

A kormányok érzik a szörnyű felelősséget és lázasan tanácskoznak, hogy ugyan mit is lehetne csinálni ennek a szörnyű helyzetnek az enyhítésére? A türelmetlen tömeg és különösen az élet küszöbén várakozó ifjúság indulatosan dörömböl a kapukon, és hovatovább nem hagyja, mert nem hagyhatja már magát csillapító szavakkal leszereltetni. Hiszen az ifjúság természetéből és helyzetéből még a normális időkben is a támadás szelleme tornyosul a társadalom rendje ellen. Csodás plaszticitással fejtegeti ezt Hippolyte Taine remekművének legszebb oldalain. Ha valamely ifjú — mondja — húszéves korában kilép a világba, értelme és büszkesége egyaránt sértve érzi magát. Elsősorban, bármilyen legyen is a társadalmi osztály, amelyhez az illető tartozik, annak a létezése botrány a tiszta értelem szempontjából, mert nem filozófus-törvényhozó alkotta azt egy egyszerű elv segítségével, hanem az egymás után következő nemzedékek hozták létre sokféle és változó szükségleteik szerint. Nem a logika műve ez, hanem a történelemé, és a felcseperedő okos gyerek a vállait vonogatja ennek az önkényes rétegeken felépült alkotásnak a láttára, amelynek a hiányai és tatarozásai szemmel láthatóak. Másodsorban, bármily tökéletesek legyenek is ezek az intézmények, ő nem járulhatott megegyezésével a létrejöttükhöz, mások csinálták azt az ő számára, és őt már előre beleszorították abba az adott erkölcsi és politikai keretbe, amelybe, mint a két rúd közé fogott lónak, bele kell illeszkednie. Bárminő legyen is a szervezet, miután az lényegileg hierarchia, ő abban majdnem mindig alárendelt szerepet játszik, és még az olyan társadalomban is, ahol mindenki elérheti a legfelső fokozatot, öt-hat olyan emberre, akik parancsnokolnak, százezer olyan esik, akinek parancsolnak. Nincs hát benne semmi csodálnivaló, hogy a fiatalemberek legnagyobb része, elhagyva iskoláit és pályát kezdve, többé-kevésbé, valamilyen színben és valamilyen kifejezési formában jakobinus: ez a serdülés betegsége. A jól alakult társadalomban — folytatja Taine — ez a betegség enyhe lefolyású és hamar meggyógyul. Ahol az állam és a társadalom épülete szilárd és gondosan őriztetik, ott az elégedetlenek rövid idő alatt észreveszik, hogy ők igen gyengék a rend fundamentumainak a megingatásához, és hogyha megtámadják annak őreit, ők húzzák a rövidebbet. Ennélfogva egyik vagy másik ajtón mégiscsak belépnek a rendszerbe, helyet foglalnak benne és beletörődnek a sorsukba. Végre azután akár utánzásból, akár szokásból vagy számításból, vagy saját akaratukból maguk is besoroztatnak a helyőrség tagjai közé, amely a közérdeket és ezzel együtt az ő magánérdekeiket is megvédelmezi.

De mi történjék akkor, ha az lesz, ami van, hogy az ifjú számára, akinek a részére elérkezett a társadalmi létnek az a Taine által megjelölt pillanata, amikor már hajlandó valamely ajtón belépni, és minden ajtót és minden kaput zárva talál, és a megteltséget jelző tábla mindegyikre ki van akasztva? Egyszer, kétszer és tízszer is megismétlődhetik az a méltatlan jelenet, hogy erőszakkal kell benyomakodnia akkorka helyre, amely a lábujja hegyén való pipiskedésre se elegendő, de a tizenegyedik alkalommal érkezőknek már még ilyen módon se lehet magukat beerőszakolniuk az emberhússal eltorlaszolt ajtókon. Hol van olyan csodatevő, ékesszólással megáldott aranyszájú apostol a világon, aki ilyen helyzetben meg tudná azt akadályozni, hogy előbb-utóbb fel ne vetődjék az a legegyszerűbb és legkézenfekvőbb megoldás, amely szerint némelyeket ilyen vagy olyan szempontból véghezvitt személyválogatás alapján ki kell dobni a helyükről, hogy ilyen vagy olyan szempontból véghezvitt személyválogatás alapján kiválasztottak jöhessenek a helyükbe? Pedig világos, hogy lényegileg semmit se javulhat e módszer útján a társadalom helyzete. Csak a személyek kiléte szerint lehet egyeseket megmenteni, de bizonyos számú és egyre növekvő számú tagjait a társadalomnak egyáltalában nem lehet megmenteni attól, hogy végül ne maradjon a számukra egyéb megoldás, mint ahhoz az eszközhöz folyamodni, amellyel most kibővítették üzletüket az utcai tűzkő- és szacharinárusítók.

Ide jutott, és a civilizált emberiségnek csaknem egész területén ide jutott a világ, miután a technika a termelésnek, az elosztásnak és a közlekedésnek olyan eszközeit adta az emberek kezébe, amelyeknek a létezhetőségéről röviddel ezelőtt még nem is álmodhattak, és ha álmodhattak volna, kétségen kívül hozzáálmodták volna azt is, hogy ilyen eszközök a gazdagságnak, a jólétnek, a nyugalomnak, a boldogságnak eszményi világát fogják a földre varázsolni, az értelmi és erkölcsi tökéletesedésnek olyan állapotát, amelyben morális értelemben fog megvalósulni a Szentírás mondata: „Óriások valának a földön abban az időben!” És nincsen is semmiféle fizikai és semmiféle logikai akadálya annak, hogy ezek a technikai eszközök valóban ilyen álomszerű világot létesítsenek a földön, csakis politikai akadályai vannak, és azt lehet mondani, hogy a technikai lehetőségek sürgető kényszerével szemben a szó szoros értelmében csak erőszakkal lehet megakadályozni az emberiségnek bőségbe, gazdagságba, anyagi és erkölcsi jólétbe való jutását.

Sajnos, minden, ami a politikában világszerte történik, a szebb és jobb világ létesülésének ezt az erőszakos megakadályozását szolgálja. Alig van minden országban egynéhány ember, aki a helyes utat tudja, meri és akarja propagálni, de ezeknek sehol sincsen intézkedési joga és hatalma. Ha pedig egyikük-másikuk feljut a hatalom magasságaiba, ott megtagadja és cserbenhagyja a jobb tudását, amelyhez csak akkor tér újra vissza, amikor ismét kiesik a kezéből a hatalom. Külön-külön minden országban észlelhető ez a jelenség, ami pedig az államközi politikát illeti, megírta már Norman Angell, hogy „a kormányokat, mihelyt nemzetközi vonatkozású ügyekről van szó, a kongónégerek ösztönei, a lócsiszárok előrelátása és a dél-amerikai kalandorok gazdasági szokásai irányítják”. A diplomaták egyszerűen nem akarnak tudomást venni arról a folyton hangosabban kiabáló tényről, hogy nincs már miért vetélkedni, mert a technika a mai emberiség többszörösének is gazdag életet biztosít, ha ebben meg nem akadályozzák. A politikus diplomaták nem hajlandók lemondani a hatáskörükről, és nem akarják átadni a helyüket a kereskedőknek és a vigéceknek, a bőség, az olcsóság, a jólét és a békesség küldönceinek. Ennélfogva a lehetőség és a valóság mindegyre élesedő és mindegyre elkeseredettebb ellentéte dúl a világ térségein, és egyre csábítóbban hangzik az emberek fülébe az ajánlat, amellyel a tűzkő- és szacharinárusok az ő újonnan bevezetett portékájukat kínálják.

     Most már végképpen nem tudom, mit csináljak az angolok érdekében. Sírjak-e a nemrégiben említett Sir Benjamin Dawsonnal, aki azt mondotta, hogy az ő disznai is szebben és jobban laknak, mint az angol szegényemberek, valamint P. H. Wellacott tisztelendő úrral, aki, mint hivatásánál fogva beavatott személyiség, legutóbb kijelentette, hogy „Isten nagyon meg fogja büntetni az angol uralkodó osztályt, ha tovább tűri a mostani állapotokat”. Sírnék szívesen, de mit tegyek, ha a nyálam csorog, mikor ezekről a mostani angol állapotokról azt olvasom, hogy az angol munkások átlagos jövedelme már közeledik az évi 8000 pengőhöz, és hogy egy évszázad alatt sem épült Angliában annyi új lakóház, mint az utolsó öt esztendőben. Közvetlenül tudom, hogy Angliában, ahol általában a világpiaci árakon vásárolnak mindent az emberek, olcsó az élet, és ennek folytán az évi 8000 pengős átlagos munkáskereset — ami magas rangú hivatalnokaink és igen ritka karriert elért magántisztviselőink, jómódú lateinereink és kiválóságaink jövedelme — a mi mértékünk szerint való mérlegen mérve olyan fokú jólétet jelent, amiért buzgó imádság epedez a mi legjobb tisztelendőinknek az ajakán, és amivel az aktuális átkairól nevezetes Reb Menachem Ciceszbeiszer főtisztelendő úrnak sem jutna eszébe bárkit is megátkoznia.

A világért sem óhajtanék Wellacott tisztelendő úr mesterségébe beleavatkozni, és fenntartás nélkül elismerem, hogy Isten szándékait jobban ismeri nálam. Csak azt gondolom, hogy mivel Isten igazságos, ennélfogva a népek jólétéért és rosszullétéért felelős emberek büntetésében is meg fogja tartani az igazságos sorrendet, és ez esetben Angliára még nagyon sokára kerülhet a sor. Így például, amennyiben a jó Isten is akceptálná a társadalomtudósok meglehetősen egyöntetű felfogását, amely szerint a cukorfogyasztás a népjólét legbiztosabb ismérve, akkor Anglia vezetői csak a világ valamennyi országának a vezetői után éreznék az Úr sújtó kezét, mert Angliában nagyobb a cukorfogyasztás, mint bárhol másutt a világon. Az angolok fejenként átlag 52 kilogramm cukrot fogyasztanak egy évben, míg mi, szegény magyarok csak 10 kilogrammot, vagy még talán annyit sem. Pedig a cukrot mi termeljük és mi visszük jórészben Angliába, ahol azonban feleannyiba sem kerül a cukor, mint minálunk, holott nálunk a munkások fejenkénti átlagos jövedelme csak a tizedrésze az angolokénak.

Miért van ez? Miért nem kerül a magyar cukor Angliában még a felébe — vagy mondjam meg az igazat? —, még a harmadába, még a negyedébe sem annak, amennyit idehaza kell érte fizetnünk? Miért olcsóbb a közszükségleti cikkek egész sora Londonban, mint Budapesten, holott Londonban 8000 pengőhöz közeledik az átlagos évi kereset, és a nemzetközi statisztika adatai szerint az angol munkás kétórai munkával keresi meg ugyanazt az élelmiszer-mennyiséget, amit a magyar munkás csak ötórai munkával tud megkeresni?

Hiába teszem föl a kérdést, mert nem tudok, vagy talán nem merek rá felelni. Mert azt még meg tudom valahogy érteni, hogy miért támasztanak a mostani helyzetben hivatalosan akadályokat az elé, hogy bizonyos árucikkeket behozzanak az országba. A minapában egy hosszú listáját olvastam azoknak a dolgoknak, amiket csak külön engedéllyel lehet behozni az országba. Olvasom a listát, hát látom, hogy a rektifikált borókaolaj is köztük van. Soha életemben sem tudtam, hogy ilyesmi is van a világon, de talán fölösleges is mondanom, hogy azonnal ellenállhatatlan vágyat éreztem a rektifikált borókaolaj behozatalára. Sajnos minden erőfeszítésem hiábavalónak bizonyult, és így lemondtam a szándékom megvalósításáról, amit azzal a megnyugvással tettem meg, hogy az arra illetékes íróasztalok mellett ülő férfiak bölcsessége jobban tudja azt megítélni, mint én, hogy mekkora jelentősége van annak, ha megakadályozzuk, hogy akárki csak úgy, mir nichts, dir nichts rektifikált borókaolajat hozhasson be az országba. Ilyesmit meg tudok érteni és ilyesmibe bele tudok nyugodni. De ahhoz már gyenge a felfogóképességem, hogy miért kerül a magyar cukor Londonban a budapesti árnak egynegyedébe, vagy másképpen mondva, miért kerül a magyar cukor Budapesten négyszer annyiba, mint Londonban, és miért korlátozzák inkább a cukortermelést, semhogy ez a helyzet a cukorra éhes magyar gyermekek javára megváltozzék az olcsóság egyetlen biztos garanciája, a bőség által.

Nem értem, csak látom, hogy így van. Nem csupán minálunk, hanem ahová csak nézünk, mindenütt. Sohasem tudom megdöbbenés nélkül látni, hogy mi történik például Szabadkán, mielőtt a vonat elhagyja Jugoszláviát. A többi határállomásaikon ugyanez történik, de én Szabadkán szoktam látni. Mikor a vonat vizsgálatával készen vannak a határőrök és pénzügyőrök, és többé senki sem szállhat se le, se föl, akkor megjelenik a trafikos, akinek a nyakába nagy tálca van akasztva, a jugoszláv dohányjövedék jó illatú és ízlésesen csomagolt termékeivel megrakottan. Féláron és még annál is olcsóbban vásárolhatnak a külföldiek cigarettákat, mint ahogy a jugoszláv alattvalók a trafikokban vásárolják, és a vonatot körülvevő rendőrök vigyáznak, hogy odavalósi emberek ne juthassanak hozzá ezekhez az olcsó cigarettákhoz. Tudom, hogy ez nem valami egzotikum, hogy az egész világon és az egész gazdasági élet vonalán ugyanez történik, mégis mindig megdöbbent itt ennek a ténynek ez a brutális nyilvánvalósága.

Mivel semmit sem tudok már bizonyosan, nem is tagadom már, hogy abban a helyzetben, amelybe a világ gazdasági élete jutott, ezek a képtelenségek teljesen logikusak és helyénvalók lehetnek. Bolyairól, a világhírű matematikusról mondják, hogy konstruált egy teljesen új matematikát azon az alapon, hogy kétszer kettő öt. Világos, hogy ha a világ ennek a matematikának az alapjára helyezkednék, akkor a házakat és a hidakat valahogy másképpen kellene építeni, mint amíg kétszer kettő négy volt. A kétszer kettő öt világában a kétszer kettő négy alapján épített tornyok éppen úgy összedőlnének, mint ahogy összedőlnek ma azok a tornyok, amelyeket a kétszer kettő öt alapján építene valaki. Hiába forognak a nemzetgazdaságtan klasszikusai a sírjukban: akik az országokat kormányozzák, fittyet hánynak az ő tanításaiknak, és a gazdasági élet éppen úgy kénytelen akklimatizálódni a valósághoz, mint ahogy a vizek apadásával egész sora azoknak a lényeknek, amelyek a vízből klasszikus tökéletességgel kopoltyúsaikkal választották ki az oxigént, kénytelenek voltak maguknak tüdőt növelni, hogy az éltető oxigént a levegőből választhassák ki. Bizonyára voltak átmeneti nehézségek, de végre tüdővel is egészen vígan tudtak élni, és sokan közülük még kormányfőtanácsosok, vezérigazgatók és milliomosok is lettek ezzel az új berendezkedéssel.

Azt mondotta egy igen okos ember, hogy a tudományokat az ügyes emberek megvetik, a jámbor emberek megcsodálják és a bölcs emberek felhasználják. Csak arra nem gondolt az a nagyon okos ember, akitől ez a bölcs mondás származik, hogy a felhasználásnak nagyon sokféle módja van, és hogy az is felhasználja az embereket, aki — miként azt a japán–orosz háború idejében hallottuk — tízezer embernek a hullájával temet be egy árkot, amelynek a gyors betemetése fontos, és amelynek a betemetéséhez egyéb anyag hirtelenében nem áll a rendelkezésére. Hogy ilyen módon való felhasználáshoz — miként az akkori legenda mesélte — tízezer fiatalember önként jelentkezett, ez más lapra tartozik, és olyan tény, amelynek a lehetőségében mindenkinek hinnie kell, aki az emberek vezetésére vállalkozik, ha nem is éppen mindig ároknak, hanem adott esetben esetleg a józan észnek a sürgős betemetéséről van szó.

Ezek az árkok végigfutnak az egész világon, de talán mégis a legkeskenyebbek és legsekélyebbek éppen Angliában. Ez arra indíthat bennünket, hogy a honi sajtó egy részének minden ríkatási buzgólkodása ellenére is elhalasszuk az angolok miatt való sírásunkat, és előbb a sürgősebb sírnivalóinkat végezzük el. A Népszövetség jelentése szerint 1934-ben két és fél millió ember halt meg éhen a világon, és a földgömb 2000 millió lakója közül csupán 500 milliónak jutott annyi élelem, hogy minden nap jóllakhatott. Egy hazai tudós, Schönwald Kabos még közelebb hozza a szívünkhöz ezt a nyomorúságot. Adatai szerint a vagyonfelélés folytán jelentkező szegénység útján már odáig jutottunk, hogy az ország lakosságának alig egyharmada lakhatik jól mindennap, és kereken hatmillió a ritkán jóllakók és a mindig éhesek együttes száma.

Azt hiszem, ennek a szörnyű nyomorúságnak nem az az oka, hogy az emberek nyakló nélkül hordták be a rektifikált borókaolajat az országba, és így nem lehet megszüntetni azzal, ha ebben őket megakadályozzuk. Sőt vannak olyan tudományos emberek, akik Adam Smithtől, Ricardótól, Saytől és Berzeviczy Gergelytől tanult meggyőződésükkel Mecsér Andrással szemben még mindig azt vallják és hirdetik, hogy az emberek szabad mozgásának szerte a világon megvalósított korlátozása az oka ennek a nagy nyomorúságnak. És hogy a beteg világ nem is gyógyulhat meg addig, amíg egy elszánt és hatalmas világdoktor be nem tör a légmentesített betegszobába, és ki nem tár, vagy ha ez nem volna lehetséges, fejszével össze nem zúz minden bezárt ajtót és ablakot!


     

    
    
    
    
     
      
        
              
                Csodabúza
              

            
      

    
     
      
        Megjelent a Magyar Hírlap 1936. április 5-i számában.



      

     
     Régi tapasztalat már és a közmondásban is megörökített igazság, hogy a baj ritkán jár egyedül. Szegénység, békétlenség, betegség, veszteség, elemi csapás — úgy járnak együtt, mintha édestestvérek volnának.

Nem elég, hogy a világháború pusztításai ránk szakadtak, alig múlt el a megpróbáltatásoknak ez a korszaka, utána a technikai haladásnak valóságos orgiája szakadt az emberiségre, és a termelés minden téren olyan eszeveszett méreteket öltött, hogy mindenféle földi javaknak valóságos áradata öntött el bennünket. Csoda-e, hogy minden a világon kétségbeejtő módon olcsó lett? Az emberek csaknem ingyen éltek volna, ha a kormányok bölcsessége ettől a szerencsétlenségtől minden eszközzel meg nem oltalmazta volna őket. De teljesen semmiféle hatalom nem tudta ezt az áradatot feltartóztatni, és a termelők még mindig egymást licitálták lejjebb és lejjebb. Igazában nem használt ez ellen az olcsósági pestis ellen semmi. Hiába égették föl a gyapotültetvényeket, hiába fűtötték a mozdonyokat gabonával, hiába trágyázták a földeket leölt marhák és disznók millióinak szárított és lisztté őrölt húsával, a földek csak annál dúsabban ontották a termésüket, hiába szórták a tengerbe a rizst és a kávét: a bőség csak dagadt és dagadt, és az árak csak süllyedtek és süllyedtek tovább.

Persze a fogyasztóknak úgynevezett széles rétegei keveset törődtek az olcsóságnak ezzel a mindent elborítani akaró katasztrófájával. Mit bánják ők?! Ők csak bemennek az üzletekbe, vagy kimennek a piacra, és potom pénz árán megrakodva térnek haza. Valóságos lakodalmi vendégek módjára élnek a világon. Nem kérdik, hogy mi honnan jött és hogy mibe került annak, aki hozta: borravalógarasokért jóllaknak, és megmaradó pénzüket ruhára, szórakozásokra, luxusra, tágasabb lakásra, nyaralásra és hasonló másod-, harmad- és tizedrangú szükségletekre herdálják el.

Ámde a kormányok nem nézhetik a dolgokat ilyen kedélyesen. A kormányoknak gondoskodniuk kell arról, hogy a technika fejlődése és az élelmiszerek olcsósága által hihetetlen alacsony árszínvonalra süllyedt iparcikkek ne áraszthassák el az országokat és ne tehessék tönkre a hazai ipart. Ahol az ipar fejlett, ott ne tehessen kárt a fejletlen iparok konkurenciája, ahol az ipar fejletlen, ott ne tehessen kárt a fejlett iparok versenye. Ahol a föld termékeny és a termelési módszer magas fokú, ott ne kelljen reménytelen küzdelmet folytatni a kevésbé termékeny és primitíven művelt földek termékeivel. És ahol a föld soványabb és több munkával lehet csak belőle az eredményt kihozni, annak ne kelljen az egyenlőtlen erejű harcot állania azokkal a termékekkel, amelyeket másutt úgyszólván önmagától ont ki magából a televény humusz.

Ó, nem könnyű dolog ez a védekezés az olcsóság ellen. Titáni küzdelem az, amelyet a világ országainak a kormányai folytattak és folytatnak ellene. Valamikor ámulattal fognak az emberek beszélni ezekről a hallatlan erőfeszítésekről. Egyetlen pillanatig sem szünetelhetett a kormányok ébersége és figyelme, találékonysága és határozottsága ebben a küzdelemben. Ha csak egyetlen pontocskán védtelen maradt valahol a terep, az emberek ádáz haszonlesése ezt rögtön észrevette, és máris áradt be rajta a népek közös veszedelme, az emberiség első számú közellensége: az olcsó termékek és árucikkek tömege. Mennyi munka és mennyi ügyesség kellett hozzá, amíg végre valamiképpen is teljessé válhatott az a világrendszer, amelyben az országok úgy állanak egymással szemben, hogy minden mázsa cukrot és minden tucat zsebkendőt a minisztériumokon keresztül juttatnak el egymás fogyasztóihoz.

És amikor már idáig jutottunk a bőség és olcsóság elleni küzdelemben, akkor egyszerre a derült égből sújt le a villám az emberiségre! Híre jön, hogy az omszki kísérleti laboratóriumban dr. Cicin, a világszerte ismert növénynemesítő tudós olyan új, évelő búzafajtát tenyésztett ki a Triticum repens nevű tarackbúzából, amelyet ha egyszer elvetnek, éveken keresztül, mégpedig emelkedő mennyiségben arathatják belőle a kitűnő minőségű termést. Ennek a búzának a lisztjéből készült kenyér laza, puha, jóízű és jó szagú, és a nemes búzával szemben, amelynek 170 grammjából 102 gramm lisztet lehet kiőrölni, az az előnye is megvan, hogy 120 gramm liszt őrölhető ki belőle.

Megdöbbentő! Ha ez igaz, akkor az emberiségre csaknem olyan méretű szerencsétlenség várakozik, mint amilyen érte akkor, amikor a nagy munkával előállított olajak és olajtermékek helyett a földből tengernyi mennyiségben előtörő kőolajjal, majd gázzal és villannyal kezdtek világítani. Vagy mint amilyen érte akkor, amikor kitalálták a módját, miképpen lehet a nagy fáradsággal és igen körülményes munkával produkálható selymet csaknem százszázalékos gépmunkával cellulózából, vagy salétromot a levegőből előállítani.

Az egyetlen reménységünk már csak az lehet, hogy az egész rémhír talán nem is igaz. Vagy ha igaz, hogy az orosz kormánynak lesz esze és megakadályozza ennek az agyrémnek a valóra váltását, és megakadályozza annak a szörnyűségnek a bekövetkezését, hogy a búza úgy nőjön, mint a gyom. Cicin úr élete bizonyára értékes élet, de annyit azért nem ér, hogy miatta értéktelen limlommá változzék mindaz a megszámlálhatatlan milliárdokat érő gazdasági fölszerelés, és fölöslegessé váljék az emberek százmilliójának az a munkája, amelyre azért van szükség, mivel a búzát minden évben újra kell elvetni, a földet mindig újra szántani, fogasolni, boronálni. A búza árába mindez a munka bele van számítva, és ha ez a munka nem kell többé, és nélküle még dúsabb lesz a termés, akkor az már csaknem annyi volna, mintha az Úristen ismét az égből hulló mannával táplálna bennünket. Aminél nagyobb szerencsétlenséget — nemde bár — el sem lehet képzelni.

Csak egyetlen reménysugár ragyog felénk ebből a Triticum repens nevű búza-Eldorádóból, mint ahogy minden rosszban mégis van mindig valami jó is. Ha igaz az új felfedezés híre, és az orosz kormány nem tünteti el a föld színéről dr. Cicin urat a felfedezésével együtt, hanem nekilát az évelő búza termesztésének, akkor a világ országaiban ismét millió és millió új hivatalnokot kell majd leültetni az íróasztalok mellé, hogy megfeszített munkájukkal megakadályozzák és ellensúlyozzák azt az olcsóságot, amellyel a sátánnak ez a búzája a jóllakottak hátrányára fel akarná hizlalni az éhezőket, akiket pedig — hiába az olcsóságnak, a tengerbe szórt kávénak — egyes országokban még száraz kenyérrel sem tudnak ellátni.


     

    
    
    
    
     
      
        
              
                Legnagyobb gondom:
              

            
              
                 Mexikó!
              

            
      

    
     
      
        Megjelent a Magyar Hírlap 1938. március 27-i számában.



      

     
     Senki sem mondhatja rólam, hogy tormásfazékba néző ember volnék, és az események által sem engedem magamat egykönnyen letörni. De ami Mexikóban történik, az már mégiscsak sok! Angol, francia és amerikai tőkéseknek voltak ott olajkútjaik, amelyekbe – jól megszerkesztett koncessziókra támaszkodva – óriási pénzeket fektettek bele, és azután vígan zsebelték be a profitot, amelynek érdekében a befektetéseket eszközölték. Addig zsebeltek és zsebeltek, míg végre a mexikói dzsentlmeneknek támadt egy kitűnő ideájuk.

„Csak ahhoz nem értettünk, és csak ahhoz nem volt pénzünk – gondolták e kitűnő férfiak –, hogy megcsináljuk ezeket a kutakat és felszereljük ezeket a telepeket. De ha uraságaitok már voltak szívesek ezt megcsinálni, akkor köszönettel fölmentjük önöket a további fáradozások alól, és majd magunk vesszük kezelésbe ezeket az üzemeket. Igaz, hogy ez beleütközik a szerződésbe, amelyet egymással kötöttünk, de az ilyen csekély akadályok manapság igazán nem jöhetnek számításba. Ne is tessék ezt rossz néven venni tőlünk, és annál is kevésbé, mert hiszen mi nem akarjuk ezeket az értékeket csak úgy egyszerűen elkobozni, ha szabad ezzel az enyhe kifejezéssel élnünk. Szó sincs ilyen gorombaságról! Ellenkezőleg: teljes kártérítést nyújtunk ezekért a javakért. Készpénzünk ugyan már tegnap sem volt, de hát a kötvény az kutya?! Annyi kötvényt adunk, hogy uraságaitoknak vagonokat kell állítaniuk, amikkel elszállíthassák.”

Miképpen azt annak idején, a háborús rekvirálások idején a népies jogköltészet oly szépen rigmusba foglalta:


Das Schwein ist mein,

Der Schein ist dein…



Imigyen szólnak a mexikói dzsentlmenek, és az egész gyülekezet rámondja, hogy ámen. Csak néhány megcsontosodott őslény csóválja értetlenül – még mindig, annyi sok lecke után is értetlenül! – a fejét. Ezek az őslények, akikhez tartozni pechem van, agyberendezésüknek valami hihetetlen merevségével és lelkületük megátalkodottságával képtelenek szabadulni azoktól az ásatag ideáktól, amelyeket az iskolában a fejükbe vertek az enyém – tiéd – övé egymáshoz való viszonyáról és szentségéről. Ezek az őslények nem képesek áttanulni, és nem képesek tudomásul venni a tulajdonátszállásnak ilyen egyoldalú lehetőségét, és még mindig perhorreszkálják a Macht geht vor Recht sokáig eltemetett tételének újraéledését. Még mindig a tulajdon szentségéről ábrándoznak és a jogállamnak arról a kötelességéről, hogy ennek a tételnek a maga hatalmával érvényt szerezzen. Sőt annyira megy ezeknek az antidiluviális lényeknek a világtól való elrugaszkodottsága, hogy olyasmit sem átallanak dadogni, amely szerint az államhatalomnak voltaképpen nincsen is fontosabb hivatása, mint a tulajdon szentségét védelmezni, és olyan erkölcsöket nevelni a polgárságba, amelyeknek a terjedése és belegyökereződése mindegyre könnyebbé és könnyebbé és hovatovább fölöslegessé tegye ennek a jogtiszteletnek a védelmezését.

Ki hinné? Odáig ment ezeknek a jótét lelkeknek az ájtatossága, hogy közülük egy Hugo Grotius nevű hollandus tintanyaló, aki olyanokat állított a 17. században, hogy a jognak saját magában van a forrása, és hogy ezen Isten sem változtathat, amint nem változtathat azon, hogy kétszer kettő ne legyen négy – ez a papírember még a háború idejére és állapotára is ki akarta terjeszteni ezeket a kegyes ideákat. És csakugyan, 300 esztendővel később a civilizált államok csináltak is ilyen megegyezéseket, amelyek még a háborús állapotban is őrködjenek a magántulajdon fölött… Nos hát!

Olvastam, hogy Mexikóban nagy örömkitörések voltak, amiért a kormányuk ilyen snájdig módon intézte el a magántulajdon szentségének problémáját. Nagy örömtüntetések, ünneplések és felvonulások voltak, amelyekben nem igaz, hogy csak olyanok vettek részt, akiknek a saját személyükre nézve tárgytalanok a magántulajdon szentségére vonatkozó problémák. Egészen bizonyos, hogy bőségesen részt vettek a lelkesedésben olyanok is, akiknek nagyon is volna vesztenivalójuk, ha őhozzájuk is elérne az elkobzás, az „igénybevétel”, a hatalmi alapon való kisajátítás intézkedése. Részt vesznek a lelkesedésben, mert elhitték, hogy itt most valami „nemzeti” vívmányról van szó, amikor ajtót mutatnak az „idegeneknek”, akik tőkét hoztak oda, hogy feltárhassák a Föld méhében millió évek óta felhasználatlanul nyugvó energiákat, és életet teremtsenek ott, ahol a világ eleje óta csak vadon volt.

„Kisajátítani a közösség számára!” Régmúlt ifjúságunk sokat vitatott tételei voltak ezek az akkoriban Marx nevével fémjelzett ideák. Dicséretemre válik-e avagy szégyenemre: sohasem tudtam érte lelkesedni, mert senki sem tudta megmondani, hogy kicsoda, micsoda az a rejtelmes „közösség”. Az ideát megvetették, a hitvallóit üldözték, de az idők múltak, és most már a fél világ marxista, miközben a nevét még mindig átkozza. Most már tudjuk, hogy ki az a közösség, amely kisajátít. Ki volna más: az állam! Az állam, amely félreállítja a teremtő egyént, lefoglalja az üzemet, és beleülteti a maga bürokratáit az egyén helyébe.

Majd meglátják a mexikóiak, ha kiörülték magukat a huszáros foglaláson, hogy mi az, aminek olyan nagyon örvendettek! Egy gyűszűnyi sem jut órájuk abból az olajból, amit állítólag az ő javukra elvettek a külföldi tőkésektől. Nemcsak közvetlenül nem jut nekik belőle, hanem közvetve sem. Az olaj és a naftatermék, a petróleum, a benzin és a többi nem olcsóbb lesz, hanem drágább, és az adó nem lesz annyival kevesebb, amennyi haszon az államkasszába az olajtelepekből befolyik, hanem több lesz. Mivelhogy az államkasszába semmi esetre sem fog több befolyni azokból a telepekből, mint amennyit a franciák és az angolok a koncessziókért fizettek, hanem kevesebb fog befolyni, mert az állami termelés háromszor olyan drága és tizenötször olyan slampos lesz, mint volt a franciák és az angolok kezében. Egyre több hivatalnok – fejszámra kiszámítva – egyre kevesebbet fog termelni, és ennek az árát ugyanazok fogják megfizetni, akik most eget verő örömmel üdvözlik az olajkutaknak hatalmi szóval való kisajátítását.

És mit fognak csinálni a franciák és az angolok, akikről ifjúkorunkban olyan tanulságos történeteket hallottunk és terjesztettünk, hogy ha valahol a világ végén egyetlen angollal valami jogtalanság történt, azonnal angol hadihajók jelentek meg a megsértett jog védelmére és reparálására? Egy angol matróznak, Jenkinsnek a spanyolok levágták a fülét, és ebből támadt az a háború, amely a spanyol világuralom hanyatlásának egyik állomása lett. Valahogyan elhomályosult a világban az az érzés, amely kellőleg méltányolni tudta az egyéneknek a fülükhöz és minden egyéb tulajdonukhoz való jogát, és akárhogyan keressük is, képtelenek vagyunk megtalálni annak a bizonyítékait, hogy a tulajdonjognak és a vele kapcsolatos emberi jogoknak az elhomályosulása bármely ponton és akármilyen vonatkozásban is szebbé, nyugodtabbá és boldogabbá tette volna a világot.


     

    
    
    
    
      
        
              
                Háború, állam és tömegpolitika
              

            
      

    

    
    
    
    
     
      
        
              
                A diplomácia anyanyelvén
              

            
      

    
     
      
        Aristide Briand európai államszövetségi memorandumának és a gazdasági elzárkózás diplomáciai elfedésének bírálata; megjelent a Magyar Hírlap 1930. június 8-i számának 12. oldalán.



      

     
     Innen-onnan le is jár már az a harminc nap, amely alatt Briand választ kért az európai államok kormányaitól arra a memorandumra, amelyet „egy európai államszövetségi közösség rendszerének megszervezéséről” hozzájuk intézett. Bizonyára mindenütt rágják is az illetékes uraságok a tollszárukat ezen a válaszon, mint ahogy rágnia kellett azt a zseniális Briandnak is, amíg összeszerkesztette ezt a csodálatos memorandumot, amelyet annyi olyan kitűnő publicista magasztalt, aki egy sort se olvasott belőle. Pedig érdemes rászánni azt a nem csekély fáradságot, amire ennek az okmánynak csak az egyszerű megértő olvasásához szüksége van még a magunkfajta tizenkilenc iskolát kijárt vén betűrókáknak is. Valóságos remekműve ez a memorandum a diplomáciai halandzsának, amit meg se tud tanulni az egyenes észjárású ember, mint amilyen például Bismarck volt, akiről III. Napóleon aggódva mondotta a diplomatáinak: erre az emberre nagyon vigyázzatok, ez nagyon veszedelmes ember: azt mondja, amit gondol. Nos, Briand nem veszedelmes: az ő memorandumából nemcsak azt nem lehet megtudni, hogy mit gondol, hanem még azt is csak nehezen, hogy mit mond. Ez az írás a diplomácia anyanyelvén beszél, amely sikerült formában szinte adomaszerű. A tanító magyarázza a nebulóknak, hogy anyanyelv az a nyelv, amelyben az édesanyánk először szól hozzánk… Nos, Elemérke, neked van otthon kisöcséd, hallod, hogy édesanyád hogyan beszél hozzá, mondd meg, mi a te anyanyelved? Mire Elemérke azonnal válaszol: Huci huci kukuk mema beee…

Az egyszerű igazság, aminek mindenki a tudatában van, az, hogy európai államszövetségre van szükségünk. Így mondaná ezt, aki nem diplomata. Aki már diplomatább, az még hozzátenne egy szót, ami egy kis homályt vigyen a világosságba és azt mondaná: európai államszövetségi közösségre van szükség. De ez még csak kezdő volna a diplomata stilisztikában. A haladottabb még egy szóval homályosabbá tenné a mondatot: európai államszövetségi közösség rendszerére van szükség. A mester pedig azt mondja: európai államszövetségi közösség rendszerének megszervezésére van szükségünk.

Ehhez mi kell? Ehhez kell a


szükségessége annak, hogy már eleve lefektettessenek azok a lényeges irányelvek, melyek az (alakítandó) európai intézőbizottság általános jellegű elgondolásait meghatározni és az intézőbizottságot vezetni lesznek hivatva abban a munkájában, mely az európai szervezkedés munkarendje kidolgozásának tanulmányozását célozza.



Íme a bátor első lépés, amelyért a kiváló francia államférfi annyi bókot és magasztalást kapott. Valóban nem azonos azzal, amelyről a szellemes du Deffand márkinő beszélt, midőn egy ájtatos abbé átszellemült áhítattal mesélte el neki valamelyik szent mártírnak a csodáját, aki levágott fejét a hóna alá véve még 300 lépést ment ilyen módon a kitűzött cél felé. „Gondolja csak meg, márkinő: levágott fejjel 300 lépést!” De a márkinő csak az ajkát biggyesztette: „Én ebben nem látok semmi különöset: az ilyesmiben csak az első lépés az, ami nehéz.”

Nos, Briand első lépése éppoly kevéssé nehéz, mint ahogy nem is lesz belőle csoda. Mert az valóban nem lesz csoda, ha a népszövetségi nagytanács mellé a francia kezdeményezéssel szemben tartozó udvariasságból meg fogják csinálni Genfben az európai népszövetségi kistanácsot új tanácsosokkal, titkárokkal, szakértőkkel, előadókkal, gépírókkal, ülésekkel, delegátusokkal és évente néhányszori hejehujákkal azoknak az európai népeknek a költségén, amelyeknek eddigelé is a fölösleges hivatalok és hivatalnokok eltartása okozza a legnagyobb fejtörést. Az ilyesmibe belevinni a kormányokat éppen olyan nehéz feladat, mint a békát a tóba ugrasztani vagy a Katót táncba vinni. A nemzetközi sóhivatal mellé még egy európai sóhivatal létesítése: íme a bátor kezdeményezés! Mintha az európai államok a maguk közös érdekeinek a terméketlen megtanácskozására nem találhatnák meg a módokat az eddigi szervezetekben is. Mintha Costa Rica vagy San Salvador kiküldötte valaha megzavarta volna, ha az európai államok a népszövetség kebelében valamely közös érdekük tekintetében egyöntetű megállapodásra akartak volna jutni egymással.

Nem ebben van a hiba, hanem abban, hogy Európa államai nagyon is egyöntetűek ama felfogásukban, hogy egymás belét ki kell taposniuk. És minden egyéb, sajna, csak az álmodozók ábrándja. Mily öröm és vigasztalás volna, ha meg lehetne állapítani legalább azt, hogy ez mind csak rövidlátó kormányférfiak, diplomaták és hadinyereségekre leselkedő gonosztevők praktikája. De nem adatott meg részünkre még ez a vigasztalás se. Amerre a szem ellát, hatalmas néptömegek játsszák szenvedélyes gyűlölség-játékaikat és keményeket rúgva vonulnak fel harci jelvényeikkel, hogy mennydörgő tapsaikkal fejezzék ki tetszésüket és rajongásukat azokkal szemben, akik a háború dicsőségét zengik a füleikbe. Általános, titkos szavazati jog alapján összeült népparlamentek ellenőrzése mellett őrületes méretű és többé már nem a másiknak a legyőzésére, hanem a kiirtására irányuló fegyverkezések folynak. És a rohanásra nekifeszült sorok között virággal kezében andalog egy mindennek, csak naivnak nem nevezhető öreg politikus, aki az érthetetlenségig komplikált nyelvezetű dalt énekel ama „lényeges irányelvek lefektetésének a szükségességéről, amelyek az alakítandó bizottság általános jellegű elgondolásait meghatározni és a bizottságot vezetni lesznek hivatva abban a munkájában, mely az európai szervezkedés munkarendje kidolgozásának tanulmányozását célozza”. A közismert festmény emléke alapján szinte látni véli lelki szemeivel az ember, amint az egymásra rohanó lovasoszlopból kiugrik a huszár, aki vakmerő bravúrral felkapja a rohanás útjában ártatlanul andalgó gyermeket.

Pedig Briand nagyon jól tudja, hogy nem arra a légnemű tétovázásra van szükség, amit ő annyi körültekintéssel és annyi fenntartással pendít meg a memorandumában, hanem sürgős és elhatározott cselekedetre van szüksége Európának, ha a rohamos züllés útján meg akar állni. Ne bízzék senki abban, hogy a felelős kormányférfiak a legjobban tudják, mit lehet akarniuk s mit lehet tenniük. A „mindent meggondoltam, mindent megfontoltam” elmélet rettenetesen megbukott és nem most először bukott meg. A világtörténelem tele van népek katasztrófáival, amelyekbe minden tekintetben tájékozott vezetők vitték bele az országokat. Világos foltok tulajdonképpen csak ott vannak az emberiség történetében, ahol tájékozatlan álmodozók tudták az ábrándjaik mögé sorakoztatni az embereket tiszta látásával és égzengésszerűen érthető szavakban való propagálásával annak, amit akartak. Csak legyünk vele tisztában, hogy a végső pusztulás várakozik az európai emberiségre és évezredes kultúrájára, ha helyes nemzetgazdasági ismeretek tudatában nagyon gyorsan és nagyon alaposan meg nem szüntetik az egymás elől való elzárkózás és egymás ellen való gazdasági védekezés gyilkos rendszerét. Csakhogy éppen ez az, amire a legcsekélyebb kilátás se mutatkozik. A szellemi irányzat rohamosan fejlődő módon éppen az ellenkezője ennek, annyira, hogy Szabolcs megyéből kitoloncolják a békési kubikosokat, mert a szabolcs megyei munkához elsősorban a szabolcsi munkásoknak van jussuk, nem az idegeneknek.

Ilyen mentalitás mellett vajon mit lehetne elérni az egymás ellen acsarkodó nemzetek közötti viszonylatban? Erre hiába keresi a feleletet akárki is Briand memorandumában, amely nagyon, de nagyon melegen ajánl és sürget valamit, amiről fogalma sincs, hogy mi legyen. Mint amit az írekről mondott valamikor egy szellemes angol politikus, hogy az írek nem mindig tudják, hogy mit akarnak, de azt azután nagyon akarják.


     

    
    
    
    
     
      
        
              
                Szent Hipokrízis, könyörögj érettünk!
              

            
      

    
     
      
        A háborús szenvedéssel szemben tanúsított kényelmes közönyt leleplező szatíra; megjelent a Világ 1915. február 6-i számában.



      

     
     Sok mindenféle fajtájú hősiességről hallunk és olvasunk mostanában, amióta a hősiességnek ez a véres szezonja ránk virradt, de valamennyi eddig hallott és olvasott hőst felülmúlja hősiesség dolgában az én Mihály barátom. El tudom képzelni, sőt egészen bizonyos vagyok benne, hogy amikor a sereg vezére általános támadást rendel el, előbb álmatlan éjszakái vannak, töpreng, szorong és kínlódik a felelősség tudatában, amelyet magára vállal. A csapat vezére is valószínűleg borzasztó lelki megpróbáltatásokat él keresztül, amikor rohamot vezényel és az ezzel járó kockázatot a lelkiismeretére veszi. Az egyes hősök pedig — ha igazán hősök és nem exaltált idegbetegek — föltétlenül nagy leszámolást tartanak előbb önmagukkal, amíg arra az eredményre jutnak, hogy a cél becsesebb, mint az élet, amelynek a rizikójára történik a foganatosítandó cselekmény. Ez az összeszámozkodás lehet egy szempillantás műve, de hogy az igazi hősnél megelőzi a tettet, abban cseppnyi kétség nincsen. Sőt többet mondok: csak azt nevezzük hősnek, akinél ilyen lelki művelet eredménye a hősi cselekedet. Mert aki nincs a veszélynek tudatában és ilyen tudatlanságban állja a veszélyt, az nem neveztetik hősnek, valamint az se, aki mindenáron meg akar halni, mint az amerikai háborúnak az a világhírű matróza, aki lelkesedésből levetette magát az árbóc csúcsáról és estében azt kiabálta: Jackson generálisért halok meg!

A hősi lélek tehát esetleg arra is elhatározhatja magát, hogy egyik vagy másik esetben az élet becsesebb, mint az, amiért kockára kellene tennie. Sőt erre figyelmeztetik is a katonákat a háborúban, mert semmiféle hadvezetésnek nem célja az emberek pusztulása, hanem ha már emberpusztulással jár a háború, úgy minden elveszett életnek meg kell hogy legyen az ellenértéke. Nem csupán a saját életét, hanem a háború érdekeit is veszélyezteti, aki erről a matematikai összefüggésről meg akar feledkezni.

Így áll a dolog a közönséges hősiességgel. Az én Mihály barátom azonban nem ilyen közönséges hős, hanem a mindennapi mértéken, sőt mindenféle mértéken felülálló hősiességgel van megáldva. Egyszerűen semmi határt nem ismer az ő lelkének a nagysága.

Pedig nincs a háborúban. Sajnos, a kora miatt ő már kívül van ezen a lehetőségen. Amúgy egészen fiatalos még és elismerik ennek nem csupán a férfibarátai, akik ruganyos és friss szellemi képességeit respektálják, hanem egészen határozottan a nők is. Na de hát azért nem lehet tőle kívánni, hogy álljon be ő is a fegyveres férfiak csapatába! Soha életemben semmire nem hallottam tőle azt a kijelentést, hogy ehhez én már öreg vagyok, sőt az ellenkezőjét állandóan kifejezésre igyekszik juttatni és ez könnyen sikerül is neki mindenkor az ő negyvennél is könnyen összetéveszthető ötvennégy esztendejével. Hanem hogy a háborúba is elmenjen ezen az alapon, hát erre nem is gondolt. Igaz, egyszerűen nem gondolt rá.

Mert a hősiességén nem múlott a dolog, az már bizonyos! Ha az összes kávéházakat fölkutatná valaki hősök után, akkora hőst, mint ő, nem találna egyikben sem. Még az Abbáziában sem, meg a Japánban sem, egyszóval sehol.

Én egy gyáva kutya és egy nyimnyám anyámasszony vagyok őmellette. Velem akárhányszor megesett, hogy a lelkem didergett valami kimondhatatlan szorongástól és fájdalmas bánattól ennek a háborúnak a folyamán. Ilyenkor csak őhozzá mentem bátorításért a kávéházba. Ő úgy ült ősi sarokhelyén, mint ahogy az örök változatlanságban trónoló Jupiter ül a földi nyomorúságoktól elvonatkoztatott magasságában.

— No, mi az megint, te pulya? Miért olyan ijedt az ábrázatod?

— Apám, megőrülök a lelki gyötrelmektől! Megint négy ismerősöm van a veszteséglistában. Egyiknek öreg édesanyja, utolsó gyermeke. Másiknak nagy családja. A harmadik fiatal házas. A negyedik szerelmes, boldog vőlegény. Nem tudok szabadulni a képüktől, folyton rám merednek. És rajtuk kívül még hány név van a listában és hány lesz még ezentúl! Csupa életerő, reménység, boldogság! Ezeket úgy egyszerre letörölik az élet táblájáról, mint hogyha egy mákszemnyi kis férget elsikálok az ujjammal, hogy se az ujjamon nem látszik semmi, se ő nincsen sehol. Hát nem borzasztó ez?

Mihály mosolygott, mint a derült égboltozat:

— Te csacsi! Hát hiszen ez a háború! Hát mit gondoltál te, hogy lehet háborút viselni sok-sok szenvedés és veszteség nélkül? Hát és ha elesik ezer vagy tízezer, vagy egymillió ember?! Ez már mind benne van abban a fogalomban, hogy háború, punktum! Egymillió annyi, mint egyetlenegy. Az anyák sírnak, az árvák jajgatnak, az özvegyek gyászolnak. C’est la guerre.

Elszégyelltem magamat, hogy én olyan gyermekesen fogom fel a dolgokat, mikor ilyen hősiesen, férfiasan is lehet felfogni.

Máskor azokon a szerencsétleneken siránkoztam, akiket földönfutóvá tett a háború. Ezek a boldogtalan páriák, amikor elmenekülnek, hogy az életüket megmentsék, nem tudják még, hogy meghalni jobb, mint a koldusok országútjára kerülni, mert föltétlenül kevesebb szenvedéssel jár. A kétségbeesésig tudom őket sajnálni. De hős barátom nem ilyen kislelkű.

— Sajnálni?! Hát persze, hogy sajnálnivalók ezek a szerencsétlenek. De hát tulajdonképpen hogyan képzelted te a háborút? Hogy ott rózsavízzel locsolkodnak a helybeli népség mulattatása végett? Amikor a háború megindult, akkor minden épeszű embernek tudnia kellett, hogy lesz benne sok sebesült, sok nyomorék, sok halott, sok beteg, sok vagyonavesztett, sok fogoly, sok menekülő és a többi. Vannak ilyenek a franciáknál is, a németeknél is, az oroszoknál is, a szerbeknél is és minálunk is. Hát csak nem fogunk minden egyes dolgon újra siránkozni, amit előre is tudtunk, hogy meg kell lennie. Lehet, hogy holnap énrám kerül a sor. Akkor én…

Jól emlékszem, hogy ez a fejtegetése abbamaradt, mert valami afférja támadt közben a pincérrel, aki nem elég forrón hozta a kávéját. Szidta, mint a hajóhúzó lovat, hogy meddig kell még idejárnia ebbe a büdös pájzliba, amíg megtanulják, hogy ő langyosan nem issza a kávét, hanem forrón, mert a langyos kávé, az rosszabb a mosogatóvíznél, azt a hétszentséges kirilajzomát az ilyen sikebóka népségnek!

Olyan dühbe jött, hogy még csillapítani se igen mertem, nemhogy még tovább fűzni merészkedtem volna az én kicsinyes nyafogásaimat.

Nem is találkoztam vele újból, csak egyszer a villamoson. A Lipót körútnál szálltam föl kora reggel, a Kelenföldre menendő, ahonnan vonaton akartam tovább utazni. A következő megállónál kit látok felszállani? Az én kedves Mihály barátomat. Kisült, hogy ő is pont oda megy, ahova én: a kelenföldi állomáshoz, ahonnan egy, az enyémnél korábban induló vonattal akar elutazni valahová.

Nekem megint nagyon rossz éjszakám volt. A szakadó hideg eső paskolta estétől reggelig az ablakomat és én úgy éreztem, mintha szíjostorral korbácsolnák a lelkemet. Így esik már hetek óta! Mit csinálnak azok a szegény katonák ilyen szörnyű időben? Szabad ég alatt lenni ilyen esőben annak a reménysége nélkül, hogy majd egy óra múlva, egy nap múlva, egy hét múlva ismét födél alá kerülök! Sárban-vízben előre hatolni, ráfagyott, vizes ruhában magára lövöldöztetni, halálra fáradtan lefeküdni a bokáig érő sárba aludni, hogy ismét ugyanarra az esőre, ugyanarra a hidegre, fáradságra és halálveszélyre ébredjen az ember! És holnap is, holnapután is, azután is és beláthatatlan ideig mindig: hogy lehet, hogy mi idehaza egyáltalában élni vagyunk képesek ennek a tudatában?!

Az éjszaka szenvedése még ott sajgott a lelkemben, de nem akartam vele hős barátomat untatni. Inkább másra tereltem a gondolataimat.

— Mi van a fiaiddal, Mihály barátom?

— A fiaim? Hálaisten, azoknak rendben van a szénájuk. Az egyik a fogolytáborban teljesít szolgálatot, a másik az ezredirodában dolgozik. A harmadikat a héten kidobták, mert gyönge. A gyerekek ugyan nincsenek megelégedve a sorsukkal, mert hát apja fia az mind: a fronton szeretnének lenni! Folyton vigasztalgatom őket, hogy hát a háború nem csupán lövöldözésből áll. Minden szolgálat egyformán fontos és egyformán buzgalmat és odaadást igényel. Így apránként beletörődnek a sorsukba.

— Bizony, bizony — mondottam én —, borzasztó lehet most ott a fronton. Ez az idő! Tébolyító! Nem akartam elkezdeni megint a lamentációval, de ha éppen itt tartunk, hát elmondhatom, hogy egész éjjel nem aludtam, úgy fájt a szívem azért a sok szenvedő emberért!

Hőslelkű barátom ezúttal komolyan felháborodott:

— Kedves fiam, most már komolyan megrólak! Én igazán nem tudlak téged megérteni! Hát nem kell-e nyugodt lélekkel elviselnünk mindazt a szenvedést, amit a világháború reánk és másokra hárít? Hát nem vagyunk-e férfiak, akiknek kötelessége bizonyos derült nyugalom a megpróbáltatások napjaiban? Hiszen ezt még az asszonyainktól is megkívánjuk! Igenis, akinek szenvednie kell: szenvedjen, akinek áznia kell: ázzon, akinek halnia kell: haljon. Ma ők, holnap én, holnapután ismét más! Mindannyiunknak el kell rá készülnünk, hogy reánk kerül a sor a szenvedésekben. Nem szabad szentimentálisnak lenni! Világháborúba keveredtünk: végig akarjuk küzdeni és el akarjuk viselni mindazt, ami vele jár!

Közben az Átlós úthoz ért a villamos, amely útközben sokat késedelmeskedett a reggeli nagy forgalom és a gyér kocsijárat miatt, úgyhogy Mihály barátom már aggodalmaskodni kezdett és sűrűn kihúzogatta az óráját.

Az Átlós útnál katonaság vonult keresztül az úton. Emiatt a kocsink nem indulhatott. Rengeteg sok katona volt, vége se látszott a vonulásnak. Mihály türelmetlenül nézegette, hogy hol lehet az utolsó sor.

— Ejnye, ejnye — mondta bosszúsan —, még lekésem a vonatot.

Elmúlt két-három perc: a vonulás még egyre tartott.

— Nem értem — fakadt ki Mihály —, hogy miért nem állanak meg, amíg a villamoskocsik áthaladnak. Már három kocsi áll itt is, túlnan is.

— Olyan fölszereléssel mennek ezek a katonák, mintha valahová bevagonírozásra mennének. Nyilván sürgős az útjuk, azért nem vesztegetnek időt.

— Sürgős, sürgős! — dühöngött Mihály. — Azért egy félpercre megállhatnának. De nem teszik. Direkt azért, hogy bosszantsák az embert! Direkt lekésetik az embert a vonatról!

Csitítottam, mert kezdett éktelen dühbe jönni:

— Kérlek szépen, mi az ezeknek, akik a háborúba mennek, hogy valaki lekésik a vonatról? Mi a világháborúban egy vonatkésés?

Mihály most már ordított a dühtől:

— Mi az? Mi az? Az, hogy most utazhatom éjjel, mert ennek a tisztecskének nem tetszik egy félpercre megállani!

— De kérlek, Mihály! Világháború!…

— Világháború! Világháború! Hagyj már föl ezzel a marhasággal! Itt van, ne! — és ezzel odavágta az óráját. — Két perc múlva indul a Kelenföldről a vonatom! Egész éjjel hempereghetek a bumlivonaton! A szentséges atyaúristenit az ilyen vircsaftnak!

     Azok szerint a rendelkezések szerint, amelyeket Mussolini életbe léptetett, a háborús nyereségeknek befellegzett. Abban a pillanatban, amint a hadiállapot beáll, minden hadiipar államivá válik. Most még csak az kell, hogy ez minden országban így legyen. És még ezenkívül úgy is legyen, hogy nem csupán a háború idején, hanem már a békében is lehetetlenné legyen téve minden néven nevezendő hadiszeren való nyerészkedés, és akkor itt lesz az örök béke paradicsomi állapota. Itt lesz tudniillik mindazon irigylésre méltó módon naiv urak és hölgyek szerint, akiknek megingathatatlan, szilárd meggyőződése, hogy a háborút csakis a hadiszergyárosok mesterkedései okozzák.

A mennyei naivitásnak erre a szent tüzére olaj volt az amerikai hadiszerszállítók ismeretes botránya, amely szörnyű adatokat tárt fel nemrégiben arról a korrupcióról, azokról a pokoli mesterkedésekről, vesztegetésekről, uszításokról és mindenféle egyéb disznóságokról, amelyekkel ezek a gazemberek a háború kártyáit keverik. Ezekhez a szörnyű adatokhoz hozzáfűzik azokat az elrémisztő számadatokat, amelyek a civilizált világ fegyverkezésének a költségeit tárják a szemeink elé. Nem is tudom már, mennyi ez évente, százmilliárd-e vagy ezermilliárd, és pengő-e vagy frank, avagy dollár, netalántán angol font. Hiszen ezeknél a csillagászati számoknál a számok kisebb vagy nagyobb volta semmi különbséget nem tesz. Az értelmünknek úgy sincs meg a képessége, hogy helyes fogalmat alkosson valódi jelentőségükről. A tanító arról beszél, hogy hétmillió év múlva a földgömb belezuhan a Napba, és a gyenge idegzetű Samuka halálra rémültében sírva fakad, mert úgy értette, hogy kétmillió év múlva fog ez a katasztrófa bekövetkezni. Ha tehát százmilliárd, akkor legyen ennyi, ha ezermilliárd, akkor legyen annyi. Elénk tárják e kápráztató összeget, és azt mondják: íme, ilyen üzletekről van szó a hadiszergyárosok számára! Nem szükségképpen való dolog-e tehát, hogy a ráhatásnak minden lelki, értelembeli és fizikai eszközét igénybe vegyék ezek az óriási pénzekkel rendelkező urak a nemzetek és népek között való gyűlölködés keltésére és szítására, amely az ő üzletük és nyereségeik fundamentuma? Hiszen angyaloknak kellene lenniük, hogy ne ezt csinálják. És mindenkinek angyalnak kellene lennie, akinek bármiféle része van a közvélemény alakításában és a népek sorsának intézésében, hogy valamiféle úton-módon ne befolyásolják őket a gyűlölködésnek ezek a véres kezű vámszedői.

Ugye, milyen plauzibilis? És mégis mennyire gyermekesen naiv! Ki hiszi, hogy a háborús nyerészkedésnek megszüntetése nehezebbé teszi a háborút, nem pedig éppen ellenkezően: könnyebbé, ha már lennie muszáj? És ki hiszi, hogy ha a háborús iparnak nem lesz nyeresége, akkor nem lesz többé háború sem? A felelet az, hogy ezt sokan valóban elhiszik. Szerintük az úgynevezett francia nép se nem szereti, se nem gyűlöli a németeket, se a német a franciákat, hanem egyszerűen nem is tudnak egymás létezéséről. Úgy a szeretetet, mint a gyűlöletet közöttük mesterségesen tenyésztik és terjesztik olyanok, akiknek ebből hasznuk van, vagy akiket ezért valamilyen forrásból fizetnek. És ebből lesz azután a háborús ellenségeskedés vagy háborús szövetség. Ha senkinek se lehetne a háborúból haszna vagy nyeresége, akkor háború se lehetne.

Semmi a világon nem képes ezeket az embereket ebből a plauzibilis észjárásukból kizökkenteni. Legkevésbé azonban a tények, amelyek a világ eleje óta tartó végtelen sorban sorakoznak fel ennek a felfogásnak a cáfolatára. Se az, hogy háborúk akkor is voltak, amikor mindenki maga faragta hozzá a nyílvesszőjét, és akkor is, amikor a kettő közül, akik az ellenséges hadakat vezették, az egyiknek vagy esetleg mind a kettőnek feltétlenül meg kellett halnia. Mióta az emberek kiválasztottjai gondolkodni tudnak, mindig probléma volt a háború és béke kérdése, de ennek a nagy rejtélynek a misztikumát soha senki se tudta megfejteni, legkevésbé azonban azok, akik a hadiszergyárosok mesterkedéseiben találják az alapját. Ők csak egyik válfaját alkotják azoknak a tévelygőknek, akik az emberi értelemre vagy az emberek anyagi érdekére akarják visszavezetni a történéseket. Holott a saját közvetlen környezetükben, legtöbb esetben pedig saját édes magukon is megtanulhatnák, hogy százezer bolondság történik a világon indulatoktól, érzelmektől, képzeletektől vagy esetleg közönséges butaságtól vezéreltetve, amíg a bölcsességtől vezéreltetve egy megfontolt okosság. Mikor Alarich elindult Róma ellen, nem voltak még hadiszerszállítók a világon, és ő maga sem tudta semmiféle megérthető magyarázatát adni a hadjáratnak, amikor erre nézve kérdést intéztek hozzá. „Valami belső hatalom arra kényszerít engem, hogy Rómát elpusztítsam!” — mondotta. Nem a hadiszerszállítók és liferánsok inspirálták Nagy Sándort, se Mohamedet és utódait, se a keresztes hadjáratokat, se Dzsingisz kánt, sőt még Napóleont se, hogy csak néhányat említsek a megszámlálhatatlan milliókból, akik a történelem előtt és a történelem alatt háborút csináltak és hadakat vezettek. Igaz, a háborún meggazdagodni — már Hérodotosz is megállapítja — mindig lehetett, olyanoknak is, akik nem vettek részt annak veszedelmeiben és nem osztoztak győzelem esetében közvetlenül annak zsákmányaiban. Ám azért ezek haszonlesését tenni meg a háború alapvető okának nem sokkal nagyobb bölcsesség, mintha azt mondaná valaki, hogy a francia forradalmat az üvegesek szították és valósították meg, akik a százezrével bevert ablakokat azután beüvegezték. Avagy azt mondani, hogy a járványos betegségeket az orvosok és gyógyszerészek csinálják, akiknek a járvány a konjunktúrája.

Nem az ágyúgyárosok az okai, ha a háborúra való uszításaik, amelyek az ágyúgyártásnak csinálnak konjunktúrát, könnyebben vezetnek sikerre, mint hogyha a békére uszítanának, amely az aratógépek, dinamók, gőzekék és a békés kultúrélet egyéb eszközeinek a tömeggyártását teszi szükségessé. Nem őbennük van az igazi hibaforrás, hanem mindabban a sok ostobaságban, babonában és gonoszságban, amely nem múlik el rólunk azáltal, hogy a fegyverek gyártását állami monopóliummá változtatjuk. Ám zárjunk el egy veszélyforrást, tegyük lehetetlenné a hadiszereken való nyerészkedés lehetőségét — miután előbb felkoncoljuk egymást abban a vitában, hogy mi tekintessék hadiszernek. De ne áltassuk magunkat a Burkusországba vetődött magyar baka naivitásával, aki a Schwarzwaldban jártában befogta tenyerével a Duna forrását, és nagyokat mulatott rajta, hogy milyen rémület vesz majd erőt a bajai vízimolnárokon, ha egyszerre csak látni fogják, hogyan szalad le alóluk a Duna.

     Az emberiség szent könyvéből, a Bibliából azt tanultuk, hogy a legelső embervér, amely a világon kiömlött, a testvér által meggyilkolt testvér vére volt. Bár lehet az is, hogy ez a körülmény csak az adott helyzetnek a kényszerű következménye. Még nem volt más a világon, csak testvér, és ha Káin nem akart apát ölni vagy édesanyát, akkor csak testvért ölhetett. És azt, úgy látszik, a Biblia is sürgősnek tartotta, hogy mihelyt néhány ember volt a világon, az egyik valakit megöljön közülük. Nem lehetett megvárni még azt se, hogy a szaporulat által távolabbi rokonok ágazatába tagozódjanak az emberek: már az első testvérek között meg kellett történnie az első vérontásnak.

Annyira természetes dolog ez, hogy még a legmegátalkodottabb pacifisták is hajlandók egy kicsit félrefordulni, a bátrabbak közülük pedig a határozott igenlés álláspontjára hajlandók helyezkedni, ha testvérnek testvér elleni háborújáról van szó. Béke mindenképpen! — mondják —, béke mindenáron! Nie wieder Krieg! Soha többé háborút! Never war again! — hirdetik a legszentebb meggyőződéssel a világ minden nyelvén. Egyik hozzáteszi: kivéve, ha megtámadnak bennünket. A másik nem hajlandó koncedálni még ezt a kivételt se, mert — azt mondja — az igazán gyermekes feladat akár egy pehelysúlyú diplomata számára is, hogy bármelyik háborút úgy tudjon feltüntetni, mintha támadás ellen való védekezés volna. Az ilyen szigorú obszervanciájú pacifistát, ha az ember faggatni kezdi, hogy mégis mi történjék, ha egy kevésbé pacifistául hangolt nép megtámadja az országot, akkor egy darabig halandzsázik. Azt fogja felelni, hogy egy nép soha se támadja meg a másik népet, mert egy nép soha se akar a másiktól semmit. Igen — fogod neki válaszolni —, a nép soha nem akar a másik néptől semmit. A nép csak nyugodtan meg akar élni, és ennek a lehetőségét a legkisebb szervezetben is azoktól várja vagy követeli, akik valamiféle módszer által a vezetőivé lettek. De mi történjék akkor, ha ezek a vezetők, szentek vagy gazemberek, hősök vagy gyáva kutyák, zsenik vagy tökfilkók, úgy találják, hogy nem lehet ezt a nyugodt megélhetést másképp biztosítani, csak úgy, ha egy másik népet valaminek a teljesítésére vagy tűrésére kényszerítünk. Például ha egy vagy több nép vezetői arra az álláspontra helyezkednének, hogy az Amerikai Egyesült Államok elzárkózását nem lehet elviselni, mert az lehetetlenség, hogy akkora darab, Isten megáldotta gazdag területen csak ötödannyi vagy tizedannyi ember éljen, mint egyik-másik európai állam sokkal mostohább területén, és az emberek bevándorlását ennek dacára megtiltsa és megakadályozza. De éppen ez a tilalom az, amelyet Amerikában a mindenfajta munkások, kereskedők, a konkurenciától oktalanul remegő, közgazdasági babonák által elbutított emberek leginkább helyeselnek. Mi legyen tehát a nép álláspontja, ha erőhatalommal akarják kényszeríteni az országot olyasmire, ami szerinte ilyen esetben vagy más esetben helytelen?

Némelyik pacifista erre azt feleli: ez más! Ez ellen védekezni kell. De van olyan pacifista is, aki még ilyen esetben is a tűrés álláspontján van, és levonja a végső konzekvenciáját annak a magasztos tanításnak, hogy „szeressétek ellenségeiteket, áldjátok azokat, akik titeket átkoznak… ne álljatok ellene a gonosznak, hanem aki arcul üt téged jobb felől, fordítsd felé a másik orcádat is”, és így tovább, amint a hegyi beszédben megmondatott.

Csak egyetlenegy olyan háború van az emberek között, amelynek a jogosságát, szükségességét, habár sajnálatos, de kényszerű voltát ritkán vonják kétségbe akár az enyhe, akár a szigorú pacifisták, és ez a polgárháború. Jogos az ellenállás, ha a polgárság egy kisebbsége fegyverrel akarja valamire kényszeríteni a többséget, vagy ha a többség akarja erejét arra felhasználni, hogy olyasminek a tűrésére kényszerítse a kisebbséget, amit már nem lehet elviselni. Az ilyen ellenállások utóbb — különösen, ha sikerülnek, de sokszor kudarc esetén is — szent üggyé magasztosulnak a történelemben vagy a legendákban, a hivatalos oktatásban vagy a nép szívében. Nincsen olyan nép a világon, amelynek a körében a századok folyamán ne adódtak volna ilyen szent lázadások, amelyeknek az eldőlte mindig testvérek vérének a kiontása árán történt, és másképp nem is volt lehetséges. Egyetlen pacifista sincsen, aki helytelenítené Wilhelm Tell lázadását, se Lucius Junius Brutus lázadását Tarquinius Superbus ellen, hogy jó messzire menjek vissza a múlt időkbe, amelyeknek a történéseit már nem lehet összekonfundálni eleven világnézetek törekvéseivel. Persze előbb el kell dőlnie a küzdelemnek, hogy az ügy igazsága hitelesíttessék. Nem tudom már, melyik király vagy vezér volt az, aki ráripakodott a legyőzött és bilincsek között elébe vezetett forradalmi vezérre: „Hah, lázadó!” Mire az nyugodtan válaszolta: „Csak az imént dőlt el, hogy ki a kettőnk közül a lázadó.” Az ilyen feleletért a legendák stílusa szerint kegyelem jár és kebelre ölelés, a való élet stílusa szerint pedig az első fára való felakasztás.

A testvérháborúknak ez az etikája hozza magával ezeknek a háborúknak a féktelen kegyetlenségeit is. Ha már másutt sincsen, de ezekben a polgárháborúkban azután igazán nincsen hágai egyezmény, se genfi megállapodás, se vöröskereszt, se semmiféle emberi és isteni törvénye a méltányosságnak és az emberségnek. Semmiféle háborúban nem ültetik a levert hadvezért tüzes trónusba, nem adnak izzó jogart a kezébe, és nem kényszerítik a katonáit, hogy tüzes csíptetőkkel marcangolják a húsát. Semmiféle háborúban nem követnek el a kriptákból kihajigált emberek csontjain hullagyalázást, és nem kínozzák ujjongva halálra a kézügyre került ellenséget. Válogatott és a hadviselés érdekében nem szükséges emberi borzalmak csak a polgárháborúkban fordulnak elő, és ez egyik oka, hogy ezek a háborúk annyira véresek, amilyen semmiféle más háború nem tud lenni. Amit a pacifisták — akik közé magamat is sorozom, azzal a fenntartással persze, hogy pacifistának lenni nem olyan végleges dolog, mint szőkének lenni vagy barnának, négernek vagy mongolnak, törpének vagy óriásnak —, amit a pacifisták hirdetnek, hogy a népek soha se gyűlölik egymást, az itt egy pillanatig se igaz. Itt is vannak ugyan a harcosok között olyanok, akiket a harcra erőhatalommal kényszerítenek, noha a szívük talán a szemben álló tábor szívével dobog együtt, de általában akik itt egymással harcolnak, azok vad, féktelen gyűlölettel vannak egymás iránt eltelve, és nincsen az a kegyetlenség, amelytől visszariadnának azzal az ellenséggel szemben, aki a markukba kerül. A harmincéves háború Németország felét elpusztította, az Amerikai Egyesült Államok polgárháborúja a legvéresebb háborúk egyike volt a történelemben, és azok a testvérháborúk, amelyek az orosz forradalom és ellenforradalom között lefolytak, kegyetlenség dolgában minden képzeletet felülmúlnak. A spanyol polgárháborúról szóló rémmesékkel szemben mindenki okosan teszi, ha arra az álláspontra helyezkedik, hogy a fantáziának, a tudatos hamisításnak és a szenzációhajhászásnak több része van benne, mint a valóságnak. A különféle szavahihető szemtanúk előadásainak jó része utóbb majd a kóros hazudozás termékének fog bizonyulni, akárcsak azé az asszonyságé, aki a Margit hídi halálautó katasztrófájának szemtanúja volt, és a saját szemeivel látta a Dunába repült autóban az éneklő duhaj társaságot, és a saját fülével hallotta zuhanás közben a halálsikoltásukat, amely „olyan volt, mint a városligeti hullámvasúton sikongó hölgyeké”. De ezeknek a szemtanúk által előadott rémmeséknek a kellő értékükre való leszállítása után is meg lehet mindenki győződve, hogy a spanyol testvérháború olyan kegyetlen és olyan véres, mint amilyen nem lehet más, csak a testvérek háborúja.

A nemzetek között dúló háborúk ugyanis többnyire valami realitásért folynak, és ezekben az emberek reálisan tudnak gondolkozni. A testvérháborúk katonáit ellenben az ideák mozgatják, és aki ezek által van magasztos vagy patologikus értelemben megszállva, az csak győzhet vagy meghalhat. A két testvér mindegyike azt akarja, hogy az ő áldozatának a füstje szálljon fel a hatalom istenéhez, és ha ebben a versengésben Káin alulmarad, akkor kioltja Ábel életét.

     Három napon keresztül dajkáltam magamnak egy cikknek a témáját, amelyet megírandó lettem volna Molnár Kálmán pécsi egyetemi tanár úrról és az ő röpiratáról. Arról a röpiratról, amelyben ország és világ előtt kijelenti, hogy ő nem azokkal az ifjakkal érez együtt, akik az egyetemeken verekednek — azaz hogy nem verekednek, mert ez a szóforma némi kölcsönösséget, tehát némi rizikót tételez fel —, hanem vernek, ötvenen vernek egyet. Molnár Kálmán professzor úr megírta, hogy nem velük érez együtt, hanem azokkal, akiket igazságtalanul megtámadnak, azokkal az ártatlan zsidó diákokkal, akikről azt mondja a kedden megjelent röpirat, hogy ők is minden magyarral vállvetve akarnak dolgozni a magyar jövendőért, mivelhogy ők is magyarok, sőt „nagy erőforrásai a jövőjét kiküzdeni akaró magyarságnak”. Molnár tanár úr nemcsak hogy nem tud együtt érezni ezekkel a támadásokkal, de állítja, hogy aki ezt a kereszténytelen és lovagiatlan durvaságot megérti, az „nagyon, nagyon lebecsüli a magyar ifjúságot”. „Szégyenlem” — mondja a röpirat —, hogy amikor ez a verekedés a pécsi egyetemen történt, „tíz igaz magyar ifjú nem találkozott”, aki a megtámadottak védelmére kelt volna.

Igen, erről akartam cikket írni. A Bibliából akartam idézni azt a fölséges jelenetet, amikor Ábrahám Sodomáért könyörög Istennek, és kegyelmet kér számára, ha ötven, ha negyvenöt, ha negyven, ha harminc, ha húsz, ha tíz igazak találtatnak benne. „Avagy elveszted-é az igazat is a gonosszal egybe?” „És az Úr mondá: nem vesztem el Sodomát tíz igazért.” Ezt a tíz igazat kereste Molnár Kálmán professzor, és erről az ő kereséséről lett volna szó a cikkben, amelyet írandó lettem volna és amelyet most már nem lehet többé megírnom.

Mivelhogy keddről csütörtökre megváltozott a helyzet. Csütörtökön már nem az az igazság, hogy a zsidók is magyarok, sőt hogy „a zsidóság nagy erőforrása a jövőjét kiküzdeni akaró magyarságnak”; csütörtökön már nem az az igazság, hogy azok a zsidó diákok azért tanulnak, mert az életben boldogulni akarnak, és boldogulásuk megannyi magyarnak a boldogulását jelenti, és hogy eszerint a magyar jövő megalapozását rontjuk, „ha ki akarjuk közösíteni magunk közül azokat, akik velünk vállvetve akarnak dolgozni a magyar jövőért”. Ez csak kedden volt így, csütörtökre azonban más lett az igazság abban az interjúban, amelyet Molnár professzor úr az egyik pécsi lap tudósítójának adott. A csütörtöki igazság szerint „mindig az volt a felfogásom” — Molnár tanár úr felfogása! —, „hogy a zsidók erős túlsúlyba jutása az élet napos oldalán igazságtalan dolog”, hogy ennek folytán ő egész életében a zsidó túlsúly visszaszorításán dolgozott. „Ezt a küzdelmet azonban csak törvényes eszközökkel szabad folytatni”, stb., stb., nem folytatom, hiszen már a legrégibb kintornák is elkoptatták.

Nem írom már meg a cikket, és nem állok ki arra se, hogy a két álláspont logikai összeegyeztethetetlenségét kihegyezzem. Nem invitálom meg a professzor urat, hogy a saját szemeivel győződjék meg arról a sötét árnyékról, arról az irtózatos szegénységről, amelyben csak magában a fővárosban a zsidók tízezrei élnek. Nem tárom elébe a statisztikának le nem disputálható adatait, amelyek arról beszélnek, hogy rövid esztendők alatt több mint 60 százalékkal esett vissza a zsidó vallásúak születési arányszáma, és miközben a lakosság létszáma növekedett, az övéké fogyatkozott. Nem szomorítom őt avval a figyelmeztetéssel, hogy ezek az ő keddi felfogása szerint csupa meg nem született és örökre eltűnt magyarok. Nem folytatok vele eszmecserét arról, hogy hol vannak a zsidók a számuknak megfelelő arányban a közhivatalnoki pályákon? Sőt még azt a kérdést se teszem fel hozzá, hogy talán az orvosi, ügyvédi, mérnöki, magántisztviselői pályát tekinti-e az élet napos oldalának?

Mindezekre a kérdésekre nem felelhetne mást, mint amit az élet felel, és amit minden jóhiszemű ember felelhet. Erre kár volna egy szót is vesztegetni. Én csak arra vagyok kíváncsi, és egyéb e pillanatban nem is érdekel, miként képzeli el Molnár tanár úr a „magyar jövőért vállvetve dolgozni akaró” zsidóknak „törvényes eszközökkel” való „visszaszorítását”? Ami az egyetemet illeti, ahol már numerus clausus van — és ahol, sajnos, általában nem az élet napos oldalára, hanem a nyomorúság árnyékos oldalán töltendő életre képezik ki az ifjakat —, netalántán a numerus nullus behozatalát óhajtja? Avagy, ha ezt nem, akkor talán törvényes tilalmát annak, hogy a zsidó ügyvédeknek, zsidó orvosoknak és zsidó mérnököknek jól menjen a sora, és ilyen módon az élet napos oldalára juthassanak? Vagy iktassuk törvénybe, hogy a zsidó kereskedők rossz üzleteket legyenek kötelesek csinálni, és hogy a zsidó ügynökök eredménytelenül szaladják le a lábukat? Hozzon a parlament olyan törvényt, hogy a zsidó író okvetlenül rossz könyvet és gyenge színdarabot írjon? Hogy a zsidó tőzsdésnek a spekulációja ne sikerüljön és a zsidó földbirtokosnak a földjén rossz legyen a termés, hogy a zsidó köteles legyen belebukni a gazdasági elgondolásaiba, és hogy aki közülük a lóversenyen játszik, annak a lova lemaradjon, aki pedig kártyázik, az okvetlenül veszítsen, éspedig ne egy másik zsidó javára veszítsen? Legyen arra jogszabály, hogy ha egy zsidó kávéházat, vendéglőt, penziót vagy nyaralót létesít, ne legyenek vendégei; aki közülük artistamutatványokat produkál, annak ne sikerüljenek a trükkjei; aki pénzt helyez ki kamatra, az ne tudja többé visszakapni a pénzét, és aki gyárat alapít, az ne tudjon boldogulni? Hatalmaztassék fel talán a kormány olyan rendeletek kibocsátására, amelyek által eleje vétessék annak, hogy a zsidó vallású centercsatár megállja a helyét, hogy a zsidó színész tapsokat arasson, a zsidó énekes kivágja a magas cét és a zsidó táncos úgy steppeljen és dzsiggeljen, mint a motolla? A zsidók közül csak annak szabadjon szónokolni, aki dadog és selypít, és csak a sánták lehessenek közülük messenger boyok? Mindenki legyen köteles közülük a tudását véka alá rejteni, a képességeit lefékezni és a tehetségét titokban tartani? Mert hiszen minden téren, minden foglalkozásban, a társadalmi élet minden pontján van napos és van árnyékos oldal, és bajos volna olyan területet találni, ahol a nagyobb ügyesség, nagyobb rátermettség, nagyobb szorgalom, több kitartás és kedvezőbb szerencse az embereket a vallásukra és a fajukra való tekintet nélkül a napos oldalra ne juttathatná. Még a koldusság se kivétel ez alól! Hát miképpen gondolja Molnár professzor úr a zsidóknak azt a visszaszorítását, amely által elvétessék tőlük az élet napos oldalára való juthatás joga?

Ha van ilyen elképzelése a tanár úrnak, akkor ez ellen bizony nem védelmezheti meg a zsidókat az a tíz magyar ifjú, akiket ő zsidó diákoknak a pofozás ellen való védelmére keresett keddi röpiratában. Itt nem tíz lovagiasan gondolkodó iskolatársra, hanem tíz lángszavú közgazdászra volna szükség, aki a diákokkal és a tanárokkal egyaránt meg tudná értetni, hogy a földi javak, a boldogulások, a „napos oldalak” nem egy meghatározott mértékben vannak valamely adott társadalom életében, hanem korlátozatlan mennyiségben, és hogy ennélfogva végzetes tévedés és tévelygés az a hit, mintha a társadalom bármelyik tagja csak egy másiknak a rovására juthatna az élet napos oldalára. Ellenkezőleg: minél többen vannak ezen a napos oldalon, annál többnek van rá kilátása, hogy szintén oda juthasson, és viszont: minél többeket leszorítunk onnan, olyanokat, akik arra vannak hivatva vagy képesítve, hogy oda juthassanak, annál több embert fosztunk meg őrajtuk kívül is a boldogulás lehetőségétől. Ennek a kézenfekvő közgazdasági igazságnak világos értelme van minden természetes észjárású ember előtt. Mindenki tudja, hogy minél nagyobb a tolongás a vásáron, annál jobb a vásár. Ezt az örök szabályt csak a fix mennyiségben rendszeresített állások után törtetők gondolkodásmódja homályosította el, és a világ szerencsétlensége, hogy hovatovább minden társadalmi tevékenység ilyen állásokba merevedik. A hatása ennek a katasztrofális átalakulásnak ugyanaz lesz az emberiség életére, mint amilyen a föld biológiai életére a vizek megfagyása, amely felmenti a forrásokat, az ereket, a csermelyeket, patakokat, folyókat, folyamokat és tengereket az örök nyugtalanság, az örök körforgás, az örök hullámzás, áradás és apadás alól: mindegyik fix tömbökben foglalja el a maga helyét, csak az élet hal ki körülötte.

     Ha nem csalnak azok a tapasztalataink, amelyek immáron több mint huszonöt évszázad időtengeréből halmozódva nyújtják felénk tanulságaikat, akkor azok a bátor fiatal írók, akik a hivatalos politikával és a kormányzásnak a jelen és a közeli jövőre vonatkozó elgondolásaival szembehelyezkednek, aligha számíthatnak az ellenük irányuló nyomozatok és vádiratok számának a csökkenésére. Ha tetszik, ha nem tetszik, tudomásul kell venni, hogy hovatovább elveszíti a hatályát az a régebbi liberális szellem, amely messzemenő módon tolerálta a kritizálás szabadságát, és pláne csaknem szentségnek tartotta a publicistának azt a jogát, hogy ha akármilyen rikító és lázító tények állottak is rendelkezésére, ha azok valóban tények voltak, akkor hozzáférhetetleneknek voltak tekintendők.

A liberalizmus ugyanis az ő fénykorát abban az időben élte, amikor az uralmak megdönthetetlen szilárd alapon állottak, kősziklákba beleágyazva, és minden kritika csak mint gyönge hullámcsapkodás érintette őket; szinte kellemes volt a fülnek a csobogásuk. De amint ez a biztonság csökken, nem maradhat épségben a tolerancia sem. A kettő fordított arányban van egymással, és ez a szembenállás odáig mehet, ahol a világ egyes térségein már a saját szemeinkkel szemlélhetjük, hogy nem csupán minden kritika válik fizikailag lehetetlenné, de erőhatalommal kényszerítenék az írókat, a költőket és a publicistákat a magasztalásra és a tömjénezésre, ha ez a kényszerítés lehetséges volna.

Jaj, csakhogy ez az, ami lehetetlenség! Vannak már a világon olyan országok, ahol a hatalom előtt már semmiféle akadály nincsen; ahol eltűnt vele és a szándékaival szemben minden ellenállás; ahol közigazgatás, fegyveres erő, közoktatás, ezereszközű propaganda, technika és sajtó, gazdaság, termelés, financia, sőt a falat kenyér — egyszóval minden, de minden, aminek ereje és jelentősége van az emberek és társadalmak életében: mind az ő kiszolgálására van már átformálva és a legnagyobb rafinériával berendezve. Ámde a legalacsonyabb rendű bérfirkoncok kivételével itt se képes a hatalom maga mellett az irodalmat mozgósítani.

Pedig a hatalom birtoklója a saját tapasztalatából mindig rájön arra, amire a gyámoltalan és koldusszegény Spinoza a saját eszétől jött rá, hogy minden hatalom az emberi lelkek fölött való uralom. Amikor a hatalom már minden kezet és minden lábat összekötözött, még mindig nem érzi, és nem is érezheti magát a hatalomnak valódi birtokában mindaddig, amíg a lelkek fölött való uralom birtokában nem tudja magát. Ezt az uralmat pedig az írók és a költők nélkül nem lehet megszerezni. És ez a népség kapacitálhatatlan és megvesztegethetetlen. Mert mihelyt megvesztegethető, máris leszakadt az irodalom fájáról, hitelét veszti, és képtelenné válik arra a hatásra, amelyre az igazi író és a költő képesítve van.

Tulajdonképpen nem is lehet megérteni, hogy miért van ez így. Hiszen a diktatúra nagy gesztusai, harsonái, parádéi, felvonulásai, teátrális rendezései valósággal kínálkoznak a költők és írók fantáziájának az izgatására. Miért költői téma Sába királynőjének a felvonulása vagy Antonius szónoklata, vagy a „Feszítsd meg!”-et ordítók gesztikulációja — és miért nem tudják a költőket, írókat, művészeket megihletni ugyanilyen motívumok, ha azokat a modern diktatúra produkálja? Hiszen az az emberek fölött való uralom, a tömegeknek vezényszavakkal való egyenletes mozgatása, az egyetlen élő akaratnak a sokasággal szemben való, szavakban, jelenetekben, képekben kifejezhető érvényesülése csupa költői, drámai, epikai és képzőművészeti motívum. Hogy van az, hogy nem gyújtja lángra a költők, írók és festők fantáziáját? Miért csak a kritika hangját hallatják e jelenségekkel szemben, amíg ez a kritika módjukban áll, és ha ennek a lehetősége megszűnik, miért duzzog, miért truccol, miért vonul félre és burkolódzik némaságba a Múzsáknak e megátalkodott népsége?

Talán azért, mert költészet, irodalom, művészet elválaszthatatlan az etikától. Csak a jónak, a nemesnek, az igaznak, a szabadságnak, a felszabadulásnak, az emelkedésnek, a dicsőnek, az igazságért küzdő hősiességnek vagy mindezek gyászos bukásának, avagy mindezek után való vágyakozásnak és sóvárgásnak lehet költészete és irodalma. Sohase lehet azonban költészete és irodalma a rosszaságnak, a hazugságnak, a gyengék elnyomásának, a kizsákmányolásnak, az alávaló indulatnak, a kényuraskodásnak, az opportunizmusnak és semmi olyannak, ami beleütközik az etika követelményeibe. Már az is az írástudók árulásának tekintetik, ha az írók ilyesmit hallgatással mellőznek. De hogy még tettleg is szolgáljanak neki — ez egyenesen nonszensz. Mi mindent elkövetett Metternich és Napóleon az írók megnyerésére, anélkül, hogy sikert ért volna el. Még Periklész, akinek kormányzásából évezredekre szóló gyönyörűségek maradtak a világra, annak dacára, hogy a demokrácia eszméjét szolgálta, még ő se tudta maga mellé hangolni a költőket és az írókat, akik kedvükre gyalázták, miközben ő örökre utolérhetetlen szépségek áradatával öntötte el Athént. Látták a tetteit és tudták, hogy minden, amit tesz, a demokrácia eszméjét szolgálja, mégse tudtak mellé állani, mert minden az ő egyetlen akaratából történt, és az egyetlen akarat érvényesülése nem tudja felmelegíteni a költő- és írótársak lelkületét, akik látják ennek a berendezkedésnek a veszedelmeit.

Amikor az etikai értékeket veszedelem fenyegeti, ez az igazi írók virágkora, ha a hatalom a maga brutális erejével el nem fojtja a szavukat. Figyelmeztetni a világot a veszedelmekre: ez az ő valódi hivatásuk, amelyet nem érthet meg más, csak az, aki tudja, hogy a vészharang nem azért szól, mert veszedelem van, hanem azért, mert valaki kongatja.


     

    
    
    
    
     
      
        
              
                Hallgató ajakkal…
              

            
      

    
     
      
        Megjelent a Magyar Hírlap 1937. augusztus 15-i számában.



      

     
     Bizony, kiderül apránként, hogy az irodalommal baj van a diktatúrákban. A szónokokban óriási a túltermelés, de az irodalom berkei némák. Száraz ágon hallgató ajakkal ülnek az énekes madarak, és ha az angol parlamentnek mindenre van hatalma, csak a fiúkból leányokat és a leányokból fiúkat nem tud csinálni, a diktatúrák egy kicsit még ezt is tudják. Ha a leányokat fiúkká nem is képesek változtatni, de amazonokká beszélni őket: azt tudják. A fiúkból pedig, ha nem is lehetnek leányok, de… különben hagyjuk, hátha valami érzékenységet érintenénk. Csak azt nem tudják a diktatúrák sehogyan se megcsinálni, hogy a költészet és az irodalom virágozzék a területükön. Annyira nem, hogy bármilyen elkapatottak az emberek fölött való korlátlan hatalmukban, ezt a hiányosságot kénytelenek önmaguknak is bevallani. Mindent megpróbálnak, hogy irodalmat termeljenek, de a talaj minden kísérletnek ellenáll, és nem terem egyebet értéktelen gizgaznál. Itt megszűnik a „tüchtig”-ség és a kunszt! Tudnak csinálni fából vaskarikát, fűrészporból csokoládét, lapulevélből havannaszivart, kutyatejből gumiabroncsot. Fel lehet nekik adni a leglehetetlenebb feladatokat: a legrövidebb idő alatt hozzák a megfejtést. Páratlanul tehetségesek és ördöngös módon ügyesek, csak egyetlen ponton torpan meg a tehetségük: irodalmat nem tudnak elővarázsolni a lelkekből, amelyek fölött korlátlanul uralkodnak. Még azzal se kell őket megsérteni, hogy azt mondjuk: bitorolják a lelkek fölött való ezt a hatalmat. Nem! Koncedálhatjuk a vita elkerülése végett, hogy az emberek készséggel és lelkesedéssel ruházzák rájuk ezt a hatalmat. Miért ne koncedálnánk? Hisz így annál csodálatosabb és annál rikítóbb, hogy irodalom mégse terem a talajukon. Elismerés, lelkesedés, taps, ováció, ünneplés, babér, extázis: — minden, csak irodalom nem!

Micsoda bámulatra méltó tüneménye ez az emberi léleknek!? Ki tudhatná megfejteni a titkát? Hol a magyarázata, hogy nemcsak új írók nem támadnak a diktatúrában, de azok a többé-kevésbé tehetséges írók, akiket például Németországban a nagy „tisztogatás” alkalmával a seprő elkerült, akik megmaradhattak az ősi talajon — azok is elnémultak? Miért szűnt meg az alkotás lázának a lobogása Gerhart Hauptmann-nál? Hogy van, hogy olyan szorgalmas és sokoldalú író, mint Hans Heinz Ewers, akiről lehet bárkinek bármilyen értékítélete, de bizonyos, hogy 40–50–100 ezer példányszámban elkapkodott könyveket írt, és aki vezére lett az új éra irodalmi szervezetének, — mintha meghalt volna? A Simplicissimus, amely a német tudománnyal egyenlő értékű dicsősége volt a német szellemnek, megjelenik még, de milyen siralmas cikórialöttyöt főz a régi „zaccból”! Hova lett a híres gárda, az ötletek gazdagon ömlő forrása? Hova tűntek az irodalmi szenzációk, az egymás után tizenöt kiadásban megjelent könyvek? Lipcse? München? Berlin? Stuttgart? Erfurt? Tübingen? A Frankfurter Zeitung hetenként való irodalmi melléklete, amelyet izgatott várakozással lesett az egész civilizált világon az irodalom iránt érdeklődők nemzetközi tömege: a német szellem önkéntes adófizető tábora?! Hát így kialudhatnak ilyen értékű fényforrások? Így megsemmisülhetnek olyan energiák, amelyek szakadatlan működésben voltak az emberi faj felemelésének és tökéletesítésének a munkájában?!

A diktatúrák álcázni szokták egy ideig azt az idegességüket, amelyet az irodalom hiánya idéz elő náluk. De ez a hiányérzet oly intenzív bennük, hogy képtelenek állandóan elleplezni, és előbb-utóbb felhangzik az óhajtásuk vagy követelésük: „Elő egy walesi bárddal!” De ezek a walesi bárdok se hízelgéssel, se fenyegetéssel, se jutalommal, se büntetéssel nem kényszeríthetők. Milyen tragikuma volt ez egy olyan szellemnek is, mint Napóleon! Évtizedekkel a halála után elkezdett érte rajongani az irodalom, amelynek az érdeklődése a mai napig se szűnt meg e diktatúrára született szellem iránt, noha már egy hatalmas könyvtárra növekedett a róla szóló könyvek tömege. De amíg hatalmon volt, hiába sóvárogta az irodalom barátságát és segítségét. Pedig mennyire sóvárogta, és mennyire tisztában volt annak a jelentőségével, hogy az irodalomban fegyvertársra találjon! „Ide azokkal a drámaírókkal!” — írta rendőrminiszterének. — „Ide azokkal a költőkkel! Pénz nem számít!” De az irodalom néma volt, vagy ha suttogva kinyitotta a száját, diktátor számára nem volt benne köszönet. És hogy nem a diktátor személyében volt a depresszió forrása, annak a cáfolata ott van a tényben, hogy néhány évtizeddel később ugyanez a személy az írói inspirációnak egészen kivételes, szinte azt lehetne mondani, végtelen gazdagságú forrásává vált. Megdönthetetlen bizonyíték arra a szabályra, hogy a diktátorok személyétől függetlenül magában a diktatúrában van az irodalom funkciójának az akadálya és hűdéses bénaságának, süketségének és némaságának a magyarázata.

Valahogy úgy van talán a dolog, ahogy a közhellyé taposott frázis mondja, hogy az irodalom csak a szabadság mérsékelt égöve alatt tenyészik, és sem az anarchia forró légkörében, sem a diktatúra fagyos levegőjében nincs életképessége. Ha ez az elkoptatott frázis igaz — pedig ha nem volna igaz, nem tudott volna a használattól elkopni —, akkor ez nem annyit jelent, hogy az anarchiában vagy a diktatúrában az írók elfelejtik a mesterségüket és nem tudnak írni, hanem azt jelenti, hogy az írók azért nem írnak, mert ha írnának, olyan volna az írásuk, ami nem felelne meg a diktatúrának. Tehát inkább nem írnak. Nem írnak, mert a legjobb eset az, hogy nem értenék meg őket. (Hogy mi a „rosszabb” eset, azt tudjuk.) Ezek az írók, habár odahaza maradtak, nincsenek otthon.


Művész hazája széles e világ, —
A hírnév országútját lakja ő, —
S ez út hosszába' minden olajág, —
Minden babér az ő számára nő.



Nagy költőtársának e sorait oly fontosnak tartotta Arany János, hogy hosszú költemény fakadt ki szívéből e tétel cáfolatára és annak a hirdetésére, hogy „a költőnek csak egy hazája van”. De a saját hazája se mindig az. Csak addig hazája a haza, amíg


Fogékony ott minden kebel
A dalra, melyet énekel.

Ameddig ily nép fogja őt körül,
Nép, amelynek érzi keble, zengi szája
A költő énekét, — addig terül,
Ott éri végét a költő hazája;
Azon túl maga jövevény,
Dala üvegházi növény.



Ez a ragyogó meglátás most mint valóság jelentkezik előttünk. Amit Pukánszky Béla a debreceni egyetem nyári tanfolyamán tartott előadásában elmondott, hogy a száműzetésben élő német írók könyvei csempészúton jutnak be Németországba, ahol áhítoznak ezeknek az íróknak a művei után — ez más szavakkal annyit jelent, hogy ma is ezeknek az íróknak a hazája Németország, míg azok, akiket a diktatúra odahaza fogott, sőt díszhelyekre helyezett — „csak jövevények” a saját hazájukban.

Németország szerencséje, hogy ezek között a száműzött német írók között nincsenek Coriolanusok. Nincs közöttük egy se, aki átkot szórna a „viszály hona” felé, és aki megtagadná, hogy fia volna szerencsétlen hazájának. Sőt a forró szeretet sugárzik írásaikból a németek felé, és a világ minden zugában, ahova szétszóródtak, a német szellem dicsőségét magasztalják. Persze azét a német szellemét, amelynek Lessing, Kant, Goethe, Schiller, Schopenhauer, Herder, Fichte, Heine és az egész német Olümposz a megtestesülése, nem pedig azt, amely az Angriff, a Judenkenner és a többi hasonló szellemi fényforrásból árad a világ minden égtája felé.


     

    
    
    
    
     
      
        
              
                Tűzkereszt vagy amit akartok
              

            
      

    
     
      
        Megjelent a Magyar Hírlap 1937. november 21-i számában.



      

     
     Soha egy percig se hittem abban a babonában, amelyet oly sokszor és olyan szívesen ismételgetnek azok az illuzionisták, akik szeretik magukat áltatni oly módon, hogy behunyják a valóság előtt a szemüket, soha egy percig se hittem el nekik, hogy Franciaországban, Angliában, Amerikában vagy akárhol a világon nem következhetnék az be, ami másutt már be is következett. „A magyar ember természete nem veszi be…” „A francia nép szelleme nem veszi be…” „Az angol nép szabadságszeretete, az amerikai nép szabadságszeretete sohase fogja bevenni” stb., stb. — mind csupa balga képzelődés. Addig hallottam valamikor, hogy a magyar nép természete nem veszi be a „szocializmus tévtanait”, mígnem egy szép napon a legerélyesebb eszközökhöz kellett fordulni az alföldi szocialista mozgalmak letörésére. Minden nép mindenféle ideológia befogadására alkalmas, de különösen azoknak a tanításoknak a befogadására, amelyek a más bőrére aranyhegyeket ígérnek az elégedetleneknek. Nincsen olyan társadalom a világon, amelyben az elégedetlenek és lemaradottak óriási többségben ne volnának. És ezen a relativitás törvényének érvényessége miatt még csak segíteni se lehet. Az elégedettség és elégedetlenség határai ugyanis nem fix vonalak, hanem társadalmanként változók. Ami az egyik társadalomban a jólét elérhetetlen ideáljaként szerepel, az a másik társadalomban a tűrhetetlen lemaradottság érzetének a forrása, amely elkeseríti és ingerli a tömegeket. És kikerülhetetlen, hogy ezek a lemaradottak legyenek többségben a társadalomban, amely a kúpnak vagy a piramisnak a szerkezetét utánozza, és a geometria törvényei szerint nem állhat a csúcsával lefelé és a talapzatával fölfelé. A geometriai formát folyton lehet tökéletesíteni, az átmenetet enyhíteni, és nem jelentőség nélkül való dolog, hogy ez megtörténjék, de akármilyen lassú átmenetben megy is a forma a talapzattól a csúcsig, azon a szabályon nem lehet változtatni, hogy a túlnyomó tömeg a geometriai test alsó részében legyen. Évezredek óta hiába törik a fejüket az idealisták és az utópisták, hogy ezen a szabályon változtassanak, helyesebben szólva, hogy ezen a szabályon erőszakot tegyenek, de Platóntól kezdve Leninig vagy nem bánom: Kémeri Nagy Imréig senkinek se sikerült, és nem is fog sikerülni a körnek ez a négyszögesítése. A legnagyobb eredmény, amit el lehet érni, hogy felfordítják a piramist, amikor is rövidesen egy új piramis keletkezik, de megint csak alul lesznek azok, akik többségben vannak, és felül lesz a kisebbség, amely a piramis csúcsát adja. Csak a személyek és talán a kategóriák változnak: ami azelőtt a földbirtokos és pénztulajdonos volt, az most talán a bürokrata és a katona lesz, de a lényeg nem változik, és nem is változhat. Aki azt hiszi, hogy igen, az illúzióknak a rabja és babonáknak a hívője.

De illúziók rabjának lenni — ez örök és változtathatatlan emberi tulajdonság, amely közös gyengéje vagy talán közös ereje minden fajtájú, minden színű és minden társadalom kötelékében élő embernek. Mese az, hogy ami orosz vagy német emberek között lehetséges, az angol vagy francia emberek között ne volna lehetséges. És látni való is, hogy minden országban vannak kisebb-nagyobb megmozdulások abban az irányban, amelyben akár Oroszországban, akár Németországban a teljes elmozdulás már meg is történt. Csak szabadjára kellene engedni akárhol is a gyeplőt, és előállana ugyanaz az eredmény. De la Rocque vagy Degrelle, vagy Mosley, vagy ahogy már őket mindenütt hívják: azonos emberi tulajdonságok azonos kivirágzásai. De tekintsünk csak őszintén a saját lelkünkbe: ha lehetségesnek és keresztülvihetőnek tartanók, melyikünkben ne volna meg a hajlandóság, hogy a magunk elképzelése szerint alakítsuk át a világ rendjét? Igen sokféle felfogású ember ücsörög a budapesti kávéházak asztalai körül avagy a söröző boxokban, de olyan nincs egy se közöttük — csekélységem se véve ki —, aki ne érezné, hogy ő jobban el tudná kormányozni az országot, mint Darányi Kálmán, különb kereskedelmi politikát tudna inaugurálni, mint Bornemisza Géza, helyesebb intézkedéseket foganatosítana, mint Széll József, és célszerűbbeket a földművelésügyi igazgatásban, mint… ejnye, ki is a földművelésügyi miniszter? — szóval hát, mint ő. A polgároknak ez az érzése nélkülözhetetlen ereje a társadalomnak. Enélkül az érzés nélkül csak siralmas birkanyáj egy ország társadalma.

Erre az érzésre alapítják a boldogulásukat az alkotmányos úton érvényesülésre törő politikusok is, de erre alapítják a vállalkozásukat a De la Rocque-féle kalandorok is és a tűzkereszt, bunkós kereszt, talpas kereszt, nyilas kereszt, kaszás kereszt és Isten tudja még, mi mindenféleképp eltorzított keresztek apostolai. Receptjük azonos és csalhatatlan. A sokféle egyéni felfogást egy közös mederbe kell terelni, ami csak úgy lehetséges, ha egy közös érzéssel töltik meg az emberek lelkét. Ilyen közös érzés csak közös emberi alaptulajdonság által váltható ki. Ilyen közös emberi tulajdonság sok van, de valamennyi között a leghatalmasabb a gyűlölet és az utánzás. Ezt a két hatalmas ösztönt léptetik működésbe az új idők harsonásai. Hogy mi ellen irányuljon a gyűlölet, ez helyenként változik, de a lényege ugyanaz. Egyik helyen a zsidókra irányítják, másutt a vagyonosokra vagy az urakra, vagy a papokra. Az utánzás ösztönét pedig a formaruhák, a felvonulások, a különleges köszöntések és hasonló külsőségek által léptetik működésbe. Az a gyűlölködő majom, aki a fejlődés bizonyos fokán már embernek neveztetik, mindenütt, ha nem is egészen egyformán, de prédájává válik ennek az agitációnak, hacsak egy tudatos szervezett erő útját nem állja ennek a katasztrófának. Francia vagy angol, hollandus vagy amerikai, orosz, német vagy spanyol: nem tesz különbséget. Ami különbség mégis mutatkozik, az azon múlik, hogy hol vannak régebben és erősebben belenevelve, beleszokva, belekövesedve az emberekbe azok az alkotmányos érzelmek, amelyekbe a jogok tisztelete, az emberi méltóság respektusa, a tisztesség, a lovagiasság, a lelki pallérozottság és nemesség összeérődik. De itt is mindez csak annyit jelent, hogy ennyivel nehezebb és lassúbb a rombolás munkája. Mihelyt azonban egy bizonyos lendületre tett szert a lelki züllés folyamán, mint a futó tűz, úgy éget fel mindent az útjában.

Mint földrengésben a legnemesebb, a legerősebb és legtiszteltebb épületek, a várpaloták és a templomok, a kegyhelyek és az igazságnak, a tudománynak és a kultúrának a hajlékai, úgy omlanak össze a barbárságnak e vonulása előtt az emberi civilizációnak évezredek alatt felépített erősségei. Meg van tagadva az általános érvényű jognak az előjogok fölött való elsőbbsége, a bíróságnak a fegyveres hatalomtól való függetlensége, annak az elvnek az érvényessége, hogy senki se felelős egy más személynek a tetteiért vagy magatartásáért, és hogy a gyengébb nincs kiszolgáltatva az erősebbnek. Hatályon kívül van helyezve az az elv, hogy a tehetségek és energiák tisztességes versenye szabad folyamat, amelybe az állam a maga erejével nem avatkozhatik bele egy privilegizált réteg érdekében. Az a már általánossá vált szabály, hogy a képességek egyenlő feltételek között való érvényesülésének a lehetősége a társadalom legvitálisabb érdeke — ez el van törölve, és a helyébe az a szabály kerül, hogy inkább veszítse el a társadalom mindazokat az előnyöket, amelyek a jogegyenlőségből reá háramolnak, semhogy egy kis kedvezményezett réteg kénytelen legyen elszenvedni azt a kényelmetlenséget, hogy egyenlő feltételek mellett versenyeznie kelljen az élet javaiért.

Az ilyen rendszer persze sokkal komplikáltabb, mint a szabadság rendje, és éppen ezért pokoli hatalmat juttat annak a kezébe, aki a hatalmat magához ragadta. Isten rendje végtelenül egyszerű. Ő szabadjára bocsátja az embereket, parancsolatai kőbe vannak vésve és kevesek. A diktátorok azonban karmaik között tartják az embereket, és naponta százával szerkesztik az emberek szabadságát korlátozó paragrafusokat. Miserrima plebs, plurimae leges! Minél nyomorultabb a nép, annál több paragrafussal kormányozzák. Még mindig nem tanultuk meg azt az egyszerű társadalommatematikai tételt, pedig már harmadfélezer évvel ezelőtt hirdette az emberiség egyik legnagyobb tanítója, Lao-ce, aki megmondotta, hogy minél inkább meg van szorítva az államban a szónak és a tevékenységnek a szabadsága, annál bizonyosabb és nagyobb a nép elszegényedése.

     Egyházjogból Antalra számítani és Kovácshoz kerülni valóságos kis főnyeremény volt negyven évvel ezelőtt a budapesti egyetemen. Ezt a főnyereményt én is megütöttem, de nem sokra értékeltem, mert rettenetesen el voltam készülve Antalhoz. Még ma is tudom szóról szóra latinul azokat az újtestamentumbeli idézeteket: „Ecce Satanas expetivit vos, ut cribraret sicuti triticum…” meg „Beatus es Simon bar Jona…” meg a többi valamennyit, amelyek egyházjogi szempontból fontosak. Zsidó létemre frappírozni szerettem volna a szigorú Antalt egyházjogból való készültségemmel, és íme, Kovácsot kaptam, akinél egyáltalában nem lehetett felelni, mert a vizsgára szánt időt mindig ő maga beszélte ki. Nekem a római katolikus egyház nagy történelmi érdemeiről beszélt, és fejtegetéseit azzal a rezignált kifakadással zárta le, hogy az emberiség mennyire hálátlan a római katolikus egyházzal szemben. Ekkor kezébe vette az indexemet, megnézte benne a személyi adataimat, és kedves mosollyal rám kacsintott: „Mernék fogadni, hogy uraságod is hálátlan az egyházzal szemben.” De én éppen akkor olvastam volt először Macaulay csodálatra méltó esszéjét a pápaságról, tele volt a lelkem annak a hatásával, és tiszta meggyőződéssel felelhettem tanáromnak, hogy nem, én nem vagyok hálátlan az egyházzal szemben. És amikor erre kíváncsi érdeklődéssel tekintett rám, elmondottam azt, ami ennek az esszének Beethoven-szimfóniaszerű bevezető részéből a lelkemben megmaradt. Az impulzív kedélyű Kovács professzor valósággal ujjongott az elragadtatástól, és melegen megrázta a kezemet.

Nem, én nem vagyok hálátlan az egyházzal szemben, és az emberiséget ért katasztrófák egyik legsúlyosabbikának tartom, hogy történelmi véletlenség folytán az egységes Itália megteremtése és ennek előfeltételeképpen a pápaság világi hatalmának a megdöntése a szabad gondolat, a liberalizmus és a szabadkőművesség jegyében történt. Senki sem kételkedhet benne, hogy a dolgok ilyetén alakulása merő véletlenség következménye. E véletlenség szomorú folyománya pedig, hogy az egyházat és annak vezetőit olyan ideológia felé szorította, amely kénytelen volt a Sátán vallásának, az Antikrisztus hitének bélyegezni az ellenség világfelfogását, a liberalizmust és minden eszmeiséget, amely a liberalizmussal kapcsolatos. Éppen olyan jól megtörténhetett volna, hogy a reakció és a szellemi türelmetlenség jegyében indult volna a támadás a pápa világi hatalma ellen, és akkor az egyház állott volna a liberalizmus eszméje mellé. Hét-nyolc évtizeddel későbben kaptunk próbákat a dolgok ilyetén alakulásából, és nagy lelki gyönyörűséggel állapítottuk meg, hogy az egyház bátran és dicsőségteljesen tud harcolni a reakció ellen, és nem is veszi ki magát rosszul, hanem minden igaz lelket boldogító módon szebb a képlet, amikor a magas rangú egyházi férfiak szembeszállnak a reakcióval, és védő karjukat tartják azok elé az örök értékű eszmék elé, amelyeket a reakció támad, és azok elé az emberek elé, akiket a reakció üldöz és fenyeget.

Még nem ez az általános szabály. Még túlságosan erős az a beidegzettség, amely az előző század történelmi alakulásainak a hatása alatt történt. E mentalitás még mindig kötelességének tartja a szembenállást azokkal az erőkkel, amelyek lelki és szellemi megnyilvánulásának képzeli a rettegett liberalizmust. Általánosságban még mindig a „Vissza…!”-kiáltás az uralkodó hang ezen a döntő fontosságú területen. De íme, XI. Pius pápa az elektrotechnikai kongresszus tagjaihoz intézett beszédében magasztalja a technika haladását, és tévelygésnek mondja azt a közkeletű felfogást, amely a technika rohamos fejlődésének tulajdonítja a világ válságos helyzetét, és hibásnak azt a gondolatot, amely e válság ellen gyógyszerül a fejlődés tempójának lassítását ajánlja, és olyan metódusokat javall, amelyek által ellensúlyozva legyen a technikai haladás rohamossága. „Ez feltétlenül tévelygő álláspont — mondotta a szentatya —, már csak azért is, mert a nagy válság nem csupán gazdasági, hanem erkölcsi válság is, és ennek a leküzdésére kell minden eszközt megragadnunk.” A római pápa hittel a szívében elfordul az új álprófétának, Spenglernek a jeremiádjától, aki szerint „eljön majd az idő, amikor az ember kitöröli emlékezetéből a gépek emlékét”; ellenkezőleg — amint azt a kongresszus résztvevőinek tapsai között kinyilvánította — az az óhajtása, vajha a technika az emberiség és a humanizmus javára minél erősebben fejlődjék.

Bizonyára nem vétünk az igazság ellen, ha megállapítjuk, hogy a kápráztató technikai haladás áldásos volta és örvendetessége eddigelé még nemigen szokott a templomokban a szentbeszédek témája lenni. Pedig nincsen semmi, ami jobban magasztalhatná a vallásos lelkek előtt Isten dicsőségét! A szentatya bölcs szavai alapján azonban most már urbi et orbi lehet hirdetni az igazságot, hogy a Teremtő legcsodálatosabb alkotásából, az emberi elméből fakadó technikai haladás az, ami meg fogja váltani szenvedéseitől az emberiséget. Roma locuta est, és most már lehet a lelkipásztor tekintélyével és hitével harcolni a reakciós gondolkodásnak kedvenc tétele ellen, amely szerint a modern technika az ördög praktikája — mint Spengler mondja — és az emberiség átka, és hogy addig voltak boldogok az emberek, amíg a világ el nem indult ennek a végzetes fejlődésnek az útján. „Emberek”? Vajon melyik emberek voltak azok a boldog lények a technika vívmányai nélkül? Hiszen számbelileg háromnegyed részben nem is voltak és nem is lehettek a világon a technikai fejlődés megindulása előtt. Az anyák a világ eleje óta szülték a gyermekeiket, és nem kisebb számban, hanem köztudomás szerint sokkal szaporábban, mint az utolsó száz esztendőben, a technika századában. És Európának száz évvel ezelőtt mégis csupán 150 millió lakosa volt, most meg 500 millió ember él ezen a területen. Vajon hova lettek a szabály szerint 8–10–12 gyermeket szülő anyák ivadékai a technikai fejlődés előtti időkben, hogy Európa lakossága Augustus császár ideje óta 1800 éven át alig változott Európában? Nem titok a felelet: elpusztultak életük első időszakában, és ha megéltek, a harmincadik esztendejük körül elérték az átlagos emberi életkor határát. A technikai fejlődés tette lehetővé az emberek százmillióinak az életét, és ha igaz volna is, hogy ez a száz év óta mutatkozó háromszáz százalékos többlet rosszabbul él, mint éltek száz évvel ezelőtt az emberek, akkor ennek bizonyára nem a technika volna az oka, amely az életüket egyáltalában lehetővé tette.

De nem igaz, hogy rosszabbul élnek! Csak az emberek balgaságára vall, hogy ezt a kézzelfogható hazugságot el lehet velük hitetni. A társadalmi és gazdasági élet bármelyik pontján eszközölt méréssel hitelesen meg lehet állapítani a közjólétnek hihetetlen emelkedését. Akkor is volt szegénység és nyomorúság az emberek között, és ha annak a fokát a maival egyformának vesszük — ami szintén nem felelne meg a valóságnak —, akkor is egy óriási plusz mutatkoznék a mi korunk javára abban, amit az általános iskolázottság, a közegészségügy javulása, az élet meghosszabbodása, a szociális gondozás bármily szerény növekedése és az immateriális javak végtelen mennyiségszaporodása jelent az emberekre nézve. De ha valóban volna is ugyanannyi ember ugyanolyan szegénységben a világon, mint volt a technikai fejlődés megindulása előtti időben, akkor a mutatkozó háromszáz százaléknyi embertöbblet azt jelentené, hogy száz esztendő óta csupa gazdag ember született a világra.

Úgy van az, ahogy a szentatya mondotta, és nem másképpen: a válság, amelyben élünk, az emberiség morális válsága! A technika nem tehet róla, ha az emberek ostobasága, uralomvágya, hatalmaskodása, megátalkodott maradisága átokká változtatja azt, ami áldásul adatott a számukra. Egy jótékony Géniusz bőségszaruból ontja mindazokat a javakat, eszközöket és lehetőségeket, amelyek által a mai emberlétszámnak még a sokszorosa nyugodt gazdagságban, gondtalan kényelemben, szeretetben és boldogságban élhetne a Földön, amelynek a kerülete nemsokára már csak egy rövid utazás lesz az ember számára. De az idők eleje óta magukkal cipelt babonák és előítéletek nem engedik meg az embereknek, hogy nyugodtan élvezhessék a hallatlan gazdagságot, amelyet a technika biztosít a számukra. A technika bölcs és jóságos: fel akarja az embereket szabadítani a világ teremtése óta tartó rabságuk alól, azt akarja, hogy foganatos legyen azoknak az imádsága, akik az emberi nemre mért bibliai átok alól való felszabadításért könyörögnek érettünk. És nem is lehetne élni a világon, ha nem volna teljesen bizonyos, hogy végül nem az Untergangot hirdető Spenglernek, hanem a fölemelkedést hirdető szentatyának lesz igaza.

     Muszáj nevetni! — mondják a pesti argó nyelvén. Avagy mi egyebet is csinálhatna az ember, amikor olyasmit hall, hogy minden esztendőben megtartják a faji gyűlölet elleni kongresszust, mint ahogy az idén is megtartották Párizsban 300 delegátus részvételével, miként a tudósítás mondja: „hogy megerősítse a világot emberi és emberbaráti érzéseiben”.

Muszáj nevetni… mert lehet úgy is nevetni, hogy az embernek közben a könnyei hullanak. A legrafináltabb regényírók, szónokok és színpadi szerzők gyakorta fordulnak ahhoz a művészi fogáshoz, hogy a legnagyobb tragikum közepette valami hirtelen derűt csillantanak meg, és ilyenkor a rikító kontraszt sokszorosára fokozza a tragikum hatását.

„Hogy megerősítse a világot emberi és emberbaráti érzéseiben…!” Mert persze a világ tele van emberi és emberbaráti érzéssel, csak meg kell őt ebben erősíteni. Evégből valahol össze kell jönni a földgömb különféle tájékairól 300 igen kiváló, derék úriembernek, meg kell hallgatni néhány magasztos szónoklatot és egy pár sikerült pohárköszöntőt, azután nyugodtan haza lehet ismét utazni: a világ meg van erősödve az ő emberi és emberbaráti érzéseiben. Még ez a kicsi hiányzott hozzá.

Mióta folyik már ez az önáltatás a világon? Mióta hisszük mi, apró-cseprő széplelkek, hogy ami évezredek óta nem sikerült, az nekünk majd sikerülni fog? Mi meg fogjuk szelídíteni az emberi bestiát, amelyet nem tudott megszelídíteni Konfucius és Lao-ce, Meng-ce és Buddha, Manu és Zarathustra, Szókratész és Szolón, Seneca és Marcus Aurelius, Mózes és Hillél, Jézus Krisztus és Szent Ágoston, Mohamed és Spinoza, Lessing és Goethe, Kant és Tolsztoj és számlálatlan ezrei Isten küldötteinek, akik jóságra és szelídségre, türelemre és bölcsességre tanították az embereket. Reméljük, hogy néhány röpirattal majd elérjük az embereknél azt, amit nem tudtak náluk elérni a Védák és az Upanisadok, a Mahábhárata és a Harivamsa, az Ótestamentum és az Újtestamentum és az a szédületes tömege a jóra, szépre és nemesre való oktatásoknak. Ó, mi szegény ködlovagok, hogyan fújja el a gyűlölködés harsonáinak egyetlen kis lehelete az egész ötezer éves erőlködés minden eredményét! Egy picinyke érdek, és vége az egésznek! Mint a régi történetben az idomított macskák, akképpen táncolnak az emberek, a nagy oktatók és dresszírozók tanítványai, de csak el kell előttük ereszteni egy egeret, és vége a Wunder der Dressur-nak, egy szempillantás alatt felejtve minden, és összeomlik a végtelenül hosszú időn át tartó idomítás minden eredménye!

Mi az hát, amit a nagy Tanítóknak köszönhet az emberiség, ha a szemünk előtt megnyilatkozó valóság a vanitatum vanitas ilyen szörnyű képletét mutatja? Néha úgy látszik, hogy semmit sem köszönhetünk ennek az óriási szellemi és erkölcsi munkának, és hogy egy éber kukoricacsősz többet jelent a társadalom békés rendje érdekében, mint valamennyi morálprédikátor együttvéve. Hiszen a jóság és a tisztesség egyáltalában nem a nagy Tanítók által tanított úgynevezett civilizált emberiség specialitása. Stanley megírja, hogy az afrikai őserdőn keresztül, mérhetetlen veszedelmek között véghez vitt utazása során százszor is volt életveszélyben a babonás vadak között, akik soha még őelőtte fehér embert nem láttak, és mindig az mentette meg az életét, hogy mindenütt voltak a „vadak” között tisztességesen gondolkozó, jóérzésű és értelmes emberek, akiknek pedig semmiféle fogalmuk sem volt róla, hogy évezredek óta a tanítók és papok, írók és bölcsészek, államférfiak és bírák mire tanították a fehér bőrű és sárga bőrű embereket. És ha ez így van, akkor micsoda értelme és értéke van annak a roppant erőfeszítésnek és tengernyi munkának, amellyel jósággá akarjuk formálni a rosszaságot?

Úgy kell valahogy lennie a dolognak, hogy a jóság és a rosszaság egy ősidők óta adott mennyiségben van képviselve az emberek világában, akárcsak a hímneműek és nőneműek aránya. Bármit csináljunk is, nem tudunk rajta változtatni. Elpusztíthatunk az egyikből vagy a másikból annyit, amennyit akarunk, a természet megmarad a maga arányainál, és csakhamar helyreállítja a maga rendjét. Valószínűleg nem is igaz, hogy most több a rossz ember, mint volt bármikor máskor, hanem az az igaz, hogy a jóságnak és a rosszaságnak is évadja van, amely a már megsejtett, de még kellően fel nem fedezett hullámelméletnek eleddig ismeretlen szabályszerűsége szerint tér vissza és tűnik el ismét a társadalmak életében. A nagy francia forradalomnak abban a stádiumában, amikor a dagályos testvériesülési igék voltak divatban, az emberek a sárga földig át voltak hatva e fennkölt érzelemtől, és végig hátulgombolós ruhákban jártak, hogy az öltözködés és vetkőzés elemi funkciója közben is rá legyenek szorulva a testvéries segítségre, és hogy módot adjanak e testvéries segítség magasztos erényének a gyakorlására. A gyönyörű időkből csakhamar borzasztó öldöklés lett, és harisnyákat kötögető szomszédasszonyok eszelős örömrikoltásai közepette hullottak a fejek a fűrészporos kosarakba.

Igenis, matematikai valószínűsége, vagy talán bizonyossága van annak, hogy abban a társadalomban is, amelyet a gonosz butaság által megszállott emberek sokaságának tekintünk, semmivel sincs kevesebb jóság és derékség, belátó értelem, szánalomérzet és segítőkészség, mint volt akkor, amikor ugyanezt a társadalmat az ilyen erények klasszikus hazájának tekintettük, és a mai vadságnak csak az a magyarázata, hogy e szelíd ösztönök megnyilvánulásának ma nincs meg a lehetősége. Olvastam is, láttam is már hasonló jelenséget életemben. Hippolyte Taine írja a francia forradalom történetében, hogy egy községbe egy dereglyerakomány összefogdosott papot hoztak, akiket mint a haza ellenségeit ádáz indulattal várt a parton a felbőszült tömeg, és amikor a dereglye kikötött, és rakományát partra szállították, a szánalmas külsejű, elcsigázott papok látása egyszerre minden indulatot lefegyverzett, körülvették, vigasztalták őket, enni-inni adtak nekik, és a borbélyok órákig borotválták a borostájukat. Amit pedig magam láttam, 1919-ben volt egy dunántúli községben, ahol az elöljáróság hivatalosan szólította fel a zsidókat, hogy hagyják el a községet, mert a lakosság gyűlölete ellen a hatóság nem tudja őket megvédelmezni. A zsidók az elöljáróság intelmére együttes tömegben vonultak a vasúti állomásra, amelynek környéke feketéllett a tömegtől. Félelmesnek látszott a dolog, és azután kiderült, hogy a tömeg búcsúzkodni jött a zsidó szomszédoktól, kenyeret, tojást, vajat, tejet, bort, tyúkot, kalácsot hozott nekik útravalóul, sírt és fogadkozott, hogy ez úgysem fog így maradni. Mint ahogy három nap múlva valóban hivatalosan is visszahívták őket. Íme, egy és egynegyed évszázad távolában az emberek eredendő jóságának két különböző társadalomban jelentkező ugyanaz a megnyilatkozása!

Nem igaz tehát, hogy aki az emberi jóságra építi reménységét, az olyan bankra állít ki csekket, amelynél nincsen követelése. Mindenkinek van követelése a Jóságnál, de igaz, hogy a Gonoszságnál is. A valóság csak az, hogy a Gonoszság likvidebb, fürgébb, készségesebb, a Jóság ellenben rosszul adminisztrált, lomha, aluszékony intézmény, amelynek fű nő a küszöbén, és be van rozsdásodva minden ajtaja és minden kilincse. Akik a Gonoszság könyveiben vannak nyilvántartva, azok szakadatlanul együtt vannak, folytonosan lelkesednek, állandóan diadalmi kalamajkát járnak, szünet nélkül fújják a reklám harsonáit, minden napjuk népünnepély és dáridó. Míg ellenben a Jóság tábora tétlenségben gunnyaszt, pókhálók mögött várja a dolgok jóra fordulását, és minden évben egyszer csendes misét mondat az emberiség lelki üdvössége érdekében.

        Megjelent a Magyar Hírlap 1937. október 13-i számában.



      

     
     Hosszú évszázadok voltak az emberi szellem történetében, amikor senki sem lehetett filozófus, amíg kinyilatkoztatást nem tett az Istenben való hit kérdésében. Kevés olyan elszánt férfiú akadt a filozófusok között, aki ateistának merte volna magát vallani. Vagy a hitük és meggyőződésük, vagy az egyházi és világi cenzúra, avagy a közvélemény és az olvasók cenzúrája arra késztette a filozófusokat, hogy vallomást tegyenek istenhitük mellett. Herbert Spencer az ő mindent átfogó nagy filozófiai művének bevezető részében halhatatlan szépségű fejezeteket szentel a Megismerhetőről és a Megismerhetetlenről szóló fejtegetéseinek, amelyekben kiegyenlíteni igyekszik a hit és a tagadás álláspontját, és csak amikor ezen a kérdésen túl van, akkor kezd bele az ő szintetikus filozófiájába.

Úgy látszik, minden kornak megvan ez a szellemi sorompója, amely előtt a megkövetelt varázsmondatot ki kell mondani, mielőtt továbbindulhatna a szellemi harcos a maga küzdőterére. Ez idő szerint minálunk mintha az úgynevezett zsidókérdés volna ez az ugrópont, amelyen keresztül kell ugrania a közélet emberének. Se közírónak, se politikusnak, se társadalmi harcosnak, se közéleti embernek nincsen tiszta orientációja, és nem áll egyik sem tiszta fényben a világ előtt, amíg ebben a kérdésben fel nem fedte magát. És a mondvacsinált kérdés hovatovább krétakör lesz körülöttünk, amelybe be vagyunk zárva, és noha csak egy lépésünkbe kerülne, nem tudunk szabadulni a varázslat alól, amely előbb-utóbb megbénítja munkatársadalmunk szabad szárnyalását.

Örömmel olvastuk azt a manifesztációt, amellyel a Márciusi Front bátor és tehetséges fiatal írói makói vándorgyűlésükön belekiáltottak közéletünk zavaros homályába. Bevalljuk őszintén, nem értettünk belőle minden szót. Nem tudjuk például, hogy mi az a „bankok uralma”, se azt, hogy mit jelent a „Duna-völgyi öncélúság”. Sőt egyáltalában nem tudjuk a sokszor hallott divatos öncélúság szó jelentését. Mindez azonban semmit sem vont le az értékéből annak a 12 pontnak, amelyből 11 pont csupán kommentárja az elsőnek. Ez így hangzik: „Követeljük az ország demokratikus átalakítását.” Akinek az értelmét jelszavak, érdekek és előítéletek még nem zavarták meg teljesen, tisztában van vele, hogy ezzel áll vagy bukik Magyarország.

Csak természetes, hogy a Márciusi Front, amely az egész társadalommal együtt szintén be van zárva a krétakörbe, nem kerülte el a domináns kérdést, és kiáltványában kitér a zsidókérdésre is, mondván, hogy „a zsidóságnak a nemzetre nézve kártékony elemeit egy percig sem védjük, de a nemzettel közösséget vállalókat nem vagyunk hajlandók a nemzet életéből kitaszítani”. Kitűnő nevű emberek írták alá ezt a kijelentést, köztük, ó, Istenem, uram, a szociáldemokrata Veres Péter is. Ő sem hajlandó védeni a zsidóságnak a nemzetre nézve kártékony elemeit, nyitva hagyván azt a kérdést, hogy hajlandó-e védeni a nemzetre nézve kártékony elemeket akkor, ha azok nem zsidók? Ezt a kétségben hagyást annál inkább lehet hiányolni Veres Péternél, mert ő már több ízben szorult védelemre, többek között magam is védtem őt olyankor, amikor őt a nemzetre nézve kártékony elemnek minősítették. Nem gondolja-e Veres Péter és nem gondolják-e a manifesztumot kibocsátó többi kitűnőségeink, hogy ez a megjelölés nélkülözi a precizitást, és hogy abban az esetben, ha társadalmunk elfogadná irányadóul a manifesztum tartalmát, igen tág tere maradna fenn a zavarnak és az önkénynek ama kétség alapján, hogy mit kell a „kártékony elem” alatt érteni. Nem kételkedünk benne, hogy ha adott esetben akár Féja Gézától, akár Veres Pétertől vagy a manifesztumot aláíró urak bármelyikétől függene ennek a kérdésnek az eldöntése, akkor egyszerűen a büntetőtörvénykönyvre mutatnának rá, mint ahogy az másként el sem képzelhető. Ámde akkor miért kell ezt a magától értetődőséget a zsidókérdés fejezetébe foglalni? Ki az, és hol van a hivatásos védőkön kívül az az ember, aki a zsidóságnak a nemzetre nézve kártékony elemeit vagy a bármely más fajú vagy felekezetű kártékony elemeket védeni akarná? Ha a fogalmak kategorizálásában a pontosságra nem ügyelünk, akkor könnyen eljuthatunk oda, ahol „kártékony elem” lesz Einstein és Mendelssohn, Max Liebermann és Huberman, Rathenau és Ehrlich professzor és a többiek hosszú és dicsőséges sorozata.

Pillanatnyi kétségünk sincs benne, hogy az idézett mondatnak ezt az első részét a manifesztum szerkesztői a korszellemnek hozott áldozatképpen csak azért bocsátották előre, hogy ez enyhítésükre szolgáljon a mondat második felénél, amely szerint „a nemzettel közösséget vállalókat nem hajlandók a nemzet életéből kitaszítani”. Aki nem akar rosszhiszemű lenni, nem is szabad a Márciusi Front manifesztumának a „zsidókérdés”-re vonatkozó mondatából mást figyelembe vennie, mint a mondatnak ezt a pozitív részét, amely ez idő szerint komoly társadalompolitikai elkötelezést jelent. De jelent okosságot, felelősségtudatot és valljuk be, hogy bátorságot is oly időben, amikor zeng és harsog a követelés, hogy a zsidókat igenis ki kell taszítani a nemzet életéből. Vajon mi egyéb is lehetne a magát „Március”-ról elnevezett csoportnak a felfogása ebben a kérdésben, mint volt azoké a férfiaké, akik annak a mintául vett márciusnak a hősei voltak? Már minden el volt veszve a szabadságharcban, a Pestről Debrecenbe menekült országgyűlés fölött már az enyészet szele lengedezett, már semmivel sem lehetett komolyan foglalkozni, amikor azoknak a nagy időknek nagy emberei még az utolsó pillanatban is arra gondoltak, hogy azok, akik abban a titáni küzdelemben szellemben, szívben, pénzáldozatban és véráldozatban, szenvedésben és halálban, a győzelem mámorában és a kudarc szomorúságában velük voltak, azok nem maradhatnak továbbra is kitaszítottak a nemzet életéből. És ebben a szellemben indult meg az új alkotmányos élet is a kiegyezés utáni Magyarországon, amelynek még mindig azok a férfiak voltak a vezérei, akiket a történelmi „Március” glóriája övezett. Pedig a magyar élet értéktárában akkor még nem voltak benne a tudománynak, a politikának, a művészetnek, a költészetnek, az irodalomnak, a kereskedelemnek, a gyáriparnak, a pénzvilágnak, a zsurnalisztikának, a társadalmi mozgalmaknak és a közéletnek azok a zsidó származású jelességei, akiknek a működése elválaszthatatlanul hozzá van nőve Magyarország utolsó századának a történetéhez. Hát ilyen száz esztendő után elképzelhető volna-e, hogy akik magukat a Március jelzőjével ékesítik, azoknak más álláspontja legyen, mint volt az ő dicsőséges őseiknek? Elképzelhető volna-e, hogy beálljanak a krétakör megszállottjai közé, azok közé, akik a nemzet anyagi, erkölcsi és szellemi értékeinek kiszámíthatatlan tömegeit hajlandók volnának minden meggondolás nélkül feláldozni egy ragályos rögeszme szolgálatában?

        Megjelent a Magyar Hírlap 1938. február 27-i számában.



      

     
     Azokat az okos uraságokat, akik minden felfelé törekvő párt körül ott settenkednek, és pontos méréseket eszközölnek szimatmérlegükön arra vonatkozóan, mikor érkezik el a feltörekvő párt a posszibilitásnak arra a fokára, hogy érdemes hozzájuk beszállni, és akkor azonnal beszállnak — ezeket az okos uraságokat, miként az a közelmúlt napokban is beigazolódott, nem mindig fogadják ölelő karokkal azok a pártok, amelyek már közvetlenül a nyeregbe szállás előtt érzik magukat. Nem a jó ízlésük tartja őket vissza ezeknek a felkínálkozásoknak zajos ovációval való ünneplésétől, hanem inkább a koncféltésük: ők önmaguk, nem pedig a minden lyukon furulyázó politikai iparművészek számára óhajtják a gesztenyét a tűzből kikaparni.

Ó, ezek az okos uraságok, akik mindig és minden körülmények között a napos oldalon akarnak tartózkodni, milyen nagy szerencsétlenségei ők a társadalomnak, amelynek a legerősebb biztosítéka a polgárok becsületes elvhűsége! Ez a sóhaj persze nem azt jelenti, hogy legyünk kapacitálhatatlanok, és merevedjünk meg az egyszer elfoglalt álláspontunkban. Az ilyen ortodoxia minden egészséges haladásnak akadálya volna, és ahol tömegjelenségként jelentkezett a történelemben, éppen úgy tönkretette a nemzetet, mint ahogy tönkreteszi az egyént az érelmeszesedés, vagy a vegetációt és az életet a klíma kiszáradása.

Az is egészen emberi dolog, hogy valakinek hirtelen és gyökeresen megváltozik a lelkülete, a felfogása, világnézete és eszmevilága. Macaulay szerint az ilyesmi ugyan rendszerint akkor fordul elő, ha valaki hirtelen megbolondul, vagy ha egy bolond hirtelen észre tér, de bizonyára megtörténhetik az ilyesmi a benső meggyőződésnek tiszteletre méltó átalakulása alapján is. A filozófiának, a vallásoknak és a politikának a történetében nem egy respektábilis példája van az ilyen pálfordulásnak, amidőn Saulus Paulusszá változik, a hitetlen pogány a hit harcosává lesz, a katona szerzetessé, a világfi remetévé alakul, és Sákjamuni, a vidám életű királyfi Buddhává nemesül. Sőt még általánosabbá is tehetjük erre vonatkozóan a koncessziónkat, és megállapíthatjuk, hogy a lelkület valamelyes átalakulása éppenséggel élettani jellegű, és kevesen fejezzük be az életünket öregkorunkban teljesen ugyanazokkal a meggyőződésekkel, amelyekkel ifjúkorunkat és férfikorunkat megkezdtük. Az ifjakhoz csatlakozó öregurak ritkán rokonszenves jelenségek, és többnyire az ostobaságra vagy a parazitaságra gyanúsak. Az egyik diktátor környezetében a fényképfelvételek ezrein ott látható egy eléggé buta arcú öreg ember, aki levakarhatatlanul ott van mindig, szemmel láthatóan élvezi a „jelenvoltak” dicsőségét, és szinte lerí az arcáról, hogy édeskeveset ért és még kevesebbet érez abból az eszmevilágból, amelynek a külső inasparádéjában önmagának tetszeleg. Ilyen ellenszenves kivételektől eltekintve az öregek általában a lehiggadás, a türelmesség, a konzervativizmus képletét mutatják, és nem egy esetben, mire megöregszenek, a felismerhetetlenségig megváltozik a lelkületük anélkül, hogy gúnyt vagy gáncsot érdemelnének. Két külön egyéniségként kell őket ifjúságukban és öregségükben felfogni az ilyen szélsőséges, de őszinte és valódi elváltozás esetében, olyannyira, hogy öregkoruk énje semmi tekintetben nem cáfolata az ő ifjúkori énjüknek. Ha Petőfi Sándor megérte volna ősz szakállas korát, és vén reakciós lett volna belőle, ez egyáltalában nem lett volna bizonyíték arra, hogy ifjúkorában téves utakon bolyongott, és ha ő, öreg maga akarta volna visszavonni ifjúkori forradalmi eszméit, nem lett volna hozzá semmi joga, és bárki letorkolhatta volna azzal, hogy „Hallja-e maga, öregúr, mi köze magának az ifjú Petőfi Sándorhoz, és milyen jogon merészeli maga visszavonni az ő ideáit?” Ritka morális bátorságot mutatott Mussolini, amikor uralomra jutott, és elkezdték cikkekben, röpiratokban, könyvekben és susogásokban ráolvasni a múltját és a múltban vallott homlokegyenest ellenkező elveket, hogy akkor nem bujkált, nem cáfolt, nem magyarázkodott, hanem azt mondotta: „Ne keressétek, ne kutassátok: mindenben benne voltam!”

Ez a „minden” azonban valóban minden, vagy legalábbis nagyon sok mindenféle volt: küzdelem és kudarc, szegénység és megaláztatás, bujdosás és börtön, rizikó és veszteség, földalatti patkánykodás, ateizmus, papramorgás és nyárspolgárra vicsorgás, szakadatlan izgatás és izgalom, kalandos és veszélyes élet. Nem az ilyen egyéniségekről van most szó, hanem azokról, akik egész életüket a hatalom árnyékában akarják eltölteni, és folytonosan azt szimatolják, merről van a nap felkelőben, hogy azonnal arra forduljanak imádatukkal. Senkit sem kísérnek ki a temetőig, hanem idejében megfordulnak, hogy belevegyüljenek az új lakodalomba. Politikai huncutkodásuk művészetté fejlesztett tökéletessége alapján minden új rezsim számára, ha befogadják őket, olyan hasznosak, mint a falat kenyér, amely hájjal van megkenve, és akárhogyan esik, mindig a hájas oldalára esik. Apró-cseprő Talleyrandok és Fouchék, akiket nem fedez az előbbinek szellemereje és az utóbbi elvetemültségének a grandiozitása. Minden társadalomban megtalálhatók, ebben nincsen különbség a társadalmak között, hanem csak az előfordulásuk sűrűségében. Ahol nagyon el vannak szaporodva, ott éppúgy tönkreteszik a társadalom politikai erkölcseit, a nemzetélet alapját, a függetlenség bástyáit és végül magát az országot, mint ahogy az egerek és a patkányok végül aláássák és összedöntik az épületet, amelyben elszaporodnak. Amikor Berzsenyi a tiszta erkölcsöket jelöli meg minden ország támaszául és talpkövéül, akkor nem a nemi erkölcsökre gondol, hanem azokra a politikai erkölcsökre, amelyeket az elvekben való állhatatosság és a sikerrel való megvesztegethetetlenség jellemez. Ez a biztosíték a társadalom részére, hogy akikre a politikája, tehát végeredményben az ország sorsa és egzisztenciája bízva van, azokat se pénzzel, se hivatallal, se a hatalom birtoklásában való részvétel előnyével megvásárolni nem lehet.

Igen, vannak átalakulások az ember lelki életében. Nietzsche is átalakult, Goethe is átalakult, Loyolai Szent Ignác is átalakult, Szent Ágoston is átalakult. De aki ezeknek az életét figyelemmel kíséri, kimutathatja az átalakulás lelki folyamatát, amely egyiknél se a jobb pozíció biztosítására irányuló törekvés és az előny szimatolása, mint azoknál az uraknál, akiket oly nagy tömegekben látunk a politikai vásártéren tolongani. Elszomorító példányokat láttam belőlük az 1918-i és 1919-i fordulások alkalmával, büszkéket, tekintélyeseket, társadalmi oszlopokat, akik megalázkodva egész életmúltjukra rányomták az alakoskodás, szemfényvesztés, ámítás és csalás bélyegét, hogy pozícióban maradhassanak, és ne kelljen távozniuk a színpadról. Mint ahogy látunk mostanában volt szabadelvűeket, volt vallásosakat, volt radikálisokat, sőt volt kommunistákat lopakodva vagy görögtűz fényében a szélsőségesek közé furakodni. Ki kételkedik benne, hogy új változások szimatolása esetében mindegyikük hajlandó lesz újból visszavedleni szabadelvűnek, vallásosnak, demokratának vagy bárminek?

Sok szomorú látványban volt részünk az utolsó időkben, de egyike volt a legleverőbbeknek, hogy amikor a szélsőséges mozgalom sikere már félelmetesen közelinek látszott — hála Isten, ha alaptalanul és csupán optikai csalódás alapján —, akkor annyira megélénkült a mocsár körülöttük és a tolongás feléjük. A felszínen maradás vágya és az érvényesülés csábító ereje valósággal felvillanyozta a strébervilágot. Úgy érezték, hogy nincs mulasztanivaló idejük: ha nem akarnak lemaradni, nem bízhatják rá magukat a lelki átalakulás lassú és bizonytalan folyamatára, hanem azonnal engedniük kell a csábításnak. Hallottam egyszer, hogy a vidéki vándorszínész-társaságnál, amely csak egynapi vendégszereplésre jött a városkába, a direktor az előadás megkezdése előtt azon az alapon, hogy még az éjjeli vonattal tovább kell utazniuk, a nagyérdemű közönség kegyes elnézését kérte, ha a második felvonás nagy csábítási jelenetében a drámai hősnő csak csekély ellenállást fog tanúsítani.

        Megjelent a Magyar Hírlap 1938. július 31-i számában.



      

     
     Idegen ország… idegen világ… idegen emberek. Nemcsak az idegen ország idegen emberei, hanem az egész Európából, az egész világból való mindenféle idegenek. Már tudniillik így nevezik egymást, mert különféle országból valók és különféle nyelvet beszélnek, noha ez az emberfajta, amely itt egymással találkozik, többé-kevésbé mind tud valamiféle olyan nyelvet, amelyen úgy-ahogy meg tudja magát a másikkal értetni. Ám azért idegenek. Egy egész tucat vagy talán még annál is több különféle vallásban született és nevelkedett emberek, de egyiknek sincs oly vallása, amely azt tanítaná, hogy légy rossz és szívtelen, gyűlölködjél, ne tiszteld az emberi méltóságot, gázolj bele a mások jogaiba, csalj, lopj, ölj, pusztíts, rombolj, szegd meg a szavadat, rágalmazz, rabolj, légy igazságtalan és irgalmatlan. Nem, ilyeneket egyiknek a vallása sem tanít, mindegyiknek a vallása mindezeknek az ellenkezőjét tünteti fel Isten akaratának és parancsának.

Erkölcsi felfogásuk sem különbözik semmiben, ha az erkölcsi szabályaikkal harmóniában van. A hűség, a becsületesség, az önfeláldozás, a mérséklet, az irgalom, a kötelességteljesítés, a nagylelkűség, az adott szó szentsége, az erkölcsi bátorság és a többi — mindenütt respektált erkölcsi szabály, és sehol sincsenek a világon olyan emberek, akik ne akceptálnák Kant tételét az erkölcsös életről, amely ő szerinte ebben áll: tanúsíts olyan magatartást, hogy a te viselkedésed mértékadó szabály lehessen a társadalomban.

Ahogy elnéztem ezeket az „idegen” embereket a Lido strandján, úgy láttam, hogy meglehetősen egyforma ízlésük van a női és a férfiúi szépség dolgában is. Aki nő nekem szépnek látszott, azt az „idegenek” is kerülgették, falták a szemükkel, és sok titkos női pillantást lestem el, amellyel egy-egy szép bronzdaliára a legkülönfélébb földtájbeli hölgyek lopva sandítottak. A képzőművészet elismert remekei előtt is egyforma áhítattal és elragadtatással állanak mindannyian. Egy sincs közöttük, aki csúnyának találná a Szent Márk teret, és nagyon kevés van a soraikban, aki élvezetesnek találná azokat a zenei zagyvaságokat, amelyeket a régi dicsőséges térzenék helyett a mindjobban kergülő karmesterek a közönség általános unalmára és bosszankodására erőszakolni akarnak. Nagyon kevés embert láttam a világ bármely tájáról, aki nevetve és rémülve ne szaladt volna ki a nemzetközi képkiállításnak abból a terméből, amelyben a futuristák szörnyűségei vannak kiállítva, se olyat, akinek földbe ne gyökerezett volna a lába a spanyol festők képeinek boszorkányos művészete előtt, avagy a Guerrisi nevű olasz szobrásznak Krisztus feltámasztja a halott leányzót című, elképesztően nagyszerű szoborműve előtt. Még az ínyükben sincsenek jelentős különbségek. Amely konyhának jó híre van, oda sereglenek az idegenek, akármelyik égtáj felől jöttek Velencébe, pedig hát a „nemzeti” konyhák standard készítményei eléggé különböznek egymástól.

Bizony, bizony, egy és ugyanaz az ember ez valamennyi. Maguknak kell különbségeket kitalálniuk, amelyek által egymástól elkülönüljenek. És az erre való igyekezet annál nagyobb közöttük, minél irgalmatlanabbul egyformává formálja őket a közlekedési és érintkezési technika. Valami gomblyukjelvény-pszichózis lett úrrá az emberek fölött. Mindenfelé figyeltem, és megállapítottam, hogy már elvesző kisebbségben vannak azok az emberek, akik valamiféle jelvényt ne viselnének a gomblyukukban. Ezek a jelvények a legkülönbözőbb jellegű megkülönböztetések külső dokumentálására szolgálnak. A nagy nemzeti eszmék mellé való szegődöttséget éppen úgy jelzik, mint valamely futballcsapat mellett való drukkerséget. Jelentőségteljes emberi összeszövetkezést éppen úgy, mint nevetséges asztaltársaság-hűséget. Száz és száz, ezer és ezer mindenféle orientálódást és lekötöttséget dokumentálnak ezek a gomblyukjelvények ezernyi ezer változatban. Ötöt is láttam belőlük egy-egy kabáthajtókán, alkalmiakat és „örökérvényűeket” egymás mellett. Aki kiismeri magát rajtuk, az leolvashatja róluk, hogy az az úr, akit maga előtt lát, a nemzetiszocialista párt tagja, a Fichte-Bund híve, a magdeburgi „Frohsinn” dalárda énekese, ez idő szerint a „K. d. F.” által rendezett olaszországi kirándulás részese és az „Immer feste druff” asztaltársaság tagja. Nehogy akárki összetévessze őt bárkivel is, aki a „Juden raus!” egyesületnek, a „Vegetáriánus” körnek, a „Kültelki Skalpvadászok” asztaltársaságának és a „Durch Berg und Thal” turistakörnek van felesküdve.

De nem a németeket akarom kicsúfolni! Bárhonnan jött emberek éppen úgy alá vannak vetve ennek a jelvénypszichózisnak, mint akik az ilyesmire mindig a leghajlamosabbak voltak: a németek, akik se szocialisták, se nacionalisták, se forradalmárok, se nyárspolgárok, se békeszeretők, se harciasak nem tudnak lenni e jelvények nélkül. Ha nincs rajtuk a kabátjuk, akkor a kétemeletes hózentrógerük második emeletére tűzik ki a tűjeiket.

Talán egyszer később a kultúrtörténész vagy a pszichiátria ki fogja deríteni, vagy legalábbis az idők távlata által biztosított elfogulatlansággal fog a problémával foglalkozni, hogy mi volt az értelme ennek a gomblyuktű-járványnak. Mint ahogy ma foglalkozunk azzal, hogy mi az igazi lélektani megfejtése a középkori népvándorlásnak, a keresztes hadjáratoknak, az egész Európát magával ragadó táncdühjárványnak, a tizennegyedik századbeli gyermekkóborlási pszichózisnak és hasonló egyebeknek. Így közelről, benne az idők sodrában bajos ezt helyesen megítélni. Közbutaságnak minősíthetem-e, mikor látom, hogy okos emberek is a hatalmában vannak? Éppen úgy megfejthetem azzal, ha azt mondom, hogy ez az individualizmus tudattalan küzdelme a mindegyre nagyobb erővel jelentkező birkaság ellen. És éppen úgy megfejthetem azzal is, ha ebben a tünetben az individualizmus elleni kétségbeesett küzdelem nyilvánul meg. Az előbbi esetben a tűnek a kitűzése azt jelenti: „Nem vagyok a nagy összesség egyik senkije. Ennek meg ennek a csoportnak vagyok a valakije.” A másik esetben pedig azt jelenti: „Én nem vagyok én, nem a Huber, vagy a Schultze, vagy a Tonio, vagy a Kovács, vagy a Zaturec; nincsenek ilyen fényűző allűrjeim, és nem akarok úgy kiemelkedni a tömegből, hogy ilyen névvel is megnevezhető valaki legyek. Csak egy szerény káposztafej vagyok azon a nagy káposztamezőn, amelynek a mineműségét a kabátomra tűzött jelvény közli a külvilággal.”

Ha valaki vitába szállna velem, és azt mondaná, hogy ez a demokrácia, akkor előbb meg kellene állapodnunk egymással, hogy melyikünk mit ért demokrácia alatt. A demokráciának általam vallott értelme szerint semmi esetre sem az, de van a demokráciának olyan eléggé általános meghamisított értelmezése, amely szerint az a tömegbeveszés valóban hasonlít valamiféle demokráciához. Vagy negyven évvel ezelőtt elkezdtük egymást Budapesten a demokrácia szent nevében polgártársnak nevezni, és büszkék voltunk erre a címre. De egy másik csoport ugyanabban az időben az elvtárs címzéssel hódított a demokrácia mezején. Egy Sipos nevű jókedélyű bohém élt közöttünk az Abbázia kávéház világában, elkracholt orvosnövendék, aki masszírozással foglalkozott, és tele volt derűs cinizmussal. Ő mindenkit így köszöntött: „Jó napot, kedves polgár-elv-baj-kor-kar-tag-lak-úti-vetély- és cinkostárs!” És ezzel az ad absurdummal csakhamar leszoktatott bennünket a „polgártársról”.

Amiközben mindezeket a Lido homokjában sütkérezve elgondoltam, elhatároztam, hogy indítványozni fogom kortársaimnak — mert ha semmi egyéb nem is vagyok, kortárs az vagyok! —, hogy legyenek ismét egyének és dobják el a tűjelvényeiket. Az elhatározás lázától űzetve mindjárt el is indultam, hogy felöltözöm és megírom a riadót. Amint így siettem a homokban, egyszerre éles fájdalmat éreztem a talpamban: valami hegyes dologban megszúrtam magamat. Megnéztem: egy jelvénytű volt. Valaki már megvalósította az én elgondolásomat. Ekkor elhatároztam, hogy módosítani fogom indítványomat. Arra fogom biztatni kortársaimat, hogy dobják el a tűjeiket, de ne olyan helyen, ahol embertársaik beleléphetnek.

(Velence, július 24.)

     Vaskos ízléstelenség volna nagy diadalmi kalamajkát csapni gróf Pálffy-Daun József esetéből, aki nem csekély bátorsággal és — sajnos mindegyre ritkább — közéleti becsületességgel beismerte, hogy a politikában téves utakon járt, és hogy sok tekintetben revideálja az álláspontját. Ami pedig speciálisan az úgynevezett zsidókérdésben való revízióját illeti, ebből már csak azért is elhibázott dolog volna nagy győzelmi dáridót csinálni, mert hiszen a nemes gróf mai álláspontja még mindig nagyon messze van a helyes állásponttól. Az ő felfogása ma az — ha az őt meginterjúvoló újságíró helyesen adta vissza —, hogy „akik a zsidóság gazdasági pozícióját támadják, azoknak azért nincsen igazuk, mert nekik maguknak is alkalmuk lett volna vagyont szerezni és prosperálni, ha a ‘zsidósághoz’ hasonló energiát fejtettek volna ki, és ha ugyanazzal a céltudatossággal, szorgalommal fogtak volna hozzá vagyoni helyzetük kiépítéséhez”.

Mélyen meghajolva az objektivitásra való tisztességes törekvése előtt, mégis figyelmeztetni kell a gróf urat, hogy ez még mind csupa tévedés. Tévedés, mégpedig alapvető tévedés, amelynek sok keserves következménye fakadt és mindegyre fakad, minthogyha az életben volna valami olyan egység, amit a „zsidóság” szóval lehetne megnevezni. Ez nem realitás, hanem csak vízió. Zsidóság csak a zsidó templomokban és a zsidó temetőkben van, de az életben semmi ilyen egység nincsen. Az életben minden zsidó önállóan, a maga szándékai, hajlamai, képességei, céljai, lehetőségei szerint él és küzd, lót-fut, tervez, dolgozik, boldogul vagy bukik, abszolút függetlenségben minden más zsidótól. A „zsidóságnak” mint ilyennek nincsen semmiféle „gazdasági pozíciója”, hanem vannak gazdag zsidók és vannak szegény zsidók, és minden gazdag zsidó sokkal közelebb áll minden gazdag nem zsidóhoz, mint bármelyik szegény zsidóhoz. Nagyon nehéz feladatot vállalna magára, aki adatokkal akarná bizonyítani, hogy a gazdag zsidók úgynevezett gazdasági pozíciója egyéb előnyt jelentene a szegény zsidókra, mint esetleg azt, hogy a gazdag zsidók talán alimentálják azokat a jótékonysági intézményeket, amelyektől a szegények alamizsnákat kapnak. „Esetleg” — mondom, mert a gazdag zsidók gazdagsága rendszerint nem szokta erősebbé tenni azt a köteléket, amely őket a zsidó vallási közösséghez kapcsolja.

Az a megjelölés tehát, hogy a „zsidóság gazdasági pozíciója”, teljesen mondvacsinált és kizárólag az antiszemita izgatás céljaira szolgáló fogalom, vízió, amelynek semmiféle reális tartalma nincsen. És ha a tiszteletre méltó Pálffy-Daun gróf az antiszemitizmus lelki betegségéből szerencsésen kigyógyult, irtsa ki a szótárából és a gondolkozásából ezt a hamis fogalmat is, mire azonnal egy további előítélettől fog megszabadulni. „A zsidóság gazdasági pozíciója” megjelölésnek semmivel sincs több realitása, mintha a szőkék vagy a barnák gazdasági pozíciójáról beszélnénk.

A másik tévedés pedig, ami a gróf úr gondolkodását — habár most már nem is rossz irányban, de még mindig — befolyásolja, hogy a „zsidóság” az ő gazdasági helyzetét „kiépítette”. Vagyis más szóval: az ismeretes legenda a zsidók meggazdagodásáról. Az antiszemita izgatásnak egész arzenálja van e legenda terjesztésére hamis statisztikai adatokból, és aki ezeket a statisztikai adatokat egyszer elfogadta és beidegezte, az azután már csak oly módon tudja azokat ellensúlyozni, ha azt mondja, amit logikailag teljesen kifogástalanul Pálffy-Daun gróf úr is mond, hogy tessék ugyanolyan céltudatossággal és szorgalommal dolgozni, mint ahogy a zsidók dolgoznak, akkor majd uraságod is meg fog gazdagodni. Nagyon helyes, nagyon logikus és nagyon igazságos, csak sajnos tárgytalan. A valóság az, hogy a zsidók nem gazdagodnak, hanem rohamosan szegényednek, és a jómódú vagy legalábbis közepes sorsú polgárság osztályából nap nap után ijesztő tömegekben hullanak alá a proletariátus mélységeibe. Egyre nagyobb nehézségbe ütközik még a vallási, szociális és kulturális intézményeik fenntartása is a vallási közösséghez tartozó tagok tömeges és szakadatlan tönkremenése következtében, és egyre ijesztőbb azok tömegeinek a növekedése, akik alamizsna után nyújtják a kezüket. Csak az antiszemita tendenciával kihegyezett statisztikákban lehet, de a valóságban nem lehet ezzel a jelenséggel szembeállítani azt az ezer vagy tízezer vagy húszezer gazdag zsidót, akiknek folytonos exponálásával a „zsidóság” mesés gazdagságáról szóló legendát beleviszik az emberek tudatába.

De ha már benne vagyunk, mondanék én még valamit az igen tisztelt gróf úrnak, ha érdemesnek tartaná, hogy meghallgasson. Ne higgye tovább egy pillanatig sem, mert egy betű sem igaz belőle, hogy az antiszemitizmus egyáltalában gazdasági természetű nyavalyája a társadalomnak. Örök emberi jelenség ez, és megvolt akkor is, amikor a zsidók még mind nyomorúságba fulladt páriák voltak a világon. A középkori antiszemitizmus azon alapult — már tudniillik a kimondott indokok szerint —, hogy a zsidók feszítették meg Krisztust, és bár egy kis gyermek logikája előtt is kellő védekezés ilyen vád ellen, hogy senki sem tehető felelőssé évezredekkel ezelőtt élt, tőle idegen emberek cselekedeteiért, mégis tízezerszámra ölték meg a zsidókat ezen az alapon, és nem szolgált mentségül például a kölni zsidóknak annak az okmányszerű bizonyítása sem, hogy ők bizonyára nem tehetők felelőssé a kálváriahegyi gyilkosságért, mert amikor az történt, a kölni zsidó hitközség már élt és virágzott.

Hogyan hiheti el a gróf úr, hogy a „modern” antiszemitizmus gazdasági természetű jelenség, mikor látván láthatta és önmagán is tapasztalhatta, hogy olyan urak és hölgyek, akiknek semmiféle gazdasági természetű indokuk nincsen rá, mohó indulattal vetik magukat bele ebbe a pszichózisba? És hogyan hiheti, hogy a majd évek múltán esedékessé váló egzisztenciaalapítás előre érzett nehézségei tüzelik azokat az ifjakat antiszemita excesszusokra, akiknek a legnagyobb része a holnapi nap gondjaival sem törődik? És vajon mi köze volt a gazdasági természetű megfontolásoknak azoknál az oroszországi pogromoknál, amelyekben csaknem kivétel nélkül szennybe, piszokba és siralmas szegénységbe fulladt proletár zsidók estek áldozatul a feltüzelt csőcseléknek?

Nem, gróf úr! Ha tisztán akar látni, akkor lásson is tisztán, és lássa be, hogy a garázda antiszemitizmusnak az alapja sem a vallási fanatizmus, sem a fajiság, sem a gazdasági diszparitás. Ha a vallás volna az alapja, akkor a legvallásosabb keresztényeknek kellene legjobban az antiszemitizmusra tüzelniük, pedig ők azok, akik kétségbe vannak esve miatta. Ha a fajiság volna az alapja, akkor nem kellene az intézményes antiszemitizmusnak drákói törvények erejével tiltania és akadályoznia a fajkeveredést, amelyre az emberek lelkük legtisztább érzelmével hajlamosak. Ha pedig a gazdasági nívókülönbség volna az alapja, akkor ennek az érzésnek vallásra és fajra való tekintet nélkül mutatkoznia kellene általában minden társadalom szegény rétegében minden társadalom vagyonos rétegével szemben.

Ne átalljuk kimondani, amit amaz angol magas keresztény egyházi férfiú már ki is mondott és meg is írt a Manchester Guardianban, hogy „az antiszemitizmus egy csúnya és piszkos lelki betegség, amely az inficiáló kórságok szabályai szerint terjed az emberek között”. Minden társadalomban lefojtva ott élnek azok az alacsony indulatok az emberek lelkében, amelyek kegyetlenségek, igazságtalanságok, hatalmaskodások elkövetésére ingerelnek. Ezeket a romboló ösztönöket azonban a nevelés, a törvény, a kormányzat és különösen a társadalom vezető rétegeiből kiinduló példaadás lefékezi. Mihelyt ez a fék az egyik vagy a másik ponton lazulni kezd, azonnal jelentkezik a féktelenség hatása valamely irányban. Nem okvetlenül a zsidókkal szemben! Lehet a szenvedélyek célpontja esetleg a papság, vagy az úri rend, vagy a „burzsuj”, vagy valamely más kategória, avagy a törökök között az örmények, vagy az indusok között a párszik vagy a patánok, a színesek között a fehérek vagy a fehérek között a feketék. A mi világunkban az antiszemitizmus e pusztító ösztönök leggyakoribb megnyilvánulása, és a jelentkezésének valódi magyarázata nem az, amivel még a jóhiszeműek és az objektívek is magyarázni szokták: nem a vallás, nem a faj és nem a gazdaság, hanem egyszerűen az, hogy szabad, hogy lehet, hogy társadalmi és egyéni akciók válnak általa lehetségessé, hogy nem diszkvalifikál, hanem ellenkezőleg: hírnevet, romantikus dicsőséget és hatalmat lehet általa szerezniük olyanoknak, akik képességeik által ilyen kiválasztottsághoz sohasem juthatnának. Nem kell hozzá bő magyarázat, hogy ha a politikában netalán pillanatnyi könnyebbséget okoz is az ilyen indulatlevezetés szabadjára engedése, milyen tartós és végzetes rombolás ennek az eredménye a társadalomban! Nem kell hozzá bő magyarázat, hogy végül is hova kell jutnia annak a társadalomnak, amelyben az antiszemita handabandázással lehet ahhoz az érvényesüléshez, ahhoz a hírnévhez, pozícióhoz és tekintélyhez jutni, ami nem lehet másnak, mint csakis a komoly és hasznos szellemi és gazdasági munkának az eredménye!

     Én nem tudom, igaz-e, amit a minapában meghalt Unamunóról írtak, hogy eleinte Francóhoz állt, de azután elpártolt tőle, sőt lemondott az egyetemi rektorságáról is, mert amikor Franco egyik generálisával a felkelők győzelmi céljáról beszélgetett, az olyan kijelentést tett, hogy a katalánokat és a baszkokat ki kell irtani. A generális úr súlyos harcokat átélt katona, akinek az egyik karja és a fél szeme hiányzik, és összevissza van metélve, varrva és foltozva. Unamuno dühbe gurult a generális kijelentésén, felugrott és rákiáltott: „Ha ön a katalánokat és a baszkokat kiirtja, akkor Spanyolország is olyan nyomorék lesz, mint amilyen ön!” — és ezzel otthagyta őt is, meg Francót is, sőt az egyetemet is.

Mondom, nem tudom, igaz-e mindez, de semmi lehetetlen nincs benne. Sem Unamuno részéről, aki igen goromba férfiú volt az Úr színe előtt, sem pedig a generális úr részéről, aki igen általánossá vált érzületnek adott kifejezést, amikor egy helyzet megoldásaképp valamely népnek a kiirtását javallta. Egy generális szájából az ilyen kijelentés csak azért hangzik félelmesebben, mert neki a kiirtás eszközei is a kezében vannak. Ettől eltekintve azonban a gyűlöletnek ezek a kifakadásai közkeletűek és nem is újak. Az öreg Cato, mint egy vén papagáj, úgy rikácsolta mindennap a szenátusban, hogy a karthágóiakat ki kell irtani. Azután a párthusokat kellett kiirtani, azután a keresztényeket, azután a pogányokat, majd végtelen sorban a szektáriusokat és az eretnekeket, az ariánusokat, a bazilidiánusokat, a gnosztikusokat, a jakobitákat, a marcionitákat, a szabelliánusokat, a nesztoriánusokat, a manicheusokat, az albigenseket, a huszitákat, keleten a fehéreket, nyugaton a feketéket, az örményeket vagy a kvékereket, a jakobinusokat, a burzsujokat, a kulákokat, a királypártiakat vagy a köztársaságiakat és az idők elejétől kezdve az idők végezetéig a zsidókat, a zsidókat, a zsidókat!

És senki se higgye, hogy akik a kiirtás ítélete alatt állottak, ha felszabadultak az ítélet hatálya alól, sőt maguk váltak ítélkezőkké, akkor levonták korábbi szenvedéseik konzekvenciáit a nagylelkűség és a türelmesség által. Szó sincs róla! Ugyanolyan türelmetlen és kegyetlen üldözőkké váltak, mint azok voltak, akik őket üldözték. A protestánssá vált Svájcban az anabaptistákat vízbe fojtották, a szabadelvű Gentilis bárd alatt halt meg, Servet máglyán, és azok az amerikai gyarmatosok, akik üldözés miatt vándoroltak ki hazájukból, új hazájukban még kíméletlenebbül üldözték azokat, akik nem voltak velük egyazon felfogásban, mint ahogyan régi hazájukban őket üldözték. Arthur Holitscher leírja egyik könyvében a kanadai duhoborok telepét, akik a kegyetlen üldöztetésük elől hazájukból elmenekültek, és itt, a világ másik felében alapítottak új otthont maguknak. Peter Verigin volt a vezérük, és a telepük főhelyét is Veriginfalvára keresztelték. A szegény duhoboroknak semmivel sem volt itt jobb dolguk, mint volt a szent Oroszországban. Az erősebbek éppen úgy elnyomták a gyöngébbeket, mint odahaza, és Peter Verigin éppen úgy kancsukával uralkodott fölöttük, mint odahaza azok, akik a cártól kapták a hatalmat az emberek kínzására.

Nem tudom, igaz-e, vagy csupán pletyka — az igazán szavahihető emberek e tekintetben talán leplezik a valóságot —, de azt beszélik, hogy Palesztinában, az új zsidó őshazában az európai nevelésű zsidók éppen úgy gyűlölködnek a babonákba fulladt bigott lengyel zsidókkal szemben, mint ahogy Európában mindenütt gyűlölik és üldözik Istennek e kivetett páriáit.

Intelligens emberek beszédét hallgatom. Két kolléga, akik homlokegyenest ellenkező felfogáson vannak a világ dolgai felől. Az egyik a legteljesebb meggyőződéssel mondja, hogy Európában nem lesz addig rend és béke, amíg a franciákat az utolsó szálig ki nem irtják. A másik szerint a németekkel kell ugyanezt csinálni. Ők ketten íme már százmillió embert kiirtanának, miként Franco generálisa a baszkokat és a katalánokat. És mindenki valakit. Valóban úgy van: homo homini lupus, az ember farkasa az embernek! De ez a megállapítás durva igazságtalanság a farkasokkal szemben. Jól mondta valaki: két farkas, amely az erdő sötét sűrűjében találkozik, félelem nélkül, nyugodtan megy el egymás mellett; két ember azonban ugyanezen a helyen találkozva, szorongó félelemmel a szívében tér ki egymás útjából.

Még a földi élet kölcsönös elirigyelésével sem elégszenek meg az emberek, hanem még a másvilági élet boldogságát sem engedélyezik azok számára, akik más véleményt táplálnak, más felfogást és más hitet vallanak, mint amelybe ők — egymilliomodnyi kivétellel a születés véletlenségénél fogva — jutottak. Az Ótestamentum három évezredes és az Újszövetség kétezer esztendős tanítása semmit sem csökkentett ezen a kitagadáson és kiközösítésen. Zwingli volt az első, aki úgy merészelte leírni Isten országát, mint a minden fajtájú, rendű és rangú szentek, hősök, hívők és erényesek gyülekezetét, ahol Ábel és Énok, Noé és Ábrahám, Izsák és Jákob Szókratésszel, Ariszteidésszel, Numa Pompiliusszal, Herkulessel és Scipióval fog összejönni, és minden becsületes és jó ember, aki valaha élt, együtt lesz Istennél. Mi mosolygunk ezen a nemes hevületen, de amikor ezt először leírták, mindenfelé bámulatot és megbotránkozást keltett. Luther elolvasván ezt a hitvallást, kétségbeesett Zwingli lelki üdvössége felett. Ami pedig a földi üdvösséget illeti, jól tudjuk, hogy Zwinglit és minden hívét kiirtásra ítélték, és Krisztusnak e hűséges interpretátora, a szelíd békességnek és a béketűrő jámborságnak ez a magasztos küldöttje hitének védelmében a csatatéren esett el. Miután nyolcvan teológussal való szóvitatkozásban diadalmaskodott, a dárda az ellenfeleinek adott igazat, és holttestét az Isten ellen vétkezők máglyáján égették el azok, akik legyőzték és megölték.

Vajon lesz-e valaha vége ennek a feneketlen gyűlölködésnek, ennek az ártó és irtó szándéknak, amelyet a világ minden kormánya és minden egyháza a legnagyobb erőfeszítéssel is csak nagyon fogyatékosan tud féken tartani és korlátok közé szorítani, mert minden kormánynak és minden egyháznak számolnia kell ennek az indulatnak irtózatos erejével? Vajon vége lesz-e valaha? Az emberiség legnagyobb alakjai, erkölcsi és szellemi óriásai soha, életük és koruk legválságosabb pillanataiban sem adták fel a reményt, hogy meg fog változni, és nem adták fel a küzdelmet, hogy megváltozzék az embernek ez az örök vadállatiassága. Egyik helyről a másikra szökött Condorcet, az emberi tökéletesedés e lánglelkű hirdetője a sans-culotte forradalom pribékjei elől. Miközben halálra keresték, rejtekhelyén elbújva írta: „Az emberiség olyan fokra fog emelkedni, ahol a butaság és a nyomor csak szerencsétlen véletlenség lesz, nem pedig a társadalom nagy részének megszokott állapota.” Azután mérget ivott, nehogy a guillotine alá kerüljön.


     

    
    
    
    
     
      
        
              
                A történelem törvényszerűsége
              

            
      

    
     
      
        Megjelent a Magyar Hírlap 1936. március 15-i számában.



      

     
     Viharmadarak röpködnek vijjogva Európa egén, a történelmi végzet hideg szele süvölt végig a kora tavaszi mezőkön, és a nyilvánosság bölcselői a történelem törvényszerűségéről elmélkednek.

Mily szép és megdöbbentő erejű szókép ez: a történelem törvényszerűsége. De az igazi értelme nem az a komoran fenséges fogalom, amely a szavak hangzásából elénk tárul, hanem valami egészen útszéli és minden erkölcsi fenségtől mentes igazság. „Történelem törvényszerűsége”, ez az égzengésszerűen hangzó kifejezés egyszerűen más szavakkal való megjelölése annak a közismert igazságnak, hogy az emberek ostobák, csirkeeszűek, feledékenyek, és annak a másik igazságnak, hogy a világot kevés bölcsességgel kormányozzák.

Ha az emberek okosabbak volnának, és a bölcsesség kormányozná őket, akkor arra volnának képesítve, hogy okuljanak a történelem eseményeiből, és ne kövessék el újból és újból ugyanazokat a hibákat. És ha ez így volna, akkor minden történelmi esemény megannyi új esemény volna, és ez esetben nem volna a történelemnek törvényszerűsége. Minél alacsonyabb fokán áll az értelemnek valamely teremtmény, annál szigorúbb a törvényszerűség, amely a cselekedeteit meghatározza. Egy tengerfenéki virágállat minden ingerre szakasztott ugyanazon módon reagál, és egy csapat birkának is meglehetősen azonos a viselkedése azonos behatásokra. Csak a bölcs az, akit a szelleme arra képesít, hogy egyedülálló és egyszeri legyen minden állásfoglalása, mivel mindegyiket a bölcsessége hozta létre, a bölcsessége pedig a tapasztalatainak a summázata.

Platón államában, amelynek kormányzására a bölcsek volnának hivatva, valószínűleg megszűnnék a történelem törvényszerűsége, hacsak Gustave Le Bonnak nincs igaza, hogy tömegbe gyülekezve a bölcsek is csak primitív nyájállatok, vagy pedig ha Platón államában is nem a protekció, a beházasodás, a nepotizmus, a korrupció, az etetés-itatás vagy a szerencse csinálna közönséges tökfilkókból bölcseket. Hogy Gustave Le Bon aggodalmától nem sokat kellene tartani, ha valódi bölcsek kormányoznának, erre elegendő garanciának látszik a római katolikus bíborosok testületének működéséből levont tanulság: e testület előtt csődöt mond a tömeglélektan tanítása, és abban a történelemben, amelyet ez a testület formál, alig van észrevehető nyoma annak a „történelmi törvényszerűségnek”, amely mint rontás és átok működik a szerencsétlen emberiség szerencsétlenségének állandósításán.

Még élnek hadiözvegyeink és árváink, még közöttünk járnak a háború rokkantjai és nyomorékjai, és még csaknem teljes számban itt vannak körülöttünk a gazdasági összeomlás koldusai. Még őrizzük a szekrényeinkben és fiókjainkban az értéktelen kölcsönkötvényeket, betétkönyveket és a gazdasági vanitatum vanitas egyéb mindenféle dokumentumait. És nézzetek csak oda: milyen türelmetlenül kibicel a kávéházak és sörözők népe azokhoz a tanácskozásokhoz, amelyeket millió életekért, ezermilliárdnyi értékekért és talán az egész emberi civilizációért felelős személyek folytatnak a veszedelmes helyzet megoldása körül. Mikor kapott már a világ keservesebb leckét, mint amilyenben a mi nemzedékünket részesítette a balsors? Tűzzel és vassal égette belénk a végzet ezt a leckét, és mégis és máris elfelejtettük. Jaj lesz nekünk, ha azoknak sem lesz több eszük, és azoknak sem lesz jobb memóriájuk és világosabb előrelátásuk, akik most a sorsunk fölött tanácskoznak és határozni fognak.

A történelem törvényszerűsége azt jelenti, hogy akik a világot kormányozzák, még sohasem tettek elhatározó intézkedéseket azoknak az okoknak a megszüntetésére, amelyek a feszültségeket és konfliktusokat előidézik, hanem a legjobb esetben is a végső következmények elhárítására törekszenek. Dicséretükre válik, de nem mindig vezethet eredményre az erőfeszítésük. Szerencséjük, hogy a saját személyükre nézve igen csekély a hibás lépés veszedelme. Ragyogó autóikon jelennek meg a tanácskozások színhelyén, és nem kötéllel a nyakukon, mint ahogyan ama görög köztársaságnak az agoráján kellett minden indítványtevőnek megjelennie, hogy ha valami rosszat indítványoz, amit a többség elutasít, akkor mindjárt fel lehessen akasztani. Akiknek a kezében mostanság van letéve az országok sorsa, még a hivatalukkal sem okvetlenül felelnek, ha romlásba döntik a világot.

Mindazok, akik felelősek azért, amit a világháború és annak következménye jelentett az emberiségre, nyugodtan élnek és nyelvelnek vagy firkálnak tovább. Ha az emberi élet végessége el nem szólítaná őket a világból, akármennyi idővel túlélhetnék azokat a milliónyi fiatalembereket, akiket borzalmakba és tömegsírokba döntöttek. Mindegyik írt memoárokat, de egy sem akasztotta föl magát közülük, és egyiknek sem kellett Istentől és embertől elhagyott helyekre elbújdosnia, hogy ne találjon rá a megtorlás.

Nincsen arról szó a mostani tanácskozásokban sem, hogy meggyógyítsák a betegséget, hanem csakis arról, miképpen kellene lefogni a lázbeteg világot, hogy önkívületében a vesztébe ne rohanjon. A politikai orvoslás tudománya még a középkori kuruzslás stádiumában van, amelyben fenyítőeszközökkel kezelték az idegbajokat, és eredményesnek tartották ezt a kúrát, amíg a pácienst a rémület visszatartotta a kitörésektől.

A világ betegségét nem gyógyíthatják meg olyanféle államférfiak, mint amilyenek kezükben tartják a sorsát. Nagyobb, sokkal nagyobb államférfiakra volna szükség, olyan nagyokra, mint amekkora Jézus Krisztus volt vagy Pál apostol, vagy Spinoza, vagy Cobden, vagy Henry George, vagy Norman Angell, akik a politikusok szemével nézve mind csak álmodozók. A politikusok, akik a világot kormányozzák, hozzá vannak tapadva a korallpadhoz, amelyből kinőttek, és ezt nem csupán érdemüknek, hanem a politikai mesterség mellőzhetetlen föltételének tartják. Amikor a kilencdioptriás rövidlátó leteszi a szemüvegét, akkor már csak azt látja, ami közvetlenül az orra előtt van. És ekkor büszkén felkiált: „Reálpolitikus vagyok!”

     Elindult a staféta Olümpiából, és futva viszi a tüzet Berlin városáig hetedhét országon keresztül, akár a mesékben: hol volt, hol nem volt.

Illetlen és nem is okos dolog az ünneprontás, sőt nem is egészen veszedelem nélkül való. Semmivel szemben nem olyan türelmetlenek az emberek, mint az ünnepi hangulatuk megrontásával szemben. Zsolozsmákat énekelve vonul a processzió, sok száz embernyi tömeg, amely mellett hetyke fogatán elrobog valaki, aki az egész életüket kiuzsorázza és kiszipolyozza. De leemeli a kalapját, miközben az út porát rájuk borítja, és ők tisztelettel fogadják az érzelemközösségnek ezt a formaságát. De jöjjön most valaki, aki minden idejét az ő ügyüknek szenteli, aki érettük küzd és fárad, aki életének egyedüli értelmét abban találja, hogy segítse őket kiemelkedni pária sorsukból; aki barátjuk, testvérük, jótevőjük – jöjjön és kiáltson feléjük két szót, amely az ünnepi áhítatukat megsérti, és készek lesznek őt széttépni azért a két szóért, amely elhangzott a levegőben anélkül, hogy a reális világban a legcsekélyebb hátrányt okozta volna nekik. Borzasztó érzékenyek az emberek az ünnepük rontásával szemben. De nem is könnyű szembehelyezkedni az ilyen közhangulattal: nagy bátorság kell hozzá – így valahogy mondja Ignotus –, hogy ne lépjünk taktusra, amikor a katonabanda vonul mellettünk.

Hallgassanak tehát az ünneprontók, és tekintse majd áhítattal mindenki, amikor az Olümpiából Berlinbe futó fáklyával a staféta elrohan mellette. Nincs most szükség semmi racionalizmusra! Nem kell arra gondolni, hogy ilyen futásteljesítmény még mindig a marathóni futó emléke, aki azonban bizonyára szívesebben adta volna le a perzsák fölött való példátlan győzelem hírét Morse-gépen vagy pláne rádión, semhogy futva vigye meg a jó hírt Marathóntól Athénig. Nincs értelme okoskodás útján kihozni az eredményt, hogy a mai közlekedési és hírtovábbítási technika mellett az emberi futás erőfeszítése értelmét vesztette megannyi más hasonló teljesítményekkel együtt, mivel soha senki sem fogja odáig fejleszthetni a futás rekordját, hogy egy másodperc alatt 300 000 kilométert szaladjon, mint a villamosság, amely már a Földnek úgyszólván minden pontján rendelkezésére áll az embereknek. Az ilyen ellenvetések csak hangulatrontások, amelyektől tessék mindenkinek tartózkodnia.

A tisztelt cinikus urak vegyenek az önuralmat illetően példát éppen a németektől, akik bizonyára irtózatos lelki erőfeszítéssel az ő legszentebb nemzeti érzelmüket, a szinte sportszerű komolysággal gyakorolt antiszemitizmust szüntetik meg az olimpia heteinek idejére. Óriási önmegtagadás ez, uraim, amelyre igazán csak a cinikus viccelődés örök okvetetlenkedői mondhatják, hogy ezt az erényt a budakeszi svábok nyaralás idejére már emberemlékezet óta minden évben gyakorolják.

Az égő fáklyával való stafétafutás hetedhét országon keresztül Olümpiától Berlinig valóban grandiózus gondolat. Azt merném mondani, hogy gondolatnak még sokkal grandiózusabb, mint cselekedetnek. Olyan koncepció ez, amelyhez a legfölségesebb reflexiókat lehet hozzáfűzni: valóságos kincsesbánya a témakereső publicisták számára. Nem az elgondolás a hibás benne, hanem a viszonyok átka, amelyek között élünk, ha a tények miatt csak fanyalogva lehet beszélni a népek közösségének a szelleméről, amelyet a hét országon keresztül futó fáklya szimbolizálni akar, a világosságról, amelyet jelképez, és a törekvések azonosságáról, amelyet a kitűzött cél irányában rohanó futároknak egymást kiegészítő erőfeszítése jelenteni akarna. Ó, népek közösségének szelleme, amely csak úgy mutatkozhat, hogy a gyűlöletet határidőre felfüggesztik! Ölelkezés, amelynél a résztvevők lenyelik az utálkozásukat, és a fair play szabályai között folyó szeretetteljes játék, amelynek az obligát nyájassága mögött hideg ellenségeskedés érzése vicsorog!

Milyen óvatos az olimpiai játékok felújítását kezdeményező és sikeres agitációval megvalósító francia Coubertin bárónak az üzenete, amelyet a stafétafutóknak küldött: „A jövő azoké a népeké, melyek fiatalságukat a kor szellemében tudják nevelni!” Vajon mi ennek az értelme? Hol van hitelesítve egy olyan megállapodás, amely által mindenki ugyanazt érthetné ez alatt a dodonai mondat alatt? Mert ha Coubertin báró azt üzente volna, hogy a jövő azoké a népeké, melyeknek a fiai helyből négy métert tudnak ugrani, akkor ezt az egész világon mindenütt egyformán értették volna, miután méternek a délkör negyvenmilliomod részét nevezik, amelynek hiteles platinarúd-példányát Sèvres-ben őrzik. Ennélfogva ez a fogalom nem tűr semmi kétséget. De ha valaki a kor szellemét jelöli meg olyannak, mint amelynek az ifjúságba való beoltása a jövőt biztosítja, akkor teljes lesz a zűrzavar, mihelyt értelmet akarunk adni a mondatnak. Ha a fáklya, amelyet a staféták hét országon keresztül kézről kézre adnak, látni és gondolkozni tudna, akkor meggyőződhetnék róla, hogy a hét ország mindegyikében mást értenek a kor szelleme alatt, és azonkívül még mindegyikben erős áramlatok vannak az iránt, hogy értsenek mást alatta, mint amit értenek.

Sőt még akkor sem volna sok értelme a nemes francia báró üzenetének, ha legalább nagyjából volna valami közmegegyezés a népek között arra vonatkozóan, hogy mi a kor szelleme. Mert ha valóban van a kornak egy uralkodó szelleme, akkor ez a szellem az ifjúságban is benne van, sőt benne csak igazán. Nem lehet semmiféle garancia a nép jövőjét illetően abban, hogy az „ifjúságát a kor szellemében tudja nevelni”, mert egész egyszerűen nincsen olyan nép a világon, amely nem abban a szellemben neveli az ifjúságát, mint ami a kor szelleme. Az ellenkezőjét elgondolni is képtelenség: amióta a világ áll, mindig első igazság volt az, hogy anyjától tanul csiripelni a madár, vagy ahogy a németek mondják: Wie die Alten sungen, so zwitschern die Jungen. Logikai képtelenség, hogy az ifjúság ne a kor szellemében nevelődjék, és így bizony Coubertin báró üzenete nem egyéb, mint egy túlságosan óvatosan megreformált, semmitmondó, lapos közhely, és az még nem ünneprontás, ha valaki ezt róla megállapítja.

De ennél még többet is szabad ünneprontás nélkül erről az aforizmáról megállapítani: azt, hogy amennyiben értelme van, nem igaz. Sőt éppen az ellenkezője az igazság. A „jövő” mindig azoké a népeké, amelyeknek az ifjúsága szellemében megelőzi a maga korát, és idealizmusának a szárnyain felül tud emelkedni a maga korának a szellemén. Az ifjúságnak úttörőnek kell lennie, hogy a maga társadalmának a nívója őáltala emelkedjék, vagy hogy Coubertin báró szavaival éljünk, hogy a „jövője” biztosítva legyen. Ha nem ilyen az ifjúság, akkor hiába rohannak a staféták, csak a költő szavai fognak megvalósulni ebben a rohanásban: „Futva fut, de bármi gyors futása, / Vele száguld keble óriása!” Korunk szelleme – sajnos! – az elzárkózásnak, az irigységnek, a kitagadásnak, az imperializmusnak, a faji gőgnek, az előítéleteknek, az elnyomásnak, a fennhéjázó nacionalizmusnak, a szabad gondolat elfojtásának a szelleme, és a kultúrvilág jövője attól függ, hogy milyen mértékben tudja magát az ifjúság emancipálni ez alól a korszellem alól. Ezt kellett volna üzennie báró Coubertinnek a stafétáknak, ha hasznos útravalót akart nekik adni hetedhét országon keresztül való rohanásukhoz.

Végül pedig az érdemes báró úr mondásának a fogalmazásában rejlő gondolat is kihívja a kritikát. „A jövő azoké a népeké…” Mit szól ehhez a fogalmazáshoz a Népszövetség? Hogyan? Hát a jövő egyik népé igen és a másiké nem? Egyetlen olyan nép sincsen a világon, amely több száz és több ezer évre ne tekintene vissza. A természet hozta őket létre, és miként látnivaló, mindegyiknek volt ezer év óta „jövője”. Úgy látszik, Coubertin báró tanácsa nélkül is mindenik mindig a kor szellemében nevelte az ifjúságát. Ha tehát a báró úr üzenetének egyáltalában van értelme, akkor az „azé a jövő” nem jelenthet mást, mint azt, hogy az egyik nép a másik fölé fog kerekedni. Vagyis hatalmi érvényesülést, imperializmust jelent az üzenet, avagy pedig egyáltalában nincsen semmi értelme.

Az emberiség boldogulását pedig éppen ennek a szellemnek az ellenkezője biztosítja: az a szellem, amely át van hatva attól a tudattól, hogy a „jövő” minden népnek egyenlő joga és osztályrésze, és minden emberé, aki a világra született. Csakhogy ez a szellem eddig még sohasem volt a kor szelleme: ez még mindig csak a jövő zenéje hetedhét országon keresztül. Mese, amely nem így kezdődik: hol volt, hol nem volt, hanem úgy, hogy hol lesz, hol nem lesz…

     Bizony, a világ állapota egyre rosszabb és rosszabb lesz, és rajtunk, akik életünk feladatának tekintjük, hogy a magunk szerény körében és a rendelkezésünkre álló csekély erővel dolgozzunk e romlás ellen, gyakorta erőt vesz annak az istenfélő plébánosnak a hangulata, aki a processzió vezetésére kérő híveknek azt mondotta: „Szívesen megtenném, kedves gyermekeim, mert a szárazság valóban katasztrofális, de mi értelme volna, hogy esőért könyörögjünk, mikor a barométer annyira emelkedik.”

Olyan dolgok történnek körülöttünk, amelyeket soha elképzelhetőnek sem képzeltünk el. Az emberek megunták az oázist, és a sivatagba vágyódnak. Ragyogó kultúrában élő országokban a földből nőnek ki mozgalmak, amelyeknek a célja, hogy a társadalmuk ejtse el a humanizmusnak, a jognak, a szabadságnak századok szörnyű vajúdásában világra jött eszméit, és térjen vissza a közelebbi vagy távolabbi barbárság állapotába, amelyben a közület nyakán tirannusok ültek, kiknek a szava törvény volt, óhajtása parancs, utasítása ítélet. A szellemi és jogi egyensúly állapotában élő társadalmak eleinte mindenütt úgy tekintenek ezekre a mozgalmakra, mint éretlen gyermekek értelmetlenségének megnyilatkozásaira, esetleg mint futóbolondok handabandázásaira. A rohamos tempó azonban, amelyben ez a ragály terjed, csakhamar kinyitja azoknak a szemét, akik felelősek egy-egy országban a civilizációért, és csakhamar belátják, hogy szellemi és erkölcsi betegség megszállottjaival állnak szemben, akik ugyan szintén nem „vogelfrei”-ok, mint ahogy az elmebetegek és gyújtogatók sem azok a jogállamokban, de akiknek az akciószabadságát szűk és szigorú korlátok közé kell szorítani, ha nem akarják megvárni a civilizáció összeomlását.

Századok perspektívájában ez a pszichózis úgy valahogy fog feltűnni valaha a kultúrtörténelem kutatói előtt, mint ahogy ma a középkor szellemi betegségeit látjuk, a táncdühjárványt, a gyermekek keresztes hadjáratát, a chiliasztikus tévhit badarságait, a kóborlási ragályt és hasonló egyebeket. Másként, mint az elmekórtan számláján, nem fogják tudni megérteni, amit mi itt most a szemeinkkel látunk, hogy emberek a saját akaratukból követelik, hogy vegyék el a szabadságukat, hogy ne engedjék őket azt csinálni, amit a maguk józan elgondolásuk szerint a saját érdekükben jónak látnának, hogy fosszák meg őket attól a nemes izoláltságuktól, amely emberi értelme és lelke alapján minden anya szültjét megilleti, és amely nélkül méltatlan csordaélet az ember osztályrésze. És követelik, hogy tegyenek nyerget a hátukra, hogy fogják be őket egy Moloch szekere elé, hogy minden lépésüket valami felsőbbség dirigálja, hogy ellenőrizzék őket, mit írnak, mit beszélnek, mit olvasnak és még azt is, hogy mit gondolnak. Sürgetik, hogy szűnjön meg az emberiességen alapuló jog, a sajtónak, a vallásnak, a gondolatnak, a foglalkozásnak, a forgalomnak a szabadsága; hogy közvetlen hatósági ellenőrzés alatt álljon minden embernek minden moccanása a bölcsőtől a sírig; hogy szigorú bürokraták kukucskáljanak bele a szekrényükbe, a fiókjukba, a fazekukba és a szemetesládájukba, és büntessék őket irgalmatlanul mindenért, amit kifogásolhatónak találnak. Türelmetlenül égnek a vágytól, hogy masíroztassák, vezényeljék, egzecéroztassák őket, a sziklából üdítő gyógyforrást fakasztó varázsvesszőnek tisztelik a káplárpálcát és a csipkebokorból hangzó szózatnak a kommandót.

Addig is, amíg ennek a sóvárgott boldogságnak a korszaka el nem érkezik, a maguk körében igyekeznek megvalósítani az ideált. Láttam valahol három kis nebulót, akik az utca közepén „meneteltek” valahová. Hátul kettő feszes tartásban és kemény lépésekkel, pontosan a kettő közötti vonalban előttük a harmadik, a parancsnok, aki az utcakereszteződéseknél „állj”-t vezényelt, ha meg kellett állni. Szerencsére, mert enélkül a másik kettő, akinek nem szabad a saját fejével gondolkoznia, bizonyára az útjukat keresztező villamosok vagy autók alá menetelt volna.

Ez merőben új jelenség, amelyhez hasonló még nem volt a világon. Voltak már diktatúrák, sőt zsarnokuralmak, de nem úgy, hogy ideológia fejlődött volna ki körülöttük, amely szerint egy társadalom életének ez a helyes és kívánatos formája. A régi diktátor rettegett alak volt és uralma közszerencsétlenség. A mai diktátor bálvány, amely nagy tömegek előtt Istent illető tisztelet és imádat tárgya. A régiek nem értették a dolgukat, nem tudták magukat ideológiával igazoltatni. Megvan írva, hogy amikor Nagy Frigyes zsarnoki apja, Frigyes Vilmos kilépett a palotája kapuján, rögtön kiürült az utca: az emberek úgy szétszaladtak, mintha oroszlán szabadult volna ki ketrecéből. A mai diktátorok, ha az ízlésük nem tiltakoznék ellene, gyönyörködhetnének a látványban, hogy az emberek, mint a vallási tébolyba esett fakírok a bálvány szekere elé, lefekszenek az útjában, és könyörögve kérik, hogy gázoljon keresztül a testükön. Ki érti ezt majd meg egykoron, ha elmúlik az a pszichózis, amely ma úrrá lett az emberek között?

Egyébként a dolog nincs egészen magára hagyatva. Történik gondoskodás róla, hogy ez a révület ne engedjen erejéből, hanem virulens állapotában maradjon, sőt hogy terjedjen a világban. Ez azonban már a biztonságérzet hiányának a vigasztaló jele lehet azok előtt, akik a diktatúra pszichológiáját ismerik. Aki valóban biztosnak érzi magát, vagy más szavakkal kifejezve, aki valóban helyesnek, idő- és értékállónak tekinti a maga rendszerét, az nem akarja azt idegenek között terjeszteni. A jobb- és baloldali diktatúrák roppant áldozatokat hoznak érte, hogy sikeres agitációval terjesszék a maguk eszméit, ellenben a nagy demokráciák ilyesmire egy fityinget sem költenek. Bismarcknak szilárd meggyőződése volt, hogy a monarchikus államforma a legjobb minden lehető állami berendezés között, ellenben a köztársasági forma aláássa az országok alapjait. Miután ezt igazán hitte, elcsapta Németország párizsi nagykövetét, Arnim grófot, aki részt vett azokban a mozgalmakban, amelyeknek a francia köztársaság megbuktatása és a monarchia visszaállítása volt a célja. Csak forogjon mindenki a maga keserű levében, gondolja az, aki a saját levét valóban édesnek és a másikét keserűnek tudja. Aki mást is bele akar úsztatni abba a lébe, amelyben ő evickél, az önkéntelenül is elárulja magát, hogy nem teljes a meggyőződése annak a lének az édességéről.

Egyéb tünetek ugyanerre vallanak. Angliából aki akar, mindenki szabadon kimehet. A diktatúrák ellenben a kiteljesedésük mértéke szerint korlátozzák ezt a lehetőséget. Miért, ha olyan bizonyosak a maguk paradicsomiságában? Ez is egy népszavazás ám, mégpedig a legtisztább népszavazás, ha az emberek valahová törekszenek vagy ha valahonnan távozni akarnak. A diktatúrák tudják, hogy ezek a távozók nem a diktatúra eszméjét vinnék ki magukkal dugáruként az idegen országokba, tehát odahaza marasztalják őket, ellenben saját eszközeik útján terjesztik az eszmét a világban.

E tekintetben teljesen azonos a magát nemzetinek nevező és a magát nemzetközinek nevező diktatúra, mint ahogy teljesen azonos sok más tekintetben is, sőt talán mindenben. Akik majd nagyobb távolságból fogják őket nézni, édeskevés különbséget fognak közöttük találni, mint ahogy az indusok nehezen értik meg a különbségeket, amelyek által mi itt zsidó vagy keresztény kategóriába sorozódunk, és még kevésbé értik a különböző keresztény felekezetek vagy különböző observanciájú zsidó csoportok között való eltéréseket. Csak azt fogják látni, akik visszatekintenek reánk – amit most még csak jószemű emberek látnak –, hogy mindenféle színben ezek a diktatúrák a csalódásig hasonlítanak egymásra úgy a módszereikben, mint az eszközeikben, mint pedig a céljaikban. Los mismos perros con distintos collares. Ugyanazok az ebek más szabású nyakörvvel.

Mindegyikben a bürokrácia az uralkodó elem, mindegyikben az állami totalitás az uralkodó gondolat, amely csak értelmetlenebb, de szebben hangzó kifejezése annak az egyszerű valóságnak, hogy az állam hatalmát megtestesítő hivatalnoksereg kiváltságos osztályként érvényesíti akaratát. Mindegyikben van egy forrongó mélység, amelyet irgalmatlan terror tart lefojtva, és mindegyik megtalálja a módját, hogy teremtsen, fenntartson és terjesszen olyan köztudatot, amely ezt a borzasztó legázoltságot a társadalomélet legtökéletesebb és legkívánatosabb formájának higgye és hirdesse. Eszmeileg teljesen mindegy, hogy a népeknek a diktatúrák melyik színű változata jutott osztályrészül. Az emberi sorsok, a bűnök és az erények azonosak mindegyikben, és csak szereposztás, létjogosultság-igazolás, hogy egymással nyelvelnek, egymásra fenekednek és egymást gyalázzák. Ugyanolyan vagy sokkal több joggal összekarolhatnának, és erejüket összetéve mehetnének a humanizmus ideológiájában élő világ ellen. Ha fennmaradnak, előbb-utóbb le is fogják vonni ennek a szellemi azonosságuknak a konzekvenciáit, és összeállnak, hogy bélpoklosságuk körébe vonják az egész emberiséget.

Amíg e sorokat írom, Németországból rövidhullámon egy nagy szónoki művészettel elmondott beszédet hallgatok, amelynek oly hatalmas a hangja, hogy időnként elmozdul tőle a hullámhossz, újra be kell igazítanom. A szónok az Auslanddeutschtumról beszél, és gúnnyal meg szenvedéllyel vitázik a kormányokkal, amelyek intézkedéseket tesznek az ellen, hogy németországi származású agitáció folytatódjék a gondjaikra bízott ország lakossága között. A szónoknak nagy tömeg helyesel, amikor pedig Németország ez idő szerinti berendezkedésének minden más országé fölött való fölényes előnyét fejtegeti, a szónoki rafinériával kihegyezett mondatvég után olyan erejű tombolás tör ki, amelynek a hangereje szinte szétfeszíti a rádiót. A rövidhullámon az egész földkerekség hallhatja negyvenezer ember, ötvenezer ember ujjongását, avagy talán százezerét is. De senki sem hallhatja azokat, akik ugyanott milliószámra némák, vagy akik csak suttognak, hogy ne hallgathassa ki beszédüket és ne leshesse ki gondolataikat a besúgó, aki még a levegőben is ott figyeli minden mozdulatukat. És minden országban van kisebb-nagyobb és még nagyobb csoportja az embereknek, akik szinte mámoros epedéssel vágyódnak utána, hogy mindez legyen úgy náluk is.


     

    
    
    
    
     
      
        
              
                Az állam én vagyok!
              

            
      

    
     
      
        Megjelent a Magyar Hírlap 1938. május 22-i számában.



      

     
     A minap egy cikkemben futtában említést tettem itt dr. Molnár Kálmánnak, a pécsi egyetem tanárának német nyelven megjelent tanulmányáról, amely az úgynevezett „nemzeti állam” magasztalására íródott. A nemzeti állam a népszuverenitáson alapuló állammal van a tanulmányban szembeállítva, és az összehasonlítás eredménye: végtelen kontra nulla a „nemzeti” állam javára.

A tudós szerzőt nincsen szerencsém személyesen ismerni, de valami okának kell lennie, hogy a felfogása akkor is nagyon érdekel, amikor – mint rendszerint – eltér az enyémtől. Valami végső szent dolognak kell lennie, amiben egyetértünk. Két külön síkon párhuzamosan haladunk, és a geometria tétele szerint valahol a végtelenben találkozunk. Bizonyára így lesz ez az államról vallott felfogásunk tekintetében is, ami szintén ellentétesnek látszik. Az ellentétet azonban nehéz vele szemben kifejezésre juttatnom, mert ő egy szentségében érinthetetlen pajzsot tart maga elé: a magyar államot állítja oda mint a „nemzeti” állam példaképét, és Szent István államfelfogásában – amely előttem is szent – testesíti meg azt az ideált, amelyet fejtegetéseiben imád. Ezzel szemben az ellentmondás és a vita csaknem lehetetlenség, és némiképpen lehetségessé is csak úgy válnék, ha e közös ideálunk szentségének az érintése nélkül előbb kifejteném, hogy a Szent István-i államfelfogás tökéletes és magasztos ugyan, de nem azt valósítja meg, amit a tudós professzor úr a „nemzeti állam” meghatározással megjelöl. Ilyen megállapítás kifejtésére azonban egy újságcikk kerete nem elegendő. Így tehát ebben a kérdésben vele szembeszállni olyan vállalkozás volna, mintha valaki régi nemes üvegekkel és porcelánokkal tele múzeumban kezdene el verekedni.

Annyi bizonyos, és erre könnyen tudnék vállalkozni, hogy a Szent István-i államgondolat minden magasztos következtetését akkor is levezetem, ha arra az álláspontra helyezkedem, hogy ennek az államgondolatnak a népszuverenitás az alapja. Hiszen nem is lehet másképpen. A praktikumok igen keveset függenek az elmélettől. A tudósok dolga az állam keletkezésének, céljának és módszereinek a vizsgálatával foglalkozni, de azok, akik valóban kormányoznak, sokkal inkább el vannak foglalva a cselekvéssel, semhogy az elméletekkel törődhetnének. A cselekvéseket pedig az erőviszonyok, a szükségességek irányítják, és ezeknek a helyes felismerése vezérli, ami már az államférfiúi képesség és művészet dolga. Nincsen olyan kormányzati intézkedés a nyilvános könyörgésektől a vérbíróságig, amely bármiféle elmélet uralma alatt ugyanúgy meg ne ismétlődhetnék minden államban.

Lehetett az elmélet az, hogy a Föld alakja sík lap, vagy horpadt tányér, avagy gömb: az emberek nem azért nem hullottak alá a világűrbe, mert ők azt hitték, hogy sík lapon járnak, nem pedig gömbfelületen, hanem azért, mert a Föld vonzása egyképpen működik, akár tudunk róla, akár nem tudunk. És akár a létért való küzdelem az élők világának az alaptörvénye, mint Darwin tanítja, akár pedig a kölcsönös segítés, mint Kropotkin állítja és bizonyítja: az élőlények ugyanúgy viselkednek, mintha ilyen vita nem volna a világon. Hiszen a teóriákat éppen ebből az ő viselkedésükből vonják le a tudósok, nem pedig megfordítva. Nem akarom ezzel a teóriák értékét lekicsinyelni, sőt nagyon is tisztában vagyok ennek a gyakorlatra való jelentőségével. Tudom, mert láttam, hogy amikor divatba jött Nietzsche Übermensch-e, minden svihákság, minden betyárság és minden szívtelen komiszság egyszerre igazolva látta magát általa, és csak természetes, hogy ez nem apasztotta, hanem szaporította a komisz piócák számát, vagy legalábbis csökkentette a gátlásaikat. De a betyárok teoretikus igazolás nélkül is azok voltak, mint ahogy a szentek is szentek maradnak, ha meg is dől a teória, amelyet az ő lelkületük alapjának képzelünk. Az egyház nem értelmetlenségből akarta elnyomni a Föld forgásának teóriáját: VIII. Orbán pápa már tudta jól, hogy Galileinek igaza van, mégis elátkozta a tévelygését, mert szentül meg volt róla győződve, hogy ha a Biblia kozmológiája megdől, akkor összeomlik a Biblián alapuló vallás és erkölcsiség is. És íme, az aggodalom teljesen alaptalan volt: az igazság nem ártott a vallásnak, hanem még inkább erősítette, mint ahogy ártalmas igazságok éppoly kevéssé vannak a világon, mint boszorkányok.

Az állameszme körül való teoretizálás már Platón óta tart, és nem is lesz vége soha ennek a vitának. A kérdés éppoly kevéssé dönthető el, mint az, hogy a tyúk volt-e előbb vagy a tojás. Csak az a különbség, hogy az államgondolat körül való okoskodásnál nem két lehetőség között kell választani, hanem legalább egy tucat között. De a lényege azért mindig az, hogy az állam van-e az ő polgáraiért, avagy a polgárok vannak-e az államért. A vita örökre eldöntetlen marad, mert a konkrét esetekben sohasem dönthető el egyértelműen, vajon valamely intézkedés – még olyan is, amelyet a polgárok óriási többsége követel – valóban hasznukra van-e, avagy kárukra. És ugyanígy van ez az államra nézve hasznos vagy káros intézkedésekre vonatkozóan is. Még egy győzedelmes háborúról, amelyben a polgárok tízezrei vagy százezrei vagy milliói áldozták fel életüket, testi épségüket és földi javaikat, és amely nagy területi gyarapodással járt az államra nézve, még erről sem lehet apodiktikusan megállapítani, hogy valóban az állam érdekeiért áldozták-e fel magukat benne a polgárok. Mert nagyon könnyen meglehet – és a történelem nagyon sok példát produkál ennek a demonstrálására –, hogy a győzelmes háború történelmi szemmel és mértékkel mérve végeredményben végzetes katasztrófa alapjává lett a győztes országra nézve, és az áldozat, amelyet a polgárok hoztak az államért, szerencsétlenségbe döntötte az államot.

Not measures, but men! Nem a szabály a fontos, hanem az ember. A politikus urak abból az emberfajtából valók, akik meg szoktak hajolni a „közvélemény” előtt, amelyet esetleg ők maguk csináltak. Művajgyárosok, akik megeszik a saját művajukat. Az igazi államférfiak azonban dacolnak a közvéleménnyel, és a maguk értelme alapján állapítják meg, hogy mi szolgálja a polgároknak vagy az államnak az érdekét, és ha valamit károsnak tartanak, akkor nem törődnek a népszerűséggel és a tapsokkal, amelyek után olthatatlan szomjúság gyötri a politikusokat.

Tudós professzor Molnár Kálmánnak nem a mi saját magunk példáján kellett volna a „nemzeti” állameszme fölényét a népszuverenitás gondolatán alapuló állam fölött bemutatni, hanem meg kellett volna mondania, hogy legalábbis az európai államok között melyek a „nemzetiek” és melyek a népszuverenitásosak, vagy ahogy ő kifejezi: atomisztikusak. Melyek azok, amelyek a néptömegeik akaratát tekintik irányadónak, és melyek azok, amelyek az állam saját céljai szerint igazodnak. Valószínűnek tartom, hogy az egzakt tudóst nagy nehézség elé állította volna ez a vizsgálat. Talált volna államokat, amelyeknek az államférfiai, az állameszme hivatott interpretátorai szakadatlanul hangoztatják nem csupán az állam szuverenitását, hanem ennél sokkal többet: az állam totalitását, ahol szerintük az egyén és az egyén hozzájárulása, helyeslése, akaratnyilvánítása: semmi. És emellett nap nap után soha nem látott arányú tömeghelyeslésekkel demonstrálják a tömegek hozzájárulását és azt, hogy ők a polgárok akaratának a végrehajtói. És vajon a mi nemzeti államunkban is nem a közvélemény nyomására hivatkozott-e az előbbi kormányelnök úr egy olyan javaslat előterjesztésénél, amelyet a polgárok legjobbjai – közöttük az érdemes Molnár professzor úr is – az ország szempontjából károsnak minősített?

Mindig az embertől függ minden, nem az elmélettől, és mindig csak utólag lehet megállapítani a tényekből, hogy melyik elmélet győzedelmeskedett. Ha a személyiség, aki az államhatalmat reprezentálja, mondjuk Imre király, gyengének bizonyul, és a lázadók győznek, akkor az atomisztikus felfogás aratott diadalt. Ha ellenben Imre nem ijed meg, és a lázadók közé megy, mondván: „Majd meglátom, ki meri fölemelni szentségtörő kezét koronás királya ellen!” – és e magasztos gesztussal győzedelmeskedik, akkor vele a „nemzeti” felfogás aratott diadalt.

Civitas Dei vagy civitas populorum: Isten állama vagy a polgárok állama, Szent Ágoston vagy Rousseau – a végső próbája a felfogás helyességének mindenkor csak az, hogy az elmélet valóra váltása az állam körén belül élő emberek jólétét és boldogságát szolgálja-e. Ami mellett figyelembe jöhet az is, hogy még a boldogság fogalmának a tartalma is relatív. Loyolai Szent Ignác elragadtatott boldogsága abban az ihletett pillanatban, amelyben egységben látja a Szentháromságot, bizonyára felülmúl minden olyan földi boldogságot, amely anyagi forrásokból érhet embereket. Nagyban és egészben azonban mégis van valami közmegegyezés az emberek között a boldogságra vonatkozóan, és az ilyen értelemben vett boldogságnak minél teljesebb, minél bizonyosabb és minél több ember részére való biztosítása: végső soron mégiscsak ennek kell lennie az állam céljának, akármiféle teóriák vannak is a szuverenitás forrásaira vonatkozóan.

Okoskodhatunk ide, okoskodhatunk oda, végeredményben mindannyian olyan közösséget szeretnénk, amelyben mi, bugrisok, a napot arcunk verejtékében elvégzett nyugodalmas és sikeres munkában eltöltvén, este elfogyaszthatjuk paprikás csirkéből vagy tejberizsből álló szerény vacsoránkat, békességben álomra hajthatjuk a fejünket, és estéli imádságunk elmondása után fal felé fordulva bizakodóan sóhajthatjuk:

– Hála Isten, az állam én vagyok!

        A nemzeti gyűlölet, a gazdasági elzárkózás és a szabad csere felszámolásának nyomorító következményeiről; megjelent a Magyar Hírlap 1937. január 3-i számának 5. oldalán.



      

     
     Nem tudom, mekkora sikerek kísérik Irene Harandot amerikai körútján, de szívből kívánok diadalmas sikereket ennek az okos, bátor és szép bécsi asszonynak, aki elindult a világba, hogy élőszóval is szítsa a harcot a „Gyűlölet és nyomor” ellen, ahogyan ő gyűjtőcímét adta az előadásainak. A saját területén már néhány éve vívja a harcot, amelyet a Sein Kampf című könyvével indított el válaszképpen a Mein Kampfra, és amelyet hősiesen folytat a szerkesztésében megjelenő folyóiratban. Hősiesen mondom, mert nem csekély bátorság kell hozzá, hogy abban a világban, amelyben ő él, valaki keresztény és német, mondjuk divatos szóval: árja létére ilyen határozottsággal és ilyen elszántan merészeljen szembeszállni az uralkodó gyűlölet áradatával.

Gyűlölet és nyomor! Mily találó összekapcsolása két fogalomnak, amelyek a sziámi ikrek módjára vannak a természet lebírhatatlan erejével egymással összekapcsolva elválaszthatatlan életközösségre. Aki és ami az egyiket táplálja és növeli, táplálja és növeli a másikat is. Nincsen olyan bűvészmester a világon, aki gyűlöletet tudna tenyészteni az emberek szívében anélkül, hogy a nyomorúságukat is ne növelje, és bármi legyen a világon – természeti csapás, háború, járvány, hibás kormányzás, emberi gonoszság vagy ostobaság –, amely az embereket nyomorúságba dönti, mindaz televény termőtalaja a gyűlölködésnek is.

Melyik oldalon kell tehát megkezdeni a harcot a gyűlölet és a nyomorúság ellen? A gyűlölet oldalán-e vagy a nyomorúság oldalán? Aki erre helyes feleletet akar adni, annak tisztában kell lennie, hogy a világ mai helyzetében a gyűlölet okozza-e a nyomorúságot, vagy a nyomorúság a gyűlöletet? Irene Harand a gyűlöletben látja a bajok forrását, és én szívvel-lélekkel vallom és hirdetem az ő igazát. A nyomorúság nem lehet a bajok kútfeje, mert hiszen a természeti adottságok, a technikai tényezők és a tudományok összeműködése alapján nemcsak hogy nyomorúságra nem vagyunk kárhoztatva, hanem valósággal föl kellene, hogy vessen bennünket a jólét és a gazdagság. Mindezek a tényezők azonban nem tudnak érvényesülni a társadalmak körén belül működő és az egyes társadalmak között fennálló bizalmatlanság, irigység és gyűlölködés miatt, amelyek az erők szabad érvényesülése elé vagy semmiképpen, vagy csak nagy nehézségek által leküzdhető akadályokat állítanak. Korlátokat, amelyeket bemázolnak az áhítatos tiszteletnek beidegzett színeivel, és amelyek javára kierőszakolják a legszentebb fogalmak részére fenntartott áhítatos imádatot.

Igen: a gyűlölködés! Csakhogy a gyűlölködés, ha mint a nyomorúság forrása szerepel, akkor se elsődleges indulat, hanem maga is már származék: a tudatlanságnak, a téveszméknek, a babonáknak a szülötte. Az emberiség kultúrtörténetének irodalmából még hiányzik az az alapvető munka, amelyet valami hatalmas szellemnek, egy új Leckynek vagy egy új Taine-nek kellene megírnia A gyűlölet története címen. Talán már dolgozik is rajta valahol valaki. Ha majd megjelenik egy ilyen mű tizenkét vagy huszonnégy kötetben, akkor látni fogja mindenki, hogy mennyi érintkezési pontja lesz a gyűlölet történetének az ostobaság történetével, amely ugyan szintén nincsen még megírva, bevezetését azonban már kiadta az amerikai Walter B. Pitkin Rövid bevezetés az emberi ostobaság történetéhez címen, csekély 574 nagy kvart oldalon, de tanúságot teszek mellette, hogy a munka szerfölött hiányos, csak érintgeti a témáját, mint a bogarászó fecske a víz színét. Nem tudom találóbban jellemezni a hiányosságát, mint hogyha megállapítom róla, hogy egyetlen szó nincsen benne például a boszorkányokban való hit évezredes ostobaságáról, annyi gyűlöletnek és annyi szenvedésnek az okozójáról, sem pedig azokról a közgazdasági tévelygésekről, amelyek oly sok ellenségeskedést, háborút, kínt és nyomorúságot zúdítottak az emberiségre.

Vajon fel lehetne-e még egyszer támasztani az emberek között a boszorkányégetéseket? Határozott és harsány igennel merek rá felelni. Az utolsó húsz esztendő tapasztalataira támaszkodva semmi retrográd mozgást nem lehet többé lehetetlennek tartani. Hiába javítják a repülőgépek a sebességi rekordot a levegőben! Amilyen gyors az ő szárnyalásuk odafönt a felhők között, a földi térségeken levő dolgok ugyanolyan sebességgel visszafelé futnak. A rekordjavító hős nem viszi magával azokat, akik odalent vannak a mélységekben, de viszi magával esetleg azt a mételyt és lelkikórságot, amely hozzátapadt, amikor a levegőbe emelkedett. Ugyan miért ne lehetne a boszorkányhitnek újraéledése? Hiszen soha semmi sem cáfolta meg a boszorkányok létezését. A bírák, akik ezeket a szerencsétlen vénasszonyokat sok évszázadon keresztül máglyahalálra ítélték, nem mind voltak, sőt valószínűleg igen kevesen voltak közülük gonosztevők vagy bolondok. Hatalmas eszű, erős jellemű, igazságot szerető és kereső, nemes gondolkodású férfiak százával és ezrével lehettek és voltak is közöttük, mert a bírákat akkor se a gonosztevők és gyöngeelméjűek közül válogatták ki. Azok a máglyahalál-ítéletek a tanúvallomások, dokumentumok és beismerések tömegein alapultak, amik mind azért voltak lehetségesek, mert az emberek hittek a boszorkányok létezésében. Csak újra fel kell támasztani ezt a hitet, és több boszorkány és több boszorkányper lesz a világon, mint volt valaha is a középkor századaiban.

Már volt egyszer egy rövid pillanata az emberiségnek, amikor éppen úgy, ahogyan nem hitték, hogy vénasszonyok seprűnyélen vagy vénemberek dohányzacskón röpködjenek a boszorkányok találkozóhelyére, nem hitték azt se, hogy valaki csak úgy nyerhet egy kereskedelmi ügyleten, ha a másik veszít rajta. Ellenkezően, amilyen bizonyosak voltak benne a nehézkedési törvényről való ismereteik alapján, hogy a seprűnyélen való repülés fizikai lehetetlenség, éppen úgy tartották logikai és gazdasági törvények által megszabott képtelenségnek, hogy szabad emberek között tartósan kereskedelmi forgalom lehessen másképpen, mint csak úgy, hogy az ügyleteknek mind a két félre nézve előnyöseknek kell lenniük.

Csodálatos egy hit volt ez, amely arra az időre, amíg az emberek vallották, hihetetlen eredményeket hozott létre a világban, és néhány évtized alatt nagyobb haladást produkált a jólétben és a kultúrában, mint az előző évezredek együttvéve. Lakatlan világrészek népesültek be általa: mindenhová tyúkkal és kaláccsal csalogatták az embereket, mert tudták, hogy akárhol dolgoznak, akárhol produkálnak értékeket, mindaz, amit teremtenek, azonnal közkincsévé válik az emberiségnek. Amerika gyáraiban dolgoztak, és munkájuk nyomán Zemplén megye falvaiban téglaházak épültek. Indiában vasutat építettek, és Berlinben új városrészek keletkeztek belőle. Ausztráliában gyapjút nyírtak, és utána Macedóniában kevesebb toprongyos ember volt látható. Elmúlt néhány évtized a kölcsönösség hitének az uralmában, és az emberek előtt egy egészen új világ állott, amelyre nem tudott volna ráismerni az, aki száz év előtt sírba szállott.

Ez a hit elveszett, és úrrá lett ismét a gyűlölködés, a bizalmatlanság. Peruban 1 248 000 négyzetkilométer termékeny területen kevesebb ember él, mint Magyarországon 92 000 négyzetkilométeren, és Peru nem megkönnyíti, hanem eltiltja az emberek odavándorlását, mint ahogy eltiltják a többi országok is, és világrésznyi területek hiába várják a munkáskezeket, amelyek ott értékeket, javakat, gazdagságot, bőséget, kultúrát, boldogságot akarnának és tudnának teremteni. Az emberek ketrecbe rekesztik egymást, és feneketlen gyűlöletet táplálnak és szítanak egymás ellen a ketreceken belül és a ketreceken kívül végig a világon. Mennyi hit és mennyi elszántság kell hozzá, hogy ebben a világban egy gyönge és mégis hatalmasan erős asszony elinduljon harcolni a gyűlölet és a nyomorúság ellen!

     Sok szép és sok nagy dolog van a világon, és van egy legszebb és legnagyobb: gondolkodni. Még a kártékony és embertelen ideák is becsülésre és bámulatra méltóak az első forrásuknál, ahol mint isteni szikrák, gondolatok alakjában pattantak ki valakinek a megfeszített agyvelejéből. Csak a szajkók a megvetésre méltóak, akik gondolkodás nélkül, mint uraságoktól levetett ruhákat, kifordítva, összegyűrve, foltosan és rongyosan vonultatják fel ezeket az ideákat. És nincs is a gondolatok világában olyan éles határvonal, amely a jót a rossztól elválasztaná. Csaknem minden gondolat, amely a kitermelt ideák végtelenül gazdag raktárában felhalmozva fekszik, jóra is, rosszra is felhasználható, még a legszentebb és a legmagasztosabb is. Amikor Béziers püspöke kiadja az utasítást az eretnek albigensek elfoglalt városának a székesegyházba menekült hétezernyi lakosságára: „Öljétek meg valamennyit, az Úr majd kiválasztja közülük a magáéit!” – akkor a legmagasztosabb ideát fordította gonoszra. Ennek a rossznak a következményei már elmúltak, akár a geológiai katasztrófák szerencsétlenségeinek a fájdalmai. De Béziers püspökének a gondolata megdöbbenés és csodálkozás tárgya lesz mindenkor, és örök emléktárgya az emberiség kultúrtörténetének.

A nagy írók, nagy bölcsészek, nagy tudósok és mind, akik nagyok, nem azért nagyok, mert sok könyvnek a tartalmával telítették meg az agyukat, hanem azért, mert sokat gondolkodtak. A görög filozófusok és a még náluk is öregebb ázsiai bölcselkedők, akiket bizonyos tekintetben nem értünk utol, és talán sohasem is fogunk utolérni, a gyékényükön ülve, gondolkodás útján jutottak hozzá olyan felfedezésekhez, amelyek évezredeken át is csak gondolatok maradtak, mígnem a technika a maga műszereivel meglátható, megmérhető és megfogható valóságokká változtatta ezeket a gondolatokat. A 3000 év előtt kigondolt atomokat, amíg a fizikai eszközeink elénk nem állították, éppen úgy csak hinni lehetett, mint azt, hogy egy fenséges szellem teremtése a világegyetem. Talán még 3000 év kell hozzá, és lehet, hogy az emberiségnek ez a hite is valósággá fog változni.

Nem lehet az csupán önáltatás, ha csaknem minden gondolkodó elme igazságnak találja, amit Thomas Mann itt, az újságírókkal beszélgetve fejtegetett: hogy akárhol látunk elnyomatást, mindig gondoljuk hozzá, hogy éppen ez fogja kiváltani a szabadság erősebb lendületű akcióját, mivel a szabadság értéke annál inkább nő, minél kevésbé szabadok az emberek. Amikor megvan a szabadság, nem sokra becsülik, de ha elvész, ellenállhatatlan vágy ébred utána, és minél súlyosabb nyomás nehezedik egy népre, annál hatalmasabbra fejlődik benne a szabadság után való epekedés. Csaknem kísérteties, hogy az emberek örök sóvárgása folytán mennyire minden az ellenkezőjére fordul, mint ahova indult. Olyan természeti tünemény ez, mint akár a víznek a körforgása a természetben, és éppen olyan módon, ahogyan a víznek ez a körforgása a termékenységnek és az életnek az alapja, az eszmeirányzatoknak ez az örökös fordulása az, amely az emberiség részére az örök fiatalságot, történelmében pedig a fejlődést biztosítja. Minél többet látott az ember a világ életéből, annál erősebben kell hinnie, hogy nem egy, de két örök törvény uralkodik a történelemben: az egyik a sokat emlegetett történelmi materializmus, a másik pedig, legalábbis egyenlő erejű, ha ugyan nem hatalmasabb: a történelmi idealizmus. Ezeknek az örök játéka még nincsen földerítve, az erre irányuló kutatás még el sincs kezdve, de ha megindul, egy újabb évszázadra ellátja anyaggal a világtörténet, a kultúrtörténet, a társadalomtörténet és a szellemtörténet tudósait.

Annyi bizonyosnak látszik, hogy a mindenkori rend kitermeli magából azokat a szellemi erőket, amelyek az ő saját maga megdöntésére alkalmasak. Amikor Franciaországról van szó, akkor mindig ugyanazokat a dicső neveket halljuk: Voltaire, Montesquieu, Rousseau, Diderot, d’Alembert stb., stb. Ők a francia dicsőség reprezentánsai. És mindig megfeledkezünk róla, hogy ezeket a szellemeket nem az ősi, dicsőséges Franciaország termelte ki, amelyet ők csináltak, hanem az a másik Franciaország, amely ellen ők küzdöttek. Mintha csak szabály volna, hogy olyan ország a kívánatos, amely ellen a legjobbjainak küzdeniük kell. Ezek a nagy francia szellemek megtöltötték az emberek értelmét olyan kozmopolita felfogással, amely maradék nélkül megfelelt az enciklopedisták világnézetének. A végzet Napóleont küldte ki, hogy tegye ezt az eszmét valósággá. Olyannyira elő volt rá készítve a talaj, hogy egy Goethe minden legkisebb felindulás nélkül, csaknem azt lehetne mondani, örömérzéssel a szívében állott szemben a német hazába bevonuló hódítóval. A természettudós elfogulatlanságával és az örök emberi iránt érdeklődő költő megfigyelő szemével nézte azt a fenomént, akit Napóleonnak hívtak, és aki annyira érettnek és elérkezettnek látta a kozmopolitizmus idejét, hogy azt hitte, az országokat és a népeket úgy lehet adni és venni, mint a vásáron a lábas jószágot. De a valóság próbáján megbukott a kozmopolitizmus. Egyszerre életre kelt, ami eladdig ismeretlen fogalom volt az emberek világában: a nemzeti eszme, megdöntötte Napóleont, és új irányt és új keretet adott az emberiség fejlődésének.

Tűrhetetlen világ volna, ha az anyagi hatalomnak nem volna meg ez a kivédhetetlen ellentétele az eszmék hatalmában, és ha nem az anyagi hatalom uralmának a teljében termelődnék ki ez az ellenméreg a valóság ellen. Hála a Gondviselésnek, hogy ez így van és nem úgy, ahogy a felszínesen felfogott, szokványos történelmi materializmus csapongó fiatal korában valaha tanította. E valahai tanítás szerint, ahol nagy vagyonok, tehát nagy hatalmak állanak szemben a szegényekkel és az elnyomottakkal, ott eszmei Überbauképpen a politikai egyenlőtlenség ideológiájának kellene kifejlődnie. Ámde éppen az ellenkezője történt a görögöknél is, a rómaiaknál is és a modern kapitalizmus korában is. Ellenben a gazdasági egyenlőség világában csakhamar kifejlődik az egyenlőtlenség ideológiája, amely ott, ahol a vagyoni különbségek által vagy a nyers erő által nem tud megvalósulni, kitermel egy mindennél erősebb hivatalnoki arisztokráciát, és ha ennek elég idő áll a rendelkezésére, valóságos és örökletes arisztokráciává válik. Mire azzá válik, tűrhetetlenné lesznek a hibái, és akkorra már régen működésben vannak a megdöntésére rendelt ideák. A történelmi materializmus atyjának, Marxnak is ez volt a tanítása: Die schlechte Seite eines Zustandes ist es, welche die Geschichte macht dadurch, dass sie den Kampf zeitigt.

És melyik az az állapot, az a berendezkedés, amelynek nincsen schlechte Seite-je, amelynek nincsenek hátrányai és hibái? Bármiféle korban és bármilyen politikai, gazdasági és társadalmi berendezkedés mellett vannak – eddig legalább még mindig voltak, és valószínű, hogy mindig lesznek – olyan előnyök, amelyeket csak kevesen élvezhetnek, a többiek pedig azokat nélkülözni lesznek kénytelenek. Rendkívül fontos, hogy milyen minőségűek és milyen terjedelműek ezek az előnyök, illetőleg a többség szempontjából ezek a hátrányok. Ezek mineműségén múlik az illető kornak és az illető társadalomnak az értéke. De ennek a fejtegetésnek ez most nem tárgya, hanem itt most csak az a lényeges, hogy mindig voltak ilyen előnyök. Ezeknek a nélkülözése boldogtalanná teszi az emberek nagy részét, és az ő sóvárgásuk megindítja a küzdelmet egy olyan változásért, amely – miután még csak gondolatban van meg – telve van idealizmussal, amelynek a reménységeiben gyönyörködni lehet, hátrányai pedig még nincsenek, mert a vágyak birodalmában örök tavasz virul, miként a Riviérán. Elindul a gondolat küzdelme, és előbb-utóbb megdönti a valóságot, hogy azután elölről kezdődjék az egész procedúra.

Jó, hogy ez így van! Jó nemcsak azoknak a szempontjából, akik magukat bármely időben kitagadottaknak és lemaradottaknak érzik, hanem jó ez a mindenkori boldog birtokban lévőknek a szempontjából is. Az ellenük irányuló örök ostromot az ostromlóknak ez az indokolt reménykedése nem kegyetlenebbé teszi, hanem enyhíti. A történelem így is a vérengzés rémregénye, de csak szelíd altatómese ahhoz képest, ami volna akkor, ha a lemaradottak tömegeinek nem lett volna meg mindig a rájuk nézve előnyös változás reménye.

        A történelmi determinizmus és az események utólagos, egyetlen elméletbe kényszerített magyarázata ellen; megjelent a Világ 1916. június 7-i számának 1–2. oldalán.



      

     
     Csak azért sajnálom, hogy nem fogok élni kétszáz év múlva, mert így legnagyobb bánatomra nem lesz módomban szájon vágni azt a kis tudóst, akinek a szavai már itt csengenek a fülemben, amint előadást fog tartani arról, hogy hogyne verekedtek volna a jászkun bakák és a somogyi gyerekek, illetőleg nagyapák olyan halálmegvetéssel a Doberdón, mikor jól tudták, hogy arról van szó, vajon elzárassék-e Magyarország elől a tenger és ezzel a szabad világforgalom levegője stb., stb. Hiszen ismerjük ezeket a bölcsességeket, a százhuszonnyolcadik számú lemezről játsszák ezt le a tudományos verklin azok, akiknek iparengedélyük van erre a foglalkozásra.

Mennyi, ó, mennyi elmélete van a történelemnek, és te a tudora vagy valamennyinek! Na, most itt az idő a tudományod ragyogtatására, gyere elő penészes odúdból, és mondd meg, hogy mi lesz holnap? Nem tudod! Fogalmad sincs róla! Mennyit fecsegtél, hogy a történelem erői azonosak a természet erőivel és előre kiszámíthatók. Hát miért nem számítod most ki az eseményeket? A vízimérnök pontosan megmondja, hogy 56 órán keresztül még dagadni fog az áradat, attól kezdve apadni, és megjelöli vonallal, hogy idáig fog kiönteni, tovább nem. Te azonban bambán meredsz az eseményekre és várod a zivatar elültét, amikor majd elkezded a megtörtént dolgok beskatulyázását, és hajszálnyi pontossággal, egy matematikus kínos precizitásával fogod bizonyítani, hogy mindennek úgy kellett történnie, ahogyan történt.

Én is voltam a tudomány iszákosa és bolondja a teóriák mámorának. De jöttek az események roppant mennydörgéssel, földrengéssel, vérfelhőszakadással, és ezek kijózanítottak. Látom: nincsen semmi törvénye az emberi történésnek, ami hasonlatos volna a természettudomány törvényeihez. Nincsen egyetlen jelentős fordulata a világtörténelemnek, ami esetleg pont megfordítva is meg ne történhetett volna. „Ha Kleopátra pisze lett volna…!” – csak most látom, hogy mennyi ebben az igazság! Az egész világtörténelem éppen olyan esetlegesség, mint az én életem, és ha véletlenségből két hónappal előbb történik meg a gorlicei áttörés, akkor Itália minden valószínűség szerint sohasem keveredik bele ebbe az őrült, torz pompájában szinte fenséges gyalázatba.

„Ha két faj összeütközik, a primitívebb győzni fog.” Egész rendszert épített föl erre a tételre Oppenheimer, és tételét a világtörténelemmel igazolva látta. De íme, csütörtököt mondott a szabály itt a szemünk láttán: a primitív óriást földre sújtotta a törpe, aki fejlett kultúrájú. De hogy ez szükségképpen van így, és nem lehetett volna megfordítva is, erre mérget venni vajmi kockázatos vállalkozás volna. „A centrális hatalmaknak le kellett győzniük Oroszországot, mert többet termelnek egy hold földön” – ez Dániel Arnold tétele. Látom, hogy igaz, de amikor Máramarosszigeten voltak az oroszok, nem mérget, de birsalmasajtot se mertem volna venni erre az igazságra.

Milyen világos a történelmi materializmus eszmémenete! Csak a vak nem látja, hogy Amerika fölfedezése, az óceán túlról hömpölygő aranyáradat, a mozgó tőkék felhalmozódása hogyan formált egy új világképletet, a kapitalisztikus termelés társadalmát. De hát itt kezdődik-e a dolog? Ez a beállítás-e a helyes? Nem, nem és ezerszer nem! Az az igazság, hogy nem anyagi tényezőkön, hanem badar fantazmagóriákon és ostoba véletlenségen kezdődik ez a nagyszerű világátalakulás, ha Amerika fölfedezéséből indul ki. Mert az valóban az volt, az illúzióknak, az irracionális képzelődéseknek és a vakszerencsének a diadala! Egy ember, aki úgyszólván teljesen tudatlan, elindul, hogy ő nyugatra hajózva el fog érni a legendás Indiába. Alapítja pedig ezt az akkori fogalmak szerint teljesen esztelen vállalkozását a türoszi Marinus ókori geográfus és Paolo Toscanelli asztronómus teljesen téves föltevéseire. Emellett – mint Humboldt megállapítja – a saját számításai még külön is tévesek voltak. A portugálok el is utasították kereken, és ezzel megfeneklett volna az egész kaland, ha véletlenül Ézsaiás próféta könyvéből ki nem értelmezte volna a rögeszméjébe belekergült kalandor, hogy csakis Spanyolország van hivatva az Isten szent nevét elterjeszteni, és ha véletlenül nem olyan ember lett volna a spanyol király, aki ezt el is hitte neki. Ugyan Indiába kellett volna jutnia, és véletlenül nem Amerikába jutott volna.

És csak egy ilyen véletlenség van e világ folyásában, nem pedig naponta egymilliárd. Fulton bemutatja és fölajánlja Napóleonnak a gőzhajót, és pont éppen ezzel a hajóval kellett megesnie, hogy a különben is nagy szkepszis mellett való bemutatás közben a Szajna közepén explodál és elsüllyed! „Ez volt életem legnagyobb szerencsétlensége” – mondta a haldokló oroszlán húsz év múlva Szent Ilona szigetén. Vajon mi volna ma Anglia, Franciaország, Európa és a földkerekség ábrázata, ha akkor az a próba fényesen beválik és Napóleon gőzhajókkal mehet Anglia ellen? Hogyan lehetne elképzelni a világot villamosság nélkül? És van-e a legcsekélyebb garancia is arra, hogy ezt az erőt más valaki fölfedezte volna, ha Volta véletlenül föl nem fedezi? Pedig Ostwald határozottan állítja – és ő nyilván tudja, hogy mit beszél –, hogy ha Volta birtokában lett volna kora természettudományi ismereteinek, meg tudta volna fejteni a békacombok rángását másként is, és nem kellett volna felfedeznie a villamosságot.

Ám ezek mind nagyszabású példák. Hány kicsike van, amelyikről nem tud számot adni senki! A szabadon eső kőnek az esési szabályai persze mindig egészen azonosak. De hogy kinek a fejét zúzza szét, Deák Ferencét-e vagy a tót napszámosét: ez az irtóztató nagy különbség. És hány csodája a világtörténelemnek, hány boldogságtényezője az emberiségnek megy veszendőbe azon, hogy valahol valami úgy történik, ahogyan történik és nem megfordítva. Hogy valahol megakadályoznak egy házasságot, hogy meghal egy gyermek, hogy gazdagnak születik valaki, aki szegényen apostol lett volna, hogy szegénynek jön a világra, aki ha gazdag, megváltja az emberiséget, hogy valahol véletlenül összetalálkozik két ember, vagy véletlenül elkerüli egymást, hogy egyszer valahol esett az eső, nem pedig a nap sütött, hogy valakit szeszélyből mellőztek, vagy egy kis madárka valaha elejtett valahol egy magot, amelyből fa növekedett, és annak a gyümölcsén negyven év múlva valaki elrontotta a gyomrát és odahaza maradt, pedig ha elment volna a majálisra, beleszeretett volna valakibe, akivel – és az egész világon csakis ezzel! – nemzette volna azt a lángészt, aki más képet adott volna a világnak.

Ó, történelmi szükségszerűség! Most itt csinálódik előttünk a legnagyobb történelem, és most már nem lehet még a vakok előtt se teóriák homályába burkolni azt a világos igazságot, hogy döntő eredményeket hoz létre az ilyen vagy az olyan ember, az ilyen vagy az olyan helyzet és az ilyen vagy az olyan véletlenség, és hogy az összes eredmények a mostaniak visszáját mutathatnák, ha egy ember vagy egy ezred nem ott lett volna, ahol volt, vagy ha szárazság lett volna, amikor esők jártak, és így tovább és így tovább a végtelenségig.

És ha hitet kellene most tennem történelemfelfogásomról, azt mondanám: ahányat eddig ismertem, mindegyik igaz, és egyik se az, mint ahogy az emberek egyenként se csak egyféleképpen élnek és boldogulnak, hanem millióféleképpen. Ami az egyikre szabály, az a másikra abszolúte érvénytelen. Az éhség az közös, de akard a történelmet az éhségből megmagyarázni, bele fogsz veszni az ingoványba. Az éhség mindig ugyanolyan, a történelem pedig millió színben pompázó, mert csak az éhség azonos, de nem az emberen keresztül mutatkozó hatása. Egyik serényen dolgozik az éhsége okából, a másik pedig rabol és embert öl; egyiket fölemeli, a másikat lesújtja; egyiknek szárnyakat ad, a másikat állattá aljasítja. Én is hozzájárulok a természettudományi történelemfelfogáshoz, de csak az alatt a föltétel alatt, ha a vágyat, a fantáziát, a butaságot, a jóságot, az aljasságot, majomságot, bosszút, nagylelkűséget, szorgalmat, lustaságot, szerelmet, gyűlöletet és a többit is mind elismered „természetnek”, és megengeded, hogy mindezek mellett, ezek kombinációjában, permutációjában, variációjában a véletlenségnek van oroszlánt illető része.

Sajnálom, ha úgy találod, hogy ez lesújtó felfogása a világ menetének. Én úgy érzem, hogy ez gyönyörűséges és boldogító igazság. Jaj volna nekünk, ha úgy is nem lehetne boldogulni, ahogyan mi tudjuk csinálni, hanem csak valami olyan módon, ahogyan mi nem tudjuk! Jaj volna, ha a sorsunkat ismernünk lehetne és megfestett törvényszerűség ketrecébe tudnánk magunkat bezárva. Hála Istennek, hogy nem így van, és hogy mint maga az ég boltja, olyan örökkévaló parancsunk lehet a lángész formulája: „Mondottam, ember: küzdj és bízva bízzál!”

        A háborúk egyetlen gazdasági okra visszavezető magyarázata és a történelmi materializmus mindent feloldó képlete ellen; megjelent a Világ 1916. július 19-i számának 1–3. oldalán.



      

     
     „Nem hallgathatok tovább!” – kiáltotta Tolsztoj, és ezt a kiáltását címül adta egy fölséges írásának, amelyben elmondotta azt, amit már nem hallgathatott el tovább. Nem hallgathatok tovább, kiáltom én is, és felkapom Don Quijote cséphadaróját, hogy nekimenjek vele a szélmalomnak, amelyről jól tudom, hogy azt nem állíthatja meg, csak egy akkora erő, mint amekkora a másik oldalról fújja. Nekem pedig nincsen annyi erőm, mint annak az óriási tudományos iskolának, amely azt hirdeti, valósággal hirdeti, a kishirdetésekben is hirdeti, hogy a háborút a kapitalizmus csinálja. Ki mer ebben kételkedni, aki nem akar az analfabétaság gyalázatába merülni? De nemhogy ki mer, de kinek jutna egyáltalában eszébe, hogy ilyen világos igazságban kételkedjék? Minden egyéb lehet téves és hamis, csak ez nem. Minden fölött lehet pro és kontra vitázni, csak e fölött nem. Minden vita csak úgy fejlődhetik ki, ha ezt mint fix pontot veszi bázisul, mint hajdanában a Bibliát. Descartes azzal az elhatározással fekszik neki nagy munkájának, hogy ab ovo kételkedni fog mindenben, és kételkedett is mindenben. Kételkedett volna talán a mózesi világfelfogás helyességében is – ha egyáltalában eszébe jutott volna, hogy még ebben is lehet kételkedni. Ami fölött ma Smigura szaktárs csak mosolyog, azt Luther szelleme tiszta, szent igazságnak hitte. Neki gyerekjáték volt megcáfolni Kopernikusz fantazmagóriáját, amely szerint a Föld az, amely a Nap körül forog, és nem megfordítva. Világos, hogy ezt csak egy tudatlan ember állíthatja, mondta Luther. „Hát vajon a Földet vagy a Napot állította-e meg Józsué Ajalon völgyében? Nemde a Napot?” Lehet-e tehát kétség abban, hogy a Nap az, amely forog, nem pedig a földgolyó?

És lehet-e kétség abban, hogy a háborúkat a kapitalizmus csinálja? Hiába hivatkozol az őserdők lakóira, akik a leglehetetlenebb fegyvereket eszelték ki egy másik meztelen csoporthoz tartozók koponyájának a beszakítására és beleinek a kigázolására. Hiába feküdt neki Odysse Barot kiszámítani, hogy Krisztus előtt 1496-tól kezdve Krisztus után 1861-ig lefolyt 3357 esztendőből csak 227 év volt a béke esztendeje, ellenben 3130 év volt a háborúé. Hiába látod minden faluban bicskára menni az alvégi legényeket a felvégi legényekkel és a kovácslegényeket a mészárosokkal: abban a pillanatban, amikor komolyan kell a dologról beszélni, nem hallasz és nem mondasz te se mást, mint azt, hogy a háborút a kapitalizmus csinálja. „Ez a gazdasági mag szerepel az 1912-i balkáni háborúban is – írja egy szimpatikus közgazdász a Közgazdasági Szemle hasábjain megjelent tanulságos értekezésében. – A négy kis állam: Montenegró, Szerbia, Bulgária és Görögország önállósítási törekvéseinek burkában ott a fejlődő kapitalizmus azon szükséglete, hogy lehetőleg nagy piacra tegyen szert. Ez a piac pedig úgy alakul ki legmegfelelőbben, hogyha nyelvileg egységes területet ölel fel…” stb., stb. Szóval a fejlődő montenegrói kapitalizmus, a bőréből immár kinövő szerb kapitalizmus: ez csinálta a Balkán-háborút. Tudom. A mostanit is ez csinálta, mert az a törvény, hogy a kapitalizmus háborút csinál. De azért akik ezt megállapítják, ugyanazok azt is mondják: miért úgy is, hogy mégse legyen háború. Ez se árt a tudományos igazságnak.

Én, sajnos, nem vagyok tudós, és így rám nézve a tudományos megállapítások nem kötelezőek. Előttem, mint az érthetetlenség lomnici csúcsa, úgy merednek ezek a szakszerű igazságok. Én csak a számat tátom, amikor rám olvassák, hogy az olaszok háborúja tipikus gazdasági háború, és tudom, hogy akik Olaszországot kormányozzák, nem akarták ezt a háborút, amíg a „gimnazisták meg nem győzték” őket, hogy erre a háborúra szükség van. Másutt a kormány akarja és a nép nem akarja, ismét másutt az egyik párt akarja, a másik nem akarja. Állítólag mindenütt van egy katonai párt, amely folyton a háborúcsináláson mesterkedik. És mindezek tetejében van egy dönthetetlen igazság, hogy amikor a háború kiüt: a kapitalizmus csinálta. Van-e még egyetlenegy ilyen erejű babona a földön?

Hát mi csinálja a háborút? Minden. A kapitalizmus is. A gazdasági érdekek is. Amikor az emberek a kapitalizmusban élnek, akkor az. Amikor a vallásos rajongásban élnek, akkor az. Ha volna olyan világ, hogy a filológia volna az emberi érdeklődés legfontosabb objektuma, akkor láthatnátok véres, borzalmas nyelvészeti háborúkat, amelyben az urál-altaji iskola katonái úgy irtanák a török-tatár iskolához tartozókat, mint a tetveket. És miként a csipcsipcsóka játék a farkasok marakodásához, úgy viszonylik az elvakult gyűlölet tekintetében az angolok és németek háborúja ahhoz, amelyet azok vívtak egymással, akik azért ölték egymást, hogy homousion-e vagy homoiusion! Csak a vak nem látja, hogy magasabb hatalom, ha útját nem állja vala, még ennél is borzasztóbb vérengzés lett volna, amikor arról volt szó, hogy az ikes igék harcában melyik fél legyen győzedelmes.

Mese az, naiv gyermekmese, hogy minden háború valami gazdasági akarásnak volna az explóziója. Van egy ismerősöm, aki úgy húzza maga után a tudományát a földön, mert minden oldalon kilóg belőle, annyi van benne. Ez az ember megesküdött az oltár előtt, hogy a német imperializmus: az az oka az egész háborúnak. De jött még egy nagyobb tudós, és bebizonyította, hogy az egész német külkereskedelem elmaradása valami 80 koronát jelentene fejenként Németországban, és hogy egy rosszabbul sikerült termés nagyobb kárt okoz, mint az egész német külkereskedelem megszűnése. Világosabban szólván: fejenként 80 korona – ez a német imperializmus, ezért öletik magukat halomra az emberek, ezért fordítják föl a világot és viszik az életnek minden javát és kincsét bele az őrületes küzdelembe. Hát itt csak két eshetőség van: vagy emberi szörnyetegek azok, akik ilyen háborút csinálnak, amelyben egyik oldalon 80 koronák biztosításáért, a másik oldalon 80 koronák elkaparintásáért oltanak ki millió életet, és állatian buta lények, akik ilyen háborúban helytállnak, sőt hősködnek; vagy pedig senkinek sincs róla tudomása, hogy mindez 80 koronáért történik, csak egynéhány tudósnak, akik valami érthetetlen okból elmulasztják ezt a legnagyobb sürgősséggel a kormányok tudomására hozni. Avagy pedig a harmadik eset, hogy mindez a nagy tudomány csak balgaság, és hogy hallatára fel kell kiáltanunk szabadon Marx után: nyomorult tudomány!

Mint mindent a világon, háborút se csak egyetlen okból csinálnak az emberek, hanem annyi okból, amennyi az emberek életében működik. Van gazdasági és van szerelmi háború, van, amelyiket hódítási vágy, van, amelyiket a gyávaság, van, amelyiket a bölcsesség, van, amelyiket színtiszta butaság rendezi. A vallási fanatizmus, a bosszúvágy, egy-egy ember hiúsága vagy könnyelműsége, népek babonája, gyűlölete és szimpátiája, egy asszony szeszélye, egy nemzet missziója és minden, ami nagy és dicső, és minden, ami alacsony és nyomorult: ez mind, mind csinálhat és csinált már háborút, amióta a történelmet ismerjük. Van háború, amely csak eszköz egy-egy távolabbi cél érdekében, amire semmi közvetlen szükség nincsen, aminek semmi látható értelme nincsen, csak a hatására számít valamely terv sikere érdekében valaki, aki maga tisztában van a céljaival, vagy aki maga is csak eszköz a nagy Ismeretlen kezében.

Cavournak volt annyi esze, mint azoknak, akik rajta nevettek, amikor hihetetlen erőfeszítés után és mindenki ellenére, térden álló könyörgéssel és sátáni ékesszólással rávette Viktor Emánuelt, hogy ő is küldjön sereget Krímbe. A világ élclapjai tele voltak a béka és az ökör karikatúrájával, és mindenki a sors jól megérdemelt büntetésének tartotta, amikor a céltalanul és esztelenül kiküldött sereget minden baj érte, amikor kolera támadt rá és egyik balsikerből a másikba bukdácsolt. De amikor Csernajánál győzelmet aratott a sereg a mondvacsinált ellenségen, a győzelemnek varázslatos hatása lett, mint egy mesebeli bűbájnak. Egyszerre lángot vetett az olasz önérzet, amelyet addig semmivel se tudtak felébreszteni, és az olasz büszkeség, amelyet évtizedekig hiába élesztgettek lángeszű honfiak. És most már mindenki tudja, hogy ez a lángoló önérzet és lelkesedés volt Itália bázisa, és ez adta a történelmi erőt az egyesülési küzdelemhez.

Utólag persze nem nehéz mindezt ráhúzni a kaptafára, hogy mindennek a fenekén gazdasági törekvések lapulnak, ha az emberek nem is tudnak felőle. Ránk akarnak disputálni egy új istenséget, amelynek az akarata és az ereje úgy működik, hogy nem tud róla senki: mindenki csak öntudatlan eszköz az ő láthatatlan kezében. De én nem azért néztem végig két századon át, miképpen detronizálják az egy élő Istent, hogy egy ilyen alaktalan új istenséget elfogadjak. Nekem hiába beszélik, hogy a német egységet közvetlenül megalkotó háborúkat ezeknek a gazdasági erőknek az öntudatlan nyomása csinálta, ha egyszer tudom, hogy sem a dán háborút, sem az osztrák háborút, sem a francia háborút nem akarta a porosz uralkodó, és nem akarta senki, egyetlenegy ember se, akinek az akarása valamit jelent. Csak egyedül Bismarck akarta, és végezetül saját személyes felelősségére csinálta meg mindegyiket, és mivel sikerültek, meglett a Német Birodalom, amelynek, hogy csodálnivaló gazdasági eredményei lettek, visszafelé a tudósok megállapították, hogy ezeknek voltak a követelményei a birodalomcsináló háborúk.

És ha akarod a példádnak az ellenkezőjét, szolgál azzal is a történelem: két évvel az észak-amerikai függetlenségi nyilatkozat előtt Benjamin Franklin még azt írta, hogy néhány bolond fantasztán kívül nincs itt senki, aki az Angliától való elszakadást és az önállóságot akarná. Két esztendővel később megtörtént az elszakadás. Hogyan? Hazudott volna Franklin? Ki van zárva! Mint mindig: ezúttal is igazat írt. De két év múltán már más volt az igazság. És megtörténvén az elszakadás, gyerekjáték volt bebizonyítani száz esztendő múlva, hogy a bekövetkezett óriási gazdasági fejlődés csíraereje mozgatta a függetlenségi harcot – ha az emberek nem is tudtak felőle (mint ahogy látjuk, hogy nem tudtak, és még Benjamin Franklin se tudott felőle), és éppen olyan gyerekjáték volna bebizonyítani azt is, ha az elszakadás nem történt volna meg, hogy tisztán gazdasági érdekek és meggondolások állották útját, s hogy Észak-Amerika ennek az anyaországgal való nagy egységnek köszönheti, hogy az lett, amivé éppen lett volna stb., stb.

Egyáltalában, torkig vagyunk már avval a minden lakatot kinyitó és a világon mindenbe passzoló tudományos csodakulccsal, hogy az emberek nem azért tesznek valamit, amit cselekvésük okául éreznek, hanem valami öntudatukon kívül működő titokzatos erő behatása folytán. Hogy amikor azok a szerb diákok önkívületbe hajszolták magukat Szerbia nagyságáról szóló dalokkal és szónoklatokkal, és földre borulva csókolták az anyaföldet, akkor voltaképpen azt akarták kifejezni, hogy de jó volna tágabb piac a szerb disznónak! Vagy amikor Petőfi a magyar dicsőségről ábrándozik, akkor lelkének öntudatlan mélyén tulajdonképpen az a vágyakozás buzog, hogy vajha a Goldberger Sám. F. és Fiai cég minél szabadabban és minél nagyobb területen helyezhetné el a magyar kékfestő- és kartonnyomó ipar termékeit. Ha egyszer nem jut az emberek öntudatára, kérdem én: honnan lehet azt X. vagy Y. tudósnak tudnia, hogy mi volt egyik vagy másik esetben az emberek igazi mozgatója? Miért nem tudom ezt én is? Miért nem tudják az emberek is? Miért és honnan tudják csupán a tudósok? Miért van elzárva mi előlünk a nagy titok nyitja?

        A háborús felelősség osztályalapú magyarázata, a népakarat romantikus képe és a műveltség béketeremtő erejébe vetett hit ellen; megjelent a Világ 1916. augusztus 26-i számának 1–3. oldalán.



      

     
     Milyen öröm azt olvasni, mennyire a szánkból jön a szó, amikor halljuk a felháborodás kiáltásait: lehetetlenség, hogy ez tovább is így legyen, lehetetlenség, hogy az országkormányzat diplomáciának nevezett része továbbra is arisztokrata urak privilegizált foglalkozása legyen; hogy egy-egy ilyen finoman manikűrözött kéz megnyomjon egy gombot, és ezzel készen legyen a milliók életére menő háború. Demokratizálni kell a diplomáciát, hogy a polgári elemnek is megnyíljék az út a nagyköveti állások felé. Majd ha olyan férfiak ülnek azokon a felelős helyeken, akiknek közvetlenebb kapcsolata van a szenvedő és dolgozó, s a szenvedésnek és a munkának a gyümölcsét megbecsülő polgársággal, a néppel, akkor majd másképpen jön figyelembe a háborúnak és a békének a kérdése, mint most, amikor egy, az élettől messze elrugaszkodott, az arisztokratikus gőg felhői között élő nagyúr az intézője ezeknek az eleven életbe vágó dolgoknak. És a többi, és a többi. Aki bővebb részletességgel akarja hallani, tegye be a verklibe a 156. számú lemezt, azon szokták ezt lejátszani.

Engem egészen föllelkesített e férfias ária, és utána fölháborodva hordoztam szét tekintetemet Európában, hogy a diplomácia titokzatos odvaiban felkutassam azokat a finom kezű arisztokratákat, akik ennek a mostani háborúnak a bábái voltak. Nézem az összes külügyminisztereket – végre is ők azok, akik azt a bizonyos gombot megnyomják –, és látom, hogy Angliában egy polgári származású öregúr ül ebben a hivatalban, Franciaországban ugyancsak, és Németországban nemkülönben. Ausztriában és Magyarországon egy gróf volt ugyan a külügyminiszter a háború kiütése idejében, de vajon ki kételkedik benne, hogy minden szakasztott úgy lett volna, ha akkor is az az egyszerű polgári eredetű hivatalnok lett volna a helyén, aki ez idő szerint tölti be a külügyminiszteri széket? Szerbiában alig lehet más, mint disznópásztor unokája a külügyér, mivel ott az öregapák mind disznópásztorok voltak, és Montenegróban is aligha hercegek ivadéka alatt recsegett a külügyminiszteri bársonyszék. Bulgáriában senki se lehet más, mint polgár, mert ott arisztokrácia nincsen, és véletlenül polgárember volt a külügyér a szent orosz birodalomban is. Finom ujjú, ősarisztokrata volt azonban Itáliában San Giuliano márki, aki inkább a vérpadra hurcoltatta volna magát, semhogy háborút csináljon azokkal, akik hazájával szövetségben voltak. A háborút D’Annunzio akarta, aki valószínűleg nem az a Rappaport-gyerek, akinek a kaján rágalom befeketítette. (Mikor mi, felbőszült polgárok, csúffá akartuk tenni, akkor felkiabáltuk róla, hogy hiába dörgölőzik olyan igazi urakhoz, és hiába sétál karonfogva egy királlyal, mert ő csak egy Rappaport.) Hát ha nem is Rappaport, de lehetne az is, és akkor se ellenkeznék a lényével, hogy a háború dalát üvöltse, amit ha százezer ember utána üvöltött, nem volt a százezer között egy se finom ujjú mágnás, egy se gróf és egy se herceg, hanem volt csupa diák, csupa boltoslegény, csupa polgár és a velencei sakter unokája.

És azóta talán hályog nőtt a szemünkön, hogy ne lássuk, mi történik? Vajon vakok akarunk-e lenni előre eltökélt szándékkal, hogy ne vegyük észre, miszerint a semleges diplomaták finom konyháiban nem győzik már az ellenszereket kotyvasztani a háború negyvenfokos láza ellen, amely a polgárok csemetéit elragadta. A szegénység szemétdombjairól származó ügyvédek és tanárok háborút akarnak, és dühös csatakiáltásokat, harci indulattól égő szavakat vagdosnak a cézárok ivadékai felé, akik életükkel játszva, remegő szívvel tartják a béke gyeplőit manikűrözött kezükben, amíg magával nem ragadja őket a polgári szívekben felgyulladt szenvedély!

A nép nem akar háborút! Ez még mindig nem a nép! A nép csöndesen dolgozik és békét akar. Ha a nép döntene a háború és béke kérdése fölött, akkor sohase lehetne háború! Ezt hallom ezer esztendő óta, pontosabban azóta, amióta csakugyan nem a nép dönt ebben a kérdésben. De én ezerévesnél jóval öregebb vagyok, és jól emlékezem azokra az időkre, amikor valósággal maga a nép döntött afölött, hogy legyen-e háború vagy ne legyen. Ott ácsorogtam a görög városok piacain, és hallottam reggeltől estig és esztendőről esztendőre a háborús üvöltéseket, amelyek következtében úgyszólván sohase szünetelt a vérontás Görögországban. Csak akkor hallgatott ez a tébolyodott vonítás, amikor Nagy Sándor az egész bandát befogta a háború szekerébe, és meghódította velük a világot. Most nem volt többé Athén és Spárta és Théba és Argosz, hanem volt egy óriási birodalom, amelynek nem volt többé piaca az óbégató polgárok számára, és ekkor először – béke volt Görögországban.

Tudom én: az a görög polgár nem volt ugyanaz, mint amit mi nevezünk népnek. A mi népünk, a misera plebs contribuens valóban nem akar háborút, de csak azért, mert nem akar semmit. Nem akar munkásbiztosítást se és kötelező népoktatást se. De annak nincs semmi jelentősége, hogy nem akar, mert azért mindezen jó dolgoknak a jó eredményét akarja, vagy legalábbis nincs kifogása ellene. Az angol munkás nem akar háborút – legalább ráfoghattuk a két év előtti régi boldog időkben –, de azt már akarja, hogy mindig legyen jól fizetett munkája. Hogy hogyan? Ez már nem az ő gondja. Hogy mi történjék, ha a piacokat a feltörekvő, hatalmas energiájú, szorgalmasabb és tehetségesebb versenytárs kezdi elszedegetni, ezen törje fejét a kormány vagy – ha úgy tetszik – a diplomácia.

Bizony úgy van: nemcsak háborút nem akar a nép, hanem békét se. Hiszen ha a békét akarni tudná, milyen könnyű lett volna Itáliában vagy Romániában elgázolnia a háború után epedőket, akik hónapokon és éveken át óbégattak a hadüzenetért. Nagyon olcsón akarja elintézni a dolgokat, aki azzal akar engem vagy téged hazaküldeni, hogy hát a nép tudatlan, a nép jó része írni és olvasni se tud Itáliában vagy Romániában. Ilyesmivel csak a leghiszékenyebb és javíthatatlanul rövidlátó embereket lehet lerázni. Ám csináljuk meg a próbát, menjünk le Romániába, keressük föl a leghozzáférhetetlenebb havason a legutolsó kecskepásztort, és kérdezzük meg, vajon nem tudja-e, hogy Európában emberirtó háború dühöng, amelynek immár az emberek milliói estek áldozatul? Kérdezzük meg, nem tudja-e, hogy az ő országában is vannak emberek, akik azt akarják, hogy ők is keveredjenek bele ebbe a háborúba? (Hadd ordítsam ki még egyszer veszett fájdalommal, hogy nem finom kezű arisztokraták, hanem polgári származású ügyvédek, tanárok, pópák és kántortanítók, akiken még rajta van a kosz és a tetű, amelyet a szülői házból hoztak magukkal!) A pásztor igenis tudni fogja, hogy ilyen háborúcsináló emberek működnek az ő országában, és tudni fogja azt is, hogy ha kiüt a háború, akkor neki mennie kell a halál mezejére, és tudják azt mindazok, akik Románia földjét túrják, szántják, akik dolgoznak és izzadnak. Hát ha egyáltalán lehet arról beszélni, hogy a nép akar valamit, miért nem mozdul meg ez a nagy erdő, és miért nem zúgja a béke akaratát a nép, amely éppen olyan jól látja, hogyan készítik számára a háborút, mint ahogy látjuk valamennyien?!

Milyen magától értetődő és alkut meg disputát nem tűrő követelmény az, hogy a népet művelni kell. Én is követelem önmagáért a műveltségért, mint ahogyan önmagáért a műveltségért és az ezzel járó örömökért és fájdalmakért művelem saját magamat. De annak a szemébe nevetek, aki azt mondja, hogy azért kell művelnünk a népet, mert akkor majd öntudatra ébred, és akkor nem lehet a bőrére olyan szabadon vásárt csapni, hanem akkor majd maga fog a sorsa fölött dönteni, és akkor soha többé nem lesz háború. Én nem hiszem, hogy még a legvérmesebb optimista, az optimizmus vérmességének gutaütése előtt álló ember is remélhesse, hogy valaha a világ végezetéig lehessen olyan időszak, amelyben a népek millióinak minden tagja olyan művelt legyen, mint a bolognai egyetem tanári kara, vagy akárcsak mint a bolognai egyetem ifjúsága, amely tudós tanáraival együtt egyik első áldozata volt az olasz háborúnak, mert hogy annyira égtek a háború tüzében, hogy szinte vakon rohantak bele a halálba.

Miért higgyem én, hogy a sovinizmusnak a műveltség a legjobb ellenszere, amikor látván látom, hogy mindenütt az egyetemeken a sovinizmus ezerszer akkora, mint a tanyákon, és amikor látom, hogy mindenfelé a művelt emberek a sovinizmus előcsahosai. Mert az iskolákban erre tanítják! – mondod diadalmasan. De hát az iskolákban vajon nem a szegény művelt diplomás tanárok és tanítók tanítanak?! Igen, de ezek azt tanítják, amit tőlük kívánnak – veted ellen. De hát ki az, aki e kívánság fölött rendelkezik, mint szintén polgári származású művelt emberek, hivatalnokok? És hogy az egész okoskodásod egy ostoba és hamis közhely, arra bizonyság minden népnek a Bach-korszaka, az elnyomatás és hatalmaskodás ideje, amikor az uralkodó hatalomnak minden ereje se elegendő ahhoz, hogy az iskolában mást tanítsanak, mint amit a nép lelke tanítani kíván. Én dönthetetlen szentenciának vallom, hogy ha valahol ötven év múlva az iskolákban mást tanítanak, mint ötven évvel azelőtt, akkor ott az egész népnek a felfogása más, mint volt ötven évnek előtte. Nem a műveltség teszi, hanem a közszellem. A művelt úr nem egyéb, mint a formák fölött uralkodó paraszt, a parasztnak a hatványa, mint ahogy a paraszt gyöke a műveltséggel bíró úrnak.

Amikor azt mondjuk, hogy a népre kell bízni a legfontosabb kérdéseknek az intézését, és amikor ezt toporzékoló türelmetlenséggel követeljük, akkor csak örök illúziószomjúságunk következő oázisát kergetjük, amelyet a délibáb már odarajzolt elénk a levegőbe. Sohase volt jó, de akkor majd jó lesz, mert hiszen hinnünk kell, hogy egyszer, egyszer minden jó fog lenni. Nem volt jó akkor, amikor egy ember intézte a sorsunkat, nem volt jó, amikor egy maroknyi kisebbség rendelkezett velünk, és nem volt jó, amikor osztályoké volt a hatalom. De mivel egyszer kell, hogy boldogok legyünk, ezt hinni soha meg nem szűnünk, ennélfogva higgyük és hisszük, hogy ez majd akkor lesz, amikor azok lesznek felül, akik most alul vannak.

Soha, de soha nem fogjuk engedni, hogy valaki elrontsa azt a gyönyörű illúziónkat, vagy ahogy a zseniális Bourdeau mondja, „azt a fikciónkat, hogy a szuverén nép igazságos és felvilágosult, hogy hízelgés, vesztegetés el nem éri, hogy két ember közül, kiknek egyike kellemetlen igazságokat mond neki, másika pedig legotrombább előítéleteinek és legaljasabb ösztöneinek hízeleg: a becsületes embernek adja az elsőbbséget, a Giolittinek és nem a D’Annunziónak, a Petre Carpnak és nem a Take Ionescunak, a Themisztoklésznek és nem a Kleónnak.” Semmi, de semmi nem foszthat meg bennünket ettől az illúziótól, csak maga az élet tapasztalata, amely kivétel nélkül minden illúziót szétrombol, de azért bolond az, aki ettől való féltében vagy ennek a tudatában illúziók nélkül akarja leélni nyomorult életét.

Ami engem illet, hozzám különösen passzol, hogy ez a fikció legyen a hitvallásom, mert hiszen alapjában véve valami ilyesmi volt az, ami őseimet kihozta jobbágyi rabságukból a szabad levegőre, ahol élek. Tudom, nem szabad visszatekintgetnem, mert meg vagyon írva, hogy aki sóvárogva visszanéz a városba, amelyből kimenekült, az sóbálvánnyá változik.


     

    
    
    
    
     
      
        
              
                Csöndes bölcsesség, hangos balgaság
              

            
      

    
     
      
        Arról, miért sodorja könnyebben magával a tömeget a háború hangos ígérete, mint a béke józan és csöndes érvelése; megjelent a Világ 1916. szeptember 30-i számának 1–3. oldalán.



      

     
     Ismerem őket, a békét hirdetőket: sóhajtozó, sápadt akaratú emberek, akik nem győzik ismételgetni mániákus tételüket, hogy miután a háború rossz dolog, a béke meg jó dolog, ennélfogva az emberek természetesen békét akarnak és nem háborút. Közben kőzáporeső kopog a házak tetején és zúzza be az ablakukat, és üvölt alant a tömeg, amely sürgeti a háborút.

Ismerem őket is, a háborút akarókat: harsány szavú, vérmes emberek, akik elsőrendű badarságokat óbégatnak a piacon. „Meg kell valósítani a nemzet álmait!” „Ki kell érdemelnünk gyermekeink tiszteletét!” „Legyünk méltók reményeinkhez!” – és csupa ilyeneket. Százezer torok visszhangozza mindezeket, és a béke barátai nem szedik föl a kövezetet, hogy bezúzzák a háború apostolának az ablakait. Aki békét akar és erről ismeretes, ilyenkor ki nem mer mozdulni hazulról, nehogy a nyílt utcán verjék agyon, mint a veszett kutyát. A béke diplomás apostola pedig ilyenkor is bele van temetkezve az abrakadabráiba, mint az ájtatos hívő, és negligálva a külvilág profán valóságát, csak mondja, darálja, hadarja az ő megszokott igéit, hogy „mivel az egyik rossz, a másik jó, és mivel eszes lény a jót akarja és a rosszat nem akarja, és mivel az ember eszes lény, ennélfogva nem akarhatja a rosszat, nem akarhatja a háborút. És ha a tények mást mutatnak, akkor ez annál szomorúbb a tényekre nézve. De meg nem is igaz, hogy a tények mást mutatnak, csak te nem jól látod a tényeket, te mamlasz. A háborút csak néhány megfizetett ügynök akarja, a végtelen milliók mínusz néhány megfizetett: azok nem akarják.”

És akik ezt a szörnyűséget, ezt a hallatlan népfelségsértést, ezt a borzadályos tömegistenség-káromlást elkövetik, ugyanabban a pillanatban demokratáknak is merik magukat vallani, akik az államban megtestesülő minden jogot a népnek, a nagy tömegnek követelnek. Ugyanannak a tömegnek, amelynek milliói nem képesek azt elérni, hogy ne kelljen elmenniük az árokparton felfordulni, ha azt féltucat megfizetett előcsahos akarja. Pfuj, milyen megalázás! Pfuj, milyen szánalmas logikátlanság, milyen szégyenletes butaság! Hol a korbács és a szíjostor, hogy véresre verjem a demokrácia szent nevében azt az alávalót, aki azt meri mondani, hogy a nép, reménységeink sziklabázisa, áhítatunk szent temploma, az elmegy magát megetetni a tetvekkel akkor, amikor ezt számlálatlan milliók nem akarják és hárman akarják?! Ki veled innen, áruló! Tökfilkó! Hadd jöjjön, aki fenntartja azt a szent hitünket, hogy azért megy a nép a háborúba, mert akar, belefullad a pocsolyába, mert szuverén akaratával úgy akarja, és betemeti holttestével az árkokat, mert neki ez így tetszik, és hogyha nem akarná, akkor nem is lenne, mert nincsen más hatalom a világon, mint a nép akarata!

Hogy mi vele a célja? Ezt csak azok kérdik, akik a világ kritikájának az ábécéjével sincsenek tisztában. Mintha az életnek nem a legáltalánosabb jelensége volna a céltalanság! Millió ember között mindenkor csak egy féltucat az, amelyiknek célja van, a többi megy, amerre az út van taposva. Célja nincsen, csak akarata, hogy az úton menjen, amit előtte tapostak. És ami ebből kivételnek látszik, az többnyire éppen a legtökéletesebb sablon. X-nek célja van. Az a célja, hogy sok millió koronája legyen. De a sok millió koronának már nincsen semmi célja. Tíznek nem több, mint egynek, és száznak nem több, mint tíznek. Vagy igen: a hatalom. De mi célja van a hatalomnak? Semmi. Nem! Nem igaz, aki hatalom felé tör, aki óriási vagyont akar gyűjteni: csak úgy gondolja azt, hogy az ösztönző erő előtte van és célnak neveztetik. És mi is csak úgy képzeljük, hogy ezek a par excellence céltudatos emberek valami cél felé törnek. Az ösztönző erő ezeknél se elöl van, hanem hátul: nem csalogatja őket valami, hanem kergeti. Mert ha valóban cél volna, akkor el is lehetne érni. Pedig tudja mindenki, hogy az elérhetetlen, mint a lidércfény és mint a délibáb. Nem csökken, hanem folytonosan növekedik a távolság, amely elválasztja, és az epedő szomjúság, amely a vándort kínozza.

Bizonyítsd be ezerszer, hogy kis nemzetnek lenni jobb, mint nagy nemzetnek, ennek teljes bizonyossága esetében se fog senki se lelkesedni azért az emberért, aki azt fogja hirdetni, hogy legyünk kicsik, hanem ha egyáltalában van lelkesedés, az csak akörül fog megnyilatkozni, aki azt hirdeti, hogy legyünk nagyok. Lemondani lehet az észszerű nyugalom irányában, de lelkesedni, vágyni, akarni és mozogni csak a másik irányban lehet. És mivel az ember lelkesedni, vágyni, akarni és mozogni akar, ennélfogva semmit se törődik vele, hogy merre van az észszerűség iránya, hanem azt az irányt követi, amely az aktivitásának megfelel.

Ezen az úton ezernyi botlás, elbukás, nyakkitörés, mélységbe zuhanás és végveszedelem leselkedik. És éppen ebben van nagy jelentősége az emberiségre nézve. Mert higgyétek el végre már, amit úgyis régen tudtok, hogy előrehaladás és fejlődés nincs, nincs és nincs másképpen, csakis csalódások, tévedések, végzetes botlások és nyaktörő bukfencek árán. Az ember azért ember és nem a testi mivoltának megfelelő állat, mert tévedni és csalódni is képes, mert oktalanságokat is csinál, mert a ráció alárendelt jelentőségű a cselekedeteiben. Egy vakond, az már egészen más: az hihetetlenül okos, és viselkedése bámulatosan észszerű. De hát még egy ázalag vagy egy tengeri csiga! A finom racionalizmus netovábbja ennek minden mozdulata. Mint ahogyan nem téved egy precíziós gép, úgy nem téved soha egy ázalag. „Tévedni emberi dolog.” Bolondnak, ábrándozónak, észszerűtlennek lenni: ez az ember privilégiuma. Minden másban hitványabb lény az ember, mint az összes érzékek tekintetében oly magasan fölötte álló állatok. De az az egy, hogy csak az embernek vannak illúziói, és csak az ember esik állandóan és hallatlan tömegekben balgaságának áldozatul, az emeli őt egek magasságába az összes többi lények fölé. Ha volna még egy olyan állat, amely meg tudna halni egy bolondságért, egy dal miatt vagy egy frázis miatt, akkor az az állat egyenrangú volna az emberrel, sőt annyival emelkednék fölébe, amennyivel jobb szimatja, finomabb tapintása, élesebb füle és finomabb szemszerkezete volna.

Vannak az emberek között is olyanok, akik keveset csalódnak, akiknek nincsenek ábrándjaik, akiket minimálisan befolyásol az illúzió, és akiknek cselekedeteiben túlnyomó szerepe van a racionális meggondolásnak. Mindnyájan ismerjük: kevés közöttük az igazi érték, ellenben belőlük kerülnek ki a legrettenetesebb nyúzók és legembertelenebb haspókok. Ha mindenki ilyen volna, a kultúra és a fejlődés megdermedne, mint a víz a fagyban. Ha van ezekben az emberekben valami porcikája az emberileg értékesnek, ez csak valami gyöngeség, valami irracionalizmus, valami észszerűtlen megfeledkezés arról, ami az önzésük irányát szolgálja. És nem véletlenség az, hogy akiket derekabbaknak, jobbaknak, a haladás szempontjából kívánatosabb lényeknek ismertünk, azok nagyobb arányban hullottak el ebben a háborúban, mint a svihákok, akiknek a rációja mindig résen volt, és akik mindig ki tudtak bújni olyan helyzetekből, amelyekben lenni nem volt célszerű.

Micsoda hallatlan nagy mértéke az a fejlődésnek, hogy sok millió ember ma évi ötszáz koronával többet keres és napi négy órával kevesebbet dolgozik, mint negyven évvel ezelőtt. Ezt a modern technika tette lehetővé, és a modern munkásmozgalom, a munkások szervezkedése valósította meg. Hát tegyük föl, hogy valaki azt mondotta volna 1870-ben: „Emberek, figyeljetek ide, ha összeálltok szervezetekbe, keresményetek egy részét befizetitek a szakegylet pénztárába és a sztrájkkasszába, időtök egy részét agitációra fordítjátok, üldöztetitek magatokat, toloncutakon jártok, sztrájkoltok, koplalva harcoltok, akkor negyven év múlva az utódaink bére napi két koronával nagyobb és munkaideje napi négy órával kisebb lesz.”

Vajon ha ezt az okos szót mindenki megértette és elhitte volna is, lett volna-e az országban száz ember, aki ennek alapján belépett volna a szervezetbe? Én esküszöm, hogy nem lett volna, és akik a szervezkedést csinálták, nem is voltak olyan balgák, hogy ilyen okosan beszéljenek. Ellenben azt mondották, hogy a régi, korhadt világot darabokra fogja zúzni a hatalmas munkásököl, és a régi világ romjain új világot fognak alkotni. Vége lesz a szolgaságnak, vége lesz a szenvedésnek, világmegváltás részese lesz az, aki heti húsz fillért befizet! Még egy színt is kellett találni, meg egy jelvényt, meg egy dalt, meg hatalmas szavakat a zengő áriához. És ez azután vitte az embereket, emelte föl a csillagok magasságába, ahova csak az ábránd tud fölemelni, a ráció soha. „Mi nem vagyunk utópisták, mi a tudományos bizonyosság talaján állunk.” Mire idejutott a szociáldemokrácia, akkorra meg kellett szűnnie a varázslatnak is. Mint a mágnes a vasport, úgy szívta magához az embereket, amíg olyan primitív volt és olyan naiv hittel teljes, hogy Bebel úgyszólván évről évre megjósolta előre a küszöbön álló világösszeomlást, amelynek fölséges látványában mindenki gyönyörködni fog, aki itt most szenved és megváltás után epekedik. „Mi a valóság talaján állunk” – hirdetik most égbekiáltó józansággal, és ezzel megszűnt a káprázat, és vége az illúziónak.

Akkor gyerünk vissza a nemzeti nagyság illúziójához – mondják, vagy gondolják, vagy érzik az emberek –, az nem helyezkedik a józan valóság alapjaira, hanem a végtelenbe tolja ki az ábrándozásnak és az illúzióknak a határait. Amíg a hegyre jártak ki nap nap után az első század keresztényei, hogy előbb pillanthassák meg a Megváltót, aki egész bizonyosan jönni fog, addig nem kellett hozzá törvény, hogy mindenki köteles legyen a felekezetéhez tartozni, addig a halállal dacolva is ragaszkodtak hozzá az emberek. Mire elmúlt a balga hit, akkorra már csak annyi volt a vallás ereje, amennyit a külső kényszerek és a megragadó ceremóniák tudtak neki kölcsönözni. De különösen a ceremóniák! A ceremónia egészen értelem nélkül való, az igazi hitnek az emléke, és még ebben az elbálványozott mivoltában is hatalmasabb, mint minden ráció.

Hát íme: ezért hallgatag, csöndes emberek azok, akik békét szeretnének az emberek között. Itáliában úgy, mint Romániában és Görögországban úgy, mint bárhol a világon, ellenben hangosak, lelkesek, magukkal ragadóak azok, akik a háborút akarják. Az athéni kávéházban gunnyasztottak és ásítoztak azok, akik előtt tiszta sor volt, hogy az emberek nem akarhatnak háborút, mert hiszen csak nem bolondok, hogy a borzalmakba és a halálba rohanjanak, mikor jobb csöndesen pikolózni és a kék ég tengerébe bámulni. Ámde az emberek igenis bolondok, és forradalmat csinálnak, ha nem szünteti meg a király a békés semlegességet, és már az anyák a zöldséges piacon is szidalmazták a makacs uralkodót, hogy nem hallgat fiaiknak a szünetlen unszolására, akik menni akarnak már a gépfegyverek és gyorstüzelő ágyúk poklába. Mert mit ér az élet és mit ér a kincs, ha Macedóniának egy olyan csücske, ahol több görög lakik, mint bolgár, úgy hívják, hogy Bulgária, nem pedig úgy, hogy Görögország! Aki ennek a fájdalmát nagyobbnak nem érzi, mint a meghalásét, az sehonnan bitang ember, „kinek drágább rongy élete, mint a haza becsülete”. Van, aki mást mond, de az csak halkan mer beszélni, szava, mint a nádsusogás, úgy vész el a zivatar elemi erejű harsogásában.

Mondhatnám másképpen is. Mondhatnám így is: igazad van, a nép valóban nem akar háborút, hanem csak a vezetői indítják bele. Csakhogy ez még nem a teljes igazság. A teljes igazsághoz hozzátartozik az is még, hogy vezetővé csak az lesz és csak az lehet, aki harcot, küzdést, háborút hirdet. Ezé a taps, ezé a szívek és a babérkoszorúk, a békés, csöndes, szívós, verejtékes munkát hirdetőé az abszolút közöny, az unalom ásítása és feledés pókhálója. És vajon nem ez a világ legtermészetesebb dolga? Hiszen ahhoz, hogy békével maradjak és csöndesen dolgozzak, nem kell nekem semmiféle vezető. Vezető csak az akcióhoz szükséges. Mindegy tehát: úgy fejezed-e ki, hogy a nép olyan, hogy háborút akar, vagy úgy, hogy a nép olyan, hogy csak háborút akaró vezetői lehetnek. A kettő teljesen azonos és egyformán távolivá, tehát széppé és kívánatossá teszi a célt minekünk, akik azért akarunk dolgozni, hogy ne legyen háború az emberek között.

     Újabb időkben gyakorta hall az ember egy jelzőt, amely furcsaságával mindig gondolkodóba ejt engem. Azt mondják egyik vagy másik emberről: „javíthatatlan optimista”. Nem olyan-e ez, mintha azt mondanák: „gyógyíthatatlanul egészséges”, vagy „vigasztalhatatlanul jókedvű”, avagy „reménytelenül boldog”? Pedig vannak csakugyan ilyen különös emberek. Avagy nem javíthatatlan optimista, gyógyíthatatlanul egészséges-e példának okáért a derék Bryan, aki azt mondja: szavaztassuk meg az országot, majd meglátjuk, akar-e háborút? Ó, isteni naivitás, ó, reménytelenül boldog együgyűség! Mintha csak az volna a szavazás, amikor a polgár bemegy a szavazóboxba és leadja a maga céduláját! Mintha az nem volna szavazás, hogy néma csend, unalmas ásítás fogadja a hírt, amikor szeretett elnökünk békeindítványt tett a harcoló hatalmaknak. Semmi zaj, semmi felvonulás, semmi csinnadratta, tüntetés. Ellenben: szeretett elnökünk megszakította a diplomáciai összeköttetést Németországgal és harcias szónoklatot tartott: egyszerre lázba gyullad egész Amerika. Milliószámra fogynak a lapok, egymást érik a felvonulások, lobogódíszbe öltözik a város, muzsika szól, nóta csendül, folyik a bor és a tinta, egekbe szárnyal a lelkesedés: szüretje van a világon létező mindenféle emberbolondításnak.

Hát vajon ez nem szavazás? Istenem, miért nincsen nekem akkora hatalmam, hogy minden országban elrendelném a népszavazást mindazokra a kérdésekre, amiket folytonosan népszavazás által akarnak eldönteni a javíthatatlan optimisták. Hadd bizonyulna be sorjában mindegyikről, hogy mindenütt leszavazná őket az ország. Mert amit az ország megszavazna, ahhoz nem kell semmiféle szavazás, az megvalósul anélkül is, amikor jön egy hatalmas ember, aki népének szíve dobbanását hallja. Ahol valóban van népszavazat, például Svájcban, ott már nem olyan optimisták az emberek e tekintetben, mert ott hamarabb utolérni az ilyen optimistát, mint a sánta ebet. Ha ott valaki azt kiáltja: „Lehetetlen, hogy ilyen okos és igazságos dolgot a nép nem akarna, ha sorba kérdeznénk minden egyes tagját”, akkor azt felelik neki: „Kérem, sorra fogjuk kérdezni minden egyes tagját”, és két hónap múlva már ott is van fekete a fehéren, hogy amaz okos és igazságos dolgot a nép úgy elvetette, hogy a füle se látszik ki a szavazócédulák tengeréből.

De természetes, hogy hiába szavazna le engem ezerszer is az ország, ez nem jelentene semmit. Azt persze nem mondhatnám, hogy fütyülök az országra és a szeretett népre, mert ilyen kijelentést csak az tehet, aki semmit se akar csinálni. Az illúziót, hogy amit én akarok, azt akarja a nép is, nem adhatom fel sohasem. Ha leszavaztak, akkor azt fogom mondani, hogy nem jól kérdezték meg, hogy csalás történt, hogy a papok, a zsidók, a kapitalisták, a szocialisták, a csendőrök, a tanítók, a vegetáriánusok, az újságok, az ügyvédek vagy a kukoricacsőszök befolyásolták vagy elbolondították a népet, hogy nem adjuk fel a küzdelmet, hogy a jövőben tudjuk majd magunkat mihez tartani stb. Szóval bármit, csak azt nem, hogy a népnek halvány ideája sincs arról, mi a jó, mi a rossz, és hogy nem a népet kell megkérdezni, mi történjék, hanem engem. Voltaképpen mindig ez az álláspontom, de mondanom ezt sohasem szabad, mert abban a pillanatban, amikor ezt mondom, kirúgtam magam alól a talajt, amelyen fel akarom építeni a jövő templomát.

A nép racionalizmusa: ez olyan fikció, amely nélkül parlamentáris állam meg nem élhet. Ez az a fikció, amelyet kétségtelen ténynek kell elfogadnunk, noha az ellenkezője minden kétségen felül áll. Ilyen többek között az a fikció is, hogy minden törvényt és rendeletet minden honpolgár ismer, holott bizonyos dolog, hogy egyetlenegy honpolgár sincs, aki ismer minden törvényt és minden rendeletet. Ámde a jogrend nélkülözhetetlen föltétele a törvénytudás fikciója: enélkül mindaz a rend vagy rendetlenség, amit évezredek során összeeszkábáltak az emberek, egyszerűen felborulna, és hogy ebből a felborulásból azok profitálnának, akik e pillanatban gyengék és elnyomottak, ezt csak olyan boldog optimisták gondolják, akiknek az ártatlanságukhoz igazán csak a szárnyak hiányoznak, hogy tökéletes süketfajdok legyenek.

Hát igen: a fikció! Akik Amerikában háborút csinálnak, azoknak a fikciója, hogy Amerika népe háborút akar, és akik Amerikában békét akarnak, azoknak a fikciója, hogy ha a népen múlna a dolog, akkor nem lenne háború. Bármiképpen végződjék a dolog, a népnek igaza kell, hogy maradjon. Ha háború lesz és győzelem: a nép az, aki győzött. Ha háború lesz és vereség: a föld alól is teremteni kell bűnbakot. A fikció szerint minden nép az erőnek, a bölcsességnek, a hősiességnek és a legyőzhetetlenségnek a megdicsőülése, mert abban a pillanatban, amikor ő maga is elhinné, hogy nem az: megszűnnék népegyéniségének és önálló organizmusának az alapja. Lehetetlen, hogy legyen a világon nép, amely ne lenne eltelve annak a hitével, hogy a világon ő a legkülönb, még akkor is, ha néhány „azonban”-t koncedál. Ezek az „azonban”-ok a fejlődésnek és a haladásnak az alapjai, de magának a nemzeti létnek a fundamentuma az önteltség: ez minden népnek legkollektívebb eszméje.

A népek racionalizmusa ugyanilyen alapvető fikció. Teljes joggal mondhatja ennek alapján Friedrich Naumann — úgy rémlik, ezt már említettem egyszer —, hogy a magyarok újból és újból megerősödtek abban az elhatározásukban, hogy nekik Ausztria sorsközösségében van a helyük, mivel minden más út Moszkvába vezet. Idehaza is hallottam ezt ezerszer: a magyarság ezt bölcs meggondolás alapján így határozta el. Magam se mondhatnék mást, noha néhány évtizede személyesen is jelen vagyok ez elhatározásoknál és látván látom, hogy ebbe a bölcsességbe minden egyes alkalommal úgy kell belepofozni, belepálinkázni és belepörköltezni a magyarokat, mert ha a döntő napon felfüggesztenék a butykosok, a kispörköltek és a csendőrök hatalmát, a magyarok azonnal mást gondolnának. Ó, történelmi okszerűség! Ó, népek racionalizmusa!

„Hopp!” — kiáltanak rám százfelől: „Meg vagy fogva!” Tehát egy kupica pálinka, egy pörkölt, néhány szivar: íme, ilyen picinyke realisztikum ereje hatalmasabb, mint amaz óriási súlyú idealisztikum, hogy mi legyen Magyarországgal! — Hát — belátom — van benne valami. De csak egy felületes, rövidke pillanatra. Ha az ember lenéz a dolgok mélyébe, megint csak ott látja csücsülni az emberi balgaságot és irracionalizmust, vagy ha úgy tetszik: idealizmust. Először is: nem igaz, hogy az a szavazó tömeg tudatában van annak, hogy az ország jövendőjének a sorsáról van szó, amikor ő ide vagy oda adja a szavazatát. Ahol ilyen ideát a tudatára hoznak, ott semmivel meg nem vesztegethető, ellenkezőleg: még ő hajlandó áldozni és az élete árán is képes az akaratát érvényesíteni, vagy ezt legalább megpróbálni, például a megcsontosodott szocialista vagy néppárti kerületekben és mindenütt, ahol valami őszinte hit mozgatja az embereket. Másodszor: ha valamivel azt a kézzel elérhető anyagi érdeket ellensúlyozni lehet, ez nem csupán a nagyobb anyagi érdek: több pénz vagy nagyobb fityóka pálinka, hanem sokkal inkább valami érzelmi, immateriális dolog, például egy jó kortesnóta. Én is vonultam abban a körmenetben, amelyben azt énekeltük a Kossuth-nóta dallamára, hogy:


Elment Pulszky Tótországba,
Drótot kötött a nyakába.
Bekajabált az ablakon:
Drótoztasson, ifiasszony!
Éljen a haza!



És még százezer forinttal se lehetett megválasztatni Pulszky Ferencet, mert amiként hittem én, kisgyermek, hitték körülöttem az összes nagygyermekek is, hogy Pulszky valóban drótos tót, aki bekajabált az ablakon, és akire szavazni olyan maskarádé volna, amit semmiféle pénzért vagy eszem-iszomért nem követhet el nyilvánosan az az ember, aki tart magára valamit.

Ámde ha nemcsak tudni tudod, hanem akarásaid és cselekvéseid alapjául is elfogadod azt, hogy az emberek balga gyermekek, akkor te vagy a legbalgább mindenek között, mert akkor elvesztetted az iránytűt az élet tengerén. Az igazi és egyetlen bölcsesség: tudni, hogy az emberek bolondok, és úgy csinálni, mintha csupa bölcsekből állna a világ. Folyton kiabálni a tömeg csalhatatlan bölcsességét és folyton az ostobaságánál fogva vezetni őt. Nem akar ám ebben semmiféle sértés lenni. Ó, én ezen már régen túl vagyok, és ha az emberek balgaságát megállapítom, csak azt teszem, mintha a koponyájuk gömbölyűségét állapítanám meg. Isten ments meg, hogy az embereknek nyolcszögletű fejük legyen, és Isten mentsen meg attól, hogy az emberek racionalisták legyenek. A világ bölcs ökonómiával van berendezve, és a balgaság nemcsak azt okozza, hogy háborút csinálnak az emberek, hanem azt is, hogy sínylők házát építenek és aggkori biztosítást létesítenek, holott a legelemibb ráció azt követelné, hogy a sínylőket és az aggokat lebunkózzák. Az úgynevezett oktalan állatok szigorúan racionalisták és valóban fel is falják vagy a pusztulásba kergetik ki az öregeket; többé-kevésbé ugyanezt cselekszik a kultúra legalacsonyabb fokán, a tiszta racionalizmushoz közel álló emberi társadalmakban is. Hogy egy csomó egészséges fiatal ember apácaruhába öltözzék és az életét annak szentelje, hogy öreg, beteg embereket ápoljon, ilyesmire csak az a szentséges irracionalizmus képesít, amely a fejlett emberiségnek mindennél nagyobb kincse és biztosítéka.

Nekem ugyan hiába beszélnek, hogy a háború első fuvallatára lobogódíszbe öltözött New Yorkban csak a hadseregszállítók, az üzletlesők voltak azok, akik ilyen módon tüntettek a nekik oly hasznos háború mellett. Amelyik dolog az embernek hasznos, amellett nem szokott az ember tüntetni. Mint egy a százezerhez, úgy aránylik a hadseregszállítók száma azokéhoz, akik a háborúban majdan meg fognak halni vagy csonkulni, köztük a hadseregszállítók gyermekei és rokonai is. Meghalni! Megvakulni! Nyomorékká lenni! Nem gyermekjáték ez! A világ ekkora képtelenségeket nem viselhetne el, mint volna az, hogy ama százezrek azért az egyért az akaratuk ellenére menjenek a háborúba. Nem, nem! Nem a hadseregszállítók és nem a háború hasznáért lobogózták fel Wilson üzenetére New York városát! A „háború haszna” — ez különben is a világűr éterjénél finomabb és ködszerűbb valami. „Rossz üzlet a háború” — ezt elfogadhatjuk igazságnak Norman Angell szájából. „Még a nyertes háború is rossz üzlet” — így is elfogadhatjuk, föltéve, hogy ugyanazt értjük haszon alatt. De mihelyt erről diskurálni kezdenénk, rögtön kiderülne, hogy mindenki mást ért haszon alatt. Én a magam fogalmai szerint előre és bizonyosan megmondom, hogy melyik országnak lesz ebből a háborúból a legnagyobb haszna. Akármit értsünk is haszon alatt — beleszámítva a legpiszkosabb papírpénzt és ínségjancsibankókat is, és minden erkölcsi és minden anyagi hasznot, ami kigondolható —, annak az országnak lesz a legnagyobb haszna ebből a háborúból, legyen akár győzedelmes, akár porba sújtott a végén, amelyiknek a költői a legszebb verseket írták a háború alatt. Ennek az országnak a reménysége a legteljesebb, ennek a jövője legbiztatóbb, és ennek a vitorláját duzzasztják a legkedvezőbb fuvallatok. Aki ezt az első pillanatra meg nem érti, gondolkodjék fölötte két pillanatig, és ha még akkor se világos előtte a dolog: fogadja részvétemet!


     

    
    
    
    
     
      
        
              
                Mister Stone címére
              

            
      

    
     
      
        Megjelent a Világ 1917. április 7-i számában. A lap jelzése szerint a cenzúra négy sort nem engedélyezett.



      

     
     Kedves Mister Stone, él-e még? Ön ugyancsak csúnyán megjárta! Ön, úgy látszik, készpénznek vette azt az ezermilliószor hallott hazug és az örökös ismétlés folytán immár igazság színében tündöklő, sőt a magától értetődő igazságok rangjára emelkedett közönséges komisz hazugságot, hogy a nép nem akar, sohasem akar háborút. Miután ön efelől tökéletesen meg volt győződve, elhatározta, hogy a nép szent nevében szembeszáll a háborús uszítókkal, akik bizonyára valami huncutság folytán belet kitaposó többségben vannak az Unió parlamentjében, és néhányadmagával megobstruálja a Wilsonnak adandó felhatalmazást. A számítás hibátlan és bizonyosnak kell lennie — gondolta ön magában. Amíg én itt obstruálok, azalatt a nép is tudatára jut annak, hogy miről van szó tulajdonképpen. Hogy háború lesz, és őneki, a népnek, akkor nagy szállítóhajókon át kell kelnie az óceánon, hogy valahol a földgömb másik oldalán darabokra tépjék vagy nyomorékká lőjék, ha ugyan már előbb elevenen a víz alá nem süllyesztik többezredmagával a vizek mélységébe. De, aki áldóját, ebből ugyan nem esztek, gaz hadseregszállítók! — fogják ordítani a halálraítéltek. Elvégre a színtiszta demokrácia országának vagyunk a polgárai, vagy micsoda! Itt az történik, amit mi akarunk! Nekünk nincsenek kitüntetésekre és rangemelkedésre pályázó generálisaink, se ágyúgyárosaink! Mi a munka országa vagyunk, és jaj annak, aki a nép akaratával szembeszáll!

Miután a nép ezt így meggondolta, eleven tűz fog végigsöpörni az országon: a felháborodás prériégése. Egyik népgyűlés a másikat fogja érni, és a sürgönyök özöne jön Washingtonba, részben az obstruálók biztatására, részben a háborút akarók megfélemlítésére. Tüntetés tüntetés után, merénylet merénylet után. Nem fog beletelni két hét, és a háború gaz kalandorai vacogó fogakkal fognak meglapulni a sarokban és nagy esküvésekkel fogják tagadni, hogy ők lettek volna azok, akik a boldogan futballozó népet gránáttűzbe akarták vinni túl az Atlanti-óceánon.

Mekkorákat nézhetett ön, derék Mister Stone, látva, hogy ez nem így történt. Sőt mondhatnám, Mister Stone, hogy teljesen megfordítva történt. Wilson Pista letörte az obstrukciót, és hogy ezt tegye, idáig hallatszó hajrázással biztatta rá az egész Unió, mindazok, akik majd meg fognak halni a lövészárkok és drótakadályok előtt. Önt ellenben becsmérelték és átkozták, az utcán inzultálták, ahol érték, ahol pedig nem érték, ott szalmabábot öltöztettek fel Mister Stone-nak és elégették a piacon. Ön pedig, mint egy igazi Mister Tájékozatlan, csak tátja a száját az ámulattól. „Hogyan? — hüledezik ön. — Hiszen a mi hitelvvé erősödött teóriánk világosan megmondja, hogy egy obstrukciót letörni csak egy olyan országban lehetséges, ahol nincsen általános választójog és nem a nép zúgó erdeje áll a képviselő mögött! Meg hogy a háborút a militarizmus csinálja. Meg hogy a köztársasági államforma a legjobb garanciája a békének. Meg hogy az igazi demokráciában a nép az, amely a háború és béke kérdésében dönt, és a nép tudvalevőleg sohasem akar háborút!” Stb. Ámde a záptojások, amelyek az ön fejéhez röpködtek, hű szimbólumai mindeme teóriák siralmas zápultságának. Íme, itt van a kézzelfogható valóság: az amerikai köztársaság elnöke, a nagy demokrácia parlamentje, sajtója mind a háborút hirdeti, és a felséges nép hallgat, mint a sír, de ahol megnyilatkozik, türelmetlenebbül akarja a háborút, mint a láncát harapdáló komondor.

És ez a tökéletesen abszurd dolog a világon semmivel nincsen ellentétben, csak egy csomó babonás embernek a megátalkodott rögeszméjével. Ha kérdezed tőlük, hogy az Isten szerelméért, hát miért ne akarna a nép háborút? Miért Wilson vagy D’Annunzio igen, ellenben Pityi Palkó semmi esetre? Ha a rációba ütközik, miért legyen több rációja Smigura szaktársnak, mint Lloyd George-nak? Ha az érzelembe ütközik, miért legyen a napszámosok összességében ez az érzelem erősebben kifejlődve, mint a szenátorok összességében? Mindezekre a kérdésekre nem tudsz feleletet kapni. Azt nem mondhatja, hogy azért, mert amaz szegény emberek meg fognak halni a háborúban, amaz gazdagok pedig nem. Először: mert a költők és a szenátorok között is vannak szegény emberek; másodszor, mert hiszen a mai háborúban gazdag és szegény egyformán ott van a lövészárkokban, a repülőgépeken és a csatahajókon.

[Itt négy sort nem engedélyeztek.]

Anglia lordjai ez idő szerint jövedelmük 50–60 százalékát önkéntesen fizetik adóba, hogy a háború költségei miatt ne kelljen abbahagyni a küzdelmet, és az angol főúri családok gyermekei olyan arányban haltak már meg a harctereken, hogy az embernek eláll a szívverése, ha hallja. Miért éppen az úgynevezett nép volna hát az, amelyről el lehessen mondani, hogy nem akarja a háborút? Miért nem a többiek is, akiknek még több vesztenivalójuk van, mint a népnek? Erre nem felel senki, mert erre nem is lehet felelni, mivel egyszerűen nem igaz az, amire a kérdés vonatkozik.

Nem igaz mindenekelőtt az, hogy bárhol is az volna a kérdés: legyen-e háború, vagy ne legyen? A kérdés mindenütt más. Egyik helyen az: tűrjük-e tovább, hogy a szomszédos állam a mi állampolgáraink egy részét rendszeresen izgassa és folytonosan terveket készítsen elő az ország egy darabjának az elszakítására? Vagy tűrjük-e, hogy „egy nemzetnek két hazája van”? A másik helyen: beleegyezünk-e abba, hogy a másik ország kiszorítson bennünket azokról a piacokról, amelyekről eddig éltünk? Vagy hagyjuk-e magunkat megakadályozni abban, hogy, ha megvan hozzá a képességünk, akárkit is kiszorítsunk eddigi piacáról? Harmadik helyen: akarjuk-e, hogy a Szent Sír helyén a „pogányok” legyenek az urak és nap nap után megszentségtelenítsék drága ereklyéinket? Negyedik helyen: megnyugodjunk-e abban, hogy a tajtékpipafúró munkások felekezeti alapon szervezett egyesületben legyenek tömörítve, vagy pedig ragaszkodjunk hozzá, hogy csakis a nemzeti alapon létesült szakegylet legyen továbbra is az, amely őket boldogítja? Ötödik helyen: nézzük-e tovább is tétlenül, hogy a két hadakozó közül alulmaradjon az, aki a szívünknek kedves, vagy álljunk mellé és segítsük őt győzelemre? Stb. stb. Ha úgy határozunk, hogy legyen úgy, ahogy a másik akarja, akkor ez béke, föltéve, hogy a másik is úgy határoz, de nem azért, mert úgy határoztunk, hogy ennek következtében háborúnak kell lennie. És ha olyan ember nagyon sok van, aki képes egy nap ezerszer elmondani, mint egy papagáj, hogy a nép sohasem akar háborút, olyan ember már a gyógyíthatatlan hülyék között se igen fog akadni, aki azt állítaná, hogy a nép minden esetben azt fogja feleletül adni: igen, tűrjük, hogy a határunkból elszakítsanak, tűrjük, hogy a testvéreinket gyötörjék, egyezzünk bele, hogy ipari munkásaink csavargókká váljanak, csak hadd maradjon a Szent Sír a pogányok kezén, hadd lépjenek ki a tajtékpipafúrók a mi szakegyletünkből és menjenek át az „ellentáborba”, ne törődjünk vele, hogy megverik azt, akinek a veresége fölött fájdalmat érzünk. Stb.

Másodsorban pedig az nem igaz, hogy az emberek eo ipso nem akarják azt, amit akarni nem volna okos dolog. De ezt már annyiszor ismételtem, hogy már magam is unom. Elég körülnézni a világban és nézni az emberek minden dolgát, hogy meggyőződjünk róla, miszerint az emberek cselekedetének kilencvenkilenc százaléka bolondság még a szép dolgaik között is, hát még a csúnyák között. Levegyük a kalapot a kötelességtudás ama bajnoka előtt — különösen, ha részvényesek vagyunk —, aki betegen, göthösen is mindig éjfélig dolgozik a nagy munka évadjában a hivatalban és ennek következtében időnap előtt tönkremegy, noha elég lett volna csak addig igyekeznie, amíg direktor nem lett, azután már „lóg”-hatott volna, amennyit csak akart volna. De ő, bár látta, tudta, hogy megy apránként, majd később rohamosan tönkre, helytállott mindvégig.

Hát mondja meg nekem valaki: van-e ennyire bizonyos tönkremenés a háborúban, mint amilyen bizonyos ezé az emberé? Ha nincs: miért kellene a háborútól jobban félnie valakinek, mint kellene ennek az embernek az ő hivatalától? Ha pedig a háború se kevésbé veszélyes, mint ennek az embernek a buzgó hivatalnokoskodás, miért volna a rációval összeférhetetlenebb meghalni Itália egységéért vagy a tengerek szabadságáért, vagy a hit diadaláért, mint meghalni az Általános Aranybánya érdekeiért?

Mindez csupa merő bolondság. Az igazság az, hogy nem akar meghalni se az, aki Németország jogaiért vagy a francia dicsőségért megy a harcba, se az, aki az Általános Aranybánya könyvei fölött görnyed. Amit amaz érez, az az, hogy Németországgal valami jogtalanság történik vagy Franciaország dicsőségén csorba esik, és hogy ezt nem szabad engedni; amit pedig emez érez, az az, hogy az Általános Aranybányának őbenne nem szabad csalódnia. Hogy mindebbe esetleg bele is lehet halni: ennél sokkal nagyobb valószínűség szól amellett, hogy nem fogják kihúzni tízezer szám közül éppen az én egy sorsjegyemet, és mégis jó üzlet a sorsjegykereskedés. Hogy tele vannak a kártyaszalonok emberekkel, noha ott egyetlenegy sincsen, aki ne tudná, hogy éppen annyi eshetősége van a vesztésre, mint a nyerésre, sőt az előbbire annyival nagyobb, mert egy bizonyos ideig tartó vesztés után senki sincs többé abban a helyzetben, hogy a nyerésre eső lehetőségi percent bekövetkeztét bevárja, noha az matematikai bizonyossággal bekövetkeznék. Hát még mi volna a kártyaszalonokban, ha a tönkremenésnek ott is csak olyan alacsony százaléknyi kilátása volna, mint a háborúban. Még a leghosszabb és legkegyetlenebb háborúban se pusztult el még soha a lakosság tíz százaléka se, míg ellenben a pálinkazabálás következményei alig maradnak el egy esetben is, és mégis egész államháztartások vannak alapítva a pálinkazabálóknak erre a meggondolatlanságára. Érthetetlen volna, hogy miért éppen a háború veszedelmeivel szemben volnának az emberek olyan okosan és higgadtan fontolgatók, mikor tudvalevő, hogy a háborút óbégatók között nem csupán a hazafiak, a kalandvágyók, a dicsőségszomjasok és a haszonlesők vannak képviselve, hanem ott van a minden népnek legszélesebb és legjobb gégéjű rétegét képező takonypócok serege is, amelyben azonban az ősz szakáll sokkal gyakoribb jelenség, semmint az ember gondolhatná.

Hanem azért ön csak küzdjön tovább, Mister Stone, és főleg ne unja el hangoztatni, hogy a népet és a népakaratot ön képviseli, nem pedig azok, akik a háborút üvöltik. Ha csakugyan háború lesz és bizonyos idő múlva beköszönt az azzal járó testi és lelki nyomorúság, akkor nem is azok, akik most az ön oldalán vannak — ezek akkor is ásítozni fognak a kávéházban —, hanem pont ugyanazok, akik most halált ordítanak az ön fejére, ugyanazok a zavarodottság legkisebb jele nélkül, a legőszintébb érzéssel Wilsonnak öltöztetett szalmabábot fognak elégetni és önt vállukra kapva, diadalmenetben hordozzák körül a piacon, mintha csak a saját felfogásuk diadalát ünnepelnék. Kétségbe kellene esni, ha az emberek nem volnának ilyen hitványak és cudarok, hogy ma a sárga földbe gázolják, akit tegnap az égig emeltek, és holnap koszorúkkal ékesítsék, akit ma leköpnek. Ugyan micsoda kilátással küzdenénk mi a világ újjáformálásán, ha az emberek mindörökké hinni akarnák azt, amit tegnap hittek, és nem volna meg bennük az az aljasság, hogy holnap meghempergessék a pocsolyában azt a bálványt, aki előtt ma térdepelnek?!


     

    
    
    
    
      
        
              
                Emberi méltóság és szellemi szabadság

        A külkereskedelmi mérlegről folytatott vita elhallgattatását és a gazdasági tervezés tudásigényét bíráló cikk; megjelent a Magyar Hírlap 1928. február 5-i számában.



      

     
     A Közgazdasági Társaság hirtelen abbahagyta azt a magas szárnyalású vitát, amelyet külkereskedelmi mérlegünk passzivitásának a témája fölött folytatott. Ennek az erőszakos befejezésnek az indokát abban jelölte meg a kiváló elnök, Éber Antal, hogy mértékadó helyről kapott erre nézve határozott felszólítást, amit egy másik hírforrás szerint úgy kell érteni, hogy a kormány szerint külkereskedelmi mérlegünk passzivitása miatt ebben a vitában felhangzott komoly panaszok és aggodalmak kedvezőtlen felfogást keltenek rólunk a külföldön és megnehezítik a külföldön kölcsönöket keresőknek a helyzetét. Ennélfogva: csend legyen! És mint a puskalövés hangjára a csiripelő verebek zsinatja, hirtelen elhallgatott az egész társaság.

Már voltunk bátrak rámutatni arra az egyébként magától értetődő igazságra, hogy külföldön kölcsönt felvenni, ez végeredményben nem jelent és nem is jelenthet egyebet, mint árucikkeknek a külföldről való behozatalát most vagy a jövőben. Vagy pedig a már régebben behozott árucikkek vételárának a kifizetéséhez szükséges pénznek kölcsön útján való megszerzését. Semmi esetre se jelenti ellenben a külföldi kölcsön felvétele azt, hogy ide majd dollárt vagy font sterlinget vagy amilyen-olyan külföldi pénzt fognak behozni, mondván: tessék, itt van a kölcsön. Mivelhogy céltalan ostobaság volna idehozni és egy darabig itt őrizgetni azokat az egzotikus pénzeket, amelyeket úgyis haza kellene egyszer vinni, oda, ahol adnak érte valamit.

Külföldi kölcsönt fölvenni tehát annyi, mint árucikkeket behozni, vagyis a külkereskedelmi mérleg passzív oldalát gyarapítani. Amikor tehát a Közgazdasági Társaságnak a külkereskedelmi mérleg passzivitásáról szóló vitáját leintik, mert ez a vita megnehezíti a külföldi kölcsönöket, akkor ez más szóval annyit tesz, hogy a vita eredményesnek mutatkozott. És amikor erre a kormány rámutatott és ettől a Közgazdasági Társaság megijedt és sietve abbahagyta a vitát, ez erősen hasonlít a Simplicissimusnak ahhoz a szemtelen mókájához, amely két képből állott: az egyiken egy teljes ornátusában lévő pap vezetése mellett könyörgő processzió vonul ki a mezőre, hogy Istentől esőt könyörögjön a tikkadt földekre. A másik képen csapkod a villám és szakad a zápor a processzió nyakába, amely lélekszakadva menekül vissza a faluba, messze maga mögött hagyva a kövér tisztelendő urat, aki szintén lohol és dühösen káromkodik: „Herrgottsakrament! Ennyire sürgős nem volt a dolog!”

De most a Közgazdasági Társaság másik garnitúrájának kellene előállani, ha az első elhallgatott. Az Isten szerelméért, hát csak van a Közgazdasági Társaságnak egy másik garnitúrája is, az, amelyik nem hisz a külkereskedelmi passzivitás mumusában és nem akar külföldi kölcsönöket fölvenni anélkül, hogy árucikkek beözönlését is akarná! Hiszen kétségbeejtő volna, ha a Közgazdasági Társaság nem jelentené egyszersmind a közgazdaságtan tudományának is a templomát, azét a tudományét, amelynek nincsen egyetlen valamirevaló reprezentánsa, aki ne azt hirdette volna, hogy minden külkereskedelem áruk cseréje, ha még annyi közvetítéssel megy is végbe ez a csere.

Kell tehát, hogy legyenek ott férfiak, akik a 2 × 2 = 4 bizonyosságával tudják, hogy ha ma sokkal többet hozunk be, mint amennyit kiviszünk, akkor vagy annak előtte sokkal többet vittünk ki, mint amennyit behoztunk és most jön a csereáru az akkori többletért, vagy pedig, ha ez nem így van, mint ahogy valóban nem így van, akkor a nagy behozatali többlet azt jelenti, hogy rohamosan adósodunk el és majd a későbbi időben lesz sokkal nagyobb a kivitelünk, mint a behozatalunk, amikor visszük ki a mostani behozatali többlet csereáruit; amikor fizetjük vissza az adósságainkat.

Hol van hát a nagy tekintélyű Közgazdasági Társaságnak ez a másik garnitúrája, aki ne akceptálja a gőgös kérkedést: ego sum rex et supersum grammaticae, én vagyok az uralkodó és fölötte állok a grammatikának; aki ne engedje magát elhallgattatni a kormány parancsától, hanem csak annál harsányabban hirdesse, hogy dehogy is fogom én be a számat, mikor énbelőlem a matematika kiabál. És azt kiabálja, hogy az óriási passzivitása a külkereskedelmi mérlegnek a derűre-borúra fölvett és még folytonosan hajszolt külföldi kölcsönöknek a következménye és miután én ezt a passzivitást aggályosnak tartom, ennélfogva örvendetesnek hirdetem, ha ez az én folytonos jajveszékelésem megnehezíti a külföldi kölcsönök felvételét. Akcióm örvendetes eredményének tudom be, hogy ez lett a jajveszékelésem hatása és amíg törvénnyel meg nem tiltják, hogy jajgassak, addig szakadatlanul jajgatni fogok; hiába mondja a „mértékadó hely”, hogy csend legyen; én nem fogom be a számat.

Vagy ha így nem beszél, akkor beszéljen emígy ez a másik garnitúra:

Igaza van a kormánynak, hogy befogatta ezeknek az uraknak a száját. Mert egy ember vagy akár tíz vagy száz ember vehet föl kölcsönt abból a célból, hogy elmuzsikálja, elkártyázza vagy elmenyecskézze, de az emberek általában nem ilyen célból vesznek föl kölcsönöket, hanem mert úgy vélik, hogy a kölcsönpénzt gyümölcsöző módon fogják kezelhetni. És az emberek közül nagyon sokan vásárolhatnak mindenféle haszontalanságokat, de az emberek általában csak olyasmit vásárolnak, amire szükségük van és ennélfogva a kereskedők is csak ilyesmiket hoznak be a külföldről. Az ország határain keresztül bejövő árucikkeknek még egy ezredrésze se úgy jön be, hogy a külföldiek azt idehozzák és ránk tukmálják, hanem majdnem minden behozott árucikk úgy jön be, hogy a belföldiek kimennek érte vagy megrendelik, mivelhogy szükségük van rá akár saját maguknak, akár a vevőiknek. Mesebeszéd az, hogy a külföldiek minket elárasztanak ilyen vagy olyan áruval! Az igazság az, hogy mi magunk akarjuk ezeket az árucikkeket.

Ha valaki a jó Isten bölcsességével, mindentudásával és mindenhatóságával rendelkeznék, erre rá lehetne ugyan bízni, hogy ő mondja meg, mire van igazán szükség és mire nincs, mire van elsősorban szükség és mire csak másod-, harmad- és ezredsorban. Miután azonban földi emberben ezek az isteni tulajdonságok még soha se voltak és most sincsenek meg és akikre eddigelé imitt-amott, kivételes esetekben ilyen meghatározó és osztályozó hatalmat rábíztak, az egyik nagyobb szamárnak bizonyult, mint a másik és egyik gyámoltalanabb fajankónak vagy korruptabb betyárnak, mint a másik, ennélfogva a két egymással irtózatos aránytalanságban álló rossz közül a sokkal, összehasonlíthatatlanul kisebbet kell választanunk ebben a kérdésben és akármilyen elcsépeltnek és diszkreditáltnak hangzik is a nagy Quesnay mottója, mégis csak azt kell ebben a dologban irányadónak venni: laissez faire, laissez passer, le monde va de lui-même — hagyjátok a világot menni a maga útján!

Ne szégyelljük magunkat, hogy ez a mondat elcsépelt frázis, mert az elcsépeltség az igazságát jelenti. A hamis pénz mind vadonatúj, mert nem válhatik kopottá. Kopottá csak az igazi értékű pénz válhatik. A lángész agyából kipattanó bölcsesség az elcsépelt frázis premierje és az elcsépelt közhelyeket óbégató részeg kortesnek a torkából évszázadok vagy évezredek előtt eltemetett bölcsek harsogják világgá a maguk szent igazságait.

Az én drága tanítómesterem, Eötvös Károly azt mondta, hogy ha egy ember annak szenteli az életét kora gyermekségétől fogva, hogy egeret fogni tanul, akkor mire negyvenéves lesz, meglehetősen fog tudni egeret fogni. Ámde egy háromhónapos kis macska mindjárt jobban tud nála.

Állítsatok föl egy hivatalt egy miniszteri rangban lévő elnökkel, három államtitkári rangban lévő alelnökkel, tíz miniszteri tanácsosi fizetést húzó főtisztviselővel és ezer főnyi tisztviselői karral annak a szabályozására, hogy melyik piacnapon mennyi élelmiszert kell felhozni a pesti piacra, minden piacnapon sántítani fog a számításuk. Ellenben egy látott szájú budakeszi svábnak isteni sugallata van erre vonatkozóan, mert őt egy vak, de tévedhetetlen erő, az áralakulás irányítja, amelyet viszont a szükséglet nagysága határoz meg önmagától, egyetlen fizetett hivatalnoknak a beavatkozása nélkül.

Akármennyi hivatal és ezzel együtt akármennyi ész van is a világon, az életnek magának több esze van náluk és hiába minden, az emberkormányzat dolgában a legnagyobb bölcsesség volt, ma is az és örökre az lesz, amit Turgot mondott tanítványának, a trónörökösnek, aki nagy aggodalommal volt eltelve, amikor arra gondolt, hogy milyen nehéz egy országot jól kormányozni.

„Dehogy nehéz ez, Fenség — nyugtatta őt meg nagy tanítómestere —, ez a legkönnyebb dolog a világon.”

„Miért? Ön mit csinálna, ha uralkodó volna?” — kérdezte a trónörökös.

És Turgot ezt felelte: „Semmit!”

        A demokráciát a politikai váltás, a békés meggyőzés, valamint a gyülekezés, egyesülés és agitáció szabadsága felől meghatározó cikk; megjelent a Magyar Hírlap 1929. szeptember 15-i számában.



      

     
     Ne érdekeljen bennünket e pillanatban Mayer János földművelésügyi miniszter úr politikai felfogása, amelyet egyébként nem is tartunk valami nagyon fontosnak. Tisztelet, becsület Mayer János úrnak, de valószínűleg ő maga is azon a véleményen van, hogy ha mint földművelésügyi miniszter kitűnően betölti a szerepét, akkor ő az ország legfontosabb személyisége, de ha nem miniszter, akkor igazán nincsen semmi jelentősége, hogy melyik politikai felekezet templomában dicséri az Urat.

Politikus mivoltának jellemzése szempontjából semmi esetre se kedvező adat, hogy az ország kormányzásának demokratikus irányban való átalakítására helyeseknek és jóknak tartott pontozatokat nem merte ilyenekként nyilvánosságra hozni, mielőtt Bethlen István gróf nem hitelesíti azokat. Ez minekünk vagy csekéllyé politikus, vagy túlságosan politikus magatartásnak látszik, aminek egyébként — megengedjük — az is lehet az alapja, hogy a földművelésügyi miniszter úr jobban tudja, mint mi, hogy kikkel van dolga. Mi megértettük annak a hitközségi elnöknek az eljárását is, aki a tízparancsolatot elvitte a csodarabbinak, hogy az is írja alá, mert akkor talán majd respektálni fogják az ő hívei.

Nem a miniszter urat akarjuk most kritizálni és nem is a politikáját, hanem csak egyetlen kijelentését, amely megütötte a fülünket. Azt a mondatát, amelyet egy újságíróval való beszélgetés közben mondott, és amely szerint nem lehet azt mondani, hogy Magyarországon nincsen demokrácia, mert ha nem volna demokrácia, akkor őbelőle, Mayer Jánosból, az egyszerű kisgazdából nem lehetett volna itt miniszter.

Ezt az okoskodást mi minden egyébtől eltekintve, mint logikai műveletet se tekinthetjük helytállónak. Ez éppen olyan téves logikai eszmemenet, mintha valaki éjfél után egy órakor úgy okoskodik a kocsmában, hogy miután ő egy rendes és szolid ember, aki mindennap kilenc órakor odahaza van az ágyban, most pedig itt ül a kocsmában, ennélfogva kétségtelen, hogy még nincsen kilenc óra, tehát még maradhat. Nagyon könnyen lehetséges, ha nem is bizonyos, hogy ha Magyarországon demokrácia van, akkor Mayer Jánosból ennek folyományaképp miniszter lesz. De ebből visszafelé nem lehet azt következtetni, hogy mivel Mayer János miniszter, tehát Magyarországon demokrácia van.

Ó, a demokrácia ügye ennél sokkal, de sokkal komplikáltabb valami. Annyira komplikált, hogy nem egy szuszra, hanem nagyon sok szuszra is alig lehet rá pontos feleletet, sőt feleletet egyáltalában adni. Majdnem úgy, mint ahogy Szent Ágoston mondotta az időre: „Ha nem kérdezik tőlem, akkor tudom, hogy mi az idő.” Száz és száz kritériumát lehet a demokráciának felsorolni, de egy se lesz pontos és egy se lesz biztos, legkevésbé az, hogy Mayer Jánosból vagy más egyszerű polgárból válhatik-e miniszter.

Mert ha Mayer János Magyarország mind a nyolcmillió lakosa között a legeslegalkalmasabb egyén arra, hogy földművelésügyi miniszter legyen belőle, akkor egy némiképp is észszerű diktatúra mellett több kilátása van neki arra, hogy valóban ő legyen a földművelésügyi miniszter, mint a demokrácia mellett. Ezt mindenki tudja, anélkül, hogy ennek a körülménynek a demokrácia és a diktatúra értékelése szempontjából bármiféle jelentősége volna. Az ilyen összehasonlítások egyáltalában nem is foganatosíthatók a gyakorlati területen, hanem csak az elmélet magasában. A közkeletű összehasonlítások örök hibaforrása éppen az, hogy az egyik rendszert a gyakorlatban mutatkozó fogyatkozásaival súlyosbított helyzetében hasonlítják össze a másik rendszernek ideálisan elgondolt állapotával.

A demokrácia megítélésénél a lehetőségeknek nagyobb jelentősége van, mint maguknak a tényeknek. Mussolini Carta del Lavorójában nem egy olyan intézkedés van a munkások javára, amelyet Svájcban általános népszavazás útján valószínűleg lehetetlenség volna megvalósítani. És ez mégse jöhet figyelembe a demokrácia értékelésénél, noha Mussolini maga adja meg a maga részéről az értékelés kulcsát, amikor a fasizmust az „igazi” demokráciának mondja, miként Szent Pál apostol is hangoztatta leveleiben, hogy ő az igazi zsidó. Csakhogy Mussolini a tényekre helyezi a súlyt, nem az elvre, miként egyszer mondta: „L’atto precedette sempre la norma”: „A cselekmény mindig megelőzte a cselekmény szabályait.”

Minden Kraftmenschnek és Übermenschnek ez volt az alap arra, hogy fumigálja az elveket, de egyetlenegy se volt közöttük a történelem évezredei alatt, hacsak Mussolini nem lesz kivétel, aki csak némiképp is maradandót tudott volna létrehozni ezzel a módszerrel, sőt a legnagyobb részük katasztrófába döntötte az ügyet, amelyért az élete munkáját, sőt sokszor az életét magát is, vagy a mások életét, néha milliókét feláldozta.

Demokrácia, ez csak egy igen-igen tág keret, amelyben sok olyan factum lehet, amit egy-egy diktatúra keretében is megtalálhatunk. De még beszélni se lehet ott demokráciáról, ahol bármelyik felfogásnak nincs meg a biztos lehetősége arra, hogy a békés meggyőzés módszereivel uralkodó felfogássá váljék. Kivétel nélkül minden becsületesen vallott elvet követő embernek éreznie kell azt, hogy csakis az ő elve az egyedül üdvözítő és az egyedül igaz, míg a másik elv csak tévelygés és mint ilyen közveszélyes! Aki nem így hisz egy elvet, az szédelgő vagy elvtelen szélkakas.

Ahol azonban a hitnek ez az erőssége jogcím arra, hogy az uralmon lévő elvnek a vallói erőszakkal, hatalmaskodással és a kezükben lévő erővel való visszaélés útján, avagy cinikus furfanggal megakadályozzák annak az elvnek az uralomra jutását, amely őket le akarja a hatalom polcáról dönteni, ott demokráciáról beszélni tájékozatlanság és fogalomzavar. Nem a demokrácia jóságáról beszélek, csak a demokrácia lényegéről. Ahol az nincsen meg, ott mindig lehet a haza üdvében, a salus rei publicae-ban jogcímet találni az ellenvélemény erőszakos alányomására.

Nem volt még a világon igazabban hitt felfogás, mint az, amellyel a múlt század negyvenes éveiben Anglia politikusainak és polgárságának óriási többsége, az egész ország öt-hat emberrel szemben hitte, hogy a gabonavámok megszüntetése katasztrófába döntené az országot. „Ha megszüntetjük a vámokat — mondotta Sir James Graham —, súlyos szerencsétlenség szakad országunkra: a földek művelése abbamarad, és az államot és egyházat nem lesz lehetséges többé fenntartani: minden berendezésünk és intézményünk lesüllyed ősi állapotába, és a feldühödött tömeg fejünkre fogja dönteni házainkat!” Hogy ez lenne a gabonavámok eltörlésének a következménye, ezt oly bizonyossággal hitték, mint azt, hogy van egy Isten az égben.

Ha volt valaha a világon igazolása kormányhatalomnak, amely erőszakosan elfojt egy megkergült kis csoport által propagált közveszélyes badarságot, úgy az akkori angol kormánynak bizonyára meg lett volna Isten és emberek előtt ez az igazolása. Ámde Angliában demokrácia van, és ott az ilyesmi lehetetlenség. Ott a szolgabíró nem akadályozhatja meg a gyűlést azon az alapon, hogy a terem, amelybe összehívták, nagyon alacsony, vagy hogy a nyáridő vagy a télidő nem alkalmas, vagy hogy azon a napon vásár van és hasonló egyebek ürügyével. Ennélfogva a közveszélyes badarságból végül is törvény lett, és akkor kiderült, hogy nagyobbá, hatalmasabbá és gazdagabbá tette Angliát, mint volt valaha egy állam a világon.

Teljesen fölösleges valamely országra vonatkozóan hitvitát rendezni afölött, hogy van-e ott demokrácia vagy nincsen, mielőtt meg nem állapítjuk, hogy van-e ott mindenkire egyenlően érvényes szabadsága a gyülekezésnek, az egyesülésnek és az agitációnak. Mert ez a demokráciának olyan előfeltétele, mint az életnek a levegő. Ahol a sajtónak a közönséges büntetőtörvényen felül olyan korlátai vannak, amelyeknek a céljai túlmennek a sajtóigazgatás határain — melyek annyira egyenlőek lehetnének az egész világon, mint a váltójog szabályai —, hanem ahol ezek a korlátok az uralmon lévő pártnak, osztálynak, világnézetnek vagy kormányformának a sértetlenségét szolgálják, ott a demokrácia csak üres szó, amelyet mindenki tetszése szerint tölt meg tartalommal egészen odáig, hogy jöhet valaki, aki azt mondja: az, hogy én miniszter vagyok, ez a demokrácia!

A demokrácia, miniszter úr, a legnehezebb és legáldozatosabb kormányforma valamennyi között, mert csak sok lemondás, önuralom, türelem, önfeláldozás útján érhető el benne, hogy a hatalom iránt való respektus és félelem helyett a bizalom és a szeretet az összekötő kapocs a kormányzók és a kormányzottak, az állam és a polgárok között. A demokráciában, ha valóban az, a kormányzottak a saját felfogásuk mai vagy holnapi érvényesítőit látják a hatalom kezelőiben, nem pedig a nyakukban ülő uraságokat, akiknek a tekintélyét a kezükben lévő falatok, avagy a megtorlásoknak és az üldözéseknek azok az eszközei biztosítják, amelyek a hatalmasnak mindenkor rendelkezésére állanak. Demokráciában munka folyik, nem pedig harácsolás; a demokrácia csendje és nyugalma olyan szerves és olyan termékeny, mint az élő erdő zajtalan növekedése, nem pedig mint a közönyös birkák lomha heverése vagy a félelemben tartott vadak riadt lapulása.

Henry Fordnak éppen úgy a leghőbb óhajtása, hogy az ő birodalmában rend, nyugalom és eredmény legyen, mint ahogyan ez az óhajtása a Kongó állambeli ültetvényes hajcsárjának. Ami e két, azonos célú ember eszközei és módszerei között a különbség az alájuk rendelt embertömegek kezelésében, minden tekintetben az a különbség a demokráciával és a demokrácia nélkül való kormányzás között az államok életében.

        Megjelent a Magyar Hírlap 1936. szeptember 27-i számában.



      

     
     Mintha csak összebeszéltek volna az emberek, úgy ismétlődik meg a világ sajtójában, hogy a most hetvenévessé lett H. G. Wellst összehasonlítják a most nyolcvanévessé lett G. B. Shaw-val, és fölteszik a kérdést, hogy „melyik dicsőbb, melyik nagyobb?” Azt hiszem, hogy valójában nem is a kérdés, sem pedig annak az eldöntése a fontos, mint inkább maga a téma és az elmefuttatás, amelyet a téma körül meg lehet ereszteni. Hiszen nincsen is olyan közmegállapodáson alapuló mérték, amellyel az ilyen jelenségek nagyságát hitelesen el lehetne dönteni. Olyan mérés ez, amelyet mindenki maga akar elvégezni, és az a tekintély, amelyet az ilyen egyéni mérlegelés biztosít az egyik megmértnek vagy a másiknak, merőben különbözik attól a tekintélytől, amelyre a tekintélyuralom korszakában hivatkozni szoktak. Erről az utóbbiról nem áll módunkban vitákat folytatni, míg a másik alá önmagunk rakunk fundamentumot. Már régi igazság, hogy ha azt mondják nekünk, 365 billió csillag számlálható meg az égen, azt szó nélkül elhisszük, de ha egy kerítésre ki van akasztva a tábla, hogy „frissen mázolva”, azon végighúzzuk az ujjunkat, hogy meggyőződjünk róla, igaz-e.

Ha nekem kellene eldöntenem a két brit csillag nagyságát, én némi habozás után mégis Wellsnek nyújtanám a pálmát, azért, mert ő a bizonytalanabb és a habozóbb. Ő a kínlódva kereső, az önlelkét marcangoló tépelődő, míg Shaw a fölényes szellemi kapitalista, aki a maga várkastélyából biztos felsőbbséggel és nem kevés gőggel tekint és szónokol lefelé nekünk, a nálánál egytől egyig alacsonyabban lakó tömegnek. Biztos fölény és gőgös felsőbbség hangján mondja azt, amit mond, és amikor már elhittük, amit mondott, akkor ennek az ellenkezőjét, annak a bizonyítására, hogy még annál is ostobábbak vagyunk, mint amilyeneknek magunkat már felismertük. Egy-egy villanással mutatni látszik nekünk a helyes utat, de ha komolyan véve a dolgot, megfogjuk a kezét, hogy vezessen, akkor olyan labirintusban tévelyeg velünk, mint a Szocializmus a nők számára című könyvében, amelyben addig vezeti egy végeláthatatlan sivatagban az olvasóját, amíg az tájékozatlanabban roskad össze a fáradságtól, mint ahogy elindult.

Wells tépelődése azonban valódi, becsületes, komoly és emberi. Ha ellentmondások kerülnek ki belőle, az is csak a gondolkodás valódiságának a bizonyítéka. Ibsent, aki egy társaságban nagy hévvel fejtegetett valamit, a társaság egyik tagja egyszerre csak arra figyelmeztette, hogy most épp az ellenkezőjét mondja annak, amiből a fejtegetése elején kiindult. Ibsen a figyelmeztetésre nem jött zavarba, hanem a közbeszólóhoz fordulva, természetes hangon mondotta: „Hja, uram, hát ön még sohasem jött arra rá, hogy ha valaki sokáig fejteget egy tételt, akkor végül az ellenkező oldalon kell kilyukadnia?”

Az emberek kormányzása: ez H. G. Wells nagy gondja és nagy témája, amelynek a fejtegetésében végül — ha igaz, hogy végül — eljut oda, ahol ez a téma harmadfélezer évvel ezelőtt Platónnál tartott: eljut oda, hogy a földi boldogság csak a filozófusok által kormányzott ideális államban nyerhet megvalósulást. Szemben a már szinte dogmául elfogadott tétellel, hogy a politika művészet, Platón is, H. G. Wells is azon az állásponton van, hogy a politika nem művészet, hanem tudomány. A két felfogás között tátongó különbség óriási. Ha a politika és az országkormányzás művészet, akkor minden kócos csavargó nemcsak mondhatja, hanem érezheti is, hogy ő művész, és ezen az alapon követelheti és, ha lehet, akkor a kezébe is kaparinthatja azt az anyagot, amelyen a művészetét kifejtheti. Ha ellenben a politika és a kormányzás a tudomány területe, akkor csak a filozófusok merészkedhetnek annak a gyakorlására vállalkozni.

„Amíg nem a filozófusok köréből kerülnek ki a királyok, vagy amíg azokból, kiket manapság királyoknak nevezünk, nem lesznek igazi és komoly bölcsek, amíg a politikai hatalom és bölcsészet együtt nem jár, addig, kedves Glaukón, nincsen orvosság azokra a bajokra, amelyek az államot, sem azokra, amelyek az emberi nemet marcangolják.” Platón Köztársaságának ez a végső tétele. Kihirdette, és azután sürgősen megszökött a jutalom elől, amely Dionüsziosz türannosz részéről akasztófa formájában készen várakozott a filozófusra.

H. G. Wells részére abban az országban, amelyben él, nem rejt magában ekkora veszedelmet, ha a filozófusok által kormányzott világ felsőbbségét hirdeti. Hirdeti pedig annak dacára, hogy a Platón óta előfordult néhány világtörténelmi példa, amikor filozófus kormányozott egy-egy országot, nem bizonyította be Platón tételének a helyességét. Talán azért nem, mivel az igazság az, hogy senki sem kormányozhat egy országot úgy, ahogy akar, hanem csak úgy, ahogy lehet. És mivel más a filozófia a papíron és más az élet forgatagában. Marcus Aurelius, a filozófus császár, aki irtózott minden komplikációtól és minden verekedéstől, az egész életét háborúkban volt kénytelen eltölteni, és Voltaire barátja, Nagy Frigyes, aki magát büszkén nevezte filozófusnak és telítve volt világboldogító eszmékkel, ahogy trónra jutott, első dolga volt betörni Sziléziába, és évtizedekig tartó háborúba, annak minden borzalmába és nyomorúságába döntötte a világot.

Nem tudom, igaz-e, egyszer olvastam valahol, hogy a Talmud azoknak, akik az ő tanításai szerint rendezik be az életüket, megtiltja, hogy olyan közületben éljenek, amelyet tudósok kormányoznak. Pedig a Talmudot nem jöttment szellemi szegénylegények szerkesztették össze. Ezek a filozófusok tudatában voltak annak az igazságnak, hogy a bölcsészek sokkal mélyebben át vannak hatva a maguk eszméitől és sokkal merevebbek, de egyszersmind sokkal gyöngébbek is, semhogy a világot kormányozhatnák. Meg aztán hiába Platón és hiába Wells: a filozófusok nem is akarnak kormányozni! A jóság és a bölcsesség passzív, ellenben a rosszaság és a butaság aktív, és azt mondja Tolsztoj, hogy ez az emberiség legnagyobb és örök tragédiája.

Amit a világnak e szörnyű betegsége ellen a tizennyolcadik és tizenkilencedik században kitaláltak, és az Észak-amerikai Egyesült Államokban meg Európa alkotmányos országaiban nagyon lassan és nagyon nehezen, amennyire-annyira megvalósítottak, az a gondolat, hogy minél kevesebbet kell kormányozni. Állítólag Quesnay mondotta volna a trónörökösnek, aki kiöntötte előtte a lelkét, hogy mennyire érzi annak a felelősségnek a súlyát, amely reá fog nehezedni, ha át kell majd vennie az ország kormányzását, amit szörnyűségesen nehéz feladatnak tart, hogy nem kell félnie, nincsen könnyebb dolog a világon, mint egy országot jól kormányozni.

— Mit kell tehát ennek az érdekében a kormányzatnak csinálnia? — kérdezte a trónörökös.

— Semmit! — felelte Quesnay.

Harminc évvel ezelőtt ez az anekdota még frappáns szellemességnek hatott. Ma oly távol áll tőle a világ, hogy meg sem lehet érteni. A ráncba szedett mai civilizált emberiséget százmillió hivatalnok kormányozza, akiknek a száma és a teendője óránként és percenként szaporodik. Ebben a világban az embereknek autonóm önkormányzatukról beszélni nem sokkal praktikusabb fáradozás, mint rábeszélni őket, hogy térjenek vissza a kopoltyúk által való lélegzéshez.

     Vissza a humanizmushoz — ezt úgy értem, hogy vissza az egy hét előtti témához, ami az újságba író részére nehezebb dolog, mintha a kétezer év előtti időkre akarna visszatérni. A humanizmus témája egy héttel ezelőtt volt napirenden, mert bár nem éppen a múlt vasárnapon, hanem az azt megelőző héten volt aktuális, a szellemi együttműködés kongresszusával kapcsolatosan, de a lapok vezető publicistái — mintha csak összebeszéltek volna egymással — eltették maguknak vasárnapra, mint ahogy a jó kövér tyúkot is vasárnap tálalja fel a gondos gazdasszony.

De hát tulajdonképpen mi is az a humanizmus, amelynek a nevét annyiszor hallván, szégyelljük megvallani, hogy csak igen zavaros fogalmaink vannak a mibenlétéről?

Thomas Mann megmondotta: a humanizmus az a felfogás, amely az igazságért, a szabadságért, a tudásért, a türelemért, a jóságért, sőt a kételyért is szorgalmaz szellemi tevékenységet. Egyszóval — mint látnivaló — was gut und teuer. És hogy ezt mind csak a klasszika-filológia által lehet megtanulni. Amíg klasszika-filológia-tanárok nem voltak a világon, addig az emberek nem is tudták, hogy mi az igazság és a szabadság, a tudás, a jóság és a türelem. Mint a népszerű Arisztid mondotta, aki a képeslapban a háromezer éves amerikai mamutfenyőkről olvasott: „Micsoda butaság, kéchlek alássan, hiszen Amechikát csak ötszáz évvel ezelőtt fedezte fel Kolumbusz.”

Vagyunk jó néhányan, akik kompetensek lehetünk arra nézve, hogy megállapítsuk, vajon mindabból a sok finom dologból, amit Thomas Mann a humanizmus fogalmába gyömöszöl bele, mit lehet elsajátítani a latin és a görög órák alatt. De hogy pontos feleletet lehessen adni a kérdésre, előbb meg kellene állapodnunk Eckhardt Sándor professzor úrral és Madariaga úrral, vajon ahhoz, hogy az ember azt a jófajta humanista szellemet és lelkületet elsajátítsa, elég-e, hogy a gimnáziumban végigülje a latin és a görög órákat, és a felsőbb osztályba lépésre jogosító kalkulust szerezzen e tantárgyakból, avagy pedig el is kell e nyelveket sajátítania? Ha csak az auktoroknak eredetiben való élvezése lehelheti belénk a humanizmus szellemét, akkor igazán kár a gőzért, mert nem hiszem, hogy kilencvenkilenc százaléknál kevesebb volna azoknak a latiniskolás maturáltaknak a száma, akik — mint jómagam is — később megkapván latin nyelvű doktori diplomájukat, abból néhány közkeletű szón kívül egyebet megértenének. Nem is beszélve a görögről, amelyből még az ábécé betűinek az írását is elfelejtettük, legföljebb a simuló szókat tartottuk meg emlékezetünkben, amelyeket annak idején az áldott emlékű Jánosi Boldizsár tanárunk tanácsa alapján a „zsindelyezik a kaszárnya tetejét” dallamára énekeltünk.

Ó, Madariaga úr, mi az ön értékítélete a görög nyelv tekintetében ahhoz a lenézéshez képest, amellyel Jánosi Boldizsár azokat a diákokat kezelte, akik görög helyett görögpótlóra iratkoztak be az ötödik osztályba lépésükkor. „Szalárdiak!” — így hívta őket lesújtó megvetéssel, mivelhogy a bölcs közoktatásügyi kormányzat ezekkel a szerencsétlenekkel a görög nyelvnek a Homérosz-fordító Jánosi szerint isteni stúdiuma helyett Szalárdi János Siralmas krónikáját bifláztatta. A klasszika-filológiáért rajongó tanárunk mintegy elégtételt akarva szolgáltatni a humanizmus megsértett szellemének, annál nagyobb lelkesedéssel feküdt neki a latin nyelv tanításának, és mi, mint az őrültek, úgy magoltuk a felejthetetlen örök törvényt, hogy a jelentől függő múlt infinitivus után annak az időnek a conjunctivusa következik, amely állott volna az oratio directában. Ez volt Cicero és Vergilius szelleme, és ettől kellett nekünk igazságosakká, jókká, türelmesekké és mindamaz ékes tulajdonságokkal felszerelt ifjakká válnunk, amelyek Thomas Mann szerint a humanizmus lényegét alkotják.

De talán még jó, hogy így volt, mert ha valóban megismertük volna a klasszikusok világát, nem az általunk ellenőrizhetetlen rövidítések és hamisítások útján kerültünk volna vele távoli ismeretségbe, és nem vették volna el a kedvünket a belemélyedéstől a „szószedetekkel” és az „elemzésekkel”, akkor mindent megtudtunk volna róluk. Amit Macaulay ír velünk kapcsolatban: „A filozófus dolga az volt, hogy a szegénység dicséretéről deklamáljon, míg kétmilliót helyezett ki uzsorára; hogy epigrammatikus gondolatokat keressen a fényűzés ellen oly kertekben, melyek fejedelmek irigységét keltették fel; hogy a szabadság felett dagályoskodjék, míg maga a zsarnok szemtelen és elkényeztetett szabadosai előtt csúszott-mászott; hogy dicsőítse az erény isteni szépségét ugyanazzal a tollal, amellyel csak most írta meg egy anyagyilkos védelmét.”

A szellemi együttműködés kongresszusát Madariaga úr alkalmas helynek tartotta a gépek ellen való kirohanásra is. A gépkultúrát az alacsonyrendűséget megillető lefitymálással állította szembe a klasszicizmusból táplálkozó humanizmussal. Ilyen hallatlan eltévelyedése egy okos embernek! Aki azonban önmagára nézve egyáltalán nem vonja le a következményeket, mert nagyon helyesen semmiféle előnyt és kényelmet nem von meg magától, amit a gépek oly bőkezűen ontanak a koldus garasáért, amit hajdanán Krőzusok sem tudtak maguknak megszerezni. Expresszvonaton, esetleg repülőgépen érkezett Madariaga úr, és bizonyára nem vízhordó rabszolgákkal hordatta fel a vizet magának a Gellért-beli szobájába. Nem is szólva arról, hogy a gyönyörű klasszikus görög kultúra lehetőségét is a gépek tették lehetővé, azok az eleven gépek, akiket rabszolgáknak neveztek, és akiknek a munkája árán a kisszámú szabad ember uraskodhatott. Minden szabad emberre huszonöt-harminc rabszolga esett Athénban akkor, amikor az emberiség egész életére szóló felséges szellemi és művészi alkotások kivirágoztak ezen a csodálatos talajon.

De csak azt ne higgye senki, hogy ezeknek a hatalmas értékeknek az alkotói akár csak ezredannyi megbecsülésben is részesültek a kortársaik részéről, mint ez idő szerint akár Thomas Mann, akár Madariaga, vagy akár Eckhardt Sándor professzor úr. Fennmaradt a híre, hogy amikor a bölcs Anaxagorasz, Athén fénykorabeli „Führerének”, Periklésznek a barátja és tanácsadója a hidegtől és az éhségtől haldokolva feküdt elhagyatott odújában, akkor a ma is tündöklő athéni gyönyörűségek építtetője, Periklész, ennek hírét hallva, elszaladt hozzá és rémülten rimánkodott neki: „Te vagy az én világító lámpásom, Anaxagorasz, ó, ne halj meg!” Erre a nagy filozófus felemelte megtört tekintetét és csöndesen megszólalt: „Aki azt akarja, hogy a lámpása világítson, ó, Periklész, az öntsön bele olajat!” Akkor életre kelt a pislogó mécses, de végül istentagadásért perbe vonva mégis menekültként, idegen földön halt meg Anaxagorasz, Periklész barátja.

Régi, hazug közhely az a gépekre való fenekedés, egyáltalában nem méltó egy Madariagához. Ha a humanizmus valóban a szabadságot jelenti, akkor a humanizmusnak a legerősebb támasza és leghatalmasabb erőforrása a gép, amely az egész emberiséget felszabadítja a világ eleje óta tartó rabságából. És ha a jóság valóban a humanizmus szülötte, mint ahogy Thomas Mann megállapította, akkor a gépet úgy kell imádni, mint ahogy H. G. Wells híres elbeszélésében a gépészmérnök hindu szolgája imádta a misztikusan búgó dinamógépet. Mert a világ összes papjainak évezredek óta hangzó imádságai nem varázsoltak annyi jóságot a földre, mint amennyi a gépek munkája által boldogítja a higiénia, a szociális biztosítás, a javak bősége, az állati munka alól való felszabadulás, a közlekedési technika, a nyomdatechnika, a sport, a szórakozás és a művelődés könnyűsége és általánossága útján az emberiséget.

Éppen megfordítva van, mint ahogy Madariaga úr mondotta. Mindazok a fölséges eszmék, amelyek a humanizmusnak a birtokállományát kiteszik, csak ihletett lelkek álmodozásai és kivételes szellemek ábrándjai voltak mindaddig, amíg általánossá válásuk és megvalósulásuk a technikai fejlődés által nem vált lehetővé. Ha a humanizmus valóban az, aminek Thomas Mann leírta, akkor az igazi megvalósulása még csak ezután fog bekövetkezni, amikor a gondolatnak megadatott a lehetőség, hogy egy másodperc alatt hétszer körüljárja a földgömböt. Ennek az isteni szárnyalásnak nem fogja örökké útját állni a politika, amely úgy dolgozik, mint a cirkuszban az artista. Minél gyorsabban fut alatta a futószalag előre, ő annál gyorsabban rohan hátra, az ellenkező irányba, hogy ezáltal biztosítsa magának az egy helyben maradását.

     A földmunkások közgyűlésre gyűltek a fővárosba, és lehetséges, hogy a közgyűlés tagjai éppen úgy megkapták erre az alkalomra az utazási kedvezményt, mint ahogy a gazdák szokták megkapni, ha kongresszusra gyűlnek. Lehetséges, hogy ez valóban megtörtént, csak én nem tudok róla. És lehetséges, hogy mire e sorokat olvasni fogják, szeretetre méltó belügyminiszterünk éppen úgy meg fog jelenni a földmunkások közgyűlésén, mint ahogy meg szokott jelenni a gazdák összejövetelein. Ugyan miért ne tenné ezt meg? Vajon nem hűséges magyarok között volna-e ott? Vajon nem a társadalom hasznos tagjai vennék-e ott körül? Vajon nem volna-e hivatásának gyakorlata szempontjából tanulságos mindaz, amit ott látna és hallana, sokkal tanulságosabb, mint hogyha csupán az oda kiküldött rendőri közegek jelentéséből szerez erről magának információt? Hogy lehet az, hogy egészen 1929-ig ez még egyszer sem történt meg? Miért van a magyar belügyminiszter uraknak ilyen kevés fantáziájuk?

Egyáltalában van-e a belügyminiszter uraknak helyes és pontos információjuk arról, hogy mi történik az országban a földmunkásokkal? Egy negyed évszázad óta közelről van alkalmam szemlélni a mozgalmukat, és a belügyminiszterek hosszú során keresztül gondoltam újra és újra, rikító, szörnyű esetekben, hogy felelősséget viselő államférfiú szándékának nem felelhet meg az, amit láttam, vagy pedig minden áltatás és hazugság, amit valaha az iskolában és a templomban tanultam. Wassermann fölséges regényének, a Maurizius-esetnek van egy jelenete, amelynél megragadóbbat keveset írtak még a világon. Maurizius sohasem mondja senkinek, hogy ő ártatlanul van elítélve, nem mondja ezt annak a Klakusch nevű különös lelkületű börtönőrnek sem, akivel éjszakákon keresztül elfilozofálgat börtönének végtelen éjjelében. Egyszer fölveti neki azt a kérdést: találkozott-e már ártatlanul elítélt rabbal? Igen, válaszolja Klakusch, és megszámolja az ujjain: tizenegy ilyen rabbal volt már dolga.

– És elhitte nekik, hogy ártatlanok? – kérdi tovább Maurizius.

– Azt már nem – feleli Klakusch –, hiszen ha ezt az ember elhinné…

– Nos, mi lenne akkor? – szorongatja őt Maurizius.

– Akkor? Akkor egyszerűen nem lehetne tovább élni.

– Hát engem bűnösnek tart-e, Klakusch? – teszi most fel a kérdést Maurizius.

– Muszáj erre felelnem? – kérdi a börtönőr.

– Igen, határozott és őszinte választ kérek rá.

– Jól van – mondja hosszú gondolkozás után Klakusch –, holnap reggel megkapja a feleletemet.

És másnap reggel felakasztva találták a szobájában.

Mikor ezt a borzalmasan szép jelenetet olvastam, és egy pillanatra elállt tőle a szívverésem, rögtön eszembe jutott, hogy Wassermann csak kifejezte itt azt, amit mindannyian éreztünk már életünkben, amikor a jog szent pallosát ártatlanra láttuk lesújtani, és semmit sem tehettünk ellene. Mit szólna a belügyminiszter úr, ha látna egy aktát, amelyben a jogállamtól nyert hatalom alapján azzal tagad meg az arra illetékes fórum egy alakulást a kormányhatósági jóváhagyással ellátott alapszabályokra támaszkodó földmunkáscsoporttól, hogy a benne részt vevő 42 egyén legnagyobb része büntetett előéletű, és azután megtudná, hogy egyetlenegy büntetett előéletű sincs közöttük, és hogy ezt a hivatalos határozat megszerkesztője tudta, amikor ezt az indokot leírta? Vajon megmaradhatna-e az illető egy pillanatig a hivatalában? És ha igen, akkor mi marad meg utána annak a 42 embernek a lelkében és mindazokéban, akik ennek az esetnek a szemtanúi voltak?

A legelcsépeltebb közhelyek egyike a történelem törvényszerűsége. De amit ezzel a szép kifejezéssel jelölünk meg, az tulajdonképpen más szavakkal való megállapítása annak, hogy az emberek korlátolt lények, akik csupán ösztöneik után indulnak, és semmit sem tanulnak a történelemből. A történelem valóban az élet mestere, csakhogy az emberek értelmetlen tanulók, és nem tanulnak a mesterüktől semmit. Ha tanulnának, ha levonnák a történelem tanulságait, akkor egyszeriben megszűnne a történelem törvényszerűsége, és a vak erők helyett a józan értelem dirigálná az emberi társadalom történéseit. Az, hogy a földmunkástömegekkel szemben a kormánynak még 1929-ben is tökéletesen ugyanaz az álláspontja, mint volt egy negyed évszázaddal ezelőtt; az, hogy az egész világháború, az 1918-as és 1919-es forradalom, a körülöttünk világszerte végbemenő események semmit sem változtattak ezen a kormányzati tendencián, ez a magyar égre sikoltja a történelem törvényszerűségének, sőt végzetszerűségének az igéjét.

A konzekvenciákra még gondolni sem szabad, nemhogy beszélni merne valaki róla, hogy milyen gyümölcsök teremhetnek belőle. A tömegek vonzása a természet legprimérebb törvényének, az egyensúlyba helyeződés tendenciájának a megnyilvánulása. És ennek a vonzásnak soha, még állam életében sem volt akkora jelentősége, mint ez idő szerint Magyarország jövője szempontjából.

És vajon ebből a szempontból tekintve mi a jelentősége az ausztriai földmunkásszövetség legutóbbi jelentésének? Ez a jelentés kimutatja többek között, hogy az összes ausztriai szervezett földmunkások 14 százaléka él a most Burgenlandnak nevezett magyar földön, amelyen a magyarországi földmunkások szövetsége soha egyetlen csoportot nem tudott alakítani, és amely kimutatja, hogy az ausztriai agrikultúrának szinte szédítően rohamos fejlődése mellett ezek a földmunkások már csaknem az ipari munkásság magasságába emelték az életük színvonalát, és ez nem csökkentette, hanem – miként a tények mutatják – fokozta a mezőgazdálkodás fejlődését és prosperitását.

„Vállalom a felelősséget!” – hányszor halljuk ezt azoknak a szájából, akiket e kijelentésük nélkül is terhel az a történelmi felelősség, amely azonban még egymillió eset közül egyben sem jelenti azt, hogy a felelősséggel terhelt uraságok valóban viselni is kénytelenek azt, mert mire ennek az ideje elérkezik, ők már régóta csak Istennek felelhetnének. A történelem malmában a Végzet a molnár, és a Végzet lassan őröl, miként azt az ótestamentumbéli próféta kifejezte, hogy az apák ették meg a savanyú bogyókat, és a fiaik foga vásik el tőle. Utólag azután lehet vég nélkül való hitvitákat folytatni arról, hogy a szilvafa volt-e előbb vagy a szilvamag, mint ahogyan ez idő szerint is folyik a soha be nem fejezhető disputa, hogy a forradalom szülte-e az összeomlást, avagy az összeomlás a forradalmat. De a történelem keveset törődik vele, hogy melyik álláspontnak van ügyesebb prókátora. A vitában való győzelem éppoly kevéssé dönti el azt, hogy a vitatkozók közül kinek van igaza, mint ahogyan nem dönti el az igazság kérdését az, hogy a vitázók közül, ha bírókra mennek, melyik vágja a földhöz a másikat. A közéletben és főleg a politikában annak marad igaza, aki a másikat legyűrte. Ámde az igazság, mint a befalazott forrás, tovább is megtartja a természettől nyert erejét, hogy egyszer, amikor a legkevésbé várják és amikor a legkevésbé alkalmas, pusztító erővel robbanjon ki börtönéből.

Az a letagadhatatlan, sőt kétségbe sem vont tény, hogy a mai kormánynak a politikája a földmunkáskérdésben szakasztottan ugyanaz, mint volt a három évtizeddel ezelőtti kormányé, nem jelentheti egyebet, mint hogy azok, akik az ország sorsát intézik, helyesnek és az ország érdekében levőnek tartják ezt a politikát. Ámde akkor az a másik politika, amely a tömegek életszínvonalának gyors emelkedésével a föld gazdagságát is növeli, ez kell, hogy helytelen és káros legyen. De az emberek logikája általában nem ebben az irányban mozog, és ha van az ország jövőjének a szempontjából valami jelentősége, hogy a helyes logika irányában haladjon a politikája, akkor mindenkinek joga van ezt követelni, akinek az egyéni sorsa és a boldogulása is ennek a helyes iránynak a betartásától van függővé téve. Hiába akarnak bennünket megnyugtatni, mert amit megnyugtatásunkra szántak, az még sokkal nyugtalanítóbb. Az autó a szakadék szélén szalad, és a hátulsó ülésen ülő hölgy remegve szól előre férjének, aki a kocsit vezeti:

– Szédülök és félek!

Mire a férj megnyugtatóan válaszol:

– Tegyél úgy, mint én: hunyd be a szemedet!

     Milyen szerények lettünk! Csak a szerencsétlenség tudja ilyen szerényekké tenni az embereket. Kétezernégyszáz éve, hogy Szókratész imigyen szólott: „A mindennapi véleménykicserélés a legfőbb java az embernek. Az az élet, amelyet nem igazol az ilyen véleménykicserélés, mit sem ér!” Négyszáz esztendő telt el Montaigne óta, aki a vélemények megbecsüléséről táplált felfogásának abban a veszedelmes korban, a Szent Bertalan-éj korában is kifejezést tudott adni, ha mindjárt ebben a groteszk formában is, hogy „nagyfokú megbecsülését jelenti az emberi véleménynek az, ha miatta karóba húzzák az embert”. Háromszáz évvel ezelőtt élt az emberiség egyik legnagyobb szelleme, Milton, aki azt mondotta: „Adjatok meg nekem a lehetőséget a véleménynyilvánításra és arra, hogy szabadon, lelkiismeretem sugallata szerint valljam az igazságot, és én lemondok minden más szabadságról.” Másfél évszázad múlt el Voltaire halála óta, és hetvenhét évvel ezelőtt jelent meg John Stuart Mill könyve, az On Liberty, amely a dönthetetlen logika alapjára helyezte a véleményszabadságot.

Ennyi és még ezerannyi előzmény után a rádió, a távíró és a telefon, a szárnyaló betű és az éterbe sugárzó hang pillanatok alatt mint világszenzációt terjesztette el az egész földgömbön a nagy eseményt, hogy Goebbels az olimpiai vacsorán tartott beszédében azt a kijelentést tette, hogy „egy a fontos, az, hogy a véleményeket tartsuk tiszteletben, mindenkinek a meggyőződését és a véleményét el kell ismerni”. És ezt a tételt nem az olimpikonok értékéről és esélyeiről alkotott véleményekről hangoztatta a nemzetiszocializmus propagandaminisztere, hanem kifejezetten az „irányzatok” helyességéről és helytelenségéről alkotott és hangoztatott véleményekről. Csak az emberiség végzetes szerencsétlensége, amelybe a balsors beledöntötte a világot, csak ez a katasztrófa tehetett bennünket oly szerényekké, hogy a kellemes szenzáció meglepetéseként érjenek bennünket a propagandaminiszternek ezek a szavai, amelyeket néhány év előtt még elmondani sem lehetett volna, éppen a magától értetődőségük miatt, mint ahogy a kocsi vagy a vonat kerekei nem indulhatnak, ha nincs valami súrlódás, valami ellenállás, amelyet le kell küzdeniük.

E pillanatban, amikor e sorokat papírra vetem, még nem tudhatom, miként fogják értékelni Goebbelsnek ezeket a szavait a nemzetiszocializmus honi apologétái, akik annyira a németekhez igazodnak, hogy fényes napsütésben nyitott ernyővel járnak a József körúton, ha Berlinben esik az eső. Fel kell tételeznem, hogy a kötelező fegyelem alapján helyeselni fogják, miképpen azt is helyeselték volna, ha Goebbels az eltérő vélemény megbecsülésének kifejezésére Montaigne után szabadon a karóba húzást hozta volna javaslatba. A világ azonban nem tehet okosabbat Goebbels kijelentésével, mint hogy komolyan veszi, és beharangozását látja benne olyan intézkedéseknek, amelyek által enyhülni fog a vélemények gúzsba kötöttsége, minden színárnyalatbeli diktatúrának legelső és legolcsóbb védelmi eszköze.

Mert hogy tévedés ne legyen a dologban, erről van szó: a véleménynyilvánítás szabadságáról. Mindig erről van szó, nem pedig a vélemények tiszteletéről. Nem jelentőség nélkül való, ha a diktatúra az ellenvélemények tiszteletben tartására vonatkozóan tesz kijelentéseket. Még akkor is van ennek jelentősége, ha hiányzik a benső őszintesége, mert miként Macaulay mondja, az mindig nevezetes változás, amikor a tagadásból képmutatás lesz. A képmutatás már bók és közeledés az igazság felé. De nem a tisztelet a fontos, hanem a szabadság. Az ellenvélemény tisztelete csak frázis, és mint cselekedet is a legolcsóbb és legkönnyebb dolog a világon, amely nem is lehet sohasem őszinte. Az ellenvéleményt tisztelni csak akkor lehet, ha a magam véleményét nem tisztelem, vagy helyesebben mondva: ha nem vagyok teljesen bizonyos a magam véleményének helyességében. Loyolai Szent Ignác nem tisztelhette az ellenvéleményeket, sem senki azok közül, akik az életüket tették fel a véleményükre. Az emberi szellem nagy szabadságharcosai sohasem is a vélemény tiszteletben tartásáért viaskodtak, hanem annak a szabadságáért. Könnyű tisztelni, de nehéz tolerálni.

Bismarck is volt valaki Németországban, hogy éppen innen vegyük a példát. Ő bizony nem tisztelte senkinek az ellenvéleményét, sőt kifigurázta, leháborogta és nemritkán igen kíméletlenül legorombította. Ellenben eltűrte, ökölbe szorított kézzel és fogcsikorgató dühhel, de eltűrte az ellenvéleményt még akkor is, ha egy „zsidó firkonc” állott vele szemben. A nagysága éppen abban állott, hogy így lett naggyá: úgy, hogy a szellem szabad versenyében maradt az övé a győzelem. Ebből nem következik még az sem, hogy az igazság az ő oldalán volt, amikor győzött. Csak az következik belőle, hogy ő valóban hitt az igazságában. Ő például szívvel-lélekkel monarchista volt, szilárdan hitte, hogy a monarchikus államforma a nemzetet erősíti. De éppen ezért nem „terjesztette” a monarchikus államforma felfogását, és elcsapta Arnim grófot, Németország párizsi nagykövetét, amikor az ott összeszűrte a levet azokkal, akik meg akarták buktatni a köztársaságot. Nem azért csapta el, mert kompromittálta magát, hanem mert ostobának találta. Az ő véleménye az volt, hogy a monarchikus államforma Franciaországot is erősítené, ami ellentétben áll Németország érdekével. Ő hitt a maga véleményében, nem tisztelte az ellenvéleményt, de a kornak a szelleme, amelyben élt, és jellemének a nagysága eltiltotta attól, hogy érinteni merje a véleményszabadságot, amelyet minden korban mindenki könnyen letiporhat, akinek hatalom van a kezében.

Nem lehet előre bizonyosan tudni, vajon a gyűlölet princípiumának az olimpia idejére való felfüggesztése, a nyájaskodások és az ellenvélemények tiszteletben tartásáról hangoztatott hivatalos kijelentések és a többi hasonló jelenségek milyen kihatással lesznek a jövőre vonatkozóan. Annyi bizonyos, hogy bajosan maradhat a lelkekre való hatás nélkül az ilyen treuga Dei. Talán ez is az oka annak a csendes fogcsikorgatásnak, amellyel a mi nácizmusra hangolt sajtónk ezt a nyájaskodást nézi. Bálványait nem meri támadni vagy gúnyolni a zsidóbarátkozásért, támadja és gúnyolja tehát a zsidókat, akikkel az ő titánjai nyájaskodnak. Nyugtassuk meg őket, nincs semmi új a nap alatt, és erre is volt már példa. A kétezer év előtti olimpiákon is részt vettek a zsidó gyerekek, akiknek a zsidósága akkor még kevésbé maradhatott titokban, mint a mostaniaké, mert a versenyeken kötelező volt a meztelenség. Josephus Flavius írja, hogy a zsidó versenyzők közül sokan fájdalmas operációknak vetették alá magukat, hogy zsidó voltukat elleplezzék. Mert őket már 2000 évvel ezelőtt is gyűlölték. Még nem voltak bankárok, szabadgondolkodók, sem uzsorások, sem börziánerek, sem hadseregszállítók, sem kávéházba járók, sem lipótvárosiak, sem árendások, sem szocialisták, sem semmi olyasmik, amiket ma mint speciális zsidóvétket a terhükre írnak. Az egyedüli bűnük az volt, hogy amíg körülöttük mindenkinek száz istene volt, ők leküzdhetetlen konoksággal hitték és hirdették azt az eszeveszett tévhitüket, hogy csak egy Isten van az égben, és valamennyien egyformán az ő teremtményei vagyunk, minek folytán mint testvéreknek kell egymást szeretnünk.

     Nem valami sok jóhiszeműség csendül ki az egész világ úgynevezett „jobboldali” sajtójának azokból a tudósításaiból, amelyek megtagadva állítólagos világnézetüket, nem a boldogság hangján, hanem leplezetlen kárörömmel közlik, hogy a szovjet visszahelyezi a vallást a jogaiba, hogy megengedi, ami eddig tiltva volt, a harangozást és e végből harangok gyártását és fölszerelését. A változást nem Isten diadalának, hanem a szovjet kudarcának tüntetik fel, és ezzel meg is fosztják valódi jelentőségétől, és elszalasztják a ragyogó alkalmat olyan tanulságok kihirdetésére, amelyeket ünnepelniük kellene, ha az ajkukra vett szavaknak megfelelnének a lelkük mélyében lakozó érzelmek.

Nincsenek róla hiteles értesülések, nem lehet tudni, mennyi igaz a változás híreiből, csak az bizonyos, hogy ha nem történt meg ma ez a visszafordulás, majd meg fog történni holnap. Mert az emberek metafizikai szükséglete nem mondvacsinált valami. Ó, még ennél sokkal kisebb jelentőségű dolgokat sem lehet a társadalomból eltüntetni. A kemény gallér még életveszélyt jelentett tíz év előtt Oroszországban, mert a burzsoávilág szimbóluma volt. De ma már újra visszakerül a régi jogaiba, és hatalmas zsarnoknak bizonyult, amellyel szemben csak sóhajtozó testület a szovjet, a cseka, a GPU és Vorosilov egész hadserege. A régi Simplicissimus gyilkos valóságot fejezett ki, amikor röviddel az 1918-as forradalom után közölte Thomas Theodor Heine remek karikatúráját: egy zord arcú rendőrt, aki fölír egy munkáskülsejű embert, amiért a gyalogjáróra köpött. A munkás méltatlankodó ábrázattal veszi tudomásul a dolgot, és elkeseredetten fakad ki: „Így mennek veszendőbe a forradalom vívmányai, egyik a másik után!”

Semmit sem ért meg az emberiség életéből, aki nem akarja tudomásul venni, hogy ha egy társadalmat felfordítunk, az marad ugyanaz a társadalom, csak tótágast állva. És mivel sokáig nem lehet tótágast állani, apránként, de igen gyakran nagyon is hamar és egyetlen lendülettel visszahelyezkedik a talpára. Soha nem volt még egyetlen forradalom sem a világon, amely egyszer s mindenkorra megváltoztatta volna a helyzetet. Nemsokára kiderült mindig, hogy emberek, vagyonok, intézmények, ha százezrével estek is áldozatul a forradalomnak, de az emberek lelke és agyberendezése ugyanaz maradt, és ha volt valami célja a forradalomnak, abból csak igen kevés valósult meg közvetlenül a forradalom által, sokkal többet csak a forradalom által megtermékenyült idő érlelt meg belőle lassan, lassan, lassan, ahogyan Isten malmai őrölnek. Csak Roda Roda tréfája, hogy amikor az irodalmi kávéházban olvassák, hogy a délszerbiai Krjcvrsztko városkát a földrengés romba döntötte, valaki a társaságból azt kérdezi, hogy mi volt ennek a városkának a neve a földrengés előtt? Az igazság az, hogy a földrengés előtt is Krjcvrsztkónak hívták, és az maradt utána is!

Az orosz nép vallásos lelkülete éppoly kevéssé rátukmált kitalálás, mint ahogy nem igaz az sem, hogy a forradalom az oka annak, ami a papokkal, a templomokkal és látszólag magával a vallással is történt. Évtizedekkel a forradalom előtt Oroszország legjobb és leghívebb fiai, csodálatra méltó írói és költői szakadatlanul hirdették, hogy ez lesz a dolog vége. Nemcsak hogy nem hallgattak rájuk, de büntetés, mellőzés, száműzetés, átok és kiközösítés lett az osztályrészük érte. Miközben Raszputyin a legmagasabb hatalmakon keresztül uralkodott az orosz birodalom fölött, Krivosein miniszter elkeseredetten és undorral mondotta a francia nagykövetnek a sztarecről és cinkostársáról, a legmagasabb egyházi méltóságba jutott Barnabásról és ezeknek az ereklyékkel való szemtelen üzleteléséről beszélve: „Gyalázatos dolog, ami történik. Ilyen mélyre még sohasem süllyedt a Szent Szinódus! Ha le akarnának rombolni a népben minden tiszteletet a vallás iránt, minden vallásos hitet, akkor sem cselekedhetnének másképpen… Hamarosan mi marad az ortodox egyházból? Azon a napon, amikor a cárizmus veszedelembe jut, és majd az egyházra akarnak támaszkodni, nem fognak többé találni semmit!”

És jött a veszedelem, és amikor az egyházra akartak támaszkodni, valóban nem találtak többé semmit. Nyikolaj Nyikolajevics, a fővezér kétségbeesve kiáltott fel: „Muníciót várok, és pópákkal megrakott vonatokat küldenek!” Csakhogy a pópák már nem segíthettek. Krivosein igazsága beteljesedett, mint ahogy minden igazság egyszer beteljesedik, ha némelyiknek hosszú is a várakozási ideje. „Az igazságnak egész bosszúja a várakozás!” – mondja Lamartine. Nagyon ritka az olyan igazság, amely annyira azonnal jelentkezik, mint a tüzes vas igazsága azzal szemben, aki megérinti: a legtöbbnél várakozni kell a beteljesülésre.

De az emberek metafizikai szükséglete is egyike a természet igazságainak, és ezt csak ideig-óráig lehet helyettesíteni zsidógyűlölettel vagy örménygyűlölettel vagy burzsoágyűlölettel, vagy fajelmélettel, vagy az Ész istennőjének kultuszával, vagy a Lenin-imádattal, vagy az artistamutatvány tökéletességéig fejlesztett egyszerre lépésnek lelkeket megragadó misztikumával. Istent nem a papok találták ki, mint ahogy az ötven év előtti racionalisták és materialisták hirdették, és bármit tegyenek is ellene, amint a latinok a természetről mondották: ha furkósbottal kergetik is ki, akkor is mindig visszatér. Visszahozzák azok, akiknek szükségük van rá. A Kritik der reinen Vernunft után ujjal mutogattak az utcán Kantra: „Ott megy az istentelen filozófus!” De nemsokára jött a Kritik der praktischen Vernunft, amelynek a keletkezéséről egész komolyan írja Heine, hogy ezt Kant az ő öreg szolgájának, Lampénak a kedvéért írta, mert megsajnálta az öreget, akinek Istenre volt szüksége.

Ha igazak a Szovjet-Oroszországról szóló hírek, megint le lehet belőlük vonni a következtetést, amelyet megint nem fognak levonni: hogy Istennek nincs prókátorokra szüksége. Amikor Jemen zsarnoka, Abraha a szanaai fényes templom meggyalázása miatt bosszút esküdött, és hatalmas sereget vezetett Mekka ellen, akkor a mekkaiak megrémültek, és – miként Essad Bey Mohamed könyvében írja – így okoskodtak: „A Kába nem a miénk, hanem Istené. Nekünk a magunk birtokát kell megvédenünk, Isten majd ügyel a magáéra.” És kiürítették a várost. De a Kába ma is áll még! És ha nem történt volna meg a csoda, amely által a Kába akkor megmenekült Abraha haragja elől, az sem változtatott volna a dolgok lényegén, miként nem változtatott a dolgok lényegén, hogy Moszkvában dinamittal robbantották föl a templomépítészet remekműveit.

Csak ne siessenek Isten fogadatlan prókátorai a maguk javára tőkét kovácsolni abból, ha Oroszországban valóban jelentkezik már a kormányzás tényeiben is a változás. Akik úgy gondolkoztak, mint ők, semmit sem használtak az ügynek, mint ahogy nem igaz az sem, amit ezek az urak oly kitartóan hangoztatnak, hogy a szabadgondolkozók rombolták le Isten oltárait. A rombolás a gyűlölködők privilégiuma bármelyik oldalon, a szabad gondolat pedig a szeretet és a megértés levegőjében szárnyal. Az igazi szabadgondolkodó – miként Nagy Frigyes – azon az állásponton van, hogy „az én országomban mindenki a maga hite szerint üdvözülhet”. Ezért a reakciót is tolerálta, és mint a protestáns főhatalom tulajdonosa, türelmesebb volt a jezsuitákkal szemben, mint a katolikus római császár, s amíg ez a kolostorokat feloszlatta, ő a leégett katolikus templomokat újraépíttette.

A vallásosságot nem azok mentették meg, vagy nem azok fogják megmenteni Oroszországban, akik gyűlölik a bezbozsevikokat, az istentagadókat, hanem azok, akik igazán hiszik és valóban szeretik az ő Istenüket. Ezeket az különbözteti meg a kishitűektől, a képmutatóktól, az Istenből politikai tőkét kovácsolóktól, az alakoskodóktól és a babonásoktól, hogy nem gyűlölik, hanem a szívük mélységes részvétével sajnálják azokat, akiknek a lelkéből az ő boldogító érzelmük hiányzik. Ó, mily fájdalom volt az én igaz istenhívő anyámnak, hogy engem nem tudhatott vallásosnak, és milyen közeli lélekrokonságot érzett mindenkivel, akiben bármiféle felekezet szerint igazodó vallásosságot látott. A többnapi járóföldre fekvő Máriagyűdre zarándokoló búcsúsok a házunk előtt vonultak el nyaranta a legforróbb kánikulában. Ő mély áhítattal hallgatta átszellemült éneküket, gondolatban együtt vonult velük a poros országúton, amely e jámborokat Isten felé vezette. Átérezte, ha nem is tudta kifejezni ennek az élménynek a misztikumát, és mindig sajnálta, hogy a zsidó vallásban sincs valami ilyen lehetőség, amely így fel tudná fokozni az Istenhez való vágyakozás feszültségét és a vele való találkozás boldogságát.

Vajon hány cikket és tárcát olvas el a magunkfajta ember életében, és a tízezrével elolvasottak közül hány marad meg az emlékezetében? Még egy sem minden ezer közül. És nekem megragadt és örökre megmaradt a lelkemben egy harminc év előtt olvasott tárcacikk, amelyben a radikalizmus akkori magyarországi vezérszelleme, Jászi Oszkár a búcsúsok menetéről ugyanazzal az áhítatos megértéssel írt szívbe markoló sorokat, mint amilyent gyermekkoromban az én istenfélő édesanyámnál tapasztaltam.

Ha valóban azon az úton van a vallásos érzés Oroszországban, hogy visszakerüljön a jogaiba, akkor őnekik lesz ez köszönhető: az igazi szabadgondolkodóknak és az igazán vallásos lelkeknek. Az édesanyának, akiről egy szemtanú leírásából olvastam néhány évvel ezelőtt. Nem gyűlölködéssel és még csak nem is haraggal, hanem a szeretteiért való halálos aggodalommal nézte, mint tépik le bezbozsevik gyermekei a częstochowai Mária képét a szoba faláról, és függesztik Lenin képét a helyére. De azt az érzést, amely által a Szűz Mária előtt a gyermekeiért imádkozott, nem téphette ki senki az ő hívő lelkéből, és nemsokára éppen olyan áhítattal imádkozott Lenin képe előtt is, és éppen olyan szeretettel tűzdelte tele a kép keretét mindennap frissen szedett virágokkal. Az újonnan megszólaló harangok nem azoknak a gyűlölködőknek a győzelmét hirdetik, akik most a hazug káröröm diadalüvöltésével harsonázzák a dolgok változását. Az újracsendülő harangok zúgása annak az igazságnak a himnusza lesz, amelynek a fegyvere és a bosszúja nem a gyűlölet, hanem a szeretet és a türelmes várakozás!

        Megjelent a Magyar Hírlap 1938. július 10-i számában.



      

     
     Alább egy levelet közlök, amely nem apokrif. Egy apa írta a fiának, aki az úgynevezett zsidótörvényt végrehajtó rendelet alapján felnőtt korában máról holnapra zsidó lett, mert az édesanyja zsidó volt, amikor ő született. A levél fogalmazványa véletlenül került a kezembe, és az írójának engedélyével használom fel, csakis olyan változtatásokat téve rajta, amelyek szükségesek voltak ahhoz, hogy a személyekre ne lehessen ráismerni, és hogy a dologra nem tartozó passzusok által ne váljék hosszadalmasabbá.

Íme a levél:


Édes fiam!

Leveledből úgy látom, túlságosan a szívedre vetted annak a szerencsétlen fiúnak az esetét, aki önmagával meghasonlott és kioltotta az életét, mert nem tudta elviselni, hogy a törvény rendeletéből zsidó legyen belőle. Isten mentsen meg, édes fiam, hogy ilyen gondolatok foglalkoztassanak! Nem csupán azért intelek erre apai szívem aggodalmával, mert bizonyosra veszem, hogy a kormányrendeletnek ezt a részét meg fogják változtatni, hanem azért is, mert nagyon fájdalmas csalódás volna a számomra, ha azt kellene látnom, hogy az én fiam lelke nem elég erős arra, hogy még ennél sokkal nagyobb szerencsétlenségeket is el tudjon viselni lelki egyensúlyának összeomlása nélkül.

Végül is mi történt veled, fiam? A törvény erejénél fogva zsidó lettél. Ha ezt szerencsétlenségnek tekinted, tedd vizsgálat tárgyává, és azután felelj magad a kérdésre: mennyivel vagy te jobb és különb emberi lény, mint azok az ezrek és százezrek, akik mint zsidók születtek és mint zsidók élnek a világon? Mennyivel vagy te különb, mint angyali jóságú, okos és száz emberi erénnyel megáldott zsidó édesanyád? Ha kormányunk bölcsessége úgy találta, hogy aki egészben vagy részben zsidó, arra bizonyos kivételes szabályok álljanak, akkor te, aki anyai ágon valóban zsidó vagy, miért veszed ezeket a rendelkezéseket magadra vonatkozóan különösebb szerencsétlenségnek, mint amilyenek azok másokra vonatkozóan? Ha nem okozott a lelkedben zavart az a tény, hogy félig zsidó vagy, miért okozna zavart ennek a ténynek az a konzekvenciája, amelyet most törvény ír elő? Ha a kormány ezt a rendeletet, vagy annak azt a részét, amely most a komplikációt okozza, visszavonja vagy megváltoztatja, és te ismét felszabadulsz a törvény szerint értelmezett zsidóságod következményei alól, akkor megint minden rendben lesz a lelkedben? Miért? Mi változott ezáltal tebenned magadban? Semmi! Maradsz ugyanaz, aki voltál. De nem törődsz vele semmit, mert nem kell ennek az állapotnak a szerencsétlen következményeit viselned. És a többi százezrek, akik tovább viselik ártatlanul a szenvedéseiket? Azok rögtön nem fognak tovább érdekelni, és nem fogsz rá többé gondolni, hogy azoknak éppen úgy fáj minden igazságtalanság és minden szenvedés, amelyek miatt most kétségbe vagy esve, amikor neked is el kell azokat viselned?

Nem emlékszel azokra a mondatokra, amelyeket Shakespeare Shylock szájába ad: „Zsidó vagyok. Nincsenek-e a zsidónak szemei? Nincsenek-e a zsidónak kezei, életműszerei, érzékei, indulatai, szenvedélyei? Nem ugyanúgy táplálékkal él, nem ugyanúgy fegyverekkel sebesíttetik, nem ugyanolyan betegségeknek van alávetve, nem ugyanazoktól az orvosságoktól gyógyul-e, nem ugyanúgy fázik a télben és ugyanúgy hevül a nyárban, mint a keresztények? Ha megszúrtok, nem vérzünk-e, ha megmérgeztek, nem halunk-e meg…?”

Elég szeretettel és elég figyelemmel szemléltem minden testi és lelki alakulásodat, semhogy ne tudnám, miért olyan nagyon fájdalmas reád nézve most az, hogy hirtelen zsidó lettél. Azért, fiam, mert a korszellem hatása alatt túlságosan beleélted magadat abba a tudatba, hogy a zsidónak valami más sors és elbánás dukál, alacsonyabb és mostohább, mint annak, aki nem zsidó. Egészen természetesnek találtad azt a sok előnyt, amely az életben azért jutott ki neked, mert keresztény vagy, és mert megnyerő külsőd és nyájas modorod meghódította az embereket, és megfeledkeztél róla, hogy ezeket a tulajdonságaidat a te szép és derült kedélyű anyádtól örökölted, aki engem is ezzel bűvölt el és tart még most is varázslatában. Nem vetted észre, hogy sokszor némán viselt szomorúságot okoztál neki, amikor konstatálta rajtad, hogy hajlasz azokra az igazságtalanságokra, amelyek a zsidók megítélésében az utóbbi időkben megnyilvánulnak. Ha jobban ellenállottál volna ezeknek a korszerű tévelygéseknek, és az igazságtalanságon akkor is felháborodtál volna, amikor az másokat ért, akkor nem volnál miatta annyira elkeseredve most, amikor magadon kell érezned.

Részvét azokkal, akikkel igazságtalanság történik, a legszebb emberi erények között. És ha ez a részvét odáig terjed, hogy önkéntesen, a szó fizikai értelmében vett részvételt jelenti, akkor lenyűgöz a fölségével. A Mohamed korabeli zsidó Kurajza törzsnek volt egy Zobajr nevű tagja. Ez a zsidó valamikor megmentette Thábitnak, a nagy muzulmán harcosnak az életét. Mikor Mohamed egyetlen ember bűnéért az egész Kurajza törzs kiirtását rendelte el, Thábit a halálraítéltek között megismerte Zobajrt. „Jótevőm és életmentőm – így szólt hozzá –, most meghálálom neked a jót, amit velem tettél!” Elszaladt a prófétához, és kegyelmet kért Zobajr és családja meg a vagyona számára. A próféta teljesítette kitűnő harcosa kérését, mire ez örömrepesve szaladt a jó hírrel Zobajrhoz. Ám a zsidó semmi örömet nem mutatott, hanem így szólt: „Vezess engem csak a vesztőhelyre, követni akarom a testvéreimet, akik ott meg fognak halni vagy máris meghaltak. Nem kell a kegyelem! Életem vedre kifolyt, és türelmetlenül várom, hogy ismét együtt lehessek a testvéreimmel.” És Essad Bey, aki ezt a magasztos jelenetet Mohamedről írott könyvében megörökíti, azt írja, hogy a muszlimok mint a hősiesség mintaképét tisztelik ezt a zsidót.

Minél fájdalmasabb reád nézve az, amit igazságtalanságnak érzel, annál tűrhetetlenebbnek kell benned lennie annak a tudatnak, hogy ez másokat is azért sújt, amiért téged: azért, mert zsidó anya szülte őket a világra. És ha a hősiesség olyasvalami, amit közönséges mértékkel mérő emberek nem követelhetnek meg másoktól, ha érthető is, hogy a magad részéről szabadulni akarsz attól a sorstól, amely most reád lesújtott, és ha hiszem is, hogy ettől meg is fogsz szabadulni, azt szeretném észlelni, hogy ez az élmény és ez a felszabadulás az igazságtalanság ellen való küzdelem elszánt harcosává fog téged tenni. A gyermekem jóléte iránt való szeretetteljes érdeklődésem szülte buzgalomnál sokszorta nagyobb erőt kölcsönözne nekem ahhoz, hogy minden lehetőt elkövessek az érdekedben, ha tudnám, hogy a fájdalmas átok alól való felszabadulás után az igazságtalanság ellen való küzdelem bátor katonája leszel életed fogytáig. Olyan igazságtalanság ellen való küzdelem harcosává, amelynek a súlyát most volt módodban megismerni.

És ha ez a felszabadulás talán késni is fog, és hosszabb időt, esetleg egy egész életet kell majd a zsidókkal való sorsközösségben leélned, akkor sem szabad a lelked nyugalmát elveszítened. Édesanyád, akitől – tudod jól – sohasem kívántam, hogy hagyja el a hitet, amelyben született és nevelkedett, és aki erre később önként, csakis a veled való lelki kapcsolat szorosságának a megőrzése végett határozta el magát, még jobban fog szeretni, ha a zsidók kényszerű sorsát kell viselned. Ami engem illet, én minden nehézségedben melletted fogok állani. Te magad pedig azonosítsd magad azokkal, akikkel most közös sorsot viselsz. Igazság vagy igazságtalanság: ugyanazért ér e sors, amiért őket éri: a zsidó vérséged miatt, amely valódi. Nem kell szégyelned rokonságodat a Biblia népével, amelyet évezredek óta üldöznek, amelyet már két és fél ezer év előtt is rabszíjra fűzve hurcoltak el lerombolt temploma mellől, amelyet a világhódító Róma valamennyi nép között utoljára győzött le, de úgy, hogy utóbb az egész kultúrája és az egész Olümposza leomlott a legyőzött rabszolgák előtt.

Nem akarom, hogy lelki összeroppanást váltson ki nálad az a szerencsétlenség, amely máról holnapra oly sok százezer ember sorstársaságába döntött. Azt akarom, hogy a szerencsétlenségben való helytállással mutasd meg azt a bátorságot, amelyet az igazságtalanságban való helytállással kapcsolatban oly sokszor hangoztattak előtted, és amelyet már-már magad is hangoztattál ebben az értelemben.

Nem tagadom, veszélybe kerültél. De mint apád, mondhatok-e neked ebben a helyzetedben mást, mint azt, hogy föl a fejjel, fiam: bátorság! Katolikus apád biztat erre, aki sohasem ingott meg liberalizmusában és humanizmusában, amelyet a régi piaristák a lelkébe oltottak. Arra a bátorságra biztatlak, amely az éjszaka sötétjében hisz a világosság eljövetelében, amely a gőg és a rosszaság tombolása közepette hisz az emberiesség és a jóság örökkévalóságában. Azzal a bátorsággal szeretném a szívedet megtölteni, amely azokban lakozik, akik önként mennek a bélpoklosok közé ápolóknak, a vadak közé hittérítőknek, az égő házba életmentőknek. Zsidó mivoltodban azzal a bátorsággal szeretnélek felékesítve látni, amely kellett a római katakombák üldözött zsidó keresztényeinek ahhoz, hogy így köszöntsék egymást: Dicsértessék a Jézus Krisztus! Ne felejtsd el soha: ezt a köszöntést Rómában mint zsidó köszöntést gúnyolták és üldözték!




     

    
    
    
    
     
      
        
              
                Nem leszünk Coriolanusok…
              

            
      

    
     
      
        Kadosa Marcel búcsúbeszéde a Budapesti Ügyvédi Kamara tisztikarából a második zsidótörvény következtében távozó ügyvédek nevében. Megjelent az Újság 1939. június 6-i számában.



      

     
     Azért jelentkeztem szólásra, mert az az érzésem, hogy mi, akiknek a kiválása folytán ez az új választás szükségessé vált, nem mehetünk el innen úgy, hogy csak a kapufélfától vegyünk búcsút. El kell búcsúznunk attól a kamarától, amelynek érdekeit évtizedek óta buzgalommal szolgáltuk. A legutóbbi választmányi ülésen elnökünk melegséggel búcsúztatott el bennünket, de hálára köteleztek a MÜNE-hez tartozó kartársaink is, akik átérezve fájdalmunkat, férfias nyilatkozattal igyekeztek azt enyhíteni, mondván, hogy nem a személyek ellen emeltek kifogást.

Meg vagyok róla győződve, hogy sem a magyar jogélet, sem a magyar ügyvédi kar nem látta kárát annak, hogy egy liberális korszak törvényhozása érvényesülni engedte a zsidókat az ügyvédi élethivatás területén. Nem voltunk rosszabb ügyvédek és nem voltunk rosszabb emberek semmiféle tekintetben. Kirekesztésünk a törvényre támaszkodik, de a törvény, hála Istennek, nem támaszkodik semmire.

Most, hogy a törvény alapján elhagyjuk pozíciónkat, további tevékenységünk során hűséggel megtartjuk az esküt, amelyet letettünk. Mi nem hagyjuk el a magyar hazát és a magyar népet soha. Mi nem leszünk Coriolanusok, nem átkozódunk, és még gondolatban sem vétkezünk hazánk ellen. Ahol egy talpalatnyi terület marad számunkra, ahol dolgozhatunk, ott szívvel és lélekkel teljesíteni fogjuk kötelességünket. Teljes a hitünk és meggyőződésünk, hogy ha bármi rossz történik velünk, abban semmi része sincs a magyar hazának, a mi édes anyánknak.


     

    
    
    
    
     
      
        
              
                Elment a „fődoktor”
              

            
      

    
     
      
        Reiner Ede orvos emlékezete. Megjelent az Újság 1940. március 31-i számában.



      

     
     Kezdetben volt az Abbázia kávéház és annak tükörfala alatt az Eötvös-asztal. És az asztal fején ült a vajda, körülötte pedig az asztal törzsvendégei, meg a szokásos látogatók. Mindkét kategória igen népes vala: ha egyszerre jelentek volna meg, talán el sem fértek volna a kávéházban. De persze nem mindenki jöhetett el mindig, és így a véletlentől függően hol népesebb, hol ritkásabb volt a nagy kerek asztal közönsége. Azok között, akik éjjel és nappal, télen és nyáron, zimankóban vagy kánikulai melegben mindig ott voltak a vajda körül, első helyen volt dr. Reiner Ede, a „fődoktor”, akit néhány nappal ezelőtt a legnagyobb csendben temettek el, évtizedekkel annak a korszaknak a sírba szállta után, amelyben élete virága nyílott.

Tehetséges orvosnak kellett lennie, mert különben hogyan lehetett volna Károlyi Gábor gróf orvosa és Eötvösé, Vázsonyié, a törteli Schlesingeré, híres politikusoké, híres íróké és művészeké? Eötvös Károly, akinek hosszú-hosszú éveken át folytonosan és súlyosan beteg felesége volt, százszor is mondotta, hogy a „fődoktor” zseniális diagnoszta, de mi, akik a vajda házában éltünk, tudtuk, hogy a diagnózist Eötvös állapította meg, és amit ő megállapított, az ellen nem volt föllebbezési joga még a háziorvosnak sem, ahhoz csak hozzájárulni lehetett.

Sok pénzt bizonyára nem keresett a fődoktor, a legtöbb páciense a dicsőség aranysugarával fizette, amely a híres páciensekről reá esett. De neki nem is kellett sok pénz, diákos szerénységgel élt a hírességek árnyékában. Idejének nagy részét a vajda asztalánál töltötte, ahol minduntalan felhangzott különös, turbékoló kacagása, amikor a vajda valami jót mondott. Azután sorba járta a közelebbi-távolabbi asztalok körül üldögélő ismerősöket, leült közéjük, elismételte a jó mondást vagy adomát, újból és újból hitelesítve azt bugyborékoló kacagásával.

Ő volt az első, aki a „Budapest fürdőváros” gondolatát propagálni kezdte. Valahol Óbudán egy pincében olyan ásványvízeret talált, amelyről a legnagyobb meggyőződéssel és lelkesedéssel hirdette, hogy amellett Karlsbad vize visszabújhat a föld alá, ahonnan előjött. Fáradhatatlanul járta a városházát és a főváros urait a felfedezett víz érdekében, évekig beszélni sem tudott másról, mint a budai csodavízről.

Azután lassacskán elhalt és elcsendesedett körülötte minden. Szegénységbe, végül pedig valószínűleg nyomorba jutott, amelyet egy mennyei mannán és égi harmaton élő angyal osztott meg vele: a felesége. Ott éltek Óbudán, a reménység csodavizének a telepén egy putriban, de senki sem tudja, hogy miből. Néha még láttam aggastyános lassúsággal csoszogni az Andrássy úton: régi dicsőségének útján haja nyíratlan, hófehér, ruhája fájdalmasan kopott, alul a nadrágja dugóhúzó módjára csavarodott a lába körül; nem tudott vele együtt összezsugorodni.

Végül pedig ő is elment Károlyi Gábor gróf, Eötvös Károly, Vázsonyi Vilmos, Perl öcsém, a törteli Schlesinger és az egész korszak után, amely volt és elmúlt, mint ahogyan elmúlik a világnak minden dicsősége.


     

    
    
    
    
     
      
        
              
                A negyedik dimenzió
              

            
      

    
     
      
        Megjelent az Újság 1943. november 28-i számában.



      

     
     Úgy, amint megígértem, véleményemmel együtt visszaküldtem barátomnak Neergaard könyvét. (K. von Neergaard: A 20. század feladata. A magyar kiadáshoz előszót írt Huzella Tivadar.) Szörnyű penitencia volt az elolvasása, és legalább enyhítette volna annak a súlyát az a tudat, hogy lelkileg és szellemileg gazdagodtam e keserves munka árán! Igaz, hogy önmagamat is okolhatom érte, mert — sajnos — alig értek valamit abból az új fizikából, amelynek a köztudattá válásától várja és jósolja Neergaard az egész közgondolkozásnak, az egész emberkormányzatnak, világberendezkedésnek, politikának, erkölcsnek, általában az egész létnek a megváltozását. Mert hát ő minden bajunkat — a világválságot is, amelyet átélünk — korunk anyagelvűségének tulajdonítja, és ez ő szerinte az új kor klasszikus fizikájának mechanikai világképén épült fel, s ránehezedett a szellemi, gazdasági és politikai, általában az egész élet minden megnyilvánulására. Végeredményében tehát Kopernikusz, Galilei, Newton és a többiek az okai mindennek!

Hanem az új fizika, az — majd meg fogja menteni a világot! Neergaard ugyan megvallja, hogy őneki magának sincs kellő tájékozottsága ebben az új fizikában, és talán ez is az oka annak, hogy a könyve olyan rémségesen nehéz olvasmány, mint mindenkinek az írása, aki nem tiszta és biztos fogalmakkal operál. Aki pontosan tudja, hogy mi alapon mit akar velünk közölni, az nem mondja azt, hogy „valamely organizmikus közösségben a szilárd földhöz kötöttség, ami sokkal több, mint a faj statikus fogalma, és azáltal jön létre, hogy a dinamikus és környezettől függő konstitúció fogalma értelmében az egyén az élő közösségben gyökerezik”. Se ilyent nem mond, aki tudja, hogy mit akar: „a mechanisztikus kornak gondolkodásmódja inkább additív, szélességében, vízszintesen fejlődő. Az új gondolkozás határozottan függőleges fejlődést mutat.”

A könyv tele van efféle tudálékos halandzsával, ami rabvallató kínzássá teszi az olvasását. Aki csak ilyen keservesen tudja magát kifejezni, az nem született arra, hogy tanítsa az embereket.

És mi az, amire tanítani akar? Az, hogy az úgynevezett materializmus az oka minden rossznak ezen a világon. A mi háromdimenziós gondolkozásunk a rákfenéje az emberiségnek. Ellenben, ha majd az új fizika alapján be fogjuk idegezni a négydimenziós gondolkozást, vagyis a kiterjedéshez az idő fogalmát is hozzávesszük, akkor ettől egyszeriben angyalokká válunk. „Organizmikus” lesz az emberek tudata, az egésznek részeiként fogják magukat érezni, és ennek következtében nem lesznek többé önző, irigy, komisz fráterek, amikké a materialisztikus gondolkodásuk formálta őket, hanem úgy fognak önként beleolvadni a közösségbe, mint ahogy azt a hangyák és a méhek teszik már a világ eleje óta.

Micsoda nyomorúságos egy tudomány ez, és hogyan csapja arcul az igazságot! Mert a valóság az, hogy ha egyáltalában lehet az emberi faj jobbá és nemesebbé, belátóbbá, igazságosabbá és önzetlenebbé tételéről szó, akkor éppen az oly sokszorosan és most Neergaard doktor úr által újból megátkozott utolsó kétszáz esztendő volt az, amely ezt a nevezetes változást végbevitte. Persze nem azért, mert hittek a newtoni fizikában, hanem azért, mert az újkori materializmus és az ezzel kapcsolatos technika és kémia, s minden, ami ezekkel összefügg, olyan életlehetőségeket biztosított az emberiség számára, aminőkről az előbbi évezredekben nem is álmodhattak. És a további anyagi és erkölcsi fejlődést is csak ez fogja a részükre biztosítani, nem pedig az, hogy meg fogják érteni dr. Planck hatáskvantum-elméletét, Einstein relativizmusát és az új fizika egész gondolatvilágát.

De merő ráfogás az is, hogy a materialisztikus gondolkozást a klasszikus fizika oltotta bele az emberekbe. Amióta a világ mibenlétéről gondolkodni tudunk, mindig voltak filozófusok, akik az anyagban keresték a végső titkok megfejtését, mint ahogy voltak olyan filozófusok, akik az eszmében vélték ezt a megoldást megtalálni. Csaknem harmadfélezer esztendővel ezelőtt hangzottak el Démokritosz ajkairól azok a tételek, amelyek az újkori klasszikus fizikának is alaptörvényei: hogy a semmiből nem lesz semmi; hogy semmi, ami van, meg nem semmisíthető; és hogy minden, ami az anyagon változásnak látszik, csak a legkisebb részecskék egyesülései és szétválasztódásai.

De éppen így évezredek óta tartó felfogás az is, hogy az eszme az uralkodó princípium, és háromszáz évvel ezelőtt egy, a két keze munkája után éhkoppon tengődő lángész, Baruch Spinoza csodálatos agya kitermelte azt a gondolatot, hogy az egész világegyetem egyetlen örökkévaló szubsztancia, amelyen kívül nincsen semmi, és minden energia, mozgás, idea és szellem ennek az örökegy szubsztanciának a megnyilvánulása. Ez az a panteizmus, amelyet Goethe a legmagasztosabb gondolatnak mondott, amit emberi elme valaha is kitermelt. Húsz évvel Spinoza könyvének megjelenése után egy másik lángész, Isaac Newton megtalálta és pontosan meg is mérte az anyagnak ezt a titokzatos hatását, a tömegvonzást, a gravitációt. De hogy miképpen, mi módon és mi által létesült ez a hatás, az anyagnak ez a szelleme, ezt Newton lángelméje is hiába kutatta mindaddig, amíg belezavarodott a töprengéseibe, és beleveszett Dániel próféta és János jelenéseinek homályos miszticizmusába.

Neergaard könyve is egyike azoknak a belerúgásoknak, amiket a materializmus felfogásának egy idő óta el kellett viselnie. A könyvhöz előszót író Huzella Tivadar gúnyosan korholja azt a pozitivizmust, amelynek elve alapján mindannak, ami nem látható, kézzel nem fogható és meg nem mérhető, nincsen helye a tudományban. Mintha ez nem volna természetes és elengedhetetlen feltétele minden tudománynak! Vajon hova lenne a tudomány e határok és korlátok nélkül? Ha minden misztikus ábrándozás, minden ellenőrizhetetlen elmejáték, minden zagyva spekuláció és minden kerge fantazmagória jogot formálhatna arra, hogy tudományszámba vétessék? Ezeknek is megvan a maguk létjogosultsága a maguk területén: a szépirodalomban, a szórakoztató filozofálgatásokban, a metafizikában, de a tudomány részére csak akkor kezdődhetik meg a létezésük, ha a törvényeik megmérvék és megállapítvák. Robert Mayer óriási gondolata, az energia megmaradásának az ideája is csak ábránd volt, amíg kétséget kizáró módon meg nem mérte, és így be nem bizonyította.

Hány ilyen diadala volt az elmúlt három évszázadban a tudománynak! Ha mindezeknek az alapja a materializmus, akkor ennél áldásosabb gondolkodási formája sohasem volt az emberiségnek. Amikor pirkadása az újkor elején elkezdődött, az európai emberiség kilencvenkilenc százaléka babonákba fulladt, nyomorba és piszokba ragadt, rongyokba burkolt, odvakban senyvedő, analfabéta tömeg volt, amelynek lélekszáma roppant szaporasága ellenére Augustus császár kora óta semmivel se növekedett: a szenny és a nyomor betegségei és a szünet nélkül tartó háborúk dúlásai elől csak a kivételek menthették meg életüket. Azután kezdett tért foglalni az elátkozott anyagias gondolkodás és a Neergaard által újból pellengérre állított klasszikus fizika. Jöttek a gépek, a modern technika produktumai, és két évszázad alatt fél- vagy harmadakkora születési arányszám mellett megnégyszereződött a lélekszám. És ha eltekintünk a mai háborús idők múló jelenségeitől — mint ahogy az objektíven szemlélőnek ettől el kell tekinteni —, akkor meg kell állapítanunk, hogy e négyszeres tömegű emberiség a jólétnek olyan fokára emelkedett, amilyenről azelőtt fantáziálni se lehetett. A civilizált világ lakosainak nagy része, vagy legalábbis sokkal nagyobb része, mint hajdanán, egészséges lakásokban lakik, kielégítően táplálkozik, rendezett közegészségügy áldásait élvezi, jogbiztonságnak örvend, szociális gondoskodás alatt áll, társadalmi emelkedés lehetőségeit élvezi, és az időtöltésnek, szórakozásoknak oly megnemesedett változatai állanak rendelkezésére, aminőkben régente a királyoknak se lehetett részük. És ezt mind annak a klasszikus fizikának, annak az anyagelvűségnek és mechanisztikus gondolkozásnak köszönhetjük, amely ezek szerint a technika áldásait velünk együtt élvező és emellett a Jeremiás siralmait gajdoló tudósok szerint megrontotta a világot.

„Az emberek a gépek rabszolgáivá lettek!” — ismétlik folytonosan, mint a papagájok. Holott minden értelmes gyermek is látja, hogy éppen a gépek azok, amik által még a legszegényebbjeink részére is több engedelmes rabszolga áll rendelkezésre, mint amennyi a bibliabeli fáraót szolgálta. Miközben repülőgépen Afrika fölött Strauss-keringőket hallgatunk, melyeket Madridból sugároznak az űrbe, és Timbuktu fölött telefonon beszélgetünk chicagói barátunkkal, azzal rémítgetjük magunkat és a világot, hogy az emberiség rohamos visszafejlődésben van a mechanikus gondolkozása miatt, és hogy ebből a veszedelemből csak úgy menekülhet, ha megtanul négy dimenzióban gondolkozni, és tudománynak vesz olyasmit is, amit senki se tud bizonyítani. Ellenkező esetben jön a nagy kladderadatsch, a Spengler által falra festett rémség: az Untergang des Abendlandes!

        Megjelent az Egyenlőség 1923. április 14-i számában.



      

     
     Kihez menjek megkérdezni, igaz-e, amit a lapok szerint egy neves védőügyvéd a bíróság előtt beszélt? Lelkem szárnyain hazarepülök színtiszta magyar falumba, ahol születtem, ahol édesapám és az öregapám is született. Szétnézek az ismerős házsorok között. Öreg Máté Péter bátyám, él-e még kend, és megvan-e még vén szürkénk, a Lisza, amelyikkel a herés kertünkbe és a felesben bérelt kukoricaföldünkre jártunk? Hallja-e kend, hogy mit mondanak ma úton-útfélen az urak? Hogy az Antus zsidó nagy veszedelem?

Koplángyi Pista bátyám, de régen állítgattam kendnek, aki olyan biztosra vette a pakonbírót, és oly mesterien számította ki a vándlit, hát kend mit szól ahhoz, hogy aki az Antusékat támadja, annak igaza van, mivelhogy az Antusék zsidók, és a zsidóság, az faj?! Ide hallgasson az egész Kormos nemzetség, amellyel a családunk száz éven keresztül komaságot tartott: miket mernek mondani a szerelmetes komaivadékokról, hogy azok veszedelmesek, és ezért mindenki beléjük törölheti a csizmáját?! Hermecz Pista jóbarátom, nem kelsz-e fel a sírodból, hogy engem megvédelmezz? Kalupáti szomszéd, Hajdú szomszéd, Kurin gégás szomszéd, Virág Fercsi, hát meghaltatok, hogy nem feleltek nekem?

És ti, szegény, szenvedő asszonyok, akik az én drága édesanyámhoz, ahhoz az angyali jóságú és páratlan bölcsességű zsidó asszonyhoz jártatok panaszkodni és sírni, tanácsot, orvosságot, segítséget és vigasztalást kérni? Miért nem szóltok egy szót a ti jó szellemetek védelmére? Ti voltatok-e, akik ott sírtatok egész csapatban, mikor az Antusné negyven évi munka és tizenötször tönkremenés után, öregen, betegen és koldusszegényen a gyermekei közé távozott a faluból? Melyiktek volt az, aki jajveszékelve a kocsi elé vetette magát, és azt sikoltotta: jaj nekünk, az édesanyánk megy el közülünk?!

Mi a véleményetek a mai politikusok lármáiról?! És mi a véleményetek a többi zsidóról, akik a mi falunkban éltek? A minden tréfára kapható, szellemes és szívesen pityizáló Fülöp zsidóról? A kitűnő Frankl doktorról? A hangyaszorgalmú, mindennel kereskedő és mégis szegény Vili zsidóról? A méhészkedő, kertészkedő, intelligens Dócziról, kinek negyven éven át mindig volt iskolába járó kisgyereke? A lias Ignác bácsiról, aki kilencven esztendős koráig se tudta mindazt elmesélni, ami Solferinótól Königgrätzig tizenkét évi katonáskodása alatt vele történt? A „bőrszerző” Szróli leszármazóiról, aki után talán századok múlva is élni fog a faluban szokásmondás, hogy a soványodó emberre és girhes állatra azt mondják: fölhízik a Szróli pallására? Hát a kis zsidóról? A Majnem Mendikről? A Szakállasról? A Tojásosról? A Depóscékról? A tizenkét ember munkáját végző és gazdagodó Simon zsidóról?

Vegyétek ti sorra, akiket én kihagytam, és mondjátok meg: volt-e közöttünk egyetlenegy, aki valakit bántott, aki valakinek rosszat tett, akire valaki haragudott volna közületek? Tegyetek tanúságot ti valamennyien amellett: nem voltunk-e mi veletek és ti mivelünk jó szomszédok, jó barátok? Nem nekünk panaszkodtatok-e, ha valahol sajgott egy seb a lelketekben, melyet soha de soha nem zsidó ütött rajtatok? A hófehér hajú és hófehér szakállú öreg plébánoson kívül kinek gyóntatok annyi titkot, annyi keserűséget, mint a veletek valóban egy életet élő zsidóknak, akik mindig készen álltak a tanáccsal és a segítéssel?

Vajon mit szólna kend, Csőke bátyám, ha elmondanám kendnek egy híres ügyvédnek beszédét és elárulnám, hogy aki ezt a beszédet mondotta, milyen nagy szerepet játszott itt? Kend nem sokat szeret beszélni, mert a bagózó emberek hallgatagok. Maga ugyan híva, hogy csoda pofa, ha bent a bagó. De ennek a működésnek a hallatára kend se sajnálná a szót, hanem előbb egy hosszút és hegyeset sercintene, azután kurtán, ahogyan kend szokta, azt mondaná az ilyen politikusra:

— Olyan is az!

